
PROLOG 


Fericitul Stareţ Paisie ne spusese, la începutul vieţii noastre 
chinoviale, în 1968: „Una este virtutea: smerenia. Dar fiindcă nu 
înțelegeţi aceasta, hai să vă spun că este și dragostea. Dar, oare, 
cel care are smerenie nu are și dragoste?”. Aceste „virtuți 
înfrățite”, după cum caracteriza Starețul smerenia și dragostea, 
sunt temelia vieţii duhovnicești, de vreme ce atrag Harul lui 
Dumnezeu și le nasc pe toate celelalte virtuţi. „Cultivaţi cu 
simplitate smerenia și dragostea, ne spunea el, și, de îndată ce 
vor crește aceste virtuți, mândria și răutatea vor rămâne 
atrofiate, iar patimile vor trage să moară”. 

În acest al cincilea volum - editat cu binecuvântarea 
Păstorului nostru, Prea Sfinţitul Nicodim, Mitropolitul Casandrei 
- sunt cuprinse învățături ale Starețului cu privire la patimi și 
virtuți. Aceste cuvinte nu constituie o învățătură sistematică, nici 
nu se referă pe larg la toate patimile și virtuțile, ci ele au fost 
adunate din răspunsurile Stareţului la întrebările legate de 
„diagnosticarea” și vindecarea patimilor, precum și de lucrarea 
virtuții. Aceste răspunsuri nu-i privesc numai pe monahi, ci pe 
fiecare om care are „neliniștea cea bună spre cultivarea virtuții. 
Starețul, prin cunoscutul său tact pastoral, prin pildele potrivite 
și umorul spontan, aduce „însorire” duhovnicească, care ajută să 
se deschidă în sufletul nostru florile pocăinţei și astfel să dăm 
rod de virtute. Ne încurajează să privim în fată pe omul nostru 
cel vechi și astfel să ne scârbim de „masca lui cea hidoasă” și să o 
lepădăm. Credem că vorba simplă dar luminată a Starețului ne 
va ajuta să ne nevoim și mai mult, pentru a ne slobozi din robia 
patimilor și a trăi libertatea cea în Hristos. 

Starețul spunea: „Dumnezeu nu-i dă omului slăbiciuni. ci 
puteri. În funcţie de felul în care omul va folosi aceste puteri, el 
poate deveni bun sau rău”. Adică dacă folosim aceste puteri 
potrivit voii lui Dumnezeu, ne apropiem de El și devenim 
asemenea cu El după har. Dar dacă le folosim potrivit cu „voile 
omului celui vechi, devenim robi ai patimilor și ne îndepărtăm de 
Dumnezeu. Ca să devenim oameni noi, trebuie să identificăm 
voia noastră cu voia lui Dumnezeu, care se descoperă în sfintele 
lui porunci. „Păzind poruncile lui Dumnezeu, spunea Starețul, 
lucrăm virtutea și dobândim sănătatea sufletului”. 

Starețul accentua faptul că dumnezeiescul Har încetează să 


lucreze în omul care slujește patimilor sale. De aceea, atunci 
când cineva îi spunea că este stăpânit de o patimă, obișnuia să 
spună: „la aminte, căci făcând astfel alungi Harul lui 
Dumnezeu”. Iar când îl întrebam cum să dobândim Harul lui 
Dumnezeu sau cum se poate înrudi omul cu Dumnezeu, uneori ne 
spunea că prin smerenie, alteori prin dragoste și noblețe 
duhovnicească, alteori prin jertfă și mărinimie, iar alteori 
accentua că trebuie să ne lepădăm de sine. Căci toate acestea 
sunt caracteristice „omului celui nou”, ale omului care s-a izbăvit 
de patimi. „Când spun să ne lepădăm de sine, spunea Starețul, 
înțeleg să ne lepădăm de patimile noastre, să ne dezbrăcăm de 
omul nostru cel vechi... Dacă ne vom lepăda de sine și va pleca 
chiriașul cel rău, adică omul cel vechi, atunci va locui în locul gol 
al inimii omul cel nou al Noului Testament”, 

Acest volum este alcătuit din două unități și fiecare din ele se 
împarte în patru părți. Prima unitate se referă la patimi, iar a 
doua la virtuți. 

În prima parte a unităţii despre patimi se vorbește despre 
iubirea de sine, care este „mama patimilor”, de vreme ce toate 
patimile — atât cele trupești, cum sunt lăcomia pântecelui, iubirea 
de plăceri și celelalte, cât și cele sufletești, precum mândria, 
invidia etc. — „de la ea pornesc” 

În partea a doua se vorbește despre mândrie, care este 
„Comandamentul General al patimilor”, după cum o caracteriza 
Starețul. Am putea spune că, așa cum „virtutea este una singură, 
smerenia”, tot astfel una singură este și patima, mândria, de 
vreme ce aceasta „ne-a adus din Rai pe pământ, iar de aici, de pe 
pământ, încearcă să ne trimită în iad”. 

Partea a treia se referă la osândire, care se naște din mândrie 
și este „plină de nedreptate”. Darul judecății, pe care Dumnezeu 
l-a dat omului ca să deosebească binele de rău, este transformat 
de el în patima osândirii, patimă de care Dumnezeu se scârbește 
cel mai mult. 

În partea a patra se vorbește despre patimile invidiei, 
mândriei și întristării, care constituie la rândul lor o pervertire a 
puterilor sufletului și o rea întrebuințare a darurilor cu care am 
fost înzestrați. Puterea dorinței, care ne-a fost dată de Dumnezeu 
pentru a căuta binele, o schimbăm în invidie și zavistie, pe când 
puterea înnăscută a mâniei, pe care trebuie să o folosim pentru a 
ne nevoi cu bărbăţie împotriva râului, noi o întoarcem împotriva 


aproapelui. În sfârșit, patima întristării ne lipsește de 
posibilitatea de a ne bucura de binecuvântările bogate ale lui 
Dumnezeu și ne slăbește duhovnicește. Starețul deosebește 
această întristare de întristarea cea după Dumnezeu, care 
izvorăște din pocăință și umple sufletul de dulce mângâiere. 

Unitatea referitoare la virtuţi începe cu smerenia cea 
„înălțătoare”. Fără smerenie virtuțile noastre sunt „pline de 
toxine”. Răbdarea poate avea în ea cârtire sau ipocrizie, 
simplitatea poate aluneca în obrăznicie sau viclenie, bucuria 
poate să nu fie veselie duhovnicească, ci o satisfacţie lumeasca. 
„Toţi cei care au găsit calea smeritei cugetări, spunea Starețul, 
înaintează în viața duhovnicească repede, statornic și fără 
osteneală”. Iar într-o epistolă de-a sa, scria: „Calea cea mai 
scurtă, mai sigură și mai ușoară către Ierusalimul cel de sus este 
smerenia”. 

Partea a doua se referă la dragoste, care trebuie „împărțită” 
corect lui Dumnezeu, aproapelui și întregii zidiri. Dragostea fată 
de Dumnezeu este legată inseparabil de dragostea către 
aproapele și conduce sufletul către iubirea dumnezeiască, către 
nebunia dumnezeiască, către betia dumnezeiască. Adevărata 
dragoste către aproapele este „dragostea duhovnicească 
prețioasă”, pe care o are cel care „își scoate propriul eu din 
dragostea sa”, adică cel care nu-și urmărește propriul interes. 
Iar dragostea către întreaga zidire este revărsarea dragostei 
celei „cuprinzătoare” pe care o are omul duhovnicesc. 

În a treia parte se vorbește despre nobleţe și mărinimie, care 
constituie coordonatele principale ale învățăturii Stareţului. 
„Nobleţea, spunea Starețul, le are pe toate: are mărinimie, are 
smerenie și simplitate, are lipsă de interes, cinste... are și cea mai 
mare bucurie și veselie duhovnicească”. Starețul, fără să 
diminueze importanța ascezei, așază noblețea sufletească și 
mărinimia deasupra oricărei nevoințe ascetice, de vreme ce, dacă 
nu există noblețe, toate cele duhovnicești — asceză, metanii și 
celelalte — sunt, așa cum spunea Starețul, „sperietori de ciori”, 
adică pot alunga doar ciorile, iar nu pe demoni. 

În partea a patra se face referire la simplitate, care este 
„prima odraslă a smereniei”, la credință și la nădejdea În 
Dumnezeu, care este „cea mai bună asigurare pentru om”, la 
răbdare, care „clarifică multe și rezolvă lucrurile dumnezeiește”, 
la bucuria duhovnicească, care vine odată cu „punerea în bună 


rânduială a vieţii lăuntrice și dă aripi sufletului”. La sfârșit 
Starețul vorbește despre discernământ, „coroana virtutilor”. 
Discernământul „nu este simplu o virtute”, nu este un pas făcut 
în sporirea duhovnicească, ci urmarea și asigurarea ei. El este 
„cârma care conduce sufletul în siguranţă, ca să nu se împiedice 
nici la dreapta, nici la stânga”, ci să pășească cu statornicie pe 
calea împărătească a virtuţilor, evitând extremele, care sunt ale 
demonilor. 

Ca epilog al acestei cărţi au fost așezate cuvinte ale Starețului 
despre neliniștea cea bună, „frământarea cea bună pentru „lupta 
cea bună”, așa cum o numea el. „Neliniștea cea bună, spunea 
Starețul, este întraripare, dăruiește sufletului nobleţe, vioiciune. 
Nu aduce încordare și supărare, ci mângâiere. Nu este osteneală, 
nu este zbucium sufletesc, ci râvnă pentru nevoinţă”. 

Fie ca această râvnă duhovnicească să se aprindă în noi toți, 
ca să ne nevoim pentru a ne dezbrăca de omul nostru cel vechi și 
a ne îmbrăca cu smerenia, ca să Se sălășluiască în inima noastră 
Dragostea, Hristos. 

26 Septembrie 2006 

Mutarea Moaștelor Sfântului Apostol 

și Evanghelist Ioan Teologul 

Stareţa Sfintei Sihăstrii, 
Monahia Filotheia 
și surorile mele cele în Hristos 

— Gheronda, spuneți-ne ceva înainte de a pleca! 

— Ce să vă spun? V-am spus atâtea... 

— Spuneţi-ne ceva, ca să lucrăm pană veţi veni din nou! 

— Ei, de vreme ce insistați, vă spun... 

Una este virtutea: smerenia. 

Dar fiindcă nu înțelegeți aceasta, hai să vă spun că este și 
dragostea. 

Dar, oare, cel care are smerenie nu are și dragoste? 


UNITATEA ÎNTÂI 
PATIMILE 


«Lupta împotriva patimilor este o mucenicie continuă, dar 
dulce, pentru păzirea poruncilor, pentru dragostea lui Hristos». 


Lupta împotriva patimilor 

— Gheronda, ce anume cerea Proorocul David atunci când 
spunea: „cu duh stăpânitor mă întărește” (Psalmul 50,14)? 

— David cerea de la Dumnezeu să-i dea harisma de a-i 
conduce pe oameni. Dar și fiecare om are nevoie de „duh 
stăpânitor”, pentru că trebuie să se conducă pe sine însuși, ca 
să nu-l conducă pe el patimile sale. 

— Ce sunt patimile? 

— Eu văd patimile ca pe niște puteri ale sufletului. 
Dumnezeu nu dă slăbiciuni, ci puterit®?. 

Însă atunci când nu valorificăm aceste puteri pentru 
săvârșirea binelui, vine aghiuţă, le exploatează și ele devin 
patimi, iar apoi cârtim și ne răzvrătim împotriva lui 
Dumnezeu. Pe când, dacă le-am valorifica întorcându-le 
împotriva răului, ne-ar ajuta în nevoința duhovnicească. 
Mânia, de pildă, arată că sufletul are bărbăţie, care e de ajutor 
în viaţa duhovnicească. Acela care nu este mânios și nu are 
bărbăţie, nu poate cu ușurință să se pună pe sine la punct. 
Omul mânios, dacă-și va folosi în viața duhovnicească puterea 
pe care o are, este ca o mașină care-o ia pe drumul drept și n-o 
mai poate ajunge nimeni. Dacă însă n-o valorifică și nu se 
supraveghează pe sine, seamănă cu o mașină care merge cu 
viteză exagerată pe drum neregulat deraind la tot pasul. 

Omul trebuie să cunoască puterile pe care le are și să le 
întoarcă spre bine. Astfel, cu ajutorul lui Dumnezeu, va ajunge 
într-o stare duhovnicească bună. Egoismul, de pildă, să-l 
întoarcă împotriva diavolului și să nu se dea bătut atunci când 
acesta vine și-l ispitește. Înclinaţia spre vorbărie să o sfinţească 
cultivând Rugăciunea lui lisus. Nu este mai bine să vorbească 
cu Hristos și să se sfințească, decât să flecărească și să 
păcătuiască? Adică, omul poate deveni bun sau rău în funcţie 
de felul în care își va folosi puterile sufletului. 


Să nu ne îndreptățim patimile 

— Gheronda, unii consideră că nu au condiţii pentru a duce 
o viață duhovnicească și spun: „Nu ai ce lua de la cel care nu 
are” (Vezi Lucian, Dialoguri funebre, Dialogul al II-lea). 

— Dacă spun că sunt îngreunaţi de patimi moștenite și se 
îndreptăţesc pe ei înșiși, aceasta este și mai grav. 

— Dar când cineva este îngreunat într-adevăr de ele? 

— Ascultă, fiecare om are înclinații moștenite, bune sau rele. 
Trebuie însă să se lupte pentru a scăpa de propriile defecte și a 
cultiva ceea ce are bun, ca să devină un chip adevărat și plin de 
har al lui Dumnezeu. 

Înclinaţiile rele moștenite nu sunt o piedică pentru sporirea 
duhovnicească. Căci atunci când cineva se nevoiește, fie chiar 
și puţin, dar cu multă stăruinţă, atunci se mișcă în planul 
duhovnicesc, în cel al minunii, în care toate înclinațiile rele 
moștenite sunt dizolvate de Harul lui Dumnezeu. 

Dumnezeu se înduioșează și ajută mult un suflet care are 
înclinații rele moștenite dar care se luptă cu râvnă să zboare 
spre cer cu aripa lui atrofiată, care este moștenirea cea rea. 
Cunosc mulți care s-au slobozit de acestea cu puţină osteneală 
din partea lor și cu mult ajutor de la Dumnezeu. Acești oameni 
sunt mari eroi în faţa lui Dumnezeu. Căci ceea ce îl înduioșează 
pe Dumnezeu este lucrarea pe care o săvârșim asupra omului 
nostru cel vechi. 

— Gheronda, Botezul nu șterge înclinațiile rele moștenite? 

— Botezul ne izbăvește de blestemul păcatului strămoșesc și 
de toate păcatele. Când omul se botează, el se îmbracă în 
Hristos, se izbăvește de păcatul strămoșesc și vine asupra lui 
Harul dumnezeiesc, însă înclinațiile rele moștenite rămân. 
Oare Dumnezeu nu ar fi putut să le șteargă și pe ele prin 
Sfântul Botez? Le lasă însă pentru a ne lupta, a birui și a ne 
încununa. 

— Eu, atunci când cad mereu într-o patimă, îmi spun: „Așa 
m-am născut, asta sunt eu”. 

— Asta mai lipsea, să ne spui că părinții tăi ti-au dat toate 
defectele pe care le ai. Din moși strămoși s-au adunat la tine 
toate defectele, iar harismele la ceilalți?... Nu cumva te iei la 
ceartă și cu Dumnezeu? Cel care spune: „Eu am acest caracter, 
așa m-am născut, am moștenit înclinații rele, în aceste condiţii 
am crescut, prin urmare nu pot să mă îndrept...” este ca și cum 


ar spune: „Vinovat este nu numai tatăl și mama mea, ci și 
Dumnezeu!”. Ştiţi cât mă mâhnesc când aud unele ca acestea? 
În felul acesta îi jignești și pe părinţi și pe Dumnezeu. Harul lui 
Dumnezeu încetează să lucreze în tine din clipa în care începi 
să gândești astfel. 

— Gheronda, spun unii că slăbiciunile nu se pot corecta, 
când se află în firea omului. 

— Ştii ce se întâmplă? Unora le convine să spună că un 
defect oarecare se datorează firii lor, fiindcă așa se 
îndreptăţesc pe ei înșiși și nu fac niciun efort ca să scape de el. 
„Mie, spun ei, Dumnezeu nu mi-a dat daruri! Cu ce sunt eu de 
vină? De ce îmi cer lucruri mai presus de puterile mele?”! Și 
apoi se culcă pe-o ureche. Se îndreptăţesc pe ei înșiși, își 
odihnesc gândul și-o ţin tot pe-a lor. Cum ne vom îndrepta dacă 
spunem: „Acestea sunt înclinații moștenite, celelalte sunt în 
caracterul meu”? Acest fel de a vedea lucrurile alungii vitejia 
duhovnicească. 

— Da, Gheronda, dar... 

— Iarăşi „dar”? Ce-i cu tine, măi copilă? Aluneci ca broasca 
țestoasă. Te îndreptăţești mereu. 

— Gheronda, o fac înadins? 

— Nu spun că o faci înadins, dar de vreme ce ţi-a dăruit 
Dumnezeu atâta minte și ești brici, foarte deșteaptă, nu înţelegi 
cât de rea este îndreptăţirea? Un căpșor atât de mic să aibă 
atâta minte și să nu înţeleagă! 

Am observat că unii, deși sunt deștepţi și înţeleg ceea ce este 
corect, susțin ceea ce este greșit, deoarece aceasta le convine. Și 
astfel își îndreptăţesc patimile. Alţii nu se îndreptățesc pe ei 
înșiși, dar cad în deznădejde ia gândul că există în caracterul 
lor ceva de neîndreptat. Așa face diavolul: pe unul îl împiedică 
de la sporirea duhovnicească prin îndreptăţirea de sine, pe 
altul îl prinde cu sensibilitatea exagerată și-l aruncă în 
deznădejde. 

Pentru a fi tăiată o patimă, trebuie ca omul să nu se 
îndreptăţească pe sine însuși, ci să se smerească. De pildă, dacă 
spune: „Eu nu am dragoste în firea mea, în timp ce altul are” și 
nu se nevoiește să o dobândească, cum va spori? Nu sporești 
fără luptă. Nu aţi citit în cărţile patristice câte slăbiciuni aveau 
unii Părinţi și la ce înălțimi duhovnicești au ajuns? I-au întrecut 
chiar și pe cei care aveau multe virtuţi. Iată la ce măsură a 


ajuns Avva Moise Egipteanul, el care a fost un tâlhar atât de 
mare! Vedeţi ce face Harul lui Dumnezeu? 

După mine, cel care are înclinații rele moștenite și se luptă 
ca să dobândească virtuţi, va avea mai multă răsplată decât cel 
care a moștenit de la părintii săi virtuţi și nu trebuie să se lupte 
ca să le dobândească. Pentru că unul le-a găsit pe toate de-a 
gata pe când celălalt s-a luptat aspru ca să le dobândească. Vezi, 
și oamenii îi apreciază mai mult pe acei copii care au găsit 
datorii lăsate de părinţii lor și s-au ostenit din greu nu numai să 
le achite, ci să câștige și avere, decât pe cei care au moștenit 
averea lăsată de părinţii lor și au păstrat-o. 


Descoperirea patimilor 

— Gheronda, mă chinuie propriile mele patimi. 

— Îţi dai seama că înăuntrul tău există patimi? 

— Uneori îmi dau seama. 

— Asta-i bine. Când omul recunoaște că are patimi, se 
smerește și atunci vine Harul lui Dumnezeu. 

— Mă mâhnesc însă pentru faptul că greșesc mereu. 

— Să te bucuri că greșești mereu, pentru că ești mândră și în 
felul acesta te smerești. „Dumnezeul meu, să spui, aceasta sunt 
eu! Ajută-mă! Nimic nu pot să fac dacă nu mă ajuţi Tu”. Să nu 
deznădăjduiești! Când greșim, ni se descoperă sinele adevărat, 
îl cunoaștem și încercăm să ne îndreptăm. În felul acesta 
înaintăm pe calea cea bună și nu trăim cu sentimentul fals că 
mergem bine. Eu mă bucur atunci când vreo neputinţă de-a 
mea se manifestă, când îmi ies patimile la iveală. Dacă nu ar 
ieși Ia iveală, aș crede că m-am sfinţit, când de fapt seminţele 
patimilor ar rămâne în inima mea. La fel și tu, când te mânii 
sau cazi în osândire, e firesc să te mâhnești, pentru că ai căzut, 
dar trebuie să te și bucuri pentru că ţi s-a dezvăluit neputinţa. 
Atunci te vei lupta ca să te izbăvești de ea. 

— Gheronda, când o patimă nu se manifestă un timp 
înseamnă că nu mai există înlăuntrul meu? 

— Dacă vreo patimă există înlăuntrul tău, ea se va manifesta 
la un moment dat. De aceea, când știi că înlăuntrul tău se 
ascunde o patimă, trebuie să fii atentă. Când știi, de pildă, că 
afară de chilia ta se ascunde un șarpe, dacă ieși afară, vei 
arunca o privire într-acolo și vei fi atentă ca nu cumva să te 
muște. Nu ești în pericol când știi că șarpele se află acolo și ești 


atentă când iese ca să-l omori, ci ești în pericol atunci când nu 
știi că se află acolo și, pășind tu fără grijă, el poate veni să te 
muște. Vreau să spun că este un lucru primejdios ca omul să nu 
se supravegheze pe sine și să nu-și cunoască patimile. Când 
cineva își cunoaște patimile și luptă împotriva lor, atunci îl 
ajută și Hristos la dezrădăcinarea lor. 

— Gheronda, nu cumva trebuie să mă nevoiesc fără să mă 
preocupe faptul dacă m-am îndreptat sau nu? Nu cumva, a mă 
îndrepta ţine de Dumnezeu? 

— Da, să te nevoiești și să le lași pe toate în seama lui 
Dumnezeu, dar să te cercetezi și pe tine însuţi ca să vezi unde 
te afli, ce faci. Vezi, medicul caută mai întâi să afle cauza de la 
care provine febra și apoi ce medicament să-i dea bolnavului, 
ca să-i scadă febra. Adică, din clipa în care omul începe să-și 
vadă slăbiciunile, trebuie să intre înlăuntrul său neliniștea cea 
bună, ca să se lupte să le corecteze. Eu mă cercetez pe mine 
însumi și văd că am aceste slăbiciuni. Îmi urmez nevoinţa și 
mă cercetez iarăși pe mine însumi: „Până ieri aveam 
slăbiciunile cutare și cutare. Am tăiat vreuna din ele? Unde mă 
aflu în ce privește acea patimă?”. Iar apoi Îi spun lui 
Dumnezeu: „Dumnezeul meu, fac ce pot, dar ajută-mi Tu ca să 
mă îndrept, căci singur nu pot. 

— Se poate ca un om să nu aibă puterea de a-și vedea 
patimile? 

— Când omul este sensibil, Dumnezeu nu îngăduie ca el să-și 
cunoască patimile dintr-odată. Căci pe cel sensibil îl ispitește și 
diavolul și-l aruncă în deznădejde: „De ce să ai această patimă? 
îi spune. De ce ai făcut lucrul ăsta? Și cum l-ai făcut pe acela? 
Deci nu te vei mântui”. Și așa poate sfârși la psihiatrie. 


Sprijin patimilor este mândria 

— Gheronda, ce se întâmplă atunci când un suflet se 
nevoiește ani de zile, dar nu vede nicio sporire? 

— Când nu vedem vreo sporire în nevoința noastră, 
înseamnă că fie nu avem trezvie, fie Dumnezeu nu îngăduie să 
înaintăm mai mult, ca să nu ne mândrim și astfel să ne 
vătămăm. 

— Gheronda, după cum mă văd pe mine însămi, devin pe zi 
ce trece tot mai rea. Ce se va întâmpla cu mine? 

— Ascultă, binecuvântato, există trei stadii. În primul stadiu, 


Dumnezeu dă bomboane și ciocolate, fiindcă vede nevoia și 
neputinta sufletului. În al doilea, El își retrage puţin Harul Său 
pentru a ne înţelepţi, pentru a înțelege omul că fără ajutorul 
Său nu poate face nici cel mai mic lucru, pentru a se smeri și a 
simţi nevoia să caute scăparea la El. Al treilea stadiu este o 
stare duhovnicească bună, permanentă și statornică. Tu te afli 
între al doilea și al treilea stadiu. Înaintezi puţin, apoi uiţi de 
neputința ta, Hristos își retrage Harul Său, te dezgolești de 
Harul dumnezeiesc, îți vezi din nou neputinta și îţi revii. Dacă 
mi-ai fi spus că pe măsură ce înaintezi ești mai bine, m-aș fi 
temut, căci aș fi văzut că ai mândrie. Acum însă, când spui că te 
vezi pe tine însăţi tot mai rea, eu mă bucur, pentru că văd că 
ești bine. Nu te teme! Cu cât înaintează cineva, cu atât își vede 
mai mult lipsurile și nedesăvârșirile sale. Iar aceasta înseamnă 
sporire. 

— Se poate ca Dumnezeu să nu mă asculte atunci când îi cer 
să mă ajute să mă izbăvesc de o patimă? 

— Oare Dumnezeul nostru este Baal (Vezi III împărați 18, 
26)? Dumnezeu aude și ne ajută. Se poate să nu-l simţi ajutorul. 
Dar cauza nu este Dumnezeu, ci tu însăţi, ca una care alungi 
ajutorul Lui cu mândria ta. 

Dacă nu ar exista pericolul de-a ne-o lua în cap șia ne 
mândri, e cu neputinţă ca Dumnezeu să nu ajute. Bunul 
Dumnezeu vrea să ne izbăvim de patimile noastre, însă nu ne 
ajută să ne izbăvim dacă avem mândrie sau predispoziţie spre 
mândrie, căci altfel am crede că am reușit fără ajutorul Lui. 

De aceea, atunci când Îl rugăm pe Dumnezeu cu toată inima 
noastră să ne ajute să ne izbăvim de o patimă, iar El nu ne 
ajută, trebuie să înțelegem îndată că în spatele acestei patimi se 
ascunde o alta mai mare, care este mândria. Dar fiindcă nu 
vedem mândria, Dumnezeu lasă să rămână acea patimă care se 
vede, cum ar fi de pildă lăcomia pântecelui, flecăreala, mânia și 
celelalte, ca să ne smerim. lar când ne scârbim de patimile 
noastre din pricina căderilor continue, când ne cunoaștem 
neputința și ne smerim, atunci Dumnezeu ne ajută și urcăm 
treptele duhovnicești câte două odată. 


Patimile se dezrădăcinează ușor cât sunt „fragede” 


— Gheronda, văd că am patimi multe. 
— Da, ai multe patimi, dar ești și tânără și ai și bărbăţie, și de 


aceea poţi lucra ca să scoţi din grădina ta spinii și să plantezi 
crini, zambile, trandafiri și să te veselești apoi stând în ea. 
Acum cât ești tânără, patimile sunt „fragede? și se 
dezrădăcinează ușor. Vezi, și buruienile sălbatice, chiar și spini 
să fie, se dezrădăcinează ușor cât sunt fragede; în vreme ce, 
atunci când cresc, se întăresc și cu greu le poţi prinde ca să le 
dezrădăcinezi. Și urzica, când scoate primele frunze, nu se 
deosebește în finețe de busuioc; poţi să o apuci și să o miroși, 
pentru că este fragedă. De aceea să te străduiești să-ţi 
dezrădăcinezi patimile cât ești tânără, căci altfel, dacă le vei 
lăsa, sufletul tău va fi robit de felurite dorinţe și îţi va fi greu să 
te eliberezi de ele. 

Aceia care nu își dezrădăcinează patimile de tineri suferă 
mult la bătrânețe, deoarece îmbătrânesc împreună cu patimile, 
care devin „rele vechi”, greu de vindecat. Omul cu cât 
înaintează în vârstă, începe să-și iubească patimile. Ajunge la 
vârsta dragostei, a afecțiunii și devine și mai îngâduitor față de 
sine însuși. Slăbește și voința, iar lupta împotriva patimilor 
devine și mai dificilă. Tânărul are vioiciune; dacă valorifică 
această vioiciune spre dezrădăcinarea patimilor, sporește. 


Cum să ne izbăvim de patimi? 

— Gheronda, de ce cad mereu în lăcomia pântecelui? 

— Fiindcă ai slăbiciunea asta. Diavolul dă atacul asupra 
meterezului care este slab; nu le lovește pe celelalte care sunt 
bine fortificate. „Dacă ocup acest meterez, își spune el, cu 
ușurință le voi ocupa și pe celelalte”. De aceea meterezul slab 
trebuie fortificat bine. 

— Mă descumpănesc când îmi văd patimile. 

— Să nu te descumpănești, nici să fii lașă, ci cu curaj să-ţi 
prinzi patimile una câte una, începând de la cea mai mare. La 
început, îţi e de ajutor să nu te ocupi de patimile mai mici, ci să 
le lovești și să le dezrădăcinezi pe cele mai mari pe care le vezi. 
Și pe măsura ce se slăbesc rădăcinile patimilor mari, se vor 
usca și rădăcinile subţiri ale patimilor mai mici. Prin urmare, 
atunci când dezrădăcinezi o patimă mare, împreună cu aceasta 
se dezrădăcinează și altele mai mici. 

— De ce, deși iau de multe ori hotărârea să mă lupt cu râvnă 
împotriva patimilor mele, în cele din urmă nu o înfăptuiesc? 

— Fiindcă iei multe hotărâri odată. Patimile, precum și 


virtuțile, constituie un lanț. O patimă este legată de alta și o 
virtute este legată de altă virtute, așa cum vagoanele unui tren 
sunt legate între ele și toate-l urmează pe primul. Așadar, dacă 
te hotărăști să te nevoiești mai mult timp, ca să tai o patimă 
anume și să cultivi virtutea opusă ei, vei reuși. Și împreună cu 
această patimă pe care o vei tăia, te vei izbăvi și de alte patimi 
și se vor dezvolta virtuțile corespunzătoare. Să presupunem că 
invidiezi: dacă te lupţi ca să nu invidiezi, vei cultiva dragostea, 
bunătatea și în același timp te vei izbăvi de mânie, de osândire, 
de răutate, de întristare. 

— Gheronda, o patimă sau o obișnuinţă rea este mai bine să 
o tai dintr-odată sau încet-încet? 

— Dacă poţi să o tai dintr-odată, este mai bine, căci altfel 
lasă... rămășițe. Nu trebuie să întârzii. Atunci când cineva 
traversează un râu, mai ales pe timp de iarnă, încearcă să-l 
treacă cât se poate de repede, ca nu cumva să îngheţe. Dacă îl 
traversează repede, până să îngheţe, se va încălzi din nou. Vezi, 
și caii, atunci când îi leagă, dacă vor să se slobozească, rup 
funia dintr-odată. La fel și cu ispita, trebuie tăiată funia dintr- 
odată. 

— Sfântul Isaac Sirul scrie: „Nepătimire nu înseamnă a nu 
simţi cineva patimile, ci a nu le primi” (Sfântul Isaac Sirul, 
Cuvinte ascetice, Cuvântul LXXXI). Oare și cel nepătimaș poate 
primi atacul patimilor? 

— Da, se poate. Dar orice i-ar arunca diavolul, este ars de 
flacăra dumnezeiască pe care a aprins-o înlăuntrul său. 
Diavolul nu încetează să-l atace pe om, dar când omul nu 
primește provocările vrăjmașului, inima lui se curăţește și Se 
sălășluiește în ea Hristos. Inima lui se preface În cuptor, în „rug 
aprins” (Vezi Ieşire 3, 2-3), și orice cade apoi în ea, este ars. 


Mai bine să murim eroic, decât să fim biruiţi de 
patimi 

— Gheronda, recunoștinţa față de Dumnezeu este suficientă 
pentru a ne îndemna la lupta împotriva patimilor? 

— Numai recunoștința faţa de Dumnezeu nu ajunge; este 
nevoie și de intenţie bună, de recunoașterea păcătoșeniei și de 
asceză făcută cu mărinimie. 

— Pomenirea morţii ajută la lucrarea lăuntrică? 

— Da, ajută mult. Dacă ne aducem aminte de moarte cu 


nădejde în Dumnezeu, vom cunoaște deșertăciunea acestei 
lumi și vom fi ajutați duhovnicește. De aceea să aducem în 
mintea noastră Judecata lui Dumnezeu și să nu uităm că vom fi 
judecaţi pentru păcatele pe care le-am făcut și de care nu ne- 
am pocăit. Să mă gândesc: „Ce fac? Cum de trăiesc cu atâta 
nepăsare? Unde mă voi duce dacă mor în clipa asta? Oare am 
făcut vreun contract cu moartea? Mor și mici și mari”. Dacă mă 
gândesc că Dumnezeu poate să mă ia peste puţin, atunci nu voi 
păcătui. 

Ca să moară patimile, trebuie să cugetăm la moarte, la 
Judecata viitoare, și să pătimim și noi din mărinimie pentru 
Hristos, Care atât de multe a pătimit ca să ne mântuiască. Lupta 
împotriva patimilor este o mucenicie continuă, dar dulce, 
pentru păzirea poruncilor, pentru dragostea lui Hristos. Mai 
bine să murim eroic, decât să fim biruiţi de patimi și să-L rănim 
pe Hristos. 

— Gheronda, mă simt strâmtorată în nevoinţa pe care-o fac. 

— Dacă te doare când scoţi un spin din deget, cu cât mai 
mult când dezrădăcinezi din lăuntrul tău o patimă! Apoi să mai 
știi că atunci când omul se străduiește să taie o patimă, 
ispititorul pune piedici, iar omul se simte strâmtorat, așa cum 
se simte strâmtorat demonizatul când i se citesc exorcisme, 
fiindcă se dă o luptă, se războiește cu diavolul; apoi însă este 
slobozit. 

Curăţirea lăuntrică nu se face fără osteneală, apăsând pe 
butoane. Patimile nu se taie dintr-o dată, așa cum trunchiul 
copacului nu se taie cu o singură fierăstruire. Fierăstrăul taie 
mult timp până ce trunchiul este tăiat dintr-o parte în alta. Și 
treaba nu se termină aici. Pentru ca trunchiul să devină 
mobilă, de câtă osteneală nu este nevoie! Trebuie să fie cioplit 
mai întâi, să fie făcut scânduri, pe care să le ia apoi tâmplarul 
ca să le facă mobilă folositoare. 

— Și dacă nu înţeleg că această trudă este necesară? 

— Atunci vei rămâne buturugă și vei fi aruncată în foc. 


Trebuie să semănăm, ca să dea Dumnezeu 


— Gheronda, în fiecare zi spun: „De mâine voi lua aminte, 
mă voi îndrepta”, dar apoi cad iarăși în aceleași greșeli. 

— Să-L pui pe Dumnezeu înainte. Să spui: „Cu puterea lui 
Dumnezeu voi încerca să mă îndrept”, ca să te ajute Dumnezeu. 


Faptul că vrei să te îndrepţi înseamnă că accepţi ajutorul. Ceri 
așadar de la Dumnezeu să te ajute, iar El își aruncă privirea 
asupra ta. Adaugi și de la tine puţină strădanie și înaintezi. 
Cine, când vede un copilaș care încearcă să rostogolească un 
pietroi cu mânuțţele, nu va alerga ca să-l ajute, pentru a nu-i 
vedea chinuindu-se? La fel face și Dumnezeu, când vede puţina 
ta strădanie, te va ajuta să biruiești. 

Unii, deși nu depun niciun efort pentru a se îndrepta, spun: 
„Hristoase al meu, am aceste patimi! Tu poţi să mă izbăvești. 
Așadar, izbăvește-mă!”. Ei, cum să ajute atunci Dumnezeu? 
Pentru ca să ajute Dumnezeu, omul trebuie să se străduiască pe 
cât îi stă în putinţă. Adică sunt lucruri pe care trebuie să le facă 
omul însuși, ca să ajute apoi Dumnezeu. În niciun caz nu poate 
fi ajutat, dacă el însuși nu vrea să se ajute pe sine. 

Uneori noi căutăm să dobândim Harul și harismele lui 
Dumnezeu într-un mod magic. Credem că putem să dobândim 
fără osteneală o virtute sau chiar să ne sfinţim. Dar pentru ca 
Dumnezeu să dea, trebuie ca noi să semănăm. Cum să ne dea 
Dumnezeu fără ca noi să lucrăm. Ce spune troparul? 
„Nerodirea pustiului o ai lucrat” (Din troparul de obște al 
Curioșilor: „Cu curgerile lacrimilor tale”). Dumnezeu trimite 
ploaie, înmoaie pământul, dar și noi trebuie să ne „arăm” 
ogorul. Pământul este gata, dar trebuie să băgăm plugul în ogor 
și să-l semănăm. Și ceea ce semănăm, aceea vom secera. Dar 
cum vom semăna dacă nu arăm? Și ce vom secera, dacă nu 
semănăm? 

De aceea să nu întrebaţi numai ce poate Dumnezeu să facă, 
ci să vă întrebaţi și pe voi înșivă ce puteţi face. Banca lui 
Hristos dă o dobândă foarte mare. Dar cum vom ridica bani, 
dacă nu am depus nimic la bancă? 


PARTEA INTAI 


IUBIREA DE SINE 


MAMA TUTUROR PATIMILOR 


„Cel ce are iubire de sine nu poate avea odihnă, pace 
sufletească, fiindcă nu este liber lăuntric. 


CAPITOLUL 1 
Iubirea de sine și urmările ei 


Din iubirea de sine se nasc toate patimile 


— Gheronda, ce este iubirea de sine? 

— A face pe plac omului tău celui vechi, adică pe omul tău 
cel vechi. Și lăcomia pântecelui și egoismul și încăpățânarea și 
invidia se trag din iubirea de sine. Și, vezi, unul din iubire de 
sine caută confortul, tihna personală, fără a ţine cont de 
nimeni. Altul se îngrijește cu meticulozitate de mâncarea sa, de 
somnul său, ca nu cumva să pățească ceva cu sănătatea. Altul 
caută să fie luat în seamă, să fie apreciat de ceilalți: puţin să nu- 
i dai importanţă sau să nu-i faci voia, că reacționează imediat: 
„De ce nu m-au băgat în seamă? îți spune. Am să le arăt eu 
lor!”. Măi, măi, înfricoșător lucru este iubirea de sine! 

— Gheronda, cum poate spune cineva: „Pentru Tine suntem 
omorâți în toate zilele” (Psalmul 43. 23)? 

— Dacă-și jertfește voia sa de dragul celuilalt. Voia proprie 
are în ea sinele nostru, are iubire de sine. Cel care nu 
cercetează dacă ceea ce-l odihnește pe el îl odihnește și pe 
celălalt și începe cu tot felul de pretenții: „vreau asta, vreau 
cealaltă” sau „de ce nu mi-ai făcut aia, de ce nu mi-ai dat asta?”, 
unuia ca acesta în cele din urmă îi ţine diavolul isonul. 

— Gheronda, unii, dacă nu li se face voia, nu-și găsesc 
liniștea. 

— Cum să se liniștească, de vreme ce nu voiesc decât propria 
lor satisfacere? Dacă omul amestecă egoismul său în tot ceea ce 
vrea, cum să-L mai aibă și pe Hristos? Dar dacă își iasă la o 
parte sinele său ca să aibă ceea ce este mai important, adică pe 
Hristos, atunci le are pe toate. Când nu-L are pe Hristos, nu are 
nimic. Dacă omul își leapădă sinele, Dumnezeu i le dă pe toate 
într-un chip minunat. 

— Gheronda, când ne vorbiti de lepădarea sinelui nostru, eu 
simt o teamă, gândindu-mă că poate nu rezist. 

— Ei, asta-i bună! Este ca și cum ai spune: „Dacă mă lepăd de 
patimi, ce-mi mai rămâne după aceea?”. Căci, atunci când spun 
să ne lepădăm sinele, înțeleg să scăpăm de patimi, să ne 
dezbrăcăm de omul nostru cel vechi. Unui om matur care are 


minte îi este putintel greu să zică: „Nu pot să mă lepăd de sine”. 
Dacă alţii îți spun: „la barosul și dărâmă zidul acesta!”, iar tu 
ești învățată cu peniţa, ești îndreptăţită să spui: „Nu pot”. Dar 
pentru a ne dezbrăca de omul nostru cel vechi nu este nevoie 
de puteri trupești, ci de smerenie. 


Din mâncarea fără gust să-L gustaţi pe Hristos 

Iubire de sine este și dorința de a mânca sau a se odihni 
cineva mai mult decât îi este necesar. În mod normal, trupului 
trebuie să-i dăm numai ceea ce are nevoie. Un lucru este 
dorinţa și alt lucru este nevoia. Un lucru este să vreau să 
mulțumesc trupul și alt lucru este să-i dau trupului ceea ce are 
nevoie. Să presupunem că am înaintea mea două mâncăruri cu 
aceleași vitamine, dar una din ele este mai gustoasă decât 
cealaltă. Dacă o prefer pe cea mai gustoasă, asta arată iubirea 
de sine. Dacă însă nu am poftă de mâncare, deoarece sunt 
bolnăvicios, și o prefer pe cea mai gustoasă ca să o pot mânca, 
acest lucru înseamnă discernământ. 

Trupul, „vameșul cel rău” (Vezi Paladie, Episcopul 
Elembpolului, Istoria Lausiacă), aşa cum spune Avva Macarie, 
poate cere mai mult, căci organismul este așa cum îl 
obișnuiești. Când omul are stomacul micșorat, atunci se poate 
înfrâna cu ușurință. Altminteri, devine rob stomacului, căci și 
acesta, mărindu-se, simte nevoia să se umple. De pildă, unul 
care este foarte gras; acesta, cu „magazia” pe care și-a făcut-o, 
simte nevoia să mănânce cel puţin o jumătate de miel ca să se 
sature, iar apoi să bea și două bidoane cu apă. 

— În trecut, Gheronda, oamenii aveau organismul mai 
puternic sau se sileau pe ei înșiși? 

— Aveau, desigur, un organism puţin mai puternic, dar se 
sileau și pe ei înșiși. Hagi-Gheorghe dădea în fiecare zi 
călugărilor săi puţină miere și nucă?!. 

Și erau copii de cincisprezece ani, aflaţi în perioada de 
creștere, dar aveau și creșterea duhovnicească. Astăzi pătrunde 
în minte o logică lumească: „Să nu postească copiii, ca să nu se 
îmbolnăveascâ. Să nu le lipsească copiilor nimic, ca să nu le fie 
greu”. Și în cele din urmă duc o viaţă nefericită, dorindu-și 
mereu fripturi. Dar nici aceasta nu le ajută la nimic. 

Dacă te bucuri când nu mănânci pentru dragostea lui 
Hristos, atunci te hrănești. Dacă pentru dragostea lui Hristos 


preferi mâncarea lipsită de gust în locul celei gustoase, atunci 
din mâncarea fără gust îl guști pe Hristos. 


Iubirea de sine biruiește dragostea pentru 
aproapele nostru 


— Gheronda, un bătrânel se chinuia astăzi să urce scările 
bisericii, și, deși treceau mulţi pe acolo, nimeni nu se ducea să-l 
ajute. 

— „Un preot văzându-l a trecut pe alături... asemenea și un 
levit văzându-l a trecut pe alături” (Vezi Luca 10, 31-32). Au 
dreptate... Nu știu... nu au auzit niciodată Evanghelia 
Samarineanului milostiv!... Ce să spun? Ne iubim pe noi înșine, 
și nu-i iubim pe ceilalţi. Iubirea de sine biruiește dragostea 
pentru aproapele nostru, de aceea ne purtăm așa. Însă cel care 
se iubește pe sine mai mult decât pe ceilalţi, nu trăiește potrivit 
cu duhul Evangheliei. Și Hristos, dacă se gândea la Sine însuși, 
ar fi rămas în Cer; nu ar fi venit pe pământ să sufere, să fie 
răstignit, ca să ne mântuiască. 

Astăzi, mai mult sau mai puţin, la cei mai mulți oameni 
există iubire de sine, nu au duh de jertfă. A pătruns duhul lui: 
„Să nu păţesc eu ceva rău”. Știţi cât mă doare când văd ce lume 
există astăzi!... Când eram internat în spital (În 1987 Starețul a 
fost supus unei operaţii de hernie), într-o zi a trebuit să fie 
ridicat un bolnav țintuit la pat, pentru a fi mutat într-un alt 
salon. Era acolo un infirmier care, deși aceasta era treaba lui, 
nu a mers să ajute deloc. „Nu pot, mă doare mijlocul”, a spus el 
cu nepăsare. Mâi, măi, vezi ce om neom! Și să vezi, o 
infirmieră, care avea doi copilași și aștepta pe al treilea, s-a 
chinuit sărmana împreună cu alta și l-au ridicat. Nu s-a gândit 
deloc la sine. A uitat în ce stare se afla și a alergat să-l ajute pe 
cel bolnav! Când văd un om că o duce greu, că nu are putere, 
dar se jertfește pentru a-i sluji pe ceilalţi, știți câtă bucurie îmi 
aduce! O, mare bucurie! Inima îmi tresaltă. Simt că sunt înrudit 
cu el, pentru că și el este înrudit cu Dumnezeu. 


„Să se aleagă praful de ceilalţi!” 


— Gheronda, astăzi, în timp ce multă lume aștepta ca să vă 
vadă, un oarecare tânăr nu a așteptat ca să-i vină rândul, ci a 
intrat înaintea tuturor. 

— Da, a venit și mi-a spus: „Trebuie să te văd. Am mers în 


Sfântul Munte, dar nu te-am găsit și am venit aici”. „Bine, îi 
spun, nu vezi câtă lume așteaptă? Să se oprească toţi, ca să mă 
ocup acum cu tine?” „Da, Părinte”, îmi spune. Auzi vorbă! Și 
ceilalți să stea pe scări în picioare, înghesuiți, oameni în vârstă, 
femei cu copii mici... iar el insista. Și nici măcar nu avea vreo 
problemă serioasă, niște bazaconii vroia să-mi spună. Ai 
înţeles? „Să se aleagă praful de ceilalți!”. 

Gândiţi-vă, vin unii și-mi spun: „Părinte, astăzi să te rogi 
numai pentru mine, și pentru nimeni altul!”. Auzi pretenţie la 
ei! Este ca și cum ar spune: „Cu acest tren voi călători numai 
eu! Să nu intre nimeni altul!”. Dacă tot merge trenul, de ce să 
nu intre și ceilalți înăuntru? 

— Gheronda, ce înţeles au cuvintele lui Hristos: „Cine va voi 
să-și scape sufletul, îl va pierde” (Matei 16,25)? 

— Ele înseamnă că omul trebuie să-și „piardă” viaţa sa, în 
înţelesul cel bun. Să nu-și preţuiască viaţa, să-și jertfească viaţa 
pentru celălalt. „Nimeni să nu caute ale sale, ci fiecare pe ale 
aproapelui” (I Corinteni 10, 24), spune Apostolul Pavel. Toată 
temelia vieții duhovnicești aceasta este: să uit de mine în 
înţelesul cel bun și să mă gândesc la celălalt, să particip la 
durerea, la greutatea celuilalt. Să nu mă îngrijesc cum să scap 
de greutate, ci cum să-l ajut pe celălalt, cum să-l odihnesc. 

— Cum îmi voi da seama, Gheronda, ce anume îl odihnește 
pe celălalt, ca să trec la faptă? 

— Dacă te pui în situaţia celuilalt, atunci vei înțelege ce îl 
odihnește pe celălalt. Dacă însă rămâi închisă în carapacea ta, 
cum să îți dai seama ce îl odihnește pe celălalt? 

În vremea noastră, cei mai mulți caută cum să ia locul 
celuilalt, iar nu cum să se pună în locul celuilalt, ca să-l 
înţeleagă. Uneori observ că unii, chiar și atunci când se duc să 
se împărtășească, nu-și așteaptă rândul. Fiecare își spune: „Eu 
am treabă și mă grăbesc” și nu se gândește: „Sunt oare vrednic 
să mă împărtășesc?” sau „Nu cumva celălalt este mai grăbit 
decât mine?”. Nimic! Se împărtășesc și pleacă. Pe când ar 
trebui să te bucuri chiar și atunci când te lipsești de Sfânta 
Împărtășanie de dragul celuilalt. Iar dacă preotul are o singură 
părticică din Sfântul Trup și se găsește un bolnav pe moarte 
care trebuie împărtășit, trebuie să te bucuri că nu te vei 
împărtăși tu ca să se împărtășească bolnavul. Asta vrea Hristos. 
Așa vine Hristos în inimă și o umple de bucurie. 


Chinul comodității 


— Gheronda, o soră îmi face greutăți. 

— Ştii ce se întâmplă? Mulţi văd ce greutăți le fac ceilalţi, iar 
nu cu ce îi îngreuiază ei pe alţii. Au pretenţii numai de la 
ceilalți, nu și de la ei înșiși. Însă logica vietii duhovnicești este 
să cercetezi cu ce anume îi îngreuiezi tu pe ceilalți și nu cu ce te 
îngreuiază alții pe tine; să vezi ce anume îl odihnește pe 
celălalt, iar nu ce te odihnește pe tine. Oare pentru odihnă am 
venit în această viaţă? Pentru viață comodă? Nu am venit în 
această lume ca să petrecem bine, ci ca să scuturăm de pe noi 
tina păcatului și să ne pregătim pentru cealaltă viață. 

Dacă ne gândim numai la noi înșine și facem doar ceea ce ne 
odihnește pe noi, după aceea dorim ca ceilalți să se gândească 
la noi, vrem ca toţi să ne slujească, vrem ca toţi să ne ajute... 
adică mereu „vrem” ceva și ajungem la sfârșit să trăim în 
comoditate. „Mie îmi convine astfel”, spune unul, „Mie îmi 
convine altfel”, spune altul, și în cele din urmă fiecare se 
odihnește în ceea ce îi convine, dar odihnă nu află, fiindcă 
adevărata odihnă vine din odihna celuilalt. 

În timpul ocupaţiei germane, în 1941, deoarece germanii 
intrau prin sate, dădeau foc și ucideau, plecaserăm din Koniţa 
și urcaserăm în munti. În ziua când germanii au intrat în 
Koniţa, cei doi fraţi ai mei se duseseră de dimineaţă la câmp, 
unde aveam porumb, ca să prășească. De îndată ce am auzit că 
au ajuns germanii, i-am spus mamei mele: „Mă voi duce la 
câmp ca să le dau de știre”. Ea însă nu mă lăsa, deoarece toți îi 
spuneau: „Oricum ceilalți sunt pierduţi. Nu-l lăsa și pe acesta să 
se ducă, fiindcă se va prăpădi și el!”. Dar eu cum puteam să o 
ascult? Încalț opincile și alerg la câmp. Din pricina grabei însă 
nu le-am legat bine și, cum alergam pe un câmp plin de apă, s- 
au lipit opincile în noroi. Le las atunci și alerg descult pe malul 
râului care era plin de mărăcini. Timp de aproape o oră, în 
acea căldură de vară, am alergat desculț pe spini, dar nici nu- 
mi dădeam seama de vreo durere. Ajung la ogorul nostru, mă 
duc acolo unde prășeau frații mei și le spun: „Au venit 
germanii! Să mergem să ne ascundem!”. Însă chiar atunci îi 
vedem pe nemți venind înarmaţi. „Continuati să prășiţi cu 
sapele, le-am spus, iar eu mă voi preface că răresc porumbul și 
smulg buruienile”. Nemţii au trecut fără să ne facă sau să ne 
spună ceva. După aceea am văzut că picioarele mele se 


făcuseră tot o rană din pricina spinilor. Până atunci nu 
simțisem nimic, deoarece alergasem cu bucurie! Era bucuria 
jertfei. Puteam, oare, să-i las pe fraţii mei? Dacă nu aș fi alergat, 
iar ei ar fi păţit ceva, toată viața mea ar fi fost după aceea un 
chin. Și inconștient dacă eram în momentul acela, m-ar fi 
chinuit apoi gândul de a fi ales comoditatea. 


Iubirea de sine ne lipsește de pace și de bucurie 


— Din ce cauză, Gheronda, nu-mi găsesc întotdeauna pacea? 

— Nu te-ai eliberat încă de sinele tău, ci ești sclava omului 
tău celui vechi. Caută să-ţi arunci sinele, căci altfel te va arunca 
el pe tine. Cel care are iubire de sine nu poate avea odihnă, 
pace sufletească, fiindcă nu este liber lăuntric. Este ca broasca 
țestoasă, și pășește la fel ca ea. Oare broasca ţestoasă își scoate 
liber capul? Mai tot timpul rămâne închisă în carapacea ei. 

— Gheronda, teoretic îmi dau seama cum trebuie să fiu, în 
practică însă... 

— Punerea în practică este dificilă fiindcă prin asta îl 
constrângi pe omul cel vechi. Dar dacă nu-l constrângem cu 
sârguință pe omul nostru cel vechi, el ne va arunca în aer 
zidirea duhovnicească. 

— Gheronda, cum este iadul? 

— Am să-ţi povestesc o întâmplare pe care am auzit-o. 
Odată, un om simplu Îl ruga pe Dumnezeu să-i arate cum este 
Raiul și iadul. Așadar într-o noapte a auzit o voce în somn 
spunându-i: „Vino să-ţi arăt iadul!”. Și îndată s-a aflat într-o 
încăpere în care mulți oameni stăteau în jurul unei mese, iar în 
mijloc era o oală plină cu mâncare. Însă toţi acei oameni erau 
înfometați, pentru că nu puteau mânca. Ţineau în mână câte-o 
lingură foarte lungă. Luau mâncarea din oală, dar nu puteau 
aduce lingura la gură. De aceea unii bombăneau, alți strigau, 
alţii plângeau... Apoi a auzit aceeași voce spunându-i: „Vino 
acum să-ți arăt și Raiul!”. Și îndată s-a aflat într-o altă încăpere, 
unde mulți oameni stăteau în jurul unei mese asemănătoare cu 
cea dintâi, iar în mijlocul ei era tot o oală cu mâncare, iar ei 
aveau aceleași linguri lungi. Însă toţi erau sătui și bucuroși, 
pentru că fiecare lua cu lingura sa mâncare din oală și-l hrănea 
pe celălalt. Ai înțeles acum cum poţi să trăieşti Raiul încă din 
această viață? 

Cel care săvârșește binele se bucură, deoarece este răsplătit 


cu mângâiere dumnezeiască. Cel care săvârșește răul suferă și 
face din raiul pământesc un iad pământesc. Ai dragoste, 
bunătate? Eşti înger și, oriunde mergi sau te oprești, transmiţi 
Raiul. Ai patimi, răutate? Ai înlăuntrul tău pe diavolul și, 
oriunde mergi sau te oprești, transmiti iadul. Încă de aici 
începem să trăim Raiul sau iadul. 


CAPITOLUL 2 
Eliberarea din sclavia iubirii de sine 


Scopul ascezei: dezbrăcarea de omul nostru cel 
vechi 


— Gheronda, cum pot scăpa de iubirea de sine? Puterile 
mele trupești sunt puţine și îmi vine greu să mă lepăd de mine 
însămi și să mă jertfesc. 

— „Jertfa lui Dumnezeu duhul umilit; inima înfrântă și 
smerită Dumnezeu nu o va urgisi” (Psalmul 50, 19). Nu biruiești 
iubirea de sine ridicând traista grea a celuilalt - nu asta va cere 
Dumnezeu de la tine, de vreme ce nu ai puteri trupești ci dacă 
te smerești și rabzi o vorbă grea, o nedreptate. Și dacă adaugi și 
puţină osteneală trupească, făcută din dragoste și bunătate, știi 
cum ajută apoi Dumnezeu? 

— Gheronda, ce legătură au osteneala trupească și asceza cu 
tăierea patimilor? 

— Osteneala trupească supune trupul duhului. Și postul și 
privegherea și orice asceză, dimpreună cu nevoinţa pentru 
tăierea patimilor sufletești sunt de ajutor atunci când sunt 
făcute pentru dragostea lui Hristos. Căci dacă nu se nevoiește 
cineva pentru a-și dezrădăcina patimile sufletești, mândria, 
invidia, mania, ci face numai o asceză trupească seacă, își va 
hrăni patimile cu mândria. Patimile sufletești ne pricinuiesc un 
rău mai mare decât grăsimea trupului. Grăsimea este o 
tumoare benignă, pe când patimile sufletești sunt o tumoare 
malignă. Nu spun să nu facă cineva asceză, ci să pătrundă 
înţelesul ascezei, al cărei scop este dezbrăcarea de omul nostru 
cel vechi. 

— Gheronda, cum trebuie să se nevoiască cineva în 
înfrânare? 

— Nevoinţa trebuie să se facă după cum urmează: să-i dai 
organismului tot ce are nevoie, anume somn, mâncare etc. Apoi 
să ţintești spre tăierea patimilor sufletești: poftele, egoismul, 
invidia și celelalte. Și apoi să te înfrânezi de la mâncare și 
somn. Atunci va avea sens asceza trupească. 

— Cum poţi discerne până unde ajung limitele rezistenţei 


tale și de unde începe iubirea de sine? 

— Trebuie să te supraveghezi pe tine și să cercetezi. 
Cercetând, îți vei afla măsurile. Și băcanul care este 
neexperimentat la început, atunci când cântărește, odată pune 
mult, altădată puţin. După ce dobândește experienţă, pune cât 
trebuie. În tot cazul, atunci când cineva este tânăr, se poate 
nevoi mai mult. Cu cât înaintează în vârstă, îi slăbesc puterile și 
nu se mai poate sili pe sine insuși. Dacă se silește mai mult 
decât trebuie, își poate vătăma chiar și sănătatea. De aceea, din 
când în când trebuie să-și recerceteze puterile și să se 
conformeze noii situaţii. 

— Uneori, Gheronda, când mă simt epuizată, mă împuţinez 
cu sufletul și nu mai pot face nimic. Nu cumva aceasta este 
iubire de sine? 

— Atunci când te simţi epuizată, să cercetezi dacă nu cumva 
este din pricina vreunei boli. Dacă nu este din pricina vreunei 
boli, vezi dacă nu cumva îţi lipsește somnul sau ai nevoie să 
mănânci sau să te odihnești mai mult. Dacă nimic din acestea 
nu se întâmplă, atunci este de la ispititorul. Ridică-te, începe-ţi 
treaba ta și așa învingi ispita! 

— Cât trebuie să stăruiesc, Gheronda, în osteneală? Nu 
cumva alung Harul lui Dumnezeu prin faptul că mă cruț pe 
mine însămi? 

— Nu, binecuvântato! Trebuie să iei aminte și să te oprești 
înainte de-a ajunge în situaţia să nu mai poți. 

— Simt însă că nu am împlinit niciodată ceea ce spun 
Părinții: „Dă sânge, ca să primești Duh” (Vezi Patericul 
egiptean, Avva Longhin, pf. 6). 

— Ce sânge să dai tu, de vreme ce îţi lipsește sângele? Tu ai 
nevoie să ţi se dea sânge... Să fii atentă la patimile sufletești! 


Să nu ne închinăm la odihnă 


— Gheronda, atunci când spun: „Atât pot să lucrez, atât 
rezist eu!”, o spun din iubire de sine? 

— Cu cât stai mai mult, cu atât te înmoi mai tare; cu cât 
lucrezi, cu atât te întărești. Pe lângă faptul că alungă mucezeala 
cu osteneala, este ajutat și duhovnicește. 

Scopul este ca omul să ajungă să se bucure mai mult de 
reaua-pătimire decât de traiul cel bun. Dacă ați ști cum trăiesc 
unu bătrânei acolo în Sfântul Munte și ce bucurie simt ei! Iată, 


un bătrânel care locuia singur, la un kilometru mai încolo de 
Coliba mea. Știţi câtă lepădare de sine avea? Coliba lui se afla la 
înălțime, într-un loc foarte abrupt și cobora pe cărare în patru 
labe ca ursul, sărmanul, ca să meargă la un alt bătrânel de mai 
jos, când avea nevoie de ceva. Au vrut unii să-l ia ca să-l 
îngrijească la bătrâneţe, dar el nu a primit. Apoi toți spuneau: 
„Este înșelat”, fiindcă stătea acolo singur. Într-o zi a venit la 
Colibă și mi-a spus pricina pentru care nu a vrut să plece de 
acolo: atunci când trăia stareţul său, coliba lor nu avea 
bisericuţă, iar el îl ruga pe stareț să construiască una: „Să 
ridicăm o bisericuţă, i-a spus în cele din urmă stareţul, dar 
după aceea să nu mai pleci niciodată de aici, fiindcă va rămâne 
Sfântul Înger în Sfântul Altar și nu se cade să-l lași singur”. 
Atunci el i-a făgăduit că va rămâne pentru totdeauna la acea 
colibă, și astfel au făcut bisericuţa. În cele din urmă, i s-a 
dărâmat și chilia și locuia în bisericuţă; dormea într-o strană. O 
astfel de lepădare de sine avea! M-am îngrijit să-i duc câteva 
haine, ca să aibă cel puţin cu ce să se schimbe, când suferea de 
colici intestinali. Într-o zi am trimis un cunoscut de-al meu, 
care era medic, să-l vadă. A mers împreună cu un altul, au 
bătut în ușă de mai multe ori, dar nimic. Când au deschis, l-au 
găsit mort în strana în care obișnuia să stea, acoperit cu o 
pătură. Acolo s-a odihnit în Domnul! 

În viaţa noastră, traiul aspru pentru dragostea lui Hristos 
aduce în inimă gingășia lui Hristos. Desfătările dumnezeiești se 
nasc din durerile trupești. Părinţii au dat sânge și au primit 
duh. Cu sudoare și osteneală au primit Harul. Și-au lepădat 
sinele și l-au găsit în mâinile lui Dumnezeu. 

M-au emoționat mult vieţile Sfinţilor nevoitori de la Sinai. 
Cinci mii de nevoitori au trăit în Sinai și câţi alţii în Sfântul 
Munte! Timp de o mie de ani, câți Părinţi s-au sfinţit! Dar și 
Mărturisitorii și Mucenicii, câte au pătimit! Iar noi cârtim chiar 
și pentru cel mai mic necaz. Căutăm să dobândim sfinţenia fără 
osteneală. Lepădarea de sine este floare rară. Nici chiar noi, 
monahii, n-am înţeles că „cele bune cu osteneală se dobândesc” 
(Dicton antic. Vezi și Molitfelnic, Slujba Tunderii în Schima cea 
Mare.) și de aceea suntem îngăduitori cu noi înșine; ne 
îndreptățim și găsim circumstanţe atenuante pentru orice. De 
acolo începe râul. Și diavolul găsește îndreptăţiri pentru fiecare 
om, dar anii trec. 


De aceea să nu uităm de noi, ci să ne amintim puţin și de 
faptul că există și moarte. De vreme ce vom muri, să nu-i dăm 
trupului atât de multă atenţie. Nu spun să nu-i dăm atentie și să 
păţim ceva rău, ci să nu ne închinăm odihnei. 


De ce te păstrezi pe tine însăti pentru tine însăţi? 


— Gheronda, îmi spune gândul că obosesc repede nu din 
cauza puţinei mele rezistenţe, ci din altă pricină. 

— Da, dacă exista înlăuntrul tău focul cel dumnezeiesc, altfel 
ar fi stat lucrurile. 

— Gheronda, cum voi dobândi acest foc dumnezeiesc? 

— Uitând de tine însăţi și gândindu-te la ceilalți. 

— Mi se pare greu să fac acest lucru întotdeauna. 

— Cel puţin încearcă să te gândești și să te îngrijești de 
ceilalți așa cum te gândești și te îngrijești de tine însăţi. Astfel, 
încet-încet vei ajunge să nu te mai intereseze propria persoană, 
în înțelesul cel bun, și să te gândești întotdeauna la ceilalți. Și 
atunci, desigur, se va gândi și Dumnezeu la tine, se vor gândi și 
ceilalți. Numai să nu faci acest lucru pentru ca să se gândească 
ceilalți la tine... 

— Prin urmare, Gheronda, ceea ce mă chinuiește este sinele 
meu. 

— Da, măi copilă, leapădă-ţi sinele! Dacă-ţi arunci sinele, 
apoi vei zbura. De ce te păstrezi pe tine însăţi pentru tine 
însăți? Partea de dragoste pe care o ţii pentru tine, o iei din 
dragostea cuprinzătoare pe care trebuie să o ai pentru ceilalți. 

— Gheronda, cum să-mi arunc sinele? 

— Pe cât poţi, să te scoţi pe tine din acţiunile tale și să-i așezi 
pe ceilalți înlăuntrul tău. Străduiește-te ca lucrul pe care îl vrei 
pentru tine să-l dai celorlalți. Să dai și iar sa dai, fără să te pui 
la socoteală pe tine însăţi. Cu cât vei da mai mult, cu atât vei 
primi mai mult, căci Dumnezeu îţi va da din belșug Harul și 
dragostea Sa. Te va iubi mult, la fel cum și tu Îl vei iubi mult, 
fiindcă vei înceta să-ți iubești propriul sine, care îţi cere să te 
hrănești din egoism și mândrie, iar nu din Harul lui Dumnezeu, 
care dă sufletului toate vitaminele și aduce în trup 
dumnezeiasca schimbare, făcându-l pe om să strălucească. Mă 
voi ruga ca să simţi toate acestea foarte curând, ca să te 
izbăvești de chinul iubirii de sine. 

— Gheronda, mă pot lupta să mă izbăvesc de iubirea de sine 


și totuși sinele meu să fie prezent în ceea ce fac? 

— Cum te lupţi? Te lepezi de sine? Fiecare aruncă ceea ce 
este dezgustător. Trebuie însă să înţelegi că este dezgustător. 
Dacă nu te scârbești de acel lucru, nu-l arunci. Vreau să spun 
că, pentru a-l arunca pe omul tău cel vechi, trebuie să te 
scârbești de el. Cu picioare înțepenite nu mergi mai departe. 


Când există lepădare de sine, Dumnezeu dă Harul 
Său 

— Gheronda, mă mustră conștiința atunci când mă cruţ pe 
mine însămi, căci îmi spun: „Oare Sfinţii cum se sileau pe ei 
înșiși?”. 

— Când omul își depășește limitele rezistenței sale, 
nevoindu-se cu smerenie, cu mărinimie, atunci vine la el 
puterea dumnezeiască, cea mai presus de fire. 

— Gheronda, Avva Varsanufie spune: „Nu căuta odihna 
trupească, dacă nu ţi-o va da ţie Domnul” (Sfinţii Varsanufie și 
Ioan, întrebarea 109). Ce vrea să spună aici? 

— Vrea să spună să nu cauţi o viaţă de huzur, o viaţă 
comodă. Mai întâi este nevoie de lepădare de sine, și apoi vin 
puterile dumnezeiești cele multe, căci dacă există lepădare de 
sine, atunci Dumnezeu îi dă omului Harul Său. 

Dacă omul are duhul de jertfă, atunci primește ajutorul 
dumnezeiesc. Unuia ca acesta îi poartă de grijă Dumnezeu. Pe 
măsura jertfei și a rugăciunii făcute de cineva pentru semenul 
său, este și ajutorul pe care îl primește de la Dumnezeu. Odată, 
pe când mă întorceam seara târziu de la Mănăstirea 
Stavronichita la Coliba Părintelui Tihon - o aranjam pe atunci 
(În anul 1968), ca să locuiesc într-însa m-a oprit pe cale cineva 
care avea multe probleme. Îl ascultam stând în picioare și 
având în spate traista încărcată cu lucruri. Mai și burniţa, pe 
deasupra. Se înnoptase, dar el continua să vorbească. Și cum 
tot burniţa, ne făcurăm leoarcă. La un moment dat mi-a venit 
gândul: „Cum voi găsi Coliba? Noapte, noroi, cărarea greu de 
străbătut, nu am nici lanternă... Dar cum să-l întrerup?”. Când 
l-am întrebat unde avea să rămână, el mi-a spus că la o chilie 
din apropiere. Și așa am stat acolo până la miezul nopţii. De 
îndată ce ne-am despărțit și am luat-o pe cărare, am alunecat și 
am căzut în mărăcini. Pantofii mi-au ieșit din picioare 
alunecând mai jos, traista a rămas agăţată în crengi, iar dulama 


mi s-a strâns în jurul gâtului. Nu vedeam nimic. Atunci mi-am 
spus: „Mai bine să rămân aici și să încep Pavecerniţa. Voi face 
și Miezonoptica împreună cu Utrenia, după care se va lumina 
și-mi voi găsi Chilia. Dar, oare, acest sărman își va găsi calea 
sa?”. De îndată însă ce am ajuns la „Miluiește-mă, Dumnezeule, 
după mare mila Ta...”, deodată o lumină ca aceea a unui 
reflector a luminat toată valea Kaliagrei. Mi-am găsit pantofii și 
am pornit spre Colibă. Toată cărarea era luminată de acea 
lumină. Când am ajuns la Colibă, am găsit până și cheia de la 
zăvor, care era atât de mică și pe care o pusesem într-un loc în 
care, chiar și ziuă de ar fi fost, cu greu aș fi găsit-o. Am intrat 
înăuntru, am aprins candelele din bisericuţă și abia atunci a 
dispărut acea lumină. Nu mai era nevoie de ea!... 


PARTEA A DOUA 


MÂNDRIA RĂDĂCINA RĂULUI 


«Cel mândru este despărțit de Dumnezeu, fiindcă mândria 
este un rău conductor; este un izolator care nu lasă Harul lui 
Dumnezeu să treacă și ne desparte de Dumnezeu». 


CAPITOLUL 1 


Mândria, Comandamentul General al patimilor 


— Gheronda, sunt invidioasă, țin minte răul, osândesc, mă 
mânii... 

— Invidia, osândirea, mânia, ţinerea de minte a răului și 
celelalte, toate pornesc de la mândrie. Mândria este 
Comandamentul General al tuturor patimilor. Așadar, dacă 
lovești mândria, lovești toate patimile și vine apoi înlăuntrul 
tău smerenia și dragostea. De aceea, cred că este de ajuns să te 
ocupi sau mai degrabă să deschizi front de luptă împotriva 
mândriei; să îndrepţi toate atacurile înspre cetatea mândriei, 
care ne desparte de Dumnezeu. Vezi, când dușmanul războiește 
o ţară, cele mai multe forțe le va trimite să lovească capitala. O 
singură bombă dacă aruncă în capitală și-o distruge, s-a 
terminat, a distrus întreaga ţară. 

— Gheronda, cu cine se înrudește cel mândru? 

— Cu ducă-se pe pustii, cu diavolul... Cu toate că până și 
diavolul cedează mai ușor decât cel mândru. Căci pe demon îl 
răpui, dacă te smerești, în timp ce pe cel mândru, chiar dacă te 
smerești și îi ceri iertare, nu poti să-l îndupleci, ci îți va spune: 
„Te prefaci!”. 

Cel care are mai multă smerenie, are mai mult miez 
duhovnicesc. Cel mândru nu are miez lăuntric. Este ca și spicul 
necopt care stă drept, în timp ce spicul copt își pleacă căpșorul. 
Și, pe lângă faptul că este întunecat, este și neliniștit lăuntric, 
iar în afară este tulburat și gălăgios. Căci, atunci când există 
mândrie, tot ceea ce face omul este ca un balon pe care îl umilă 
diavolul, și pe care-l găurește apoi cu un ac, pocnește și se 
sparge. 

Mândria este lucru de necinste, este lucru înfricoșător, de 
vreme ce și pe îngeri i-a făcut demoni! Ea ne-a adus din Rai pe 
pământ, iar acum încearcă să ne trimită de pe pământ în iad. 


Când nu ne dăm seama de mândrie 


— Eu, Gheronda, nu-mi dau seama dacă mă mândresc 
pentru ceva anume. 
— Atunci înseamnă că exista înlăuntrul tău o mândrie 


generală. De multe ori, diavolul îţi prezintă lucrurile camuflate, 
iar omul nu prinde de știre atunci când acţionează cu mândrie. 
Dacă însă se supraveghează și se cercetează pe sine, înțelege 
unde anume a acționat cu mândrie. Se poate să nu-și simtă 
toată mândria pe care o are, dar puţin își va da seama de ea. Va 
vedea că simte înlăuntrul său o satisfacție egoistă, o 
superioritate față de ceilalți. 

— Gheronda, dar atunci când cineva nu poate deloc să-și dea 
seama că are mândrie, ce se întâmplă? 

— Atunci acţionează legile duhovnicești. Se mândrește, cade 
și se smerește. Se mândrește din nou, iarăși cade, iarăși se 
smerește. Și se continuă această stare în toată viața sa, 
mândrie-smerenie, mândrie-smerenie. Această smerenie nu 
este virtute, ci este rezultatul legilor duhovnicești care 
acționează. Adică omul se smerește fără să vrea și fără vreun 
rezultat. Ajunge atunci la o stagnare. I se dă doar prilejul să 
înțeleagă că nu merge bine. Îi spun, de pildă, unei maici: 
„Această icoană ai pictat-o bine”. Dacă se va mândri, când va 
face o altă icoană, va spune: „Această icoană o voi face mai 
bună decât cea de dinainte ca să-mi spună iarăși părintele 
«bravo»”. Și vezi, pe urmă face o caricatură. Eu o corectez, dar 
fiindcă spune din nou în sinea ei: „Acum o voi face exact așa 
cum mi-a spus Gheronda, ca să-mi spună «bravo»”, va face 
iarăși o caricatură. 

— E posibil însă ca ea însăși să o considere bună? 

— Cum să nu? Caricatura o poate considera capodoperă și 
vine apoi bucuroasă să-mi spună: „Cum vi se pare, Gheronda, 
acum? Este bună?”. Eu îi voi dovedi că este o caricatură și 
atunci va înţelege. 

— Și dacă nu înţelege? 

— Atunci înseamnă că mândria ei „a prins coajă” și ea va 
continua să facă aceleași greșeli. Orice îi vei spune, nu o vei 
scoate dintr-ale ei. 

— Gheronda, ce să fac atunci când cu mintea îmi dau seama 
de mândrie, dar inima îmi rămâne împietrită? 

— De acolo să începi și încet-încet va veni și vindecarea. 
Medicul pune întâi diagnosticul și după aceea purcede la 
tratament. 


Mândria se înfiltrează peste tot 


— Gheronda, când îmi împlinesc îndatoririle mele 
duhovnicești, mă ajută mai mult dacă întâmpin puţină 
greutate. E posibil ca și în acest lucru să existe mândrie? 

— Ei, dacă nu ești atentă, chiar și culcată să stai și să nu faci 
nimic, iarăși te poţi mândri. Trenul deraiază și în stânga și în 
dreapta. Diavolul ne prinde și dintr-o parte și dintr-alta. Unii 
mă întreabă: „La ce să iau aminte, ca să nu cad în mândrie?”. 
Este ca și cum ar spune: „Pe unde sunt în pericol să cad? Pe aici 
sau pe acolo?”. Poţi să cazi și pe aici și pe acolo, și pe stânga și 
pe dreapta, și de pe scară și de pe scaun și de pe scăunel. În 
fiecare clipă și în fiecare situaţie este nevoie de atenţie, fiindcă 
mândria se infiltrează peste tot. 

— Se poate ca cineva să nu aibă nimic și să se mândrească? 

— Uneori se poate ca unul ca acesta să aibă mai multă 
mândrie. Când eram la Mănăstirea Stomiu (Starețul a viețuit în 
Sfânta Mănăstire Stomiu din 1958 până în 1962), în Epir, 
aflasem despre un cioban bătrân că era părăsit cu totul. Nu-și 
întemeiase familie și umbla de ici-colo. În cele din urmă l-a 
strâns de pe drumuri un alt cioban și l-a așezat într-o colibă, 
unde ţinea crengile pentru capre. Nu-l lăsa nici să aprindă 
focul ca să se încălzească, temându-se ca nu cumva să ia foc 
crengile. Și-n coliba aceea rece, avea într-un colț ca așternut 
două scânduri și o saltea. Când am aflat, am mers să-l văd. 
Când am văzut în ce mizerie stătea, i-am spus unei femei 
sărace: „Câţi bani vrei ca să-l speli puţin?”. „Nimic, îmi zice ea, 
să-mi dai numai săpun”. Când mă dusesem altă dată, l-am găsit 
mâncând, căci era la amiază. Numai ce a terminat de mâncat, 
mă privește. Întoarce farfuria invers și-mi spune cu satisfacţie: 
„Asta înseamnă să ai minte, călugăre! Asta înseamnă să ai 
minte... Sunt câini și pisici p-aici...”. Adică a considerat a fi o 
mare ispravă faptul că a întors farfuria invers ca să nu o lingă 
câinii și pisicile. De parcă ar fi zburat în cosmos. Iată, mândrie! 
În ce hal se afla și cu toate acestea ce mândrie avea! 


Gândurile de mândrie 


— Gheronda, ce trebuie să facem atunci când ne vin gânduri 
de mândrie? 

— Așa cum alţii râd de noi atunci când ne văd mândrindu- 
ne, tot astfel și noi să râdem de gândurile de mândrie. 

— Celui smerit îi vin gânduri de mândrie? 


— Îi vin, dar el le ia în râs, fiindcă se cunoaște pe sine. 

— Gheronda, am citit undeva că gândul de mândrie trebuie 
să-l alungăm de îndată, întocmai ca pe gândul cel rușinos. 

— Un gând rușinos îl simţi îndată, pe când gândul de 
mândrie, ca să-ți dai seama de el, este nevoie de multă trezvie. 
Dacă, de pildă, în timpul rugăciunii, îți trece prin minte un 
gând necurat, îl vei simţi și-l vei alunga imediat. „Hai, pleacă de 
aici!”, vei spune. Dar dacă în biserică îţi vine gândul că citești 
frumos la Psaltire și te mândrești, este nevoie de trezvie ca să-ţi 
dai seama de el și să-l alungi. 

— Gheronda, de cele mai multe ori gândul de mândrie o ia 
înainte și vine într-o clipită. Cum i-o pot lua înainte ca să aduc 
gândul smerit? 

— Treaba trebuie făcută de mai înainte - „găti-tu-m-am și nu 
m-am tulburat” (Psalmul 118, 60) spune David fiindcă gândurile 
de mândrie vin fulgerător. Asta este o mașinaţie veche a 
diavolului. Tu acum să-ţi iei o mașină nouă - adică să cultivi 
neîncetat gânduri smerite — ca să prinzi viteză. 

Numai gândurile smerite aduc smerenia și numai cu 
smerenie fuge mândria. Odată, un părinte predicator mi-a spus 
că a pregătit o predică frumoasă. A urcat în amvon și vorbea 
foarte frumos. La un moment dat însă i-a venit un gând de 
mândrie și s-a încurcat. A izbucnit atunci într-un plâns nervos 
și a coborât de la amvon rușinat. Apoi nu a mai putut predica 
multa vreme. Se netrebnicise cu totul. „Ascultă, îi spun, din 
mândrie ai păţit asta. Fiindcă te-ai mândrit, s-a îndepărtat 
Harul lui Dumnezeu. Acum să începi smerit. Când va veni clipa 
să urci la amvon, să spui; «Dacă mă încurc, înseamnă că merit 
să mă fac de rușine, căci asta mă va ajuta duhovnicește». Și 
dacă te apucă iarăși plânsul, oamenii vor crede că te-ai 
emoționat, așa că nu se vor sminti, ci se vor folosi. Nu te teme!”. 
Și într-adevăr, a pornit smerit, așteptând să se facă de rușine, și 
a început iarăși să predice. 


CAPITOLUL 2 
Mândria are multe chipuri 


Mândria ascunsă 


— Mi-aţi spus, Gheronda, că am mândrie ascunsă. Care este 
mândria ascunsă? 

— Este mândria lăuntrică. Iar mândria lăuntrică este cu 
mult mai rea decât mândria exterioară. 

— Ce diferență există între mândria exterioară și cea 
lăuntrică? 

— Mândria exterioară se vede și se vindecă ușor. Omul care 
are mândrie exterioară se cunoaște și după hainele pe care le 
poartă, după felul cum pășește, după cum vorbește și astfel îi 
poate face cineva vreo observaţie care să-i fie de ajutor. În 
schimb, mândria ascunsă este foarte vicleană și de aceea te 
vindeci greu de ea. Se ascunde, și ceilalți nu o văd; numai unul 
experimentat o poate descoperi. De obicei, mândria ascunsă 
există la oamenii duhovnicești. Aceștia, deși la exterior se 
poartă smerit, evlavios, înlăuntrul lor ascund mândria de pe 
lume! Vezi, aghiuţă se îmbracă în zdrenţe... 

— Gheronda, omul care are mândrie ascunsă își dă seama 
de ea? 

— Da. Dacă se supraveghează pe sine. 

— Gheronda, îmi spune gândul că acela care are mândrie 
ascunsă nu simte înlăuntrul său odihnă. 

— Nu simte odihnă dumnezeiască și nici nu a cunoscut-o 
vreodată, ci își odihnește propriul gând. 

— Cu ce mi-e de ajutor să înţeleg că am mândrie ascunsă și 
să mă lupt să o alung? 

— Dacă, de pildă, te nevoiești duhovnicește și îți spune 
gândul că faci un lucru deosebit, că ești virtuoasă etc. Cu 
siguranță există înlăuntrul tău mândrie, dar o ascunzi. Dar 
dacă privești cu atenţie, vei vedea că simti o satisfacţie falsă. Ca 
să fugă mândria ascunsă, trebuie să te scârbești de această 
falsitate și s-o lepezi. De cei care au mândrie exterioară se 
scârbesc ceilalţi și astfel ei se pot îndrepta. Pe când, cei care au 
mândrie lăuntrică ascunsă, ca să se izbăvească de ea, trebuie ca 
ei înșiși să se scârbească de sine. Îţi va fi de ajutor și dacă le 


îngădui celorlalți să-ţi facă observaţii, pentru că astfel mândria 
ascunsă va ieși afară, se va vădi și încet-încet va pleca. 


Egoismul este copilul răzvrătit al mândriei 

— Gheronda, una-i patima mândriei și alta-i egoismul? 

— Mândria, egoismul, slava deșartă etc., în afară de trufie 
care este un grad luciferic, sunt aceeași patimă cu mici 
diferenţe și gradatii. 

Egoismul este copilul răzvrătit al mândriei; nu se dă bătut, ci 
insistă. Dar precum copacii care nu se pleacă sunt frânţi de 
vânt în cele din urmă, așa și omul care are egoism, fiindcă nu 
se pleacă, își sparge în cele din urmă capul. Mare rău este 
egoismul! Deși nici odihnă n-are cel egoist, el tot insistă! Nu 
vezi ce a făcut Arie? Când mama lui i-a spus: „Bine, îți spun 
atâţia că greșești. De ce nu înţelegi?”, el i-a răspuns: „Da, știu, 
dar cum să mă supun lor?”. Egoismul nu-l lăsa să-și recunoască 
greșeala. 

— Și nu-i păsa de faptul că atrăsese atâta lume în erezie? 

— Nu, nu-i păsa. „Dacă recunosc că greșesc, spunea el, 
adepții mei mă vor vedea ca pe un nimeni”. Și cu cât își dădea 
seama că greșește, cu atât mai mult se silea să-i convingă că 
avea dreptate. Înfricoșător lucru este egoismul! 

— Cu ce se deosebește egoistul de cel mândru? 

— Egoistul are voie proprie, încăpățânare, pe când cel 
mândru poate să nu aibă nici voie proprie, nici încăpățânare. 
Să-ţi dau un exemplu. În biserică vă închinaţi la icoane într-o 
anumită ordine; fiecare își știe rândul. Dacă o soră are egoism 
și îi ia alta rândul, se va bosumfla și poate nici nu se mai duce 
să se închine. „Nu mă mai duc să mă închin, va zice ea, după ce 
s-a închinat aia înaintea mea”. Pe când, dacă are mândrie, 
iarăși se va supăra, dar nu va reacţiona așa, ci le va spune 
poate celorlalte, chipurile din politeţe: „Poftiţi! Treci și tu, treci 
și tul”. 

— Ce să fac atunci când îmi este rănit egoismul? 

— Când îţi este rănit egoismul, să nu-l oblojești, ci lasă-l să 
moară. Dacă egoismul tău va muri, sufletul tău va învia. 

— Și cum moare egoismul? 

— Trebuie să ne îngropăm propriul eu, să putrezească și să 
devină gunoi, ca să se dezvolte smerenia și dragostea. 


Părerea înaltă despre noi înșine 


— Gheronda, de ce mă mândresc așa de ușor? 

— Faptul că te mândrești cu ușurință arată că ai o părere 
înaltă despre tine însăţi. Crezi că ești cineva. Nu te poţi mândri 
dacă nu crezi că ești cineva. Crezând deci că ești deosebită, te 
mândrești apoi pentru orice lucru neînsemnat, întocmai ca 
hipertensivii care, numai ce se supără puţin, că le și crește 
tensiunea. 

— Iarăşi mi s-a făcut inima de gheaţă. De ce ajung în această 
stare? 

— Pentru că lași supapa de la cap deschisă și de aceea 
mintea ta prinde aer. Îi pun eu un dop, îl înșurubez, dar tu îl 
arunci. Acum trebuie să punem un dop mare și să-l strângem 
tare de tot. Ştii câte ti-ar fi dat Hristos dacă nu aveai această 
slăbiciune? Când nu suntem atenţi, vine diavolul cu viclenie, ne 
găurește capul cu sula lui, care este trufia, ni-l umflă ca pe-un 
balon și ne ridică în aer. 

— Gheronda, pentru unul care are părere înaltă despre sine 
nu este ușor să vadă binele pe care îl are altul. 

— Așa este. Acela care are părere înaltă despre sine rămâne 
în ceața mândriei și nu are nici sănătate duhovnicească, nici 
vizibilitate, de aceea nu poate vedea darurile celuilalt. Dar de 
ce să aibă cineva o părere înaltă despre sine? Cum să vină la el 
ideile dumnezeiești dacă nu-și va arunca ideea înaltă despre 
sine? De va lua Hristos șurubelniţa și va răsuci puţin şurubul, 
numai neghiobii vom vorbi. Deci, ce părere să mai ai despre 
tine însăţi? 

Cel care are o părere înaltă despre sine își iese din sine. Își 
iese din minţi. Ca să se regăsească pe sine trebuie să tot 
coboare, să „aterizeze”; altminteri va rătăci prin nori și va 
consuma benzina în aer. 


Încrederea în sine 


— Gheronda, ce înseamnă: „De n-ar zidi Domnul casa, în 
zadar s-ar osteni cei ce o zidesc” (Psalmul 126, 1)? 

— Aceasta se referă la încrederea în sine a omului. Vezi, și în 
slujba Tunderii în Schima Mare, întrebat fiind candidatul la 
călugărie: „Pe toate acestea le vei răbda?”, el răspunde: „Așa, cu 
ajutorul lui Dumnezeu” (Vezi Molitfelnicul cel Mare, Rânduiala 


Tunderii în Schima Mare). Nu spune: „Da, le voi răbda eu 
singur”. Când omul nu pune pe Dumnezeu înainte în toate, ci 
spune: „voi face lucrul ăsta de unul singur, eu cu puterile mele 
voi face lucrul acela”, atunci și capul și-l sparge și nici nu 
izbutește ceva. 

— Gheronda, le supăr mult pe maici. Ele îmi spun să fac una, 
eu fac alta. 

— Păţești acest lucru din pricina încrederii în sine. Tu crezi 
că prinzi păsările în zbor, dar de fapt prinzi aer! Ridici mâna și 
crezi că ai prins o pasăre. „Am prins-o!”, spui, dar mâna ta este 
goală. Ridici cealaltă mână și zici: „Am prins-o!”, dar iarăși ești 
cu mâna goală. Să te uiţi mai întâi daca mâna ta este plină și 
abia după aceea să spui: „Am prins-o!”. 

— Maicile îmi spun că le este greu cu mine, deoarece insist 
în părerea mea, însă eu nu-mi dau seama întotdeauna de lucrul 
acesta. 

— Ştii ce se întâmplă cu tine? Când îţi formezi o părere 
despre ceva, nu spui: „Mi-a venit gândul ăsta, dar nu știu dacă 
este corect”, ci crezi că părerea ta este întotdeauna corectă și 
insiști asupra ei. Faci ca gospodina aceea căreia i-a cumpărat 
bărbatul o caracatiţă (în grecește caracatițţă = octopod „cu opt 
picioare”), ca s-o gătească dar îi lipsea un tentacul. „Ai gătit 
caracatița (octopodul)?” îi zice bărbatul. „Care octopod (opt 
picioare)? zice ea. Poate vrei să zici eptapodul (eptapod = șapte 
picioare)”. Ba că-i octopod, ba că-i eptapod, până la urmă 
bărbatul s-a enervat din cauza încăpăţânării ei și a aruncat-o în 
fântână. Dar și de acolo ea îi arăta cu degetele „șapte, șapte, 
șapte”. Așadar, să-ţi spui gândul, dar să nu insiști. 

— De multe ori însă văd că părerea mea este mai bună decât 
părerea maicilor cu care lucrez. 

— Din cauza încrederii în sine vezi astfel lucrurile. Să iei 
bine aminte, căci cel care are multă logică și judecată cu egoism 
și încredere în sine, poate ajunge să nu mai accepte pe nimeni. 

— Și cum mă voi izbăvi de încrederea în sine? 

— Dacă te cunoști pe tine însăţi, vei vedea că nu ai nimic al 
tău și că nimic nu poți face fără ajutorul lui Dumnezeu. Așadar, 
dacă înţelegi că orice lucru bun pe care îl faci este de la 
Dumnezeu și că ale tale sunt toate neghiobiile pe care le faci, 
atunci vei înceta să-ți pui nădejdea în tine însăţi și te vei izbăvi 
de încrederea În sine. 


Lăudăroșenia 

— Gheronda, cel care are mândrie spune întotdeauna binele 
pe care-l face? 

— Și dacă-l spune și dacă nu-l spune, se laudă cu el în 
ascuns. Iată, a venit cineva să mă vadă zilele acestea. Îmi 
vorbea mereu despre sine și tot adăuga mereu: „Spre slava lui 
Dumnezeu spun astea”. Și tot zicea... „Spre slava lui Dumnezeu 
spun astea!”, l-am spus atunci cu delicateţe: „Nu cumva intră 
puţin aici și slava ta?”. „A, nu, îmi spune el, toate spre slava lui 
Dumnezeu...”. În cele din urmă am văzut că nu venise să-mi 
spună ceva care îl preocupa, ci ca să-mi povestească isprăvile 
lui cele „spre slava lui Dumnezeu...”. În realitate însă, pe toate 
le spunea spre slava proprie. 

În tot cazul, când omul trâmbiţează binele pe care îl face și 
se mândrește, îl pierde întotdeauna. Atunci se și obosește fără 
rost și se osândește. Unul care trebuia să devină preot s-a dus la 
o mănăstire retrasă, ca să rămână acolo înainte de hirotonirea 
sa timp de patruzeci de zile. Însă, în cea de-a treizeci și opta zi 
s-a ivit o nevoie și a trebuit să plece în lume. Apoi a făcut tot 
posibilul să se întoarcă, ca să rămână în mănăstire încă două 
zile, căci altfel cum ar fi putut spune că a stat patruzeci de zile 
în pustie înainte de hirotonia sa? Vezi, și Moise a stat patruzeci 
de zile pe muntele Sinai înainte de a primi cele zece porunci 
(Vezi Ieşire 34, 28)!... Apoi spunea peste tot: „Eu, înainte de 
hirotonia mea, am stat în liniștire patruzeci de zile”. Dar, oare, 
în felul acesta vine Harul? Mai mult Har ar fi primit dacă stătea 
de mii de ori câte douăzeci de zile sau cincisprezece sau nicio 
zi, dar să nu se laude că a stat patruzeci de zile. 

— Gheronda. Apostolul Pavel spune: „Cel ce se laudă, întru 
Domnul să se laude” ( Corinteni 1,31. Vezi și Romani 5, 11; 
Filipeni 3, 3). Această laudă poate fi din mândrie? 

— Nu, cum să fie din mândrie? Este o laudă de slăvire, o 
mulțumire către Dumnezeu. Dacă considerăm o mare cinste și 
o binefacere faptul că Bunul Dumnezeu a rânduit să fim 
creștini, această laudă nu este din mândrie. Să presupunem că 
cineva consideră o binecuvântare și se bucură că Dumnezeu a 
rânduit ca el să aibă părinţi buni și evlavioși, aceasta nu 
înseamnă că se laudă lumește, ci că are recunoștință față de 
Dumnezeu. 


Dorinţa de a plăcea oamenilor 


— Gheronda, adesea mă cuprinde o nemulțumire. 

— Ce nemulțumire ai? 

— Iată, spun: „De ce nu mi-au apreciat osteneala și s-au 
purtat așa cu mine?”. 

— Când cineva face ceva cu smerenie și cu dragoste și nu i se 
apreciază acest lucru, se poate să fie cuprins de o nemulţumire. 
E omenește — desigur, nu pentru că ar fi corect acest lucru, dar 
atunci există și unele circumstanţe atenuante. Grav este însă 
atunci când pretinde recunoașterea; căci acest lucru are în el 
egoism, atribuirea unui drept!*, dorinţă de a plăcea oamenilor. 

Pe cât poţi, să umbli smerit. Tot ceea ce faci, să faci cu 
sârguinţă, pentru Hristos, iar nu pentru a plăcea oamenilor sau 
din slavă deșartă, ca să auzi „bravo” de la oameni. Când omul 
nu acceptă laudele oamenilor, ci lucrează numai pentru 
Dumnezeu, atunci este răsplătit de Dumnezeu în această viață 
cu Harul Său îmbelșugat, iar în cealaltă cu bunătăţile Raiului. 

— Se poate ca în sârguinţă să existe dorința de a plăcea 
oamenilor? 

— Diavolul, care pe toate vrea să le întineze, poate să fure 
puţina sârguinţă prin dorinţa de a plăcea oamenilor. Adică are 
omul puţină sârguinţă, dar dacă nu-i atent, intră la mijloc 
dorința de a plăcea oamenilor, iar apoi orice ar face, face în 
zadar. Este ca și cum ar scoate apă cu o găleată spartă. Dacă 
însă înţelege că tot ceea ce face din dorința de a plăcea 
oamenilor se întinează, nu va mai avea apoi poftă să facă ceva 
pentru a ieși în evidenţă; nu va avea ochi să vadă dacă îl laudă 
ceilalți, nici urechi să asculte ce spun despre el. 

— Gheronda, eu nu pot să-mi dau seama dacă fac ceva din 
râvnă curată sau din dorinţa de a plăcea oamenilor. 

— Ceea ce este curat se vede. Când acţionezi cu râvnă curată, 
primești încredințare lăuntrică, adică simţi înlăuntrul tău 
odihnă și pace, pe când dorinţa de a plăcea oamenilor aduce 
neliniște și tulburare. 

— Gheronda, îmi spune gândul că eu cad în ispite, deoarece 
inima mea nu este dăruită în întregime lui Dumnezeu. 

— Da, este furată de dorința de a plăcea oamenilor. 
Străduiește-te ca în fiecare acțiune osârduitoare ce-o faci să nu 
se furișeze dorința de-a plăcea oamenilor, ca să ai răsplată 
curată - fără ca aghiuţă să-ţi răpească ceva din ea — dar și mai 


multă pace lăuntrică. Să cercetezi intenţiile cu care acţionezi și 
de îndată ce observă că ești mișcată de dorința de-a plăcea 
oamenilor, îndată s-o lovești. Dacă duci această „luptă bună” (I 
Timotei 6, 12), te vei dezintoxica de orice intenţie lumească, 
care are drept centru propriu eu. Atunci toate vor deveni bune 
și nu vei avea ispite nici din afară, nici din lăuntru, ci vei avea 
pace sufletească. 

— Gheronda, mă mâhnesc pentru că bat pasul pe loc. Aș 
vrea ca în fiecare zi să sporesc duhovnicește. 

— Ştii ce se întâmplă uneori? Vrem poate să ne izbăvim de 
patimile noastre și să devenim mai buni, dar nu ca să fim 
bineplăcuţi lui Dumnezeu, ci ca să plăcem celorlalți. Să 
presupunem că și tu vrei să devii mai bună, să sporești 
duhovnicește. Ai cercetat însă de ce vrei acest lucru? Îl vrei 
pentru a te apropia mai mult de Dumnezeu sau pentru a părea 
mai bună decât celelalte maici? Te grăbești, de pildă, să mergi 
la biserică. De ce faci asta? Ca să fii la slujbă de la început, 
fiindcă așa este corect, sau pentru ca să ajungi prima și să 
spună maicile cuvinte bune despre tine? Omul duhovnicesc 
este interesat să placă lui Dumnezeu, iar nu oamenilor. „Dacă 
aș fi vrui să plac oamenilor, nu aș fi fost rob al lui Hristos” (Vezi 
Galateni 1, 10). 

— Gheronda, am mereu o teamă de a nu scădea în ochii 
celorlalți, fără să mă gândesc cum mă vede Dumnezeu. Cum va 
spori în mine frica de Dumnezeu? 

— Este nevoie de trezvie. În fiecare acţiune a ta, chiar și în 
cea mai mică mișcare a ta, Dumnezeu să fie centrul. îndreaptă 
către Dumnezeu întreaga ta fiinţă. 

Dacă îl iubești pe Dumnezeu, mintea ta va căuta continuu 
cum să-L mulțumească, cum să-l placă Lui, iar nu cum să placă 
oamenilor. Aceasta te va ajuta mult să te slobozești din 
lanţurile grele ale dorinței de a plăcea oamenilor, care îţi este o 
piedică pentru viața mai înaltă. Iar când te vei bucura că ai 
scăzut în ochii oamenilor, atunci vei fi îndulcită lăuntric de 
Dulcele Iisus. 


Caramela laudei 

— Gheronda, am auzit niște laude și... 
— Ei, și ce s-a întâmplat? Ești complet găunoasă, măi copilă? 
Ce trebuie să ne intereseze pe noi? Cum ne văd ceilalți sau cum 


ne vede Hristos? Forţa motrice pentru noi vor fi ceilalți sau 
Hristos? Tu ești maică serioasă, nu fi ușoară la minte. Mie de 
multe ori îmi spun cuvinte de laudă chiar și oameni serioși, dar 
mie îmi vine să vomit. Râd în sinea mea și le arunc cât colo. Fă 
și tu la fel, lucrurile astea să le arunci imediat. Sunt niște 
lucruri de nimic! Ce câștigăm dacă ne laudă ceilalți? Ca să ne 
laude poimâine demonii? Cel care se bucură când îl laudă 
oamenii este batjocorit de demoni. 

Laudele, fie lumești, fie duhovnicești, fie se referă la trup, fie 
la suflet, vatămă când omul este vătămat, adică atunci când are 
mândrie sau predispoziție spre mândrie. De aceea să fim atenţi 
să nu-l lăudăm cu ușurință pe celălalt, căci se vatămă dacă este 
cumva slăbit duhovnicește; se poate distruge. 

Laudele sunt precum drogurile. Să presupunem că un 
începător într-ale predicii, după prima predică, întreabă dacă a 
fost bună, dacă trebuie să fie atent la ceva anume, ca să nu facă 
râu lumii. Atunci celălalt. Ca să-l încurajeze. Îi spune: „Ai vorbit 
bine. Doar că trebuia să fii atent puţin în punctul cutare”. Dar 
apoi. Dacă are puţină predispoziţie spre mândrie, poate ajunge 
să întrebe dacă a fost bună predica numai și numai ca să audă 
că a fost bună și să simtă satisfacţie. Și se bucură dacă îi spun: 
„A fost foarte bună”. „A, oamenii spun cuvinte frumoase despre 
mine”, se gândește el și se umflă în pene. Dar dacă-i spun: „Nu 
a fost bună”, se mâhnește. Vedeţi cum îl înșală aghiuţă cu o 
caramelă de laudă? La început întreabă cu gând bun, ca să se 
corecteze și apoi întreabă ca să audă laude și să se bucure. 

Dacă vă bucurati și simtiti satisfacţie atunci când vă laudă, 
dar vă mâhniţi și vă posomorâţi atunci când vă fac vreo 
observaţie sau vă spun că nu aţi făcut bine o treabă, să știți că 
aceasta este o stare lumească. Și mâhnirea este lumească și 
bucuria este lumească. Unul care are sănătate duhovnicească, 
chiar dacă-i spui: „Nu ai făcut bine asta”, se bucură, pentru că l- 
ai ajutat să-și vadă greșeala. Chiar crede că nu a făcut bine acel 
lucru și de aceea îl luminează Dumnezeu, iar data viitoare îl va 
face foarte bine. Dar și atunci tot lui Dumnezeu îi atribuie 
reușita. „Ce aș fi făcut eu de unul singur? spune el. Aș fi făcut 
neghiobii dacă nu m-ar fi ajutat Dumnezeu”. Adică pe toate le 
pune corect la locul lor. 

— Gheronda, cum am putea să simțim același lucru și când 
ne laudă, și când ne jignesc? 


— Dacă urâţi dorinţa de a vă arăta lumii, atunci veţi accepta 
cu aceeași dispoziţie și lauda și jignirea. 


Slava deșartă 


— Gheronda, de ce simt înlăuntrul meu un gol? 

— Este din pricina slavei deșarte. Când urmărim să creștem 
în ochii oamenilor, atunci simțim înlăuntrul nostru un gol — 
rodul slavei deșarte —, fiindcă Hristos nu vine într-o inimă 
goală, ci în inima omului celui nou. Din nefericire, de multe ori 
oamenii duhovnicești vor virtutea, dar vor și ceva care să le 
hrănească mândria, adică recunoaștere din partea lumii, 
întâietate etc., și astfel rămân cu un gol în sufletul lor, cu golul 
slavei deșarte. Nu există plinătatea, întrariparea inimii. Și cu 
cât se mărește slava lor cea deșartă, cu atât crește și golul din 
lăuntrul lor și suferă și mai mult. 

— Gheronda, de ce simt greutate în nevoinţa mea? 

— Nu te nevoiești smerit. Cel care se nevoiește smerit nu 
întâmpină greutate în nevoința lui. Dar când urmărești un 
lucru duhovnicesc, hrănit fiind de slavă deșartă, atunci sufletul 
simte greutate în nevoința sa. Celelalte patimi nu ne împiedică 
atât de mult în urcușul duhovnicesc, dacă cerem cu smerenie 
mila lui Dumnezeu. Însă, când aghiuţă ne fură cu slava deșartă, 
ne leagă la ochi și ne conduce pe cărarea lui cea anevoioasă. 
Atunci întâmpinăm mari greutăţi, fiindcă ne aflăm pe terenul 
diavolului. 

Dar viața duhovnicească nu este ca viața lumească. Acolo, de 
pildă, ca să meargă bine o afacere, trebuie să se facă reclamă, 
să se împrăștie foi volante, să cauţi cumva să ieși în evidenţă. 
În viaţa duhovnicească însă, numai dacă urăști dorința cea 
lumească de a ieși în evidenţă, de a te arăta, va merge bine 
lucrarea duhovnicească. 

— Gheronda, cum voi alunga gândurile de slavă deșartă? 

— Să te bucuri nu de cele pe care le urmăresc oamenii 
lumești, ci de cele potrivnice acestora. Numai cu cele potrivnice 
aspirațiilor lumești te vei putea mișca în spaţiul duhovnicesc. 
Vrei afecțiune? Să te bucuri atunci când nu ţi se dă importanţă. 
Cauţi tron? Așează-te pe un scăunel. Cauţi laude? Iubește 
defăimarea, ca să simţi dragostea lui Iisus Celui defăimat. Cauţi 
slavă? Iubește necinstirea, ca să simţi slava lui Dumnezeu. Iar 
când vei simţi slava lui Dumnezeu, te vei simti fericit și vei 


avea înlăuntrul tău cea mai mare bucurie dintre toate bucuriile 
lumii. 


CAPITOLUL 3 
Consecințele mândriei 


Mândria ne izolează de Dumnezeu 


— Gheronda, văd că nu merg bine. 

— Ai găsit pricina? Când am venit data trecută, am văzut că 
gândeai corect și acţionai cu înțelepciune, și pentru aceasta te 
ajuta și Hristos. Nu cumva te-ai mândrit pentru asta și atunci 
Hristos Și-a retras Harul Său de la tine? 

— Da, Gheronda, așa este. 

— Atunci când nu înţelegem că prin ajutorul lui Dumnezeu 
sporim și ne mândrim crezând că reușim de unii singuri, 
Dumnezeu își ia Harul Său, ca să înţelegem că ale noastre sunt 
numai voința și strădania; puterea și roadele sunt de la 
Dumnezeu. De îndată ce recunoaștem că spoream pentru că ne 
ajuta Dumnezeu, ni se deschid ochii, ne smerim, plângem 
pentru căderea noastră, Se milostivește Dumnezeu de noi, ne 
dă din nou Harul Său și astfel sporim. 

— Gheronda, atunci când un om se mândrește, 
dumnezeiescul Har îl părăsește îndată? 

— Firește! Crezi tu că au trebuit să treacă ore pentru ca 
Lucifer din înger să devină diavol? În câteva secunde s-a 
petrecut totul. Puțin să primească omul gândul cum că este 
ceva, că îndată pleacă Harul lui Dumnezeu. Căci ce treabă are 
Harul lui Dumnezeu cu mândria? Dumnezeu este smerenie. lar 
atunci când pleacă Harul lui Dumnezeu, vine diavolul și-l 
ameţește pe om. După aceea înlăuntrul omului se face 
întuneric duhovnicesc. 

Cel mândru nu are Harul lui Dumnezeu, de aceea există 
primejdia să se prăbușească -— ferească Dumnezeu! — să cadă 
cu „cădere mare”. Unul ca acesta este despărțit de Dumnezeu, 
fiindcă mândria este un rău conductor; este un izolator care nu 
lasă Harul lui Dumnezeu să treacă și ne desparte de 
Dumnezeu. 


Atunci când primim un gând de mândrie, le 
zăpăcim pe toate 


— Gheronda, sunt foarte neatentă; fac numai pagube. 

— Se vede că există înlăuntrul tău mândrie ascunsă. 
Deoarece Dumnezeu te iubește, face să acţioneze legile 
duhovnicești!“: faci o pagubă și în felul acesta te smerești. „Cel 
ce se înalță pe sine, se va smeri” (Luca 14, 11). 

— Gheronda, fiindcă am ars rasa cuiva, mă tem să mai calc 
haine. 

— Să-ţi faci cruce și să continui să calci. 

— Nu cumva a fost o ispită? 

— Arareori o pagubă se întâmplă din invidia diavolului; de 
obicei asta se întâmplă din pricina unui gând de mândrie. 
Atunci când primim un gând de mândrie, le zăpăcim pe toate. 
Se vede că și tu ai primit un gând de mândrie. 

— De ce s-a ars rasa și nu am pătimit eu ceva râu? 

— Fiindcă rasa a fost trimisă proprietarului, s-a făcut 
cunoscută paguba, și astfel te-ai făcut de rușine și te-ai smerit. 
Pe când dacă ai fi pătimit tu ceva, nu te-ai fi făcut de rușine. De 
ce ne mărturisim? Pentru ca păcatul să fie scos la vedere; așa 
crapă diavolul. 

— Gheronda, atunci când cineva se apucă de un lucru, dar în 
cele din urmă se produce o pagubă, ce se întâmplă? Nu a lucrat 
corect? Nu a avut intenţie curată? 

— Din mai multe pricini. Trebuie să cerceteze de unde a 
pornit. 

— Se poate ca cineva să facă greșeli din neatenţie? 

— Ce înseamnă neatentie? Dacă cercetezi, vei vedea că de 
cele mai multe ori pagubele vin din pricina mândriei. Dacă 
unei gospodine îi trece prin minte gândul că nicio altă 
gospodină nu spală vasele atât de bine ca ea, e posibil ca să 
răstoarne întreg dulapul cu farfurii și să se spargă toate. Odată, 
o femeie, care lucra la un magazin de articole din sticlă, s-a 
gândit;. Ce ușor cobor cutiile cu pahare!”. De îndată ce a avut 
acest gând, a scăpat din mână cutiile și s-au spart toate 
paharele. Sau să presupunem că un șofer vede un bătrânel 
neputincios și îl ia în mașină ca să-l ducă la destinaţie. Dacă îi 
trece prin cap gândul: „Vezi, care altui ar fi făcut aceasta? Ce 
cuvinte frumoase va spune acum bătrânelul despre mine!”, îl 
va părăsi Harul lui Dumnezeu și se poate să se izbească de un 
stâlp sau să urce pe trotuar și să lovească pe careva! 


Cel mândru nu are zboruri duhovnicești, ci căderi 


— Gheronda, mi-a scăzut temperatura. 

— Mă bucur mult că a scăzut - slavă Domnului! căci mult te 
chinuia. Cred că acum o să se regleze și temperatura 
duhovnicească, dacă-ţi vei da seama de mândria din care 
provine. Căci este adevărat că mândria poate pricinui nu 
numai o simplă răceală duhovnicească, ci chiar și o mare febră 
duhovnicească. În funcţie de cum crește mândria, crește și 
temperatura duhovnicească, care acţionează și asupra trupului, 
făcând să crească și temperatura trupului, deoarece sufletul și 
trupul conlucrează. 

Mândria este cea mai mare boală duhovnicească. Așa cum 
lipitoarea îţi suge sângele atunci când se lipește de tine, tot 
astfel și mândria absoarbe toată seva duhovnicească a omului. 
Pricinuiește chiar și asfixiere duhovnicească, deoarece 
consumă tot oxigenul duhovnicesc al sufletului. 

— Gheronda, am observat că de îndată ce pun o rânduială în 
nevoința mea, toate devin... 

— Se vede că spui în sinea ta: „Merg bine”. De aceea ai apoi 
căderi. Cel mândru nu are zboruri duhovnicești, ci căderi. 

— Gheronda, văd că orice aș face sau aș spune, mă cuprinde 
mândria. 

— Tot ceea ce faci, să faci cu gând smerit, căci altfel îl bagi pe 
diavol chiar și în faptele tale cele bune. De pildă, dacă cineva 
spune cu mândrie: „Voi merge să fac o faptă bună”, îl bagă și pe 
diavol înăuntru și poate să întâlnească apoi o mulțime de 
piedici și în cele din urmă să nu o poată împlini. Dar dacă se 
duce să facă o faptă bună fără zgomot, atunci nu intră diavolul. 

— Gheronda, cum să săvârșim corect în noi înșine lucrarea 
duhovnicească? 

— Tainic și tăcut. Lucrarea duhovnicească este foarte fină și 
este nevoie de multă atenţie la fiecare acţiune a noastră. Spun 
Sfinţii Părinţi că viaţa duhovnicească este „știința științelor”. 
De câtă trezvie este nevoie! Urcușul în viaţa duhovnicească este 
precum urcușul pe o scară în spirală care nu are balustradă. 
Dacă urcă cineva fără să vadă pe unde pășește și spune: „O, cât 
de sus am urcat! Și unde voi ajunge încă!”, va păși pe-alături și 
va cădea. 

— De ce scara nu are balustradă? 

— Fiindcă omul este liber și trebuie să folosească mintea pe 


care i-a dat-o Dumnezeu. Dacă nu o folosești corect, ce să-i facă 
Dumnezeu? 

— Gheronda, se poate ca o stare de uscăciune duhovnicească 
să aibă ca pricină mândria? 

— Da, dacă există mândrie, Dumnezeu îngăduie ca omul să 
rămână într-o stare de trândăvie, acedie și răceală sufletească, 
căci, dacă îl va ajuta și îi va da să guste ceva ceresc, atunci 
încet-încet se va mândri și va crede că asta se datorează 
propriei nevoinţe. „Nevoiţi-vă!, va spune apoi și celorlalți. Eu 
m-am nevoit și iată ce m-am învrednicit să trăiesc!”. Și astfel va 
vătăma suflete. De aceea Dumnezeu îl lasă să se lovească atât 
cât trebuie, ca să piară dintr-însul părerea înaltă pe care o are 
despre sine. Să se deznădăjduiască de sine însuși în sensul cel 
bun și să simtă că „Fără Mine nu puteți face nimic” (Ioan 15, 5). 


Mândria îl face de râs pe om 


— Gheronda, ce ne face să vrem ca lumea să cunoască 
faptele noastre cele bune, pe când a trăi și a lucra în ascuns îţi 
aduce atâta dulceaţă și atâta ușurare? 

— Lucrul cel mai important este că, atunci când omul are 
lucrare lăuntrică și se străduiește să nu trâmbiţeze binele pe 
care îl săvârșește, ceilalți simt aceasta; și astfel toți îl au la 
evlavie și îl iubesc, fără ca el să-și dea seama. 

Cât de plăcut este omul smerit și cât de respingător este cel 
mândru! Pe cei mândru nimeni nu-l iubește; până și Dumnezeu 
își întoarce faţa de la el. Vezi, și copiii mici, atunci când văd un 
copil puţin mândru, își bat joc de el, în timp ce pe un copii tăcut 
și cuminte îl respectă atât de mult! Sau dacă văd pe cineva 
pășind ţanţoș, îl simt și își bat joc de el. Îmi amintesc de cineva 
din Koniţa care, deși era muritor de foame, purta în fiecare zi 
costum, cravată și pălărie și umbla ţanţoș prin piaţă. Copilașii, 
de îndată ce îl vedeau, mergeau în urma lui și îl luau în râs, 
imitându-i mersul. Și erau doar niște copilași! Cu cât mai mult 
cei mari îl simt pe omul mândru! Nu te uita că nu vorbesc, ca să 
nu îl facă de râs, căci în sinea lor se scârbesc de el. 

Cel care vrea să se scoată pe sine în evidenţă, în cele din 
urmă se face de batjocură. Îmi amintesc că atunci când eram la 
Sinai (Starețul a sihăstrit la Muntele Sinai între anii 1962-1964), 
venise acolo un ieromonah pe nume Sava. Acesta avea puţină 
slavă deșartă, o părere înaltă despre sine. Într-o zi beduinii 


urcau la mănăstire un obiect greu cu un troliu. În timp ce- 
ridicau, strigau ca să se sincronizeze: „saua, saua!”, adică „toţi 
odată”. Când părintele Sava a auzit, a alergat îndată afară. „Bre, 
nici nu am ajuns bine și toţi strigă «Sava»! Până și aici toți au 
aflat de mine!”. Credea că beduinii strigau „Sava, Sava!”. De 
îndată ce l-am auzit, m-a apucat râsul. Puteai să nu râzi? Omul 
le interpretează pe toate după cum îi lucrează mintea... Dacă 
omul este puţin fantezist, le interpretează pe toate fantezist. 

— Gheronda, face asta din mândrie? 

— Este rob al slavei deșarte, îl fură și imaginaţia și ajunge 
apoi... Îmi spunea un monah că, pe când era mirean, dăduse 
cuiva un pardesiu bun. Într-o zi, cum se aflau amândoi la o 
petrecere, acela îl purta, iar la un moment dat spune: „Știţi de 
unde am acest palton? De la Paris! Dacă aţi ști cu cât l-am 
cumpărat!”. Și era acolo de faţă și cel care i-l dăduse de 
binecuvântare! 

— Bine, Gheronda, dar era neghiob? 

— Dar oare există om mai neghiob decât cel mândru? În cele 
din urmă mândria îl face de râs pe om. 


CAPITOLUL 4 
Să lovim mândria 


Să rămâi în luptă și să te lupti corect 

— Gheronda, îmi spune gândul că dacă mi se va da altă 
ascultare în locul aceleia de a cânta și de a picta, nici nu o să 
mă mai mândresc, nici n-o să mai cad mereu în ispite. 

— Chiar dacă fugi de cântarea la strană sau de pictură, dacă 
nu te scârbești de slava deșartă, vei face și mai multe gafe. Dar 
chiar și această fugă ascunde în ea mândrie, și chiar mai multă, 
pentru că în realitate vrei să fugi de aceste ascultări ca să nu-ţi 
fie rănit egoismul. 

— Gheronda, atunci când fac o treabă și văd că mă 
mândresc, nu este mai bine să nu o fac? 

— Dacă îţi spun să faci o treabă, să o faci, dar să iei aminte să 
nu cazi. lar dacă aluneci și cazi, să te ridici. Să înţelegi că ai 
alunecat fiindcă nu ai luat aminte. Iar altă dată, dacă îţi spun să 
te duci din nou, să iei aminte să nu aluneci iarăși. Nu cumva să 
nu te mai duci pe motiv că ai căzut data trecută! Altceva este 
să-ți spună: „De vreme ce data trecută ai căzut, să nu te mai 
duci”. Atunci să nu te duci iarăși. Ai înțeles? Dacă îţi vor spune 
să faci o treabă, să o faci, dar să te străduiești să o faci corect și 
cu smerenie. Să nu faci nimic, ca să nu te mândrești, asta-i și 
mai rău. Este ca și cum ai fugi de luptă, ca și cum nu te-ai lupta 
ca să nu fii rănită. Scopul este să rămâi în luptă, dar să iei 
aminte să te lupţi corect. Altfel, vei fi o netrebnică. 


Mândria o zdrobești cu ajutorul fratelui 


— Gheronda, mă mâhnesc atunci când maicile îmi fac o 
observație. 

— Ai mândrie, de aceea te mâhnești. Mândria o zdrobești cu 
ajutorul fratelui, atunci când îi dai dreptul să-ţi facă observaţie 
și accepti iertarea lui. În felul acesta se curăţă sufletul. 

Deoarece cugetarea semeaţă cu anevoie o observă omul de 
unul singur, el trebuie să-i socotească pe ceilalți ca pe doctorii 
lui și să primească toate leacurile ce i le dau, ca să se 
izbăvească de ea. Toţi oamenii au în buzunarul lor leacuri 


pentru ceilalți: cei buni sfătuiesc cu durere și dragoste pe cel 
bolnav, cei răi îl mustră cu răutate și patimă. Aceștia din urmă 
devin de multe ori chirurgi mai buni decât primii, fiindcă bagă 
bisturiul mai adânc. 

— Eu, Gheronda, sunt proastă și de multe ori nu îmi dau 
seama pentru ce mi se face observaţie. 

— Mai bine spune: „Sunt foarte deşteaptă, dar nu am 
smerenie”. Tu, deși greșești și îţi fac celelalte observaţie, cauţi 
să te îndreptățești. Cum să mai ajungi la măsura de a lua 
asupra ta greșeala, atunci când te acuză pe nedrept? Omul care 
se îndreptățește pe sine atunci când i se face observaţie alungă 
smerenia de la el. Pe când omul care aruncă asupra lui toată 
greutatea pentru o oarecare greșeală de-a sa se smerește și este 
scăldat de Harul lui Dumnezeu. 

— Gheronda, eu consider că nu încerc să dovedesc că am 
dreptate, ci să explic că e vorba de o neînțelegere. 

— Am văzut că ai o mândrie ascunsă care se manifestă prin 
îndreptăţire. Să te străduiești să nu te mai îndreptăţești, orice ţi 
s-ar spune. Să faci sorei o metanie cu sinceritate și este de 
ajuns. Mândria se taie spunând cu pocăință sinceră cuvântul 
„lertaţi!”. 

— Gheronda, astăzi la arhondaric un copilaș a făcut o 
neorânduială. Mama lui îi spunea: „Cere iertare!”, iar el 
răspundea: „Mă dor oasele”, dar iertare nu-și cerea. De ce unor 
oameni le vine atât de greu să spună „iertaţi”? 

— Mândria nu-l lasă pe om să spună „iertaţi”. 


Dezintegrarea duhovnicească a... 
individualistului:s: 

— Gheronda, cum să scap de părerea înaltă ce o am despre 
mine? 

— Dacă te întorci către sine și ajungi să te cunoști, vei 
vedea atât de multă urâţenie, încât tu singură O să te scârbești 
de tine. 

Dacă omul nu se cunoaște pe sine însuși, ca să se smerească 
în mod firesc, smerenia nu-i poate deveni o stare permanentă, 
ca să rămână Harul lui Dumnezeu înlăuntrul său. Dacă se tot 
învârte în jurul cozii, atunci diavolul este în stare să-i mănânce 
toţi anii vieţii, chiar de i-ar da Dumnezeu anii lui Matusalem. 
Adică o dată îi aduce diavolul gândul cum că este cineva, altă 


dată omului îi vine gândul smerit că nu este nimic. O dată 
diavolul, altă dată omul; o dată va câștiga unul, altă dată 
celălalt. Și astfel vor cânta la nesfârșit același refren. 

— Văd, Gheronda, că toate maicile m-au întrecut în virtute, 
chiar și cele mai tinere. 

— De vreme ce nu te-ai smerit singură, ai fost smerită de 
alţii. Ştii ce fac specialiștii atunci când vor să trimită o rachetă 
în spaţiul cosmic? Încep numărătoarea inversă de la numerele 
mai mari la cele mai mici: „Zece, nouă, opt, șapte... unu, zero!”. 
De îndată ce ajung la zero, se lansează racheta. Tot astfel și tu, 
acum că ai ajuns la zero, te vei lansa și vei zbura la înălțime. Ai 
învăţat la școală fizica? 

— Da, Gheronda. 

— Așadar acum este timpul să înveţi fizica metafizicii și să 
cunoști cum se va face dezintegrarea duhovnicească a 
individualistei din tine. 

— Și cum se va face asta, Gheronda? 

— Când te vei ocupa de persoana ta și te vei cunoaște pe tine 
însăți, te vei smeri și atunci va avea loc dezintegrarea 
individualistei din tine, va ieși energia duhovnicească și vei 
zbura în... spaţiu. Numai așa vei putea intra pe traiectoria 
duhovnicească. Altfel vei rămâne pe traiectoria lumească. 

Nu folosește la nimic să cerceteze cineva întreaga lume, dacă 
nu a cercetat mai întâi lumea sa lăuntrică. Dacă-și cunoaște 
mai întâi lumea sa lăuntrică, adică sinele său, persoana sa, va 
cunoaște apoi cu ușurință nu numai pământul, ci și spaţiul. 
Când omul își cunoaște propria persoană, atunci automat are 
loc dezintegrarea propriului individualism și se mișcă pe 
traiectoria duhovnicească, în afara atracției pământului, în 
afara atracției lumii. Deși trăiește pe pământ ca un om, trăiește 
fără să fie atras de păcat și, în general, de dorinţele lumești. 

— Gheronda, atunci când, deși te lupţi, mândria nu cedează, 
înseamnă că nu te cunoști cu adevărat pe tine însuţi? 

— Da, nu a avut loc încă dezintegrarea duhovnicească a 
propriului individualism. Ai înțeles? 

— Adică tot la smerenie ne întoarcem. 

— Sigur că da! Omul care are mândrie nu s-a cunoscut pe 
sine. Dacă se cunoaște pe sine, mândria va pleca. Totul este să 
te cunoști pe tine însuţi. De aceea lipsește smerenia, pentru că 
lipsește cunoașterea de sine. Iar când omul se cunoaște pe sine 


cu smerenie, va fi cinstit de către oameni. 

— Gheronda, și dacă există cunoaștere de sine, dar nu există 
smerenie? 

— Atunci înseamnă că nu există intenţie bună, lipsește 
râvna cea bună. 


Poziţie înaltă și cugetare smerită 


— Gheronda, credeţi că am mândrie? 

— Ei, există și puţină mândrie. Cel puţin să avem mândria 
„normală”, atât cât prevede legea... 

— Există și mândrie „normală”? 

— Ascultă, dacă cineva are anumite înclinații, cunoștințe, 
daruri etc., chiar dacă se mândrește puţin, are circumstanţe 
atenuante. Nu spun că ar fi bună această mândrie, ci că se 
poate îndreptăți oarecum, însă unul care nu are nici înclinații, 
nici cunoștințe, nu este îndreptăţit să se mândrească, ci se 
impune să fie smerit. Dacă se mândrește, este cu desăvârșire 
pierdut. Vezi, o infirmieră care-i face unui bolnav o injecție cu 
penicilină și îi scade temperatura, se poate să aibă un gând de 
mândrie, în timp ce Fleming, cel care a descoperit penicilina și 
a ajutat atâta lume, câtă smerenie avea! Acesta, după 
descoperirea penicilinei, a mers în America. Și acolo, în timp ce 
îl aplaudau ceilalți, aplauda și el. La un moment dat a întrebat: 
„Ce se întâmplă? Pe cine aplaudă?”. „Pe tine te aplaudă”. Atunci 
s-a pierdut cu firea. Nu-și dăduse seama pe cine aplaudau! 
Vreau să spun că acela care a descoperit penicilina nu s-a 
mândrit, dar infirmiera care face unui bolnav injecţia și îi 
scade temperatura se mândrește. De aceea Vasile cel Mare 
spune: „Lucrul cel mai important este să aibă omul poziţie 
înaltă și cugetare smerită”. Acest lucru are mare valoare și este 
răsplătit de Dumnezeu. 

Văd smerenia pe care o au unii ofițeri cu grade înalte și 
mândria pe care o au niște simpli polițiști. Odată a venit la 
Colibă un subofițer de jandarmi cu un aer de superioritate și 
spunea, spunea... „Sunt sergent de poliţie, sunt așa, sunt pe 
dincolo!”. Comandant de Poliţie să fi fost și nu ar fi vorbit 
astfel. Înfricoșător! Iar alții cu bogății, cu poziţii înalte, cu 
aptitudini, au o smerenie și o simplitate!... Se simt ca și cum nu 
ar avea nimic. Sunt ofițeri superiori care nu își poartă 
uniforma ca să nu fie cinstiți. Îmi amintesc de un general care 


avea multe decoraţii de război. Când trebuia să meargă la vreo 
paradă militară, spunea: „Ce greu îmi este să mă încarc acum 
cu decoraţii...”. Iar un altul, care primise un singur galon, își 
purta mereu uniforma ca să-l arate. Își pusese chiar și o tresă 
mai groasă, atât cât să nu-l aresteze, căci există regulament 
care prevede cât de lată trebuie să fie tresa. Sărmanii oameni! 

— Gheronda, adică atunci când cineva are o poziţie 
neînsemnată și se mândrește, ce arată prin aceasta? Că este 
neghiob? 

— Numai o dată? De multe ori! 


Să nu-ti atribui ceea ce 


ti-a dat Dumnezeu! 


— Gheronda, mă mândresc pentru calitățile trupești și 
pentru harismele pe care cred că le am. 

— De ce să te mândrești? Tu „ai făcut cerul și pământul” UV 
împărați 19. 15; Neemia 9. 6; Estem 4. 17; Isaia 37. 16; leremia 
39, 17.)? Ia aminte să nu-ți atribui ceea ce ţi-a dat Dumnezeu, și 
nu încerca să arăţi că ai avea ceea ce de fapt nu ai. Să spui în 
sinea ta: „Deoarece eram neputincioasă, Dumnezeu mi-a dat 
unele daruri, căci altfel m-aș fi mâhnit și aș fi fost o nefericită. 
Ceea ce trebuie să fac acum este să le valorific, ca să mă 
îmbogățesc duhovnicește. Slavă Tie, Dumnezeul meu! îţi 
mulțumesc că Te-ai milostivit spre mine și m-ai ajutat!”. Tu 
consideri că sunt ale tale toate harismele pe care le ai. Sunt 
însă ale tale? „Și ce aipe care să nu-l fi primit?” ( Corinteni 4, 7). 
Aici este nevoie de istețime, trebuie să-ţi lucreze mintea și să 
înţelegi că toate darurile sunt de la Dumnezeu. Numai puţin 
dacă ne părăsește Harul lui Dumnezeu, și nu vom mai putea 
face nimic. Lucrurile sunt simple. Să presupunem că cineva are 
niște calități și se mândrește. Trebuie să se gândească: Unde le- 
a găsit? I le-a dat Dumnezeu. El insuși ce-a făcut? Nimic. 
Dumnezeu rânduiește, de pildă, să-i meargă cuiva mintea la 
afaceri și să-și poată deschide o întreprindere. Să se 
mândrească acum pentru faptul că reușește în viaţă? Putin de-l 
va părăsi Dumnezeu, poate să dea faliment și să ajungă și la 
închisoare. 

În tot cazul, cel care are daruri, dar nu are smerenie și-l 
rănește pe aproapele cu purtarea sa provocatoare, îl silește pe 


Hristos să ia puţin șurubelniţa și să-i slăbească un piculeţ 
șurubul, ca să se smerească de nevoie. Să presupunem că 
cineva vrea să scoată din munte un bolovan și se chinuiește 
pentru că nu are destulă minte ca să găsească un mod de a-l 
urni. Atunci se apropie de el un altul care este puțin mai 
deștept și îi spune: „Bre nerodule, nu te duce mintea?”. Și 
îndată ia o rangă, o face pârghie și scoate bolovanul cu 
ușurință. Ei, de vreme ce se poartă astfel, nu este cu dreptate ca 
Dumnezeu să ia șurubelniţa și să-i deșurubeze puţin mintea? 

Unii, care sunt mari oratori, au câte un lapsus așa de mare 
că ajung în situaţia de a nu mai putea spune nici măcar un 
cuvânt. În felul acesta se smeresc. Dacă Dumnezeu ar lăsa pe 
cineva să fie un mare orator, iar acela s-ar mândri, ce s-ar 
întâmpla? Dumnezeu îi pune fiecăruia frână într-un anume fel, 
ca să nu se păgubească. 

Trebuie să luăm foarte bine aminte să nu ne atribuim 
harismele pe care ni le-a dat Dumnezeu, ci să-l mulțumim și să 
ne îngrijim ca nu cumva să ne arătăm nevrednici de ele. 
Totodată, să ne doară pentru ceilalți care nu s-au învrednicit să 
primească de la Dumnezeu astfel de harisme și să ne rugăm 
pentru ei. Iar când vedem pe vreun om având unele lipsuri, să 
spunem în sinea noastră: „Dacă acesta ar fi avut harismele pe 
care mi le-a dat Dumnezeu, ar fi ajuns acum sfânt, pe când eu 
nu le-am pus în valoare, și pe deasupra îl mai și nedreptăţesc 
pe Dumnezeu, punând pe seama mea harismele pe care mi le-a 
dat”. Desigur, Dumnezeu nu Se mâhnește când omul își 
însușește harismele pe care i le dă, însă nu poate să-i mai dea 
altele, ca să nu îi facă rău. Dar dacă cineva se mișcă cu 
simplitate și cu smerenie, recunoscând că harismele pe care le 
are sunt de la Dumnezeu, atunci Dumnezeu îi va da și altele. 

Prin mândrie ne facem pe noi înșine nefericiti, deoarece ne 
lipsim de harismele pe care ni le dă Dumnezeu, îl mai mâhnim 
și pe Dumnezeu, Care suferă pentru că ne vede nefericiti. Căci, 
deși are să ne dăruiască bogății îmbelșugate, nu ni le dă, ca să 
nu ne vatăme. Căci ce se întâmplă? Dacă ne dă o anumită 
harismă, îi vedem pe ceilalți ca pe niște furnici și îi rănim cu 
purtarea noastră trufașă. Dacă nu ne dă, cădem în deznădejde. 
Atunci și Dumnezeu spune: „Dacă le dau o harismă, se 
mândresc, se vatămă pe ei înșiși și se poartă cu nerușinare față 
de ceilalți. Dacă nu le dau, se mâhnesc, se chinuie. Nici Eu nu 


știu ce să fac”. 

Să-l mulțumim lui Dumnezeu nu numai pentru harismele pe 
care ni le-a dat, ci și pentru faptul că ne-a făcut oameni, căci, ca 
un Stăpân ce este, ar fi putut să ne facă șerpi, scorpioni, broaște 
țestoase, catâri sau măgari. Să spunem: „Dumnezeu putea să 
mă facă catâr și să fi căzut pe mâinile unor oameni nemilostivi 
care să mă încarce cu 150 de kilograme și să mă lovească, dar 
nu m-a făcut. Putea să mă facă șarpe sau scorpion, dar nu m-a 
făcut. Putea să mă facă broască țestoasă, porc, broască, tântar, 
muscă etc., dar nu m-a făcut. Ce m-a făcut? M-a făcut om. Oare 
eu m-am arătat vrednic de toate cele pe care mi le-a dat? Nu”. 
Dacă omul nu cercetează lucrurile în felul acesta, deși în ochii 
oamenilor pare drept, în realitate este cel mai nedrept om din 
lume, fiindcă nu nedreptăţește pe oameni, ci pe Dumnezeu, 
Care i-a dat atâtea daruri. Însă atunci când le cercetează în 
acest fel, chiar dacă va ajunge la măsuri duhovnicești înalte și 
va săvârși mii de minuni în fiecare zi, tot nu-i va spune gândul 
cum că face ceva, fiindcă le atribuie pe toate lui Dumnezeu, iar 
el se mustră continuu pe sine. Nu cumva să nu se fi arătat 
vrednic de toate câte i le-a dat Dumnezeu. Și atunci începe încă 
din această viaţă să primească har peste har, devenind astfel 
om plin de Har, deoarece smerenia a devenit pentru el o stare 
firească. Iar atunci când le va atribui pe toate lui Dumnezeu, 
devenind robul Său recunoscător, va auzi în cealaltă viaţă: 
„Bine, slugă bună și credincioasă! Peste puţine ai fost 
credincioasă, peste multe te voi pune” (Matei 25, 21 și 25, 23). 


PARTEA A TREIA 


OSÂNDIREA 


MAREA NEDREPTATE 


«Numai Dumnezeu judecă drept, fiindcă numai El cunoaște 
inimile oamenilor. Noi, deoarece nu cunoaştem judecata 
dreaptă a lui Dumnezeu, judecăm „după înfățișare”, din afară, și 
de aceea greșim în judecata noastră și-l nedreptățim pe 
celălalt». 


CAPITOLUL 1 
„Nu judecaţi, ca să nu fiţi judecaţi!” 
(Matei 7, 1) 


Osândirea este plină de nedreptate 


— Gheronda, judec și osândesc cu ușurință. 

— Puterea de a judeca pe care o ai este un dar pe care ţi l-a 
dat Dumnezeu, dar îl exploatează și aghiuţă ca să te facă să 
judeci și să păcătuiești. De aceea, până nu ţi se curăţă judecata 
și până nu vine dumnezeiasca luminare, să nu te încrezi în ea. 
Atunci când cineva se ocupă de ceilalți și îi judecă, fără a-și fi 
curățat propria judecată, cade neîncetat în osândire. 

— Și cum mi se va curăţi judecata? 

— Trebuie să o purifici. Poate că înlăuntrul tău ai intenţie 
bună și o anumită putere de a judeca, și crezi că judeci 
întotdeauna corect. Însă judecata ta este omenească, lumească. 
Străduiește-te să te eliberezi de ceea ce este omenesc, să devii 
dezinteresată, ca să vină dumnezeiasca luminare și judecata ta 
să dvină duhovniceasca, dumnezeiască. Atunci judecata ta va fi 
după dreptatea lui Dumnezeu și nu după dreptatea omenească, 
după dragostea și milostivirea lui Dumnezeu și nu după logica 
omenească. 

Numai Dumnezeu judecă drept, fiindcă numai El cunoaște 
inimile oamenilor. Noi, deoarece nu cunoaștem judecata 
dreaptă a lui Dumnezeu, judecăm „după înfățișare”, din afară, 
și de aceea greșim în judecata noastră și-l nedreptățim pe 
celălalt. Judecata noastră omenească este o mare nedreptate. Ai 
văzut ce a spus Hristos? „Nu judecaţi după înfățișare, ci judecați 
judecată dreaptă” (Ioan 7, 24). 

Este nevoie de multă atenţie, fiindcă niciodată nu putem ști 
exact cum stau lucrurile. Cu mulţi ani în urmă, la o mănăstire 
din Sfântul Munte era un diacon foarte evlavios. Odată însă s-a 
îmbrăcat cu haine mirenești și s-a întors în ţinutul său. Atunci 
mulți părinţi au spus diferite lucruri împotriva lui. Dar ce se 
întâmplase? Cineva îi scrisese că surorile lui rămăseseră încă 
necăpătuite și, fiindcă s-a temut ca ele să nu o apuce pe o cale 
rea, a mers ca să le ajute. A găsit de lucru la o fabrică și trăia 


mai călugărește decât înainte. De îndată ce și-a căpătuit 
surorile, și-a lăsat lucrul și s-a dus să rămână în mănăstire. 
Egumenul, când a văzut că le știe pe toate, tipic, ascultări etc., l- 
a întrebat unde le-a învăţat, iar acela și-a deschis inima și i-a 
destăinuit totul. Atunci egumenul l-a înștiințat pe episcop, iar 
acesta l-a hirotonit îndată preot. Apoi s-a dus la o mănăstire 
îndepărtată și ducea acolo o viaţă foarte duhovnicească, cu 
multă nevoinţă. A ajuns la măsura sfințeniei și a ajutat 
duhovnicește mulți oameni. Unii, care nu știu ce s-a întâmplat 
cu el, poate că-l osândesc și acumtt). 

Cât de mult trebuie să luăm aminte la osândire! Cât de mult 
îl nedreptățim pe aproapele nostru atunci când îl osândim! De 
fapt, prin osândire ne nedreptăţim pe noi înșine, iar nu pe 
ceilalți, deoarece Dumnezeu Își întoarce faţa de la noi. De nimic 
altceva nu Se scârbește atât de mult Dumnezeu ca de osândire, 
fiindcă Dumnezeu este drept, iar osândirea este plină de 
nedreptate. 


Cum ajungem la osândire 


— Gheronda, de ce cad adeseori în osândire? 

— Pentru că te preocupi mai mult de ceilalţi. Le urmărești pe 
maici și ești curioasă să afli ce face una sau alta. În felul acesta 
îi aduni lui aghiuță material de lucru ca să te arunce în 
osândire. 

—De ce, Gheronda, în timp ce la început nu vedeam 
neajunsurile celorlalţi, acum le văd și îi osândesc? 

— Acum vezi neajunsurile celorlalți, fiindcă nu le vezi pe ale 
tale. 

— De unde provin, Gheronda, gândurile de osândire? 

— Din părerea înaltă pe care o avem despre noi înșine, adică 
din mândrie, și din tendinţa de a ne îndreptăți. 

— Gheronda, osândirea provine din lipsa dragostei? 

— Păi din ce altceva? Din lipsa dragostei și a rușinii. Dacă nu 
au dragoste, nu vezi greșelile celorlalți cu îngâduinţă. Și așa îi 
umilești în sinea ta și îi osândești După aceea merge aghiuţă și 
îi pune să facă și altă greșeală, iar tu o vezi, îi osândești din 
nou, după care te porti fără rușine. 

— Uneori, Gheronda, maica cu care lucrez mă supără și o 
osândesc. 

— De unde știi tu cu câți demoni se războiește maica în 


momentul acela? Se poate să o fi războit cincizeci de demoni, 
ca să o doboare, iar pe tine să te facă să spui: „Aha, asta-mi 
erai!”. Apoi, când văd că ai osândit-o, vor veni cinci sute de 
demoni ca să o doboare iarăși în faţa ta și astfel să o osândești 
și mai mult. Se poate, de pildă, să-i spui: „Soră, nu pune lucrul 
acesta acolo! Aici este locul lui!”. A doua zi va face aghiuţă să 
uite ce i-ai spus și să îl pună iarăși în același loc. Va face și vreo 
altă neorânduială, iar tu vei spune în sinea ta: „Bine, dar ieri i- 
am spus să fie atentă, iar astăzi l-a pus iarăși acolo! A mai făcut 
o neorânduială!”. Și astfel o osândești și nu te poţi abtine să nu- 
i vorbeşti urât: „Nu ţi-am spus, soră, să nu-l pui acolo? Aceasta 
este lipsă de rânduială. M-a smintit purtarea ta!”. Aceasta a 
fost! Diavolul și-a făcut treaba lui. Te-a pus să o osândești, dar 
și să te răcești faţă de ea. Iar aceea, deoarece nu știe că tu ai 
fost pricina neatenţiei ei, va avea mustrări de conștiință pentru 
faptul că te-a smintit și va cădea în întristare. Vedeţi cu ce 
viclenie lucrează aghiuţă, iar noi ascultăm de el? 

De aceea străduiţi-vă să nu judecaţi pe nimeni, ci numai pe 
demoni care, deși au fost îngeri, au ajuns diavoli și în loc să se 
pocăiască, devin tot mai vicleni și mai răi, pornindu-se cu 
mânie să distrugă făpturile lui Dumnezeu. Adică cel viclean îi 
îndeamnă pe oameni să facă ciudăţenii și neorânduieli și tot el 
aduce altor oameni gânduri de judecată și de osândire. În felul 
acesta el îi biruiește și pe unii, și pe alții. Dar cei care sunt 
biruiţi și fac neorânduieli, își simt apoi vinovăția și se pocăiesc, 
pe când ceilalţi, cei ce osândesc, se îndreptăţesc pe ei înșiși, se 
trufesc și ajung să cadă în păcatul în care a căzut și cel viclean, 
în mândrie. 


Osândirea alungă 


Harul lui Dumnezeu 


— Gheronda, ori de câte ori îmi vine un gând împotriva 
cuiva, aceasta înseamnă întotdeauna că osândesc? 

— Nu îţi dai seama în acel moment? 

— Uneori nu-mi dau seama imediat. 

— Caută să-ți dai seama cât mai repede de căderea ta și să-ţi 
ceri iertare atât de la maica pe care ai osândit-o, cât și de la 
Dumnezeu, căci aceasta se face piedică la rugăciune. Osândirea 
alungă îndată Harul lui Dumnezeu și aduce răceală în 


comunicarea ta cu Dumnezeu. Pe urmă cum să te mai rogi? 
Inima se face gheaţă, marmură. 

Osândirea și clevetirea sunt cele mai mari păcate care 
îndepărtează Harul lui Dumnezeu mai mult decât orice alt 
păcat. „Așa cum apa stinge focul, spune Sfântul Ioan Scărarul, 
tot astfel și osândirea stinge Harul lui Dumnezeu” (Vezi Sfântul 
Ioan Scărarul, Scara, Cuvântul X, pf. 8) 

— Gheronda. Tare mai moțăiesc la slujba de dimineaţă. 

— Nu cumva ai osândit vreo maică? Tu vezi lucrurile după 
aspectul exterior și osândești, de aceea moțţăiești apoi în timpul 
slujbei. Adică din clipa în care cineva osândește și nu înfruntă 
lucrurile duhovnicește, începe a se răci duhovnicește și îi 
slăbesc puterile. Și atunci fie moţăiește, fie are insomnie. 

— Gheronda, cad adeseori și în lăcomia pântecelui. 

— Ascultă, lucrul la care trebuie să iei bine aminte acum este 
osândirea. Dacă nu vei tăia osândirea, nu te vei putea izbăvi 
nici de lăcomia pântecelui. Omul care osândește, deoarece 
alungă Harul lui Dumnezeu, rămâne neajutorat și nu poate să- 
și corecteze defectele. Iar dacă nu-și dă seama de greșeala lui, 
pentru a se smeri, va avea mereu căderi. Dacă însă înţelege și 
cere ajutorul lui Dumnezeu, atunci va veni din nou Harul lui 
Dumnezeu. 


Cel care fi osândește pe ceilalţi cade în aceleași 
greșeli 

— Gheronda, cum se face că, atunci când judec o maică 
pentru o oarecare greșeală de-a ei, peste puţin timp fac și eu 
aceeași greșeală? 

— Dacă cineva osândește pe un altul pentru o greșeală pe 
care o face și nu își dă seama de căderea sa, ca să se pocăiască, 
de obicei cade în aceeași greșeală, ca să-și înțeleagă greșeala. 
Adică Dumnezeu, din dragoste, îngăduie ca el să ajungă în 
starea celui pe care l-a osândit. Dacă spui, de pildă, că cineva 
este avar și nu-ţi dai seama că ai osândit, Dumnezeu Își retrage 
Harul Său și îngăduie să cazi și tu în avariţie; și atunci te pui și 
tu pe adunat. Până îţi vei da seama de căderea ta și vei cere 
iertare de la Dumnezeu, vor acționa legile duhovnicești. 

Ca să te ajut, îţi voi spune ceva despre mine. Când eram la 
Sfânta Mănăstire Stomiu, am aflat despre o colegă de-a mea din 
școala primară că apucase pe o cale greșită și făcea multe 


suflete să păcătuiascâ în Koniţa. Am început așadar să mă rog 
să o lumineze Dumnezeu și să-i dea în gând să urce la 
mănăstire, ca să-i vorbesc. Am pregătit și câteva pasaje despre 
pocăință din Sfânta Scriptură și din scrierile Părinților. Într-o zi 
a venit împreună cu alte două femei. I-am vorbit, și părea că a 
înţeles. A continuat apoi să vină adeseori împreună cu copilul 
ei și aducea lumânări, untdelemn, tămâie pentru biserică. 
Odată niște cunoscuţi de-ai mei, închinători din Koniţa, mi-au 
spus: „Părinte, femeia asta se preface. Aici aduce lumânări și 
tămâie, iar acolo jos continuă să păcătuiascâ cu ofițerii”. Când 
aceea a venit din nou, am găsit-o în biserică sărutând icoanele. 
Atunci am început să strig la ea: „Pleacă de aici! i-am spus. Ai 
pângărit tot ţinutul!...”. Ea, sărmana, a plecat plângând. Nu a 
trecut mult timp și am început să simt un mare război trupesc. 
„Ce este asta? mi-am spus. Niciodată nu am avut o astfel de 
ispită. Ce se întâmplă?”. Nu puteam să găsesc pricina. Am făcut 
rugăciune. Nimic. Atunci am luat-o la deal spre Cămila!”). 

„Mai bine să mă mănânce urșii”, mi-am spus. Și am înaintat 
destul în munte, dar războiul nu mă slăbea. Am scos o secure 
mică pe care o aveam agăţată la brâu și mi-am lovit de trei ori 
piciorul, crezând că prin durere va fugi ispita. Pantoful s-a 
umplut de sânge. Dar nimic! Deodată mi-a venit în minte acea 
femeie și cuvintele pe care i le spusesem. „Dumnezeul meu, am 
spus atunci, eu am trăit acest iad numai pentru putin și nu-l pot 
îndura, dar această femeie, sărmana, trăiește continuu acest 
iad... lartă-mă că am osândit-o!”. Și îndată am simţit o răcorire 
dumnezeiască și războiul trupesc a dispărut. Vezi ce face 
osândirea!!? îndepărtează de om. În niciun caz el nu ar fi 
recomandat cuiva o astfel de abordare a unei ispite trupești. 


Dacă trecem cu vederea greșelile celorlalţi, atunci 
și Dumnezeu le va trece cu vederea pe ale noastre 


— Gheronda, astăzi, la alesul măslinelor, judecam pe unele 
maici, deoarece vedeam că nu-și făceau treaba cu atenţie. 

— Caută să lași deoparte judecările și osândirile, căci apoi te 
va judeca și pe tine Dumnezeu. Tu nu pui la un loc cu cele bune 
nici măcar o măslină puţin stricată? 

— Nu, Gheronda, sunt atentă ca să nu pun. 

— Dacă și Hristos ne va alege astfel la Judecată, suntem 
pierduţi! Dar dacă trecem acum cu vederea greșelile celorlalți 
și nu îi osândim, îi vom putea spune lui Hristos: „Hristoase al 


meu, pune-mă și pe mine într-un colț de Rai!”. Vă amintiţi ce 
scrie în Pateric despre acel monah nepăsător care s-a mântuit 
pentru că nu osândea pe nimeni? Când a sosit ceasul morții, 
era foarte bucuros și împăcat. Atunci Starețul său, ca să se 
folosească părinţii ce se adunaseră de la chiliile de primprejur, 
l-a întrebat: „Frate, cum de nu te temi de moarte, de vreme ce 
ai trăit în nepăsare?”. Iar fratele i-a răspuns: „Este adevărat că 
am trăit în nepăsare, însă de atunci de când am devenit monah, 
m-am străduit să nu osândesc pe nimeni. De aceea Îi voi spune 
acum lui Hristos: «Hristoase al meu, sunt un ticălos, dar cel 
puţin am păzit porunca Ta «Nu judecați, ca să nu fiti judecați!»” 
„Fericit ești, frate, i-a spus atunci Starețul, căci te-ai mântuit 
fără osteneală!” (Vezi Patericul cel Mare, voi. I, cap. 3, pf. 51. Ed. 
Sihăstriei „Nașterea Maicii Domnului”, Panorama-Tesalonic, 
1994, p. 344). 

— Gheronda, unii oameni duhovnicești, atunci când văd pe 
cineva trăind în păcat, spun: „A, acesta, după cum merge, este 
pentru iad!”. 

— Ah, dacă oamenii lumești vor merge în iad din pricina 
vieţii lor neînfrănate, oamenii duhovnicești din pricina 
osândirii... Nu putem spune despre nimeni că va merge în iad. 
Nu știm cum lucrează Dumnezeu. Adâncuri de neajuns sunt 
judecăţile lui Dumnezeu. Să nu osândim pe nimeni, căci altfel 
luăm judecata din mâinile lui Dumnezeu și ne facem pe noi 
înșine dumnezei. Dacă ne întreabă Hristos în Ziua Judecăţii 
atunci să ne spunem părerea... 


CAPITOLUL 2 
Lupta împotriva osândirii 


Dacă ne vom întoarce către noi înșine, nu vom mai 
osândi pe ceilalți 

— Gheronda, atunci când văd o oarecare neorânduială la 
ascultare, osândesc în sinea mea. 

— Tu să cauţi la buna ta rânduială, iar nu la neorânduielile 
celorlalți. Să fii aspră cu tine însăţi și nu cu ceilalți. Ce treabă ai 
făcut astăzi? 

— Am șters praful. 

— Ai șters praful de pe ceilalţi sau de pe tine însăţi? 

— Din păcate, l-am șters de pe ceilalți. 

— Ascultă, vei începe să faci treabă în tine însăţi când vei 
înceta să te preocupi de ceea ce fac cei din jurul tău. Dacă te 
ocupi de tine însăţi și încetezi să te ocupi de ceilalţi, vei vedea 
numai greșelile tale, iar la ceilalți nu vei vedea nicio greșeală. 
Atunci te vei deznădăjdui, în sensul cel bun, de tine însăți și te 
vei osândi numai pe tine însăţi. Îţi vei simti păcătoșenia și te 
vei nevoi să te izbăvești de propriile slăbiciuni. Apoi, când vei 
vedea la ceilalți vreo slăbiciune, vei spune în sinea ta: „Oare eu 
mi-am biruit slăbiciunile? Așadar, cum să am o asemenea 
pretenţie de la ceilalți?”. De aceea să te cercetezi și să veghezi 
pururea asupra ta ca să te izbăvești de mândria ascunsă, dar să 
ai și prihănire de sine cu discernământ, ca să nu îi osândești în 
sinea ta pe ceilalţi. În felul acesta te vei îndrepta. 

— Gheronda, Sfântul Isaac Sirul scrie: „Dacă iubești curăţia, 
intră și lucrează în via inimii tale, dezrădăcinează din sufletul 
tău patimile, străduiește-te să nu cunoști răutatea omului” (Vezi 
Sfântul Isaac Sirul, Cuvinte ascetice, Epistola IV, pf. 48). Ce vrea 
să spună? 

— Vrea să spună că trebuie să te întorci către sine și să 
lucrezi asupra propriei persoane. Cum s-au sfințit Sfinţii? S-au 
întors către ei înșiși și își vedeau numai patimile lor. Prin 
prihănirea de sine pe care o aveau, au făcut să cadă solzii de pe 
ochii sufletului lor și au ajuns să vadă limpede și adânc. Se 
vedeau pe ei înșiși mai prejos decât toţi oamenii și îi considerau 


pe toți mai buni decât ei. Greșelile lor le vedeau mari, iar ale 
celorlalți foarte mici, deoarece vedeau cu ochii sufletului, iar 
nu cu ochii pământești. Așa se explică faptul că spuneau: „Eu 
sunt mai rău decât toţi oamenii”. Își curăţiseră ochii sufletului, 
care deveniseră telescoape; de aceea își vedeau micile greșeli — 
paiele — ca pe niște bârne. Noi însă, nu vedem greșelile noastre, 
deși sunt bârne sau le vedem ca pe niște paie (Vezi Matei 7, 3). 
Îi privim pe ceilalţi cu microscopul și vedem păcatele lor ca 
fiind mari, pe când pe ale noastre nu le vedem, fiindcă ochii 
sufletului nostru nu s-au curăţit. 

Totul este să se curățească ochii sufletului. Când Hristos l-a 
întrebat pe orb: „Cum îi vezi pe oameni?”, acela I-a răspuns: 
„Ca pe niște copaci”, fiindcă nu-și dobândise încă cu 
desăvârșire lumina ochilor. A putut să vadă limpede abia când 
și-a căpătat cu desăvârșire vederea. Vreau să spun că omul, 
atunci când ajunge într-o stare duhovnicească bună, pe toate le 
vede curate, iar greșelile celorlalţi le îndreptățește, în sensul cel 
bun, fiindcă le vede cu ochi dumnezeiesc, și nu cu ochi 
omenesc. 


Dacă îi vom îndreptăţi pe ceilalţi, nu-i vom mai 
osândi 

— Gheronda, când îmi vin gânduri de mândrie și de 
osândire, încerc să-i îndreptățesc pe ceilalți. Aceasta înseamnă 
cădere sau luptă? 

— E luptă. Dacă cineva stă și cască gura și intră o muscă în 
ea, o va scuipa. Dar mai bine este să fie atent să nu-i intre 
musca în gură. 

— Adeseori însă îi osândesc pe ceilalți văzând ce fac. 

— Nu poţi să nu vezi ce se întâmplă în jurul tău. Trebuie însă 
să dobândești discernământ, astfel încât să le acorzi celorlalți 
circumstanţe atenuante și să-i îndreptățești. Atunci îi vei vedea 
într-o lumină bună. 

— Gheronda, în timpul slujbei mă luptă gândurile pentru 
faptul că o maică nu vine la strana să cânte, o alta cântă încet, 
și ajung să osândesc mereu. 

— Bine. Dar nu te gândești că poate acea maică este obosită 
sau a durut-o ceva și nu a mai putut dormi, și de aceea nu 
cântă? Cunosc maici care chiar dacă sunt atât de bolnave încât 
nu-și pot tari picioarele din cauza febrei, se străduiesc să nu se 


vadă lucrul acesta. Ca să nu li se spună să plece de la ascultarea 
pe care o fac și astfel să nu o împovăreze pe o altă maică, care 
să vină în locul lor la ascultare. Aceasta nu te mișcă deloc? 

— Mă mișcă, Gheronda, dar nu reușesc întotdeauna să 
îndreptăţesc o maică atunci când se poartă urât. 

— Te-ai gândit vreodată că e posibil ca acea maică să se 
poarte urât ca să-și ascundă virtutea? Eu cunosc oameni care 
fac înadins neorânduieli și sunt defăimați de aceia care nu se 
ocupă de ei înșiși. Sau se poate ca o maică să se poarte urât 
pentru că este obosită, dar se căiește îndată. Tu o osândești, pe 
când aceea deja s-a pocăit pentru purtarea ei urâtă, în ochii 
oamenilor este umilită, însă în ochii lui Dumnezeu este la 
înălțime. 

— Gheronda, îmi vine greu să mă pun în situaţia celuilalt ca 
să-i găsesc îndreptăţire. 

— Să-l privești cu durere pe cel care greșește și să-L, slăvești 
pe Dumnezeu pentru că în Ziua Judecăţii s-ar putea ca 
Dumnezeu să-ţi spună: „Eu, copilul Meu, ţi-am dat atâtea, însă 
tu de ce Mi te-ai purtat fără indurare?”. Să ai o vedere mai 
largă asupra lucrurilor. Să te gândești la trecutul omului, la 
prilejurile care i s-au dat pentru a se face mai bun și la 
avantajele pe care le-ai avut și tu, dar nu le-ai pus în valoare. În 
felul acesta vei fi mișcat sufletește de darurile pe care ţi le-a dat 
Dumnezeu, Îl vei slăvi și te vei smeri, deoarece nu te-ai arătat 
vrednic de ele. Totodată vei simți dragoste și durere pentru 
fratele care nu a avut avantajele tale și vei face pentru el o 
rugăciune din inimă. 

Există oameni care săvârșesc crime grozave, dar au multe 
circumstanţe atenuante. Cine știe cum sunt acești oameni 
înaintea lui Dumnezeu? Dacă nu ne-ar fi ajutat Dumnezeu, 
poate că și noi am fi ajuns niște tâlhari. De pildă, un ucigaș a 
făcut douăzeci de crime, iar eu îl osândesc, dar nu mă gândesc 
ce trecut a avut. Cine știe câte crime a făcut tatăl său? Câte 
furturi l-au pus să facă de mic... După aceea, când a fost tânăr, 
câţi ani o fi trăit în pușcării și câte ticăloșii o fi învăţat de la alţi 
pușcăriași mai experimentați. Se poate ca el să fi avut ocazia să 
săvârșească nu douăzeci de crime, ci patruzeci, dar s-a abținut. 
Pe când eu, cu ereditatea și cu educaţia pe care le am, ar trebui 
să fac acum minuni. Am făcut? Nu. Prin urmare, nu am cuvânt 
de apărare. Dar chiar de săvârșeam douăzeci de minuni — însă 


puteam face patruzeci — tot n-aş avea cuvânt de apărare. Cu 
aceste gânduri alungăm osândirea și ne înmuiem inima cea 
împietrită. 


Să nu tragem ușor concluzii 


— Gheronda, ce anume mă va ajuta să nu osândesc? 

— Oare întotdeauna toate sunt așa cum le gândești tu? 

— Nu. 

— Ei, atunci să spui: „Nu gândesc întotdeauna corect; de 
multe ori greșesc. Iată. În cazul acesta am gândit așa, dar s-a 
dovedit că nu aveam dreptate. În cazul celălalt am judecat într- 
un fel, dar m-am înșelat, și astfel l-am nedreptăţit pe celălalt. 
Așadar nu trebuie să ascult de gândul meu”. Fiecare dintre noi, 
mai mult sau mai puţin, a avut cazuri când s-a înșelat în 
judecata sa. Dacă-și aduce aminte de cazurile când a judecat și 
s-a înșelat, atunci va evita să osândească. Dar chiar dacă nu s-a 
înșelat niciodată, ci a avut dreptate, de unde știe intențiile 
celuilalt? Știe cum s-a petrecut un lucru sau altul? Să nu tragem 
ușor concluzii. 

Și eu, când eram tânăr, osândeam la tot pasul. Pentru că 
trăiam cu puţină luare-aminte și aveam o falsă evlavie, 
judecam tot ceea ce mi se părea a fi greșit. Căci, atunci când 
cineva trăiește în lume puţin mai duhovnicește, poate vedea 
multe cusururi la ceilalți, și mai deloc virtuțile. Pe cei care 
cultivă virtutea nu-i poate vedea, deoarece trăiesc în ascuns, 
dar îi vede pe cei care fac neorânduieli și îi osândește. „Ăsta 
face așa, ăla pășește așa, celălalt privește așa...”. 

Știți ce am păţit odată? Am plecat cu un cunoscut de-al meu 
ca să participăm la Sfânta Liturghie la o mănăstire de la 
Monodendri, aflată la nouă ore distanţă de Koniţa. Când am 
intrat în biserică, cunoscutul meu s-a dus la strană ca să cânte, 
iar eu am intrat în streina din spatele psaltului; urmăream de 
acolo slujba și psalmodiam încet. La un moment dat a venit o 
femeie destul de tânără îmbrăcată în negru, s-a așezat lângă 
mine și mă privea continuu. Mă privea și își făcea cruce. Mă 
privea și își făcea cruce... Începusem să mă tulbur. „Măi, 
spuneam în sinea mea, ce soi de om o fi și femeia asta? De ce 
mă privește cu atâta nerușinare tocmai în biserică?”. Eu nici pe 
surorile mele nu le vedeam când treceau pe lângă mine pe 
drum. Se duceau apoi și se plângeau mamei mele: „M-am 


întâlnit cu Arsenie!%, spuneau ele, dar nu mi-a vorbit!”. 

„Bine, îmi spunea mama, te întâlnești pe drum cu surorile 
tale și nu le vorbești?”. „Oare eu mă uit să văd dacă cea care 
trece pe lângă mine este sora mea? i-am spus eu. Avem o 
mulțime de rudet. N-am altă treabă de făcut?”. 

Vreau să spun că la astfel de extreme ajungeam. Să treacă pe 
lângă tine sora ta și să nu-i vorbești! în sfârșit...”. De îndată ce 
s-a terminat Sfânta Liturghie, femeia aceasta în negru s-a dus și 
l-a rugat pe preot să-mi spună să merg acasă la ea, deoarece 
semănăm mult cu fiul ei care fusese ucis în război. Când am 
ajuns la casa femeii, am văzut fotografia fiului ei. Într-adevăr, 
semănam de parcă am fi fost fraţi. Sărmana femeie mă privea 
în biserică și își făcea cruce ca și cum l-ar fi văzut pe fiul ei. Iar 
eu îmi spuneam: „De ce mă privește femeia asta astfel tocmai 
în biserică, fără nicio frică de Dumnezeu?”. Însă după aceea 
știți cât de mult m-a schimbat lăuntric această întâmplare? „Ia 
te uită, mi-am spus, tu să ai astfel de gânduri cum că cine știe ce 
fel de femeie este de nu se rușinează deloc în biserică... iar ea, 
sărmana, își pierduse copilul și era îndurerată!”. 

Altă dată l-am judecat pe fratele meu care pe atunci era 
militar. Furierul unităţii îmi trimisese un mesaj: „l-am dat 
fratelui tău două bidoane cu untdelemn. Ce s-a întâmplat cu 
ele?”. „Dar el. Am spus în sinea mea, aducea acasă soldați și-i 
găzduiam. Cum de-a făcut asta acum, să ia untdelemn de la 
armată?”. Și îndată, plin fiind de indignare, i-am scris fratelui 
meu o scrisoare. Iar el mi-a răspuns: „Bidoanele să Ie ceri de la 
paracliserul bisericii din vale!”. Acesta trimisese untdelemnul 
în Koniţa la biserica din vale, fiindcă era săracă. „Bravo, Paisie! 
mi-am spus atunci. Cealaltă dată ai judecat-o pe acea sărmană, 
iar acum pe fratele tău. Altă dată să nu mai judeci pe nimeni!”. 
Vreau să spun că atunci când vedeam că mă înșelam în 
judecata mea, mă cercetam pe mine însumi: „În cutare situaţie 
am spus despre celălalt că a acţionat într-un fel, dar lucrurile 
stăteau altfel. Altă dată am tras o concluzie, dar era greșită”. În 
felul acesta m-am pus pe mine însumi la punct. „Altă dată, mi- 
am spus, nu vei mai judeca deloc! S-a terminat! Ai mintea 
strâmbă și pe toate le vezi anapoda. Caută să devii un om 
corect!”. După aceea, când mi se părea ceva strâmb, îmi 
spuneam: „Cred că altfel stau lucrurile aici, dar eu sunt cel care 
nu înţeleg bine. Ori de câte ori am pus gândul de-a stânga, m- 


am înșelat”. Am ajuns să-i îndreptățesc pe toți abia când am 
început să mă scârbesc de mine însumi; pentru ceilalți găseam 
întotdeauna circumstanțe atenuante și numai pe mine mă 
judecam. Dar dacă omul nu se supraveghează pe sine, pe toate 
le tratează cu nepăsare, iar apoi la Judecată nu va avea cuvânt 
de îndreptăţire. 
Este nevoie de bărbăţie ca să tai obiceiul de a osânditi. 
Așadar: 
Pune început bun! STOP. 
STOP gândurilor de judecată! Amin. 
Îţi doresc o bună curăţire a mintii și a inimii. 
Amin. 


PARTEA A PATRA 


ODRASLE ALE IUBIRII DE SINE ȘI ALE 
MANDRIEI Invidia - Mânia - întristarea 
«Când omul ajunge să se bucure de sporirea celorlalți, atunci 
Hristos îi va da tui toată sporirea acelora, iar el se va bucura 
cât se vor bucura toți ceilalți la un loc. 
Și atunci, firește, multă va fi și sporirea și bucuria lui». 


CAPITOLUL 1 
Otrava invidiei 


Invidia este una dintre cele mai mari patimi 


— Gheronda, invidiez o maica. 

— Știu pe care maică o invidiezi... Am aflat însă că și ea te 
invidiază pe tine. Eu mă voi ruga ca amândouă să-l invidiaţi pe 
râvnitorul Ilie, iar acela să vă alunge invidia și să vă dea din 
râvna sa cea dumnezeiască. Amin. 

— Gheronda, atunci când invidiez, încerc să mă justific 
rațional. 

— Nu este mai bine dacă te străduiești de la început să nu 
invidiezi? Invidia este un lucru de râs. Trebuie să-ți pui puţin 
mintea la treabă ca să poţi scăpa de invidie; nu este nevoie 
pentru asta să faci nevoințe mari și multă asceză, fiindcă 
invidia este o patimă sufletească, ia aminte ca să nu lași să te 
biruiască patima invidiei, căci ea este una dintre cele mai mari 
patimi. Știi unde poate ajunge omul de la invidie? La pizmă și 
clevetire. Iar clevetirea plină de zavistie face mult mai mult râu 
decât pizma. 

— Ce are în ea invidia? 

— Dar ce nu are? Are mândrie, egoism, iubire de sine. Nu 
are dragoste și, firește, nici smerenie. 

— Adică este cu neputinţă ca omul invidios să aibă dragoste? 

— Firește că este cu neputinţă! Nu poate un om să aibă 
invidie și în același timp să aibă și dragoste. Și chiar dacă are 
puţină dragoste, aceasta nu este curată, deoarece așa cum este 
pe dinăuntru, tot astfel iubește și în afară. Invidia întinează 
dragostea și bunătatea, așa cum șoarecele mort întinează tot 
untdelemnul, atunci când cade în chiup. 

— Gheronda, eu cred că invidiez deoarece nu mă simt 
împlinită lăuntric. 

— Cum să te simţi împlinită lăuntric, când vrei să se facă 
toate voile tale? 

— Dar atunci când doresc ceva care i se dă unei alte maici? 

— De vreme ce Dumnezeu a spus: „Să nu dorești nimic din 
câte are aproapele tău!” (Vezi Ieşire 20,17; Deuteronom 5, 21), 
cum să dorim ceva ce este al altuia? Nici măcar cele mai 


însemnate porunci să nu le păzim? După aceea viaţa noastră 
devine iad. „Fiecare este ispitit de pofta sa” (acov 1, 14), spune 
Sfântul Iacov, ruda Domnului. Aceste dorințe vor chinui 
sufletul și în iad. Iar dacă Dumnezeu ne va lua în Rai, fără să ne 
fi izbăvit de invidie, nici acolo nu vom găsi odihnă, fiindcă vom 
avea aceleași dorinţe iraționale. 


Invidia otrăvește dragostea cea multă a femeii 


— Gheronda, de ce patima invidiei există la femei într-o 
măsură mai mare decât la bărbaţi? 

— Deoarece femeia are sădită în firea ei multă bunătate și 
dragoste, diavolul o războiește mult: îi aruncă invidia cea 
otrăvitoare și îi otrăvește dragostea. Iar când dragostea ei este 
otrăvită și devine răutate, atunci femeia din albină devine 
viespe și îl întrece pe bărbat în duritate. Și vezi, în timp ce unui 
bărbat îi este de ajuns să plece de lângă el persoana nedorită, 
ca să n-o mai vadă în faţa ochilor, femeia, care a fost dăruită de 
Dumnezeu prin creaţie cu multă afecțiune, nu se mulțumește 
cu faptul de a dispărea persoana pe care o invidiază și de a nu 
o mai avea în faţa ochilor, ci ar dori ca ea să și moară. Adică... 
soluții sigure! 

M-am temut întotdeauna de răutate, căci, atunci când ea este 
împletită cu invidia și cu încăpăţânarea, poate duce la o stare 
demonică. După aceea omul nu mai ţine cont nici de 
Dumnezeu și devine demon în toată regula. Îi chinuiește și pe 
alții, se chinuiește și el și se va chinui veșnic - ferească 
Dumnezeu! —, dacă nu leapădă invidia. 

Femeia trebuie să fie foarte atentă la patima invidiei. Se 
impune să golească dragostea ei de orice urmă de egoism, 
pentru ca dragostea cea multă pe care o are să rămână curată. 

— Și cum se poate ajunge la asta? 

— Dacă-și va depăși micimile de suflet și va cultiva bărbăția 
și noblețea duhovnicească, jertfa. Nobleţea este antidotul 
invidiei. Dar, din păcate, puţini sunt cei care au nobleţe. 


Invidia ne slăbește puterile 


— Gheronda, nu am deloc curaj. 

— Nu ai curaj pentru că ești invidioasă. Când cineva 
invidiază, se mâhnește, nu mai poate nici să mănânce, și atunci 
slăbește și își pierde curajul; iar ceilalți ajung să creadă despre 


ei că este un mare ascet. 

— Mă simt neputincioasă și foarte săracă duhovnicește. 

— Tu ai multe puteri, dar le irosești cu invidia asta 
prosteasca și, deși ești fiică de nobil, te văicărești ca o ţigăncușă 
nefericită. Ai spori mult în viața duhovnicească, dacă nu te-ai 
împiedica în invidie. Ia aminte că invidia îți secătuiește toate 
puterile sufletești și trupești pe care le-ai putea aduce jertfa lui 
Dumnezeu. Dacă ai alunga invidia, rugăciunea ta ar avea 
putere. 

Invidia îl slăbește duhovnicește pe om. De ce credeţi că 
Apostolii nu au putut să scoată demonul din copilul îndrăcit 
(Vezi Matei 17, 16; Marcu 9, 18; Luca 9, 40), deși primiseră de la 
Hristos această putere și scoseseră și altă dată demoni? 
Deoarece i-au invidiat pe cei trei Ucenici, pe Petru, pe Iacov și 
pe Ioan (Vezi Matei 17, 1; Marcu 9, 2; Luca 9, 28) pe care Hristos 
îi luase pe munte la Schimbarea la Faţă. Hristos ar fi putut să-i 
ia pe toți Ucenicii, dar nu toţi erau în stare să cuprindă taina 
aceasta. De aceea i-a luat pe cei care puteau să o cuprindă. 
Credeţi că nu-i iubea și pe ceilalți Ucenici? Sau îl iubea pe Ioan 
mai mult decât pe ceilalți? Nu, dar Ioan Îl iubea pe Hristos mai 
mult decât ceilalți Ucenici și de aceea putea înţelege mai bine 
dragostea lui Hristos. Avea „capacitate” mare; bateria lui era 
mare. Vedeţi cum invidia a îndepărtat Harul lui Dumnezeu de 
la ceilalți Apostoli și astfel nu l-au putut tămădui pe copilul 
demonizat? De aceea Hristos a spus: „O, neam necredincios și 
desfrânat! Până când voi fi cu voi? Până când vă voi răbda?” 
(Matei 17, 17; Vezi și Marcu 9, 19; Luca 9, 41). 


Cel care-și îngroapă darurile invidiază darurile 
celorlalți 


— Cum va putea cineva care invidiază să biruiască invidia? 

— De cunoaște darurile cu care l-a înzestrat Dumnezeu și le 
pune în valoare, nu va mai invidia, iar viaţa lui va deveni Rai. 
Mulţi nu-și văd darurile pe care le-au primit de la Dumnezeu, ci 
văd numai darurile celorlalți și îi cuprinde invidia. Se socotesc 
nedreptăţiți, înjosiţi, și astfel se chinuiesc și își fac viața amară. 
„De ce acesta să aibă aceste daruri, iar eu să nu le am? *, spun 
ei. Dar tu ai niște daruri, iar acela are altele. Vă amintiţi de Cain 
și de Abel? Cain nu s-a uitat la darurile lui, ci la darurile lui 
Abel. Așa a început să crească în el invidia față de fratele său, 


după care s-a răzvrătit împotriva lui Dumnezeu. În cele din 
urmă, de la invidie a ajuns la ucidere (Vezi Facere 4, 3-8). Și 
poate că el avea daruri mai multe și mai mari decât Abel. 

— Dar cum se poate ca cineva, când vede darurile celorlalți, 
să nu-i invidieze, ci să se bucure? 

— Dacă-și pune în valoare darurile și nu le îngroapă, atunci 
se va bucura de darurile celorlalți. 

Sunt câțiva ani de când văd aici o maică care, deși are o voce 
frumoasă și multă evlavie, nu merge să cânte. Și fiindcă își 
îngroapă darul și nu cântă, se ofilește de invidie atunci când o 
aude cântând pe cealaltă, care nici măcar nu are o voce atât de 
bună. Nu se gândește că ei i-a dat Dumnezeu o voce mai bună, 
dar nu o cultivă. 

De aceea spun că fiecare trebuie să caute să vadă dacă nu 
cumva darul pe care îl vede la altul și pentru care îl invidiază îl 
are și el, dar nu-l cultivă. Sau poate că Dumnezeu i-a dat un alt 
dar. Căci Dumnezeu nu nedreptățește pe nimeni: fiecăruia i-a 
dat un dar deosebit care să-l ajute în sporirea lui 
duhovnicească. 

Așa cum un om nu seamănă cu celălalt, tot astfel și darul 
unuia nu seamănă cu darul celuilalt. Aţi observat vreodată 
mazărea sălbatică pe care o aveţi acolo jos lângă gard? Toate 
vrejurile pornesc dintr-o singură rădăcină, dar au culori 
diferite, unul fiind mai frumos decât celălalt. Cu toate acestea 
nu se invidiază unul pe altul, ci fiecare se bucură de culoarea 
pe care o are. Vedeţi și păsările? Fiecare are darul ei, ciripitul 
ei. 

Să-și găsească, așadar, fiecare darurile pe care i le-a dat 
Bunul Dumnezeu și să-L slăvească, nu în mod egoist, fariseic, ci 
smerit, recunoscând faptul că nu s-a arătat vrednic de darurile 
lui Dumnezeu, iar pe viitor să le pună în valoare. 

— Gheronda, eu le invidiez pe unele maici, pentru că au 
daruri pe care eu nu le am. 

— Ţi-a dat și ţie Dumnezeu atâtea daruri, iar tu invidiezi 
darurile celorlalți? îmi amintești de fata unui cofetar din 
Koniţa. Tatăl ei îi dădea în fiecare zi o bucăţică de prăjitură, ca 
să nu mănânce dintr-o bucată mai mare, dar ea îi vedea pe 
copiii de la școală mâncând câte o bucată mare de turtă de 
mălai și îi invidia. „Ce bucată mare mănâncă ăștia! Mie tatăl 
meu îmi dă doar o bucăţică”. Poftea turta pe care o mâncau 


ceilalți copii, în timp ce ea avea acasă o întreagă cofetărie și 
mânca prăjituri! Vreau să spun că nici tu nu prețuiești marile 
daruri pe care ţi le-a dat Dumnezeu, ci vezi numai darurile 
celorlalți și îi invidiezi. 

Să nu fim nemulţumitori față de Dumnezeu, Părintele nostru 
cel Bun, Care a înzestrat toate făpturile Sale cu diferite daruri, 
căci el știe de ce anume are trebuinţă fiecare, ca să nu se 
vatăme. Însă noi de multe ori facem ca și copiii mici și ne 
plângem că nu ne-a dat și nouă Părintele un franc sau doi, așa 
cum a dat fraţilor noștri, în timp ce nouă ne-a dat o bancnota 
de o sută. Ne gândim că ceea ce ne-a dat nouă este un nimic, 
fiindcă luăm bancnota drept o simplă hârtie și ne lăsăm 
impresionați de bănuţul de un franc sau de doi franci pe care l- 
a dat fraţilor noștri. Și astfel începem să plângem și să ne 
arătăm indignati față de Bunul nostru Părinte!!2). 


Invidia cea bună 


— Gheronda, o invidiez pe o maică, deoarece văd că are 
smerenie, simplitate, evlavie. 

— O să mă rog ca să moară. Vrei să moară? 

— Nu, Gheronda! E adevărat că invidiez binele celuilalt, dar 
nici prin minte nu-mi trece să-i doresc răul. Nu-mi doresc ca 
celălalt să nu aibă virtuti, ci aș vrea să am și eu ceva bun. 

— Ei, atunci să împărţim binele ăsta frățește; tu să ai 
jumătate și sora jumătate! Nu te mâhni! Este bună invidia pe 
care o ai; râvnești „cele mai bune” (Vezi I Corinteni 12, 31)... 

— Adică există și invidie bună? 

— Da, când cineva invidiază binele altuia și în același timp 
se bucură de sporirea lui, atunci această invidie este bună. 
Dacă însă se mâhnește când îl vede pe celălalt că sporește sau 
se bucură cu viclenie de necazul aceluia, această invidie este 
rea. Să presupunem că invidiezi o maică, deoarece are voce 
bună și cântă frumos. Dacă auzi că a răgușit și nu poate cânta, 
iar tu te bucuri, aceasta înseamnă că invidia ta are răutate, are 
otravă. Dacă te mâhnești, aceasta arată că invidia ta nu are 
răutate, ci pur și simplu ai vrea și tu să cânti bine. 

— Cum se poate dobândi invidia cea bună? 

— Străduiește-te să curăţești invidia pe care o ai, ca să 
devină invidie bună. Adică să te bucuri pentru sora care 
sporește și să te lupţi să o imiți. Astfel te vei schimba 


duhovnicește și va rămâne înlăuntrul tău Harul lui Dumnezeu, 
care dăruiește veselia cerească încă din această viaţă. 

— Poate ajunge cineva de la invidia cea bună la invidia cea 
rea? 

— Sigur că poate, dacă nu are lucrare lăuntrică. Este nevoie 
de multă atenție. 

— Gheronda, eu nu pot să-mi dau seama întotdeauna dacă 
ceea ce simt pentru sporirea unei maici este invidie bună sau 
rea. 

— Întreabă-te pe tine însăţi: „Dacă maica ar face o minune, 
ce aș simţi? Sau dacă ar cădea în ispită și ar scădea în ochii 
oamenilor, m-aș bucura sau m-aș mâhni?”. Din răspunsul pe 
care îl vei da, vei înțelege dacă invidia pe care o ai este bună 
sau rea. Dar ia spune-mi, dacă auzi că maica pe care o invidiezi 
a căzut în nepăsare și că nu-și îndeplinește îndatoririle 
duhovnicești, ci pune magnetofonul să spună „Doamne lisuse”, 
te vei mâhni? 

— Da, mă voi mâhni, dar cred că nici nu mă voi bucura dacă 
voi auzi că sporește mereu. 

— Ascultă, dacă tu nu poţi să alergi repede, să te bucuri de 
cel ce aleargă iute, nu să te mâhnești. Dacă vrei să sporești 
duhovnicește, să te bucuri atunci când maicile sporesc și să-L 
rogi pe Dumnezeu ca ele să sporească mereu, iar tu să ajungi la 
măsura lor. Pe când eram frate începătorii?, trăia în mănăstire 
un alt frate începător, cam de aceeași vârstă cu mine, care 
ajunsese la o măsură duhovnicească foarte înaltă; chipul său 
strălucea. 

Era model și pildă în toate; era foarte luptător și silitor. Avea 
atât de multă evlavie, încât și părinţii mai bătrâni se ridicau în 
picioare din respect atunci când el trecea prin faţa lor. Mai 
mult m-am folosit de acest frate, decât de toate cărţile pe care le 
citisem până atunci, căci era o pildă vie. Odată mă durea inima. 
S-a întâmplat atunci să treacă pe la chilia mea acest frate și i- 
am spus să facă rugăciune pentru mine. Nu a apucat bine să se 
îndepărteze, că îndată mi-a trecut durerea. Altă dată a venit la 
mănăstire un demonizat și cerea părinţilor să-l tămăduiască. 
Atunci egumenul a spus acestui frate: „Hai, mergi și fa vreo 
rugăciune ca să plece demonul de la omul acesta chinuit!”. „Cu 
rugăciunile Sfinţiei Voastre, a răspuns acela, să izgonească 
Hristos demonul!”. Și de îndată ce s-a îndepărtat fratele, 


demonul a fugit. O astfel de îndrăznire avea înaintea lui 
Dumnezeu! La așa o măsură duhovnicească ajunsese! 

Îl rugam, așadar, pe Dumnezeu ca acest frate să ajungă la 
măsura Sfântului al cărui nume îl purta, iar eu să ajung la 
măsura lui. Tot așa să faci și tu, și vei vedea cu ochii tăi 
lucrarea lui Dumnezeu. 

Când omul ajunge să se bucure de sporirea celorlalți» atunci 
Hristos îi va da lui toată sporirea acelora, iar el se va bucura cât 
se vor bucura toţi ceilalţi la un loc. Și atunci, firește, multă va fi 
și sporirea și bucuria lui. 


CAPITOLUL 2 
Mânia, vrăjmașul păcii lui Dumnezeu 


Să întoarcem mânia împotriva patimilor 


— Gheronda, vreau să mă izbăvesc de mânie. Văd că este 
nepotrivit pentru un monah să se mânie. 

— Mânia, mânia cea curată, este o putere a sufletului. Dacă 
cel blând din fire este ajutat să sporească duhovnicește de 
blândeţea pe care o are, cel mânios este ajutat și mai mult de 
această putere a sufletului care este mânia; este de ajuns ca 
puterea aceasta a mâniei să o îndrepte împotriva patimilor sale 
și a celui viclean. Dacă n-o pune în valoare în această direcţie, 
va profita diavolul de ea. Cel blând din fire, dacă nu se luptă să 
dobândească bărbăţie, nu poate face salturi. Pe când cel 
mânios, dacă ia o hotărâre plină de bărbăţie și-și îndreaptă 
mânia împotriva răului, se înalță de îndată. De aceea salturile 
în viața duhovnicească le fac cei care au puţină nebunie. 

— Deci, dacă înţeleg eu bine, ar trebui să mă mânii pe diavol 
și nu pe maici. 

— La început te mânii pe ceilalți; după aceea, dacă te 
nevoiești, te vei mânia pe aghiuţă, iar la sfârșit vei ajunge să te 
mânii numai pe omul tău cel vechi, pe patimile tale. 
Străduiește-te, așadar, să te mânii numai pe aghiuţă și pe 
patimile tale, iar nu pe maici. 

— Mânia și încăpăţânarea pe care le am sunt patimi 
copilărești? 

— Nu, binecuvântato! Un copil mic este îndreptăţit să se 
mânie, să bată din picioare, să strige: „Nu vreau, nu vreau!”. 
Însă, atunci când crește, trebuie să le lepede pe acestea și să 
păstreze doar simplitatea copilăreasca, nevinovăția, dar să nu 
păstreze și nebuniile copilărești. Și vezi după aceea unde ajung 
unii!... Atunci când se mânie, se dau cu capul de pereţi. Din 
fericire, Dumnezeu S-a îngrijit să-l facă pe om cu capul tare, și 
așa nu păţește nimic. Alţii își sfâșie hainele! Era cineva care din 
pricina mâniei își sfâșia în fiecare zi cămașa. O făcea bucăți. Se 
descărca pe cămașă ca să nu se descarce pe alţii. 

— Adică mânia este o răbufnire? 

— Da, dar nu este mai bine ca omul să răbufnească asupra 


omului său celui vechi, decât asupra celorlalţi? 


De ce ne mâniem? 


— Gheronda, eu nu consider că mă mânii, ci pur și simplu 
doar mă enervez. 

— Cum se poate asta, măi copilă? Dacă te enervezi, trebuie 
să te cercetezi să vezi dacă nu cumva ai patima mâniei. Altceva 
este dacă se enervează cineva și scapă vreun cuvânt, pentru că 
este obosit sau are vreo problemă, vreo durere etc. Atunci, dacă 
celalalt îi spune „Bună ziua!”, el poate să-i răspundă: „Mai lasă- 
mă în pace și tu!”. Bine, dar i-a spus „bună ziua”, nu i-a spus 
ceva rău. El însă este obosit, are durerea lui, de aceea 
reacționează astfel. Vezi, chiar și cel mai răbdător măgăruș, 
atunci când îl încarci peste măsură, dă cu copita. 

— Gheronda, atunci când nu sunt împăcată cu mine însămi 
mă enervez din orice și reacționez urât. 

— Dacă nu ești împăcată cu tine însăţi înseamnă că ai o 
indispoziţie sufletească și este firesc după aceea să reacţionezi 
urât. După cum, când cineva este bolnav trupește, își pierde 
uneori răbdarea și obosește, de pildă, să-i mai asculte pe ceilalți 
vorbind, tot astfel și atunci când nu se află într-o stare 
duhovnicească bună, îi lipsește trezvia, răbdarea, îngăduinţa. 

— Gheronda, cine-i de vină că mă mânii chiar și pentru cel 
mai mic lucru? 

— E de vină faptul că crezi că întotdeauna greșesc ceilalți. La 
tine, mânia se trage de la gândurile de-a stânga pe care le ai 
faţă de ceilalți. Dacă pui gânduri de-a dreapta, nu vei cerceta ce 
ti-au spus sau cum ti-au spus, ci vei lua greutatea asupra ta și 
nu te vei mai mânia. 

— Însă nu pot să cred că întotdeauna greșesc eu. 

— Se vede că ai înlăuntrul tău o mândrie ascunsă. Să fii 
atentă, căci mânia are în ea îndreptăţire, mândrie, lipsă de 
răbdare, nerușinare. 

— De ce astăzi oamenii se enervează atât de ușor? 

— Acum și muștele se enervează! Sunt încăpățânate. Ţin la 
voia lor!... Mai demult fugeau dacă le alungai. Dar acum 
insistă... Este însă adevărat că unele profesii din zilele noastre 
nu numai că nu ajută la dobândirea liniștii sufletești, ci chiar și 
pe omul liniștit din fire îl pot face nervos. 

— Gheronda, eu, atunci când eram în lume, mă mâniam 


mult. Aici, la mănăstire, de ce nu mă mânii? 

— De multe ori omul se revoltă și răbufnește din pricina 
unor cauze exterioare, pentru că nu-și găsește odihna în ceea 
ce face, ci vrea altceva. Dar aceste reacţii exterioare sunt ca o 
pulbere care se scutură când omul găsește ceea ce îl odihnește. 


„Mâniaţi-vă și nu păcătuiţi” 
(Psalmul 4, 4) 

— Gheronda, indignarea vine din egoism? 

—Nu întotdeauna. Există și o indignare dreaptă, 
dumnezeiasca. Proorocul Moise ţinea în mâini lespezile de 
piatră cu poruncile și, când i-a văzut pe israeliți jertfind 
vițelului de aur, le-a aruncat jos și le-a spart (Vezi Ieşire 32, 
1-24), mișcat fiind de sfântă indignare. Înainte de a urca pe 
Muntele Horebi:4, ca să primească poruncile, le spusese ce 
trebuie să facă până se va întoarce. 

Apoi ei înșiși au văzut fulgerele pe Horeb, dar fiindcă Moise 
întârzia să se întoarcă, au început să caute un dumnezeu 
(căruia să i se închine). Au mers, așadar, la Aaron și i-au spus: 
„Nu știm ce se întâmplă cu Moise. Cine ne va povăţui acum? 
Scoală-te și fa-ne dumnezei care să ne conducă!”. La început 
Aaron s-a împotrivit, dar apoi a cedat. Deci s-au trudit de au 
făcut un cuptor, au aruncat într-însul toate obiectele de aur pe 
care le primiseră de la egipteni înainte de plecarea din 
Egipt”(5), și au făcut un vițel de aur. 

L-au așezat pe o piatră și au început să bea și să petreacă. 
„Ăsta ne va conduce”, spuneau ei. Atunci Dumnezeu i-a spus lui 
Moise: „Coboară repede, căci poporul s-a lepădat de 
Dumnezeu”. Pe când cobora Moise din Sinai, a auzit strigăte. 
Isus al lui Navi, care îl aștepta puţin mai jos, l-a întrebat: „Ce se 
întâmplă? Ne-au atacat dușmanii?”. „Aceste strigăte nu sunt de 
război, ci de petrecere”, i-a spus Moise. Când s-au apropiat, ce 
să vadă? Israeliţii petreceau și se bucurau că vițelul avea să-i 
conducă în Pământul Făgăduinţei! Vezi, era de aur!... Atunci 
Moise s-a mâniat și a aruncat jos tablele cu poruncile și le-a 
spart. 

Se poate ca un om duhovnicesc să se enerveze, să se 
indigneze și să strige, dar pentru probleme serioase și 
duhovnicești. Nu are însă răutate înlăuntrul său și nici nu-i 
face rău celuilalt. Oare nu spune David: „Mâniaţi-vă și nu 
păcătuiţi” (Psalmul 4, 4)? 


„Gătitu-m-am și nu m-am tulburat” 


(Psalmul 118, 60) 

— Gheronda, cum să scap de mânie? 

— Scopul este să nu ajungi la mânie. Și laptele, dacă nu 
apuci să-l dai jos de pe foc atunci când se umflă, se varsă. 

— Şi cum să fac să nu ajung să mă mânii? 

— Este nevoie de trezvie. Să te supraveghezi pe tine însățţi și 
să-ți stăpânești mânia, ca să nu se înrădăcineze înlăuntrul tău 
patima, căci după aceea, chiar și cu securea de vrei să o tai, ea 
va da mereu lăstari. Să-ţi aduci aminte de ceea ce a spus David: 
„Gătitu-m-am și nu m-am tulburat” (Psalmul 118, 60)?. Ai văzut 
ce făcea acel monah? De îndată ce ieșea din chilia sa, își făcea 
cruce și spunea: „Dumnezeul meu, păzește-mă de ispite!” și era 
gata să înfrunte ispita. Ca și cum ar fi fost într-un post de 
observaţie din care privea să vadă de unde avea să-i vină ispita, 
ca să se apere. Dacă vreun frate se purta urât cu el, era gata să-i 
răspundă cu blândeţe și smerenie. La fel să faci și tu. 

— Gheronda, uneori, când apare o ispită, îmi spun în sinea 
mea: „N-o să scot o vorbă”, dar până la urmă tot izbucnesc. 

— Ce înseamnă că izbucnești? Și după ce izbucnești, ce se 
întâmplă? Iei foc? Se pare că nu ai prea multă răbdare, de 
aceea rabzi până la un punct, după care răbufnești. Mai ai 
nevoie de încă puţină răbdare... înainte de a vorbi, să zici de 
două-trei ori Rugăciunea lui lisus, ca să primești puţină lumină. 
Era o femeie care atunci când se mânia spunea „Crezul” și abia 
după aceea vorbea. Vezi ce nevoinţa fac unii oameni din lume! 

— Ce să fac când reacţionez la purtarea urâtă a unei surori? 

— S-o privești pe soră cu bunătate. Să te străduiești să o 
îndreptăţești cu dragoste. Aceasta te va ajuta să dobândești în 
chip firesc o stare duhovnicească bună și statornică. Iar dacă 
va veni patima mâniei, va găsi ocupat locul inimii tale de către 
dragoste și nu va mai putea rămâne, ci va pleca. 


Cu smerenia și tăcerea potolim mânia 


— Gheronda, cum poate cineva să-și potolească mânia? 

— Mânia o potolim cu smerenia și cu tăcerea. De ce spunem 
că șarpele este înțelept? Deși are o armă puternică, otrava, cu 
care poate să ne facă mult rău, totuși atunci când aude un 
zgomot cât de ușor, îndată pleacă; n-o înfruntă fățiș, ci se 


retrage din fața mâniei. Tot astfel și tu, dacă cineva îţi spune 
vreun cuvânt și te jisnește, să nu-i răspunzi. Dacă taci, îl 
dezarmezi pe celălalt. Odată la Colibă, Dikas, motanul cel mare, 
a văzut o broscuţă și s-a dus să o lovească, aceea însă nu s-a 
mișcat deloc. Atunci Dikas a lăsat-o și a plecat. Broscuţa cu 
tăcerea și cu... smerenia ei l-a biruit. Dacă s-ar fi mișcat puţin, 
Dikas ar fi sărit asupra ei și ar fi dat în ea ca într-o tobă. 

— Atunci când eu și o altă maică nu cădem de acord într-o 
anumită privinţă și fiecare ţine la părerea ei, ajungem la impas 
și mă enervez. 

— Ascultă, una din voi trebuie să se smerească și să cedeze; 
altfel nu se poate. Dacă doi oameni vor să treacă un lemn lung 
printr-o ușă mică, trebuie ca unul să dea înapoi, ca să intre mai 
întâi celălalt Altminteri, nu vor putea să treacă. Când fiecare 
insistă în părerea sa este ca și cum s-ar lovi cremenea de piatră 
și ar sări scântei. Farasioţiiti!, când cineva insista în părerea 
lui, spuneau: „Haide, să fie capra a ta și ţapul al meu””). 

Și astfel evitau cearta. În tot cazul, cel care cedează, câștigă, 
deoarece se Lipsește de ceva, face o jertfa, iar asta îi aduce 
bucurie și pace. 

— Cum stau lucrurile atunci când cineva se poartă corect în 
afară și cedează în faţa celuilalt, dar înlăuntrul său se 
împotrivește? 

— Aceasta înseamnă că înlăuntrul său mai trăiește încă 
omul cel vechi și se luptă cu el. 

— De ce însă, Gheronda, deși se poartă corect, nu are pace 
înlăuntrul său? 

— Cum să ai pace? Ca să aibă omul pace, și lăuntric trebuie 
să aibă o așezare duhovnicească bună. Atunci pleacă mânia, 
neliniștea și vine în om pacea lui Dumnezeu. Iar atunci când 
vine pacea în sufletul său, face să dispară fumul mâniei, se 
curăţesc ochii sufletului și vede limpede. De aceea Hristos 
numai despre cei „făcători de pace” spune că „fiii lui Dumnezeu 
se vor chema” (Matei 5, 9). 


CAPITOLUL 3 
Întristarea cea stricătoare de suflet 


Bucuria este de la Hristos, întristarea este de la 
diavol 


— Gheronda, sunt foarte mâhnită în ultima vreme. 

— De ce te mâhnești? Ti s-au înecat corăbiile? Unde le-ai dus 
de s-au scufundat? În Atlantic? Bine, dar corăbiile nu se scot în 
larg pe un astfel de timp. Câte s-au scufundat? 

— S-au scufundat toate. 

— Ei, atunci ai rămas fără agoniseală și poţi deveni o 
monahie bună! De ce nu-L slăvești neîncetat pe Dumnezeu? Ce 
îti lipsește? Înţeleg să fie întristat un om care se află departe de 
Hristos, dar să fie Întristat un om care este lângă Hristos, asta 
n-o mai înţeleg, căci chiar și o durere de ar avea, aceasta este 
îndulcită de Hristos. 

După cum am înţeles eu, în om nu există otravă, căci dacă 
omul atinge otrava de Hristos, aceasta se va preface în sirop 
dulce. Dacă cineva are înlăuntrul lui otravă înseamnă că nu-și 
reazemă problemele de Hristos. 

Bucuria este de la Hristos, tristeţea este de la diavol. Știţi cât 
mă mâhnesc când văd vreun monah care arată ca un băcan 
păgubit? Altceva este întristarea cea după Dumnezeu, 
tânguirea cea împletită cu veselie. Atunci omul se veselește. 
Tăcerea și străpungerea pe care le are picură miere în inima 
lui. Când văd un astfel de om, sunt gata să-i sărut picioarele. 

— Cum își poate da seama cineva dacă întristarea lui este cu 
adevărat după Dumnezeu? 

— Să presupunem că omul face un păcat și se întristează. 
Dacă se întristează cu mărime de suflet pentru căderea lui, 
adică pentru faptul că L-a mâhnit pe Hristos, simte înlăuntrul 
său o durere dulce, fiindcă Dumnezeu îi presară în suflet 
dulceaţă și mângâiere dumnezeiască. Această întristare este 
după Dumnezeu. Însă, când omul simte o continuă întristare 
amestecată cu neliniște și deznădejde, trebuie să înțeleagă că 
această întristare nu este după Dumnezeu. Întristarea cea după 
Dumnezeu este bucurie duhovnicească și aduce în suflet 


mângâiere, pe când întristarea care nu este după Dumnezeu 
aduce neliniște și ne duce în impas. 

— Ce se întâmplă în cazul în care un om duhovnicesc se 
mâhnește pentru că un eretic se folosește de numele lui și face 
rău oamenilori18? 

— Această mâhnire este îndreptăţită și omul trebuie să se 
mâhnească, fiindcă se vatămă mulți. Dar și în acest caz, trebuie 
să înfrunte problema într-un mod duhovnicesc. Dacă se 
smerește și spune: „Dumnezeul meu, nu vreau ca oamenii să 
pătimească ceva rău! Luminează-i ca să înțeleagă adevărul!”, 
va simţi odihnă. Dar dacă începe să se neliniștească și să spună: 
„Ce-i de făcut? Se folosesc de numele meu și se distrug suflete”, 
nu va avea odihnă. În tot cazul, dacă nu a greșit și are 
conștiința împăcată, atunci, chiar dacă alţii îl rănesc, el simte 
înlăuntrul său o mare mângâiere. 


Egoismul aduce întotdeauna întristare și neliniște 


— Gheronda, mă gândesc mereu la greșeala mea care v-a 
mâhnit și mă cuprinde întristarea. 

— Dacă tot a trecut nu te mai gândi la ea, pentru că gândul 
acesta doar tristeţe îţi va aduce și nu te va ajuta cu nimic. Însă 
îti va fi de folos să fii atentă pe viitor. Continuă-ţi cu sârguință 
nevoinţa. Cu toţii facem greșeli din neatenţie, dar Bunul 
Dumnezeu ne ocrotește ca un Tată. De aceea îi are pe Sfinţii Săi, 
de aceea a și pus lângă fiecare om câte un înger ca să-l 
ocrotească, de aceea rânduiește să existe și oameni 
duhovnicești, tot spre a-i ajuta pe oameni. 

— Gheronda, întristarea pentru căderile mele mă încovoaie 
și obosesc în nevoinţa mea. 

— Din pricina egoismului pătimești asta. Fiindcă nu te 
„încovoi”, de aceea te istovești apoi. Nu există smerenie, 
pocăință, zdrobire de inimă, ci egoism, iar egoismul 
întotdeauna aduce întristare și neliniște. Când omul nu are 
pocăință, ci se mâhnește din egoism, din dorința de a plăcea 
oamenilor, fiindcă a scăzut în ochii celorlalţi, atunci există 
înlăuntrul său neliniște, otravă, durere. 

— Adică atunci când cineva se întristează mult pentru o 
cădere a sa. Aceasta provine întotdeauna din egoism? 

— Nu întotdeauna, ci poate proveni și din mărinimie. Iar 
când întristarea este multă și provine din mărinimie curată, 


atunci și mângâierea dumnezeiască vine din belșug și cu 
putere și întărește nu numai sufletul, ci și trupul. 

— Și cum îmi voi da seama dacă mă întristez din mărinimie 
sau din alt motiv? 

— Cel care se întristează din mărinimie ia sarcina asupra sa; 
pe când cel ce se mâhnește din egoism aruncă sarcina asupra 
altora, spunând că e nedreptăţit. Se simte atins în egoismul lui 
și își bagă nasul în pământ, nu vorbește... Iată, astăzi două 
maici au făcut o pagubă. Le-am făcut observaţie amândurora. 
Amândouă s-au întristat și au plecat capul. Însă una s-a 
întristat din mărinimie, fiindcă m-a mâhnit pentru paguba pe 
care a făcut-o, pe când cealaltă s-a întristat din pricina 
egoismului. Prima se rușina chiar și să mă privească. Cealaltă 
însă, ca să nu-și piardă reputaţia, a căutat îndată să se 
îndreptățească, fără să cerceteze cât de mare a fost paguba. S-a 
gândit în sinea ei: „Am scăzut în ochii celorlalți, nu vor mai 
avea încredere în mine. Cum să-mi justific acum greșeala pe 
care am făcut-o, ca să nu-mi pierd reputaţia?”. Dacă-și 
recunoștea greșeala și lua sarcina asupra ei, ar fi simţit 
mângâiere. Dar ea a încercat să se îndreptăţească, de aceea nu 
simțea înlăuntrul ei mângâiere. Căci atunci când ne 
îndreptățim, cedăm teren diavolului, iar acesta vine, face o 
lucrare fină în noi și ne întristează. Însă când luăm sarcina 
asupra noastră, atunci și Dumnezeu ne ridică toată greutatea. 
Acum depinde de noi pe care dintre cele două le vom alege: 
smerenia care dă odihnă sau egoismul care aduce mâhnire, 
neliniște și tulburare? 


Cel nemulțumitor este întotdeauna întristat 


— Gheronda, de ce mulți oameni, deși au de toate, simt 
neliniște și întristare? 

— Când vedeţi un om foarte neliniștit, întristat și mâhnit, 
deși nu-i lipsește nimic, să știți că aceluia îi lipsește Dumnezeu. 
Cel care le are pe toate, și bunuri materiale și sănătate, dar în 
loc să fie recunoscător lui Dumnezeu, are pretenţii nesăbuite și 
cârtește, unul ca acesta se va duce în iad cu papuci cu tot. Însă, 
cel care are recunoștință este mulțumit de toate. Se gândește la 
cele pe care i le dă Dumnezeu în fiecare zi și se bucură de toate. 
Dar atunci când este nerecunoscător, nu este mulțumit de 
nimic, ci cârtește și este chinuit de toate. Dacă, de pildă, nu 


preţuiește lumina soarelui, ci cârtește, vine apoi Vardarulii* și-l 
îngheaţă... 

Nu vrea căldura soarelui, ci tremuratul pe care-l provoacă 
Vardarul. 

— Ce vreţi să spuneţi cu asta? 

— Vreau să spun că, de nu suntem recunoscători pentru 
binecuvântările pe care ni le dă Dumnezeu, ci cârtim, vin apoi 
încercările care ne fac să ne strângem ghem. Adevărat vă spun, 
cel care este obișnuit să cârtească va primi o pălmuţă de la 
Dumnezeu, ca să achite măcar puţin în această viaţă. Iar dacă 
nu va primi o pălmuţă, va fi și mai rău, căci atunci le va plăti pe 
toate o dată în cealaltă viaţă. 

— Adică cârtirea poate deveni obișnuință? 

— Da, poate ajunge obișnuinţă, căci cârtirea aduce după ea 
altă cârtire și nefericirea altă nefericire. Cel care seamănă 
nenorocire seceră nenorociri și adună neliniște. În vreme ce 
acela care seamănă doxologie primește bucuria dumnezeiască 
și binecuvântarea veșnică. Cel care e cârtitor, oricâte 
binecuvântări i-ar da Dumnezeu, nu le recunoaște. De aceea se 
îndepărtează de el Harul lui Dumnezeu și se apropie ispititorul. 
Îl vânează continuu ispititorul și-l bagă în tot felul de 
încurcături, în vreme ce pe cel recunoscător îl vânează 
Dumnezeu cu binecuvântările Sale. 

Nerecunoștințţa este un mare păcat, care a fost înfierat de 
Hristos: „Au nu zece s-au curăţit? Dar cei nouă unde sunt?”, l-a 
întrebat pe leprosul care se întorsese ca să-l mulțumească. 
Hristos nu pentru Sine a cerut recunoștința de la cei zece 
leproși, ci pentru ei înșiși, căci recunoștinţa le-ar fi fost lor de 
folos. 


Aghiuţă vrea să ne vadă întristați 


— Gheronda, de ce trec dintr-o dată de la bucurie la 
întristare? 

— Trecerea bruscă de la bucurie la întristare de cele mai 
multe ori este de la ispititor. Aghiuţă cu răutatea lui îl 
războiește mult pe om, mai ales pe cel sensibil și vesel din fire, 
care caută să trăiască o viață duhovnicească. Aceasta este 
treaba lui: vrea să ne vadă întristaţi și să se bucure. Dar de ce 
să-l lăsăm pe aghiuță să-și facă treaba? Nu este mai bună 
bucuria decât întristarea? Nu este mai bună dragostea decât 


răutatea? 

— Uneori cad în întristare, fără să-mi dau seama din ce 
cauză. 

— Aghiuţă nu vrea ca cineva să se bucure. El găsește moduri 
să-i întristeze și pe cei care au motiv să se întristeze și pe cei 
care nu au. lar ceea ce văd la tine este că el caută o pricină ca 
să te arunce în deznădejde. Te încurcă din ce în ce mai mult cu 
niște ițe fine. Aș zice că ai avea motiv să te întristezi dacă te-ar 
încurca cu o sfoară, dar tu te întristezi că te leagă cu niște ițe 
fine pe care le vezi ca pe niște sfori groase. Nu te chinui fără 
motiv, căci așa îi faci bucurie lui aghiuţă și-l. mâhnești pe 
Hristos. Vrei să-L mâhnești pe Hristos? 

— Nu, Gheronda, dar... 

— S-a terminat! „Iadul s-a amărât!” (Sfântul Ioan Gură de 
Aur, Cuvânt de învățătură din noaptea Sfintelor Paști, 
Penticostar). Spune: „S-a amărât! 

— „S-a amărât!”. 


Întristarea ne istovește puterile sufletești și 
trupești 

— Gheronda, adeseori mă doare stomacul și îmi vine greu 
să-mi împlinesc îndatoririle duhovnicești. 

— Tu stai la discuţie cu gândurile tale, le vezi pe toate negre 
și te chinuiești fără motiv. Și astfel te zdrobești sufletește și 
trupește. Apoi, după un asemenea zbucium, te doare și 
stomacul. Cum să mai găsești atunci dispoziţie pentru cele 
duhovnicești? Poţi lua ceva ca să-ţi treacă durerea de stomac, 
dar dacă nu dispare întristarea, iarăși te va durea. Să nu 
primești gândurile care te aruncă în deznădejde, ca să nu faci 
nelucrătoare darurile pe care ţi le-a dat Dumnezeu. Cu cât vei 
avea o atitudine mai corectă, cu atât vei fi mai împăcată și te 
vei liniști, iar sănătatea ta se va îmbunătăţi și nu vei mai avea 
nevoie de medicamente. 

Întristarea îl dezarmează pe om. Îi vlăguiește toate puterile 
sale trupești și sufletești și nu-l lasă să facă nimic. Îi otrăvește 
sufletul și îi provoacă diferite anomalii în organism. Atacă 
părţile cele mai sensibile ale trupului și a istovește pe om prin 
neliniștea pe care i-o provoacă. Otrăvirea pricinuită de 
amărăciune poate răpune cu desăvârșire nu numai un 
organism sensibil, ci și pe unul puternic. Știţi ce puteri are o 


maică de aici? Poate face o lucrare duhovnicească foarte bună, 
iar la treabă este spirt. Poate pune pe picioare toată 
mănăstirea, dar fiindcă este zdrobită de mâhnire, nu mai poate 
face nimic; își risipește toate puterile. Și așa e scoasă din 
funcţiune o mașină puternică. 


Alungați nefericirea prin vitejie duhovnicească 

— Gheronda, când în nevoința mea sunt copleșită de 
greutăţi, cârtesc și mă cuprinde întristarea. 

— Ei, în clipele de cumpănă se vede puterea omului. Nu te 
teme, nu intra în panică când întâmpini o greutate. Să ceri de la 
Dumnezeu să-ţi dea bărbăţie duhovnicească, ca să poţi înfrunta 
greutăţile cu curaj în nevoinţa duhovnicească și să te lupti cu 
vitejie. 

— Întristarea pe care o simt în această perioadă pentru 
starea mea duhovnicească jalnică mă paralizează sufletește. 

— Oricum, nu mai ești acolo unde te aflai - slavă lui 
Dumnezeu! —, dar nici nu te afli acolo unde trebuia să fii. Cred 
însă că în curând vei da dovada de vitejie și te vei elibera din 
ultimele lațuri ale nefericirii, pe care ie vei putea tăia cu 
ajutorul Harului lui Dumnezeu, așa cum leul rupe pânza de 
păianjen. Aștept, îmi doresc și nădăjduiesc să văd și să mă 
bucur mult de sporirea ta. 

— Atunci când îmi neglijez îndatoririle duhovnicești, mă 
cuprinde întristarea. 

— Întristarea pentru ceea ce am neglijat să facem sau 
bucuria pentru ceea ce am făcut este ceva firesc, dar se poate 
strecura aici și egoismul. De aceea să fii atentă. Să pui acum 
început bun și un program în nevoinţa ta și încet-încet vei 
înainta. Așa vei stabiliza situaţia și vor înceta urcușurile și 
coborâșurile pe care le provoacă vrăjmașul camuflat. Dacă în 
viața călugărească îți pui în valoare puterile cu vitejie 
duhovnicească, vei spori mult. Dacă însă te lași pradă 
descurajării, tu vei boci, iar vrăjmașul va bate din palme. 

— Gheronda, îmi lipsește silirea de sine? 

— De atac este nevoie, măi copilă! 

— Și cum se dă atacul? 

— Cu vitejie! Eu nu vreau maici nefericite, ci vreau maici 
viteze la suflet, care să-l războiască pe aghiuţă cu vitejie 
duhovnicească, slăvind pe Dumnezeu. 


Antidotul întristării este slavoslovirea lui 
Dumnezeu 


— Gheronda, când văd înlăuntrul meu rămășițele unei 
patimi, mă întristez. 

— Să spui: „Slavă Ţie, Dumnezeule, că a plecat cea mai mare 
parte din ea!”. Dacă aș fi în locul tău, aș lua aminte la darurile 
cele mari și vădite ale lui Dumnezeu și „din straja dimineţii 
până în noapte” aș spune „Slavă Ţie, Dumnezeule!”. Dacă vrei 
să trăieşti Raiul încă din această viață, privește mai ales la 
binefacerile și ia darurile bogate pe care ţi le dă Dumnezeu și 
începe să spui „Slavă Ţie, Doamne!”. Să-L slăviţi pe Dumnezeu 
că v-a ajutat să sporiţi duhovnicește cât de puţin, fie că v-aţi 
ostenit voi înșivă, fie că v-au ajutat alții. Când omul spune 
„Slavă Tie, Dumnezeule!” și Dumnezeu ajută, pentru că 
recunoștința împreunată cu cugetarea smerită și cu nevoința 
făcută cu mărime de suflet atrag neîncetat puteri cerești și 
binecuvântări dumnezeiești. 

— Dar dacă știu că voi cădea din nou? 

— Nu știi, ci gândești așa de frică. Să nu vă stăpânească 
teama cum că veţi cădea în aceeași greșeală, căci așa vi se 
zdruncină credinţa în Dumnezeu. Nu mai scormoniţi lucrurile 
atâta! Când vă spune gândul că nu-i chip să vă îndreptaţi și vă 
topiţi de întristare, trebuie să vă faceţi cumva singure curaj: 
„Slavă Tie, Dumnezeule, astăzi sunt mai bine decât ieri! Slavă 
Tie, Dumnezeule de mii de ori!...”. Deși pare falsă această 
încurajare, înlăuntrul ei însă ascunde o mare putere: nădejdea 
în Dumnezeu. Nădejdea în Dumnezeu este pârghia care 
răstoarnă deznădejdea, slobozește sufletul de întristare și de 
neliniște și întărește încet-încet puterile duhovnicești cu 
vioiciunea dumnezeiască pe care o dă. 

— Gheronda, mă mâhnesc fiindcă am multe probleme de 
sănătate. 

— Pe toate să le primești ca pe niște mari daruri de la 
Dumnezeu. Dumnezeu nu este nedrept. În Cer te vei desfăta de 
multe; vei avea „pensie” mare, dacă nu o micșorezi tu singură 
prin cârtire. 

— Și cum va fi asta, dacă nu simt acum înlăuntrul meu 
Cerul? 

— Nu simţi Cerul pentru că nu-L slavoslovești pe Dumnezeu. 
Când omul se mișcă în spaţiul doxologiei, se bucură de toate. 


Sunt oameni din lume care ne vor judeca pe noi, monahii. Să 
vedeţi beduinii cât de greu o duc, și totuși îi mulţumesc lui 
Dumnezeu și sunt bucuroși!20). 

Grâul nu-l curăţă, ca să aleagă piatra, ci îl macină așa cum 
este, și pâinea lor este plină de piatră. Iar alimentele lor se vede 
că nu au substanţele hrănitoare necesare, calciu etc. Și de aceea 
dinţii li se strică de tot. Și vezi beduini cu câte un singur dinte, 
dar bucurându-se de parcă ar fi dintele de mărgăritar. Iar la 
noi, îi lipsește unuia un dinte și se simte complexat. Toate 
acestea pe care le auziţi să vă facă să vă mișcaţi mereu în 
spaţiul doxologiei, să-L slăviţi zi și noapte pe Dumnezeu pentru 
binefacerile Lui. 

Un episcop oarecare îmi spunea că într-o biserică, în ceasul 
în care diaconul citea Evanghelia tămăduirii demonizaţilor din 
ținutul gadarenilor (Matei 8, 28-34), un om foarte simplu stătea 
în spatele stranii arhierești și zicea încontinuu: „Slavă ie, 
Dumnezeule!”. Diaconul începe: „În vremea aceea venind Iisus 
în ținutul gadarenilor”, „Slavă Tie, Dumnezeule!”, zice acela, „L- 
au întămpinat pe El doi demonizaţi” „Slavă Ţie, Dumnezeule!”, 
„foarte cumpliți”, „Slavă Tie, Dumnezeule!”, „Și iată, toată 
turma s-a aruncat de pe țărm în mare...”, „Slavă Tie, 
Dumnezeule!”. „Atunci am înţeles, îmi spunea episcopul, că 
acel om simplu avea multă dreptate să spună «Slavă Tie, 
Dumnezeule!», fiindcă «Slavă Tie, Dumnezeule!» îi aruncă pe 
demoni în mare”. Și voi să spuneţi întotdeauna „Slavă Tie, 
Dumnezeule! Slavă Ţie, Dumnezeule!”, până ce turma va sări în 
mare... 

Doxologia le sfințește pe toate. Prin doxologie omul se 
topește de recunoștință, înnebunește în sensul cel bun, toate 
devin sărbătoare pentru el. Iar când omul îi mulțumește lui 
Dumnezeu, chiar și pentru cele puţine, vine apoi 
binecuvântarea lui Dumnezeu atât de îmbelșugată, încât nu o 
poate suporta. Atunci nici diavolul nu mai poate sta acolo, ci 
pleacă. 


UNITATEA A DOUA 


VIRTUTILE 


«Acela care are frumusetea duhovnicească pe care o dă 
virtutea străluceşte de dumnezeiescul Har. Căci omul, cu cat 
dobândește virtuti, se îndumnezeiește 

și este firesc să strălucească, fiindcă este „trădat” de 
dumnezeiescul Har». 


Cultivarea virtuților 


— Gheronda, când ajunge omul la îndumnezeire? 

— Atunci când vine înlăuntrul său Harul dumnezeiesc. 

— Atunci are bucurie înlăuntrul său? 

— Are înlăuntrul său nu numai bucurie, ci și multă dragoste, 
smerenie, mângâiere, siguranţă. Are însușirile lui Dumnezeu și 
de aceea vine înlăuntrul său Harul lui Dumnezeu. 

— Gheronda, ce înseamnă „Dumnezeul  dumnezeilor” 
(Psalmul 49, 1)? 

— Nu spune David „Dumnezei sunteți și toţi fii ai Celui Prea 
Înalt” (Psalmul 81, 6)? Omul este plăsmuit „după chipul” lui 
Dumnezeu, deci Dumnezeu este Dumnezeul dumnezeilor, adică 
al oamenilor. Omul trebuie să se îndumnezeiască. Toţi oamenii 
suntem „după chipul” lui Dumnezeu, dar câţi ne aflăm pe calea 
ce duce către starea cea „după asemănare”? Cu cât ne 
îndepărtăm de Dumnezeu, cu atât nu mai semănăm cu 
Dumnezeu, adică cu atât ne îndepărtăm de starea cea „după 
asemănare”. 

Pentru ca omul să se asemene lui Dumnezeu, trebuie să 
trăiască potrivit poruncilor lui Dumnezeu, săvârșind lucrarea 
cea lăuntrică. În felul acesta se curăţă de patimi și dobândește 
virtuţi, și atunci nu este doar „după chipul” lui Dumnezeu, ci 
trece la starea cea „după asemănare”, pentru că lucrează într- 
însul Harul lui Dumnezeu. 


„Lucrarea virtuţii este păzirea poruncilor lui 
Dumnezeu” 


(Vezi Sfântul Isaac Sirul, Cuvinte ascetice, Cuvântul XXXVII) 
— Gheronda, aș vrea să-l văd pe Sfântul meu ocrotitor. 
— Eu aș vrea să te străduiești să legi prietenie cu Dumnezeu. 
— Și cum voi reuși lucrul acesta? 


— „Prin ce își va îndrepta tânărul calea sa? Prin păzirea 
cuvintelor Tale” (Psalmul 118, 9). Dacă trăiești potrivit 
poruncilor lui Dumnezeu, te vei împrieteni cu Dumnezeu. 

Dacă suntem copii ai lui Dumnezeu, se cuvine să păzim 
poruncile Lui. Când iudeii au spus „noi avem tată pe Avraam”, 
Hristos le-a spus: „Nu aveţi părinte pe Avraam, ci pe satana, 
căci dacă aţi fi fost fiii lui Avraam, aţi fi făcut faptele lui 
Avraam” (Vezi Ioan 8, 39 și 8, 44). 

— Gheronda, ce înțelege Sfântul Isaac Sirul atunci când 
spune că Hristos nu cere păzirea poruncilor, ci îndreptarea 
sufletului (Vezi Sfântul Isaac Sirul, Cuvinte ascetice, Cuvântul 
XXXVII)? 

— Din ce motiv a dat Dumnezeu poruncile? Oare nu pentru 
îndreptarea noastră? Păzind poruncile lui Dumnezeu, lucrăm 
virtutea și dobândim sănătatea sufletului. „Lucrarea virtuții, 
spune Sfântul Isaac, este păzirea poruncilor lui Dumnezeu” 
(Op. Cit). 

— Avva Isaia spune: „Omul are nevoie de o inimă vitează și 
mare, ca să se îngrijească de păzirea poruncilor Domnului” 
(Avva Isaia, Cuvântul XXVI). 

— Așa este. Pentru a păzi cu scumpătate poruncile lui 
Dumnezeu, este nevoie de bărbăţie, de vitejie și de trezvie. De 
aceea caută să afli ce anume îţi lipsește și ce vrea Dumnezeu de 
la tine; să cercetezi ce ai făcut și ce trebuia să faci, dar nu ai 
făcut. Să spui în sinea ta: „Bine, pe mine mă odihnește ceea ce 
fac, dar oare pe Hristos îl odihnește?” și să te lupti să faci voia 
lui Dumnezeu. „Pentru cuvintele buzelor Tale eu am păzit căi 
aspre” (Psalmul 16, 4), spune în Sfânta Scriptură. 

Valoare are virtutea pe care o dobândești în libertate, fără 
constrângere. Omul trebuie să simtă virtutea ca pe o necesitate, 
iar apoi să lucreze ca să o dobândească. Nu că Dumnezeu are 
nevoie ca noi să săvârșim voia Lui, ci noi avem nevoie să facem 
voia Lui, ca să ne eliberăm de omul nostru cel vechi. 

Toată nevoința credinciosului trebuie să aibă drept ţintă 
păzirea cu scumpătate a poruncilor lui Dumnezeu. Căutând 
omul să împlinească voia lui Dumnezeu, se apropie de El, și 
atunci, fără ca s-o ceară, primește Harul dumnezeiesc, adică ia 
apă direct de la izvor. 


Toate virtuțile se cultivă 


— Gheronda, poate fi cineva virtuos din fire? 

— Cineva poate fi din fire simplu, iubitor de liniște, blând. 
Acestea însă sunt daruri firești pe care i le-a dat Dumnezeu și 
pe care el trebuie să le cultive, pentru a le înmulți. Prin 
nevoința pe care o va face, va primi darurile duhovnicești, 
harismele Sfântului Duh. 

— Înţelepciunea este un dar de la Dumnezeu sau virtute 
care se dobândește încet-încet prin lucrarea duhovnicească pe 
care o face cineva? 

— Ascultă, înțelepciunea este dar. Să spunem că tu nu ai 
acest dar, însă ai altul. Cultivând darul pe care îl ai, cultivi 
odată cu el și înțelepciunea împreună cu alte virtuți, 
completând astfel virtutile care îţi lipsesc. De pildă, când cineva 
se nevoiește cu înfrânarea, cultivă totodată și tăcerea, trezvia, 
rugăciunea, înțelepciunea etc. 

Toate virtuțile și toate patimile se cultivă, depinde însă de 
lucrarea pe care o face omul. Dacă va cultiva virtuțile, se vor 
dezvolta virtuțile, iar patimile vor fi înăbușite. Dacă va cultiva 
patimile, ele se vor dezvolta și virtuțile vor fi înăbușite. Dacă le 
cultivă pe amândouă, se vor dezvolta amândouă și va ieși ceva 
amestecat. Ca să înţelegeţi aceasta, gândiţi-vă la o grădină care 
are și flori și buruieni. Dacă sunt cultivate buruienile, acestea 
vor crește, iar florile vor fi înăbușite. Dacă sunt cultivate florile, 
ele vor crește și vor înăbuși buruienile. Dacă sunt cultivate 
toate împreună, nu vei putea deosebi florile de buruieni. 

Pentru ca omul să sporească, trebuie să cunoască ce patimi 
are și să se străduiască să le taie. De asemenea, trebuie să 
cunoască darurile pe care Dumnezeu i le-a dat și să le cultive. 
Dacă le cultivă cu smerenie, repede se va îmbogăţi 
duhovnicește. Dacă cineva lucrează duhovnicește, devine bun, 
dacă rămâne nepăsător, devine rău. 

Ani văzut suflete care, deși aveau un ogor roditor, fiindcă l- 
au lăsat necultivat, s-a umplut de tufe și mărăcini. Iar alte 
suflete, al căror ogor era plin de tufe și mărăcini, l-au desţelenit 
și l-au săpat, și s-a făcut roditor. La ce folos dacă Dumnezeu ne- 
a dat un ogor bun, iar noi l-am lăsat să devină pădure deasă? 
Ce să ne facă Dumnezeu dacă în ogorul nostru ar putea rodi 
trestia de zahăr, iar noi suntem mulțumiți cu trestia de baltă și 
nu ne îngrijim să o dezrădăcinăm și să cultivăm trestia de 
zahăr? Din trestiile de baltă poţi să faci numai coșuri, nu să 


scoţi și zahăr... 

Dumnezeu va cere socoteală de la fiecare dintre noi, dacă a 
înmulțit sau nu darul pe care i l-a dat. Dacă cuiva i-a dat cinci 
daruri, acela trebuie să le facă zece; nu este de-ajuns să le facă 
nouă. De aceea, pe cât poate cineva, să se nevoiască cu 
smerenie și cu discernământ ca să ia notă maximă, căci 
Dumnezeu va cere socoteală dacă a dublat talantul pe care l-a 
primit, dacă pe cei doi i-a făcut patru, dacă pe cei cinci i-a făcut 
zece. Prin urmare, orice talant care este dublat este răsplătit de 
Dumnezeu cu nota maximă. lar dacă cineva, din multă râvnă, 
și nu din egoism, dintr-un talant va face zece, acest fapt îl va 
înduioșa nu numai pe Dumnezeu, ci și pe oamenii cu inima de 
granit. 


Virtutea celorlalţi ne umple de mireasmă și pe noi 


— Ce anume ajută, Gheronda, la dobândirea unei virtuţi? 

— Însoţirea cu cel care are acea virtute. Căci așa cum, 
însoțindu-te cu cel care are evlavie, vei putea încet-încet să 
dobândești și tu evlavia, același lucru se întâmplă și cu toate 
virtuțile, pentru că virtutea celorlalți ne umple și pe noi de 
mireasmă. 

Când ne oglindim în virtuțile celorlalţi și încercăm să le 
dobândim, ne zidim sufletește. Dar când ne oglindim în 
defectele lor, iarăși ne este de folos, pentru că defectele lor ne 
ajută să le vedem pe ale noastre. Pe de o parte, și darul celuilalt 
mă îndeamnă să mă nevoiesc ca să-l dobândesc, iar pe de altă 
parte, și defectul lui mă face să mă gândesc dacă nu cumva îl 
am și eu, și în ce măsură-l am, ca să mă nevoiesc să-l tai. Văd, 
de pildă, pe cineva că este harnic. Mă bucur de asta și încerc să- 
i urmez pilda. Văd pe altul că este sucit. Nu-l judec pe acel frate, 
ci caut să văd dacă nu cumva sunt și eu sucit. Și dacă văd că 
sunt, mă străduiesc să mă corectez. Însă dacă văd numai 
virtuțile mele și defectele celorlalţi, iar defectele mele le trec cu 
vederea sau le îndreptăţesc și spun: „Sunt mai bun și decât 
acesta și decât celălalt”, s-a terminat, m-am scufundat. 

Oglinda noastră sunt ceilalți. În ei ne oglindim și ne vedem 
pe noi înșine, iar ei văd murdăriile noastre și noi ne spălăm 
prin pilda lor. 


Retetele Sfinților pentru lucrarea virtuții 


— Gheronda, care sunt însușirile Sfinţilor? 

— Dragostea cu smerenia, simplitatea cu discernământul 
sunt însușirile Sfinţilor. Dacă omul se silește pe sine cu 
discernământ să urmeze viețuirea Sfinţilor, se sfințește și el. 

Vom fi ajutaţi mult în lucrarea pentru dobândirea virtuţilor 
dacă îi luăm drept pildă pe Sfinți. Comparându-ne pe noi înșine 
cu Sfinţii, ne vedem propriile patimi, ne mustrăm pe noi înșine, 
ne smerim și ne nevoim cu mărime de suflet și cu râvnă 
dumnezeiască să le urmăm pilda. Nu avem nicio îndreptăţire 
să nu sporim, atâta vreme cât avem reţetele Sfinţilor și viața 
lor, pilda lor cea sfântă. Toţi Sfinţii sunt copii ai lui Dumnezeu 
și ne ajută pe noi, copiii sărmani ai lui Dumnezeu, arătându-ne 
chipul în care ne putem izbăvi de meșteșugirile celui viclean. 

Prin cercetarea  Vieţilor Sfinţilor sufletul nostru se 
înflăcărează și este îndemnat să le urmeze pilda și să înainteze 
cu vitejie în lupta pentru dobândirea virtuţilor. Aceeași 
nebunie duhovnicească poate fi văzută la toţi Sfinţii, doar că la 
fiecare apare sub alt chip. Vede dragostea pe care o aveau 
pentru Dumnezeu și astfel se aprinde înlăuntrul lui 
dumnezeiasca râvnă de a-i imita. 

— Gheronda, câţi ani trebuie să citească cineva Sinaxarul 
zilei? 

— Continuu, toată viaţa. Însă, oricât de multe s-ar fi scris în 
Sinaxare, în realitate sunt puţine, pentru 

157 că de la Sfinţi nu ne-a rămas povestită toată viaţa lor. Ci 
doar o revărsare din preaplinul ei. Ar fi fost fără de minte 
Sfinţii, dacă ar fi arătat cele pe care le-au trăit în ascuns. Sunt 
de ajuns însă și puţinele lucruri pe care le cunoaștem din viața 
lor, ca să ne fie de ajutor, cu condiţia ca acestea să ne străpungă 
inima, pentru a le pune în practică. 

— Gheronda, mi se pare greu să fac ceea ce făceau Sfinţii. De 
pildă, Sfânta Singlitichia (Pomenirea ei se săvârșește la 5 
ianuarie), ce asceză a făcut până la sfârșitul vieţii ei, deși 
suferea de o boală cumplită! Și Cuviosul Varsanufie (Pomenirea 
lui se săvârșește la 6 februarie), câţi ani a păstrat o tăcere 
desăvârșită! 

— În regulă. Dacă vrei să-l urmezi pe Cuviosul Varsanufie, 
încearcă cel puţin să nu vorbești atunci când ţi se face o 
observaţie. Cât despre asceza Sfintei Singlitichia, văd și eu că 
nu poţi să te nevoiești trupește atât de mult, fiindcă nu reziști. 


Dar cred că poti să-i urmezi nevoinţa lăuntrică; și la capitolul 
ăsta ai mult de lucru. Mă rog ca Sfânta să-ți dea puţine din 
multele virtuţi pe care ea însăși le avea. 


Să curăţim virtutea noastră 


— Gheronda, vorbiți uneori despre „virtute intoxicată”. 
Când anume o virtute este „intoxicată”? 

— Virtute intoxicată este, de pildă, bunătatea aceea care 
vrea să placă oamenilor sau dragostea care are un interes. 
Când pornirile noastre nu sunt curate și punem în centrul 
virtuţii eul propriu, atunci falsificăm virtutea. Atunci virtutea 
noastră este ca un fruct necopt, care are puţine vitamine, dar 
totodată își păstrează și acreala. 

— Se poate ca eu să nu am virtuți, iar alții să mă considere 
virtuoasă? 

— Rău este atunci când tu însăţi te socotești virtuoasă. 

— Gheronda, se poate să nu-mi dau seama de adevărata mea 
stare duhovnicească și să cred că sunt virtuoasă? 

— Se poate, dar dacă ești atentă, vei vedea că nu ai dulceaţă 
lăuntrică și astfel îți vei da seama care e starea ta 
duhovnicească. Uneori se poate ca cineva să creadă că are o 
virtute, deoarece a aflat, pur și simplu, despre anumite 
trăsături exterioare ale ei și le imită ca să pară virtuos. Aceasta 
însă nu este și nici nu va fi vreodată o virtute adevărată; va fi 
trecută prin sită și cândva realitatea va ieși la iveală. Altceva 
este, de pildă, când cineva se nevoiește să nu vorbească ca să 
nu-i rănească pe ceilalți și să dobândească încet-încet virtutea 
tăcerii, și altceva este să nu vorbească pentru a lăsa impresia că 
are virtutea tăcerii. Atunci se poate să rămână tăcut în afară, 
dar cu gândurile să flecărească continuu, iar înlăuntrul său să 
aibă o mulțime de patimi. După purtarea din afară ai zice că 
este un Sfânt perfect, dar când se descoperă omul lăuntric, el 
este... 

— Gheronda, mă  dezamăgește adevărata mea stare 
duhovnicească. Chiar și cele bune pe care credeam că le am s- 
au dovedit a fi nefolositoare. 

— Care anume? 

— Iată, sârguinţă pe care credeam că o am s-a dovedit în cele 
din urmă a fi egoism. 

— Nu este așa, binecuvântato! O rocă are înăuntru diferite 


metale. Poate avea mult nisip, dar și cupru, fier și puţin aur... 
dacă va fi băgată în topitoare, aurul se va separa. „Ca aurul în 
topitoare” (Vezi înţelepciunea lui Solomon 3, 6), nu spune? 


Fur al virtuţilor este mândria 


— Gheronda, mă fură propriile mele patimi. Uneori mă fură 
iubirea de sine, alteori răspândirea în cele din afară... 

— Dacă îi lasă cineva pe hoţi să-l fure, se mai îmbogățește 
vreodată? La fel și tu, dacă te lași furată de patimi, oare mai 
poţi spori? Vei fi întotdeauna săracă, căci vei pierde tot ce 
aduni. Mă mir cum de te fură aghiuţă, în timp ce tu ai putea să 
furi Raiul! 

— De ce, deși am dispoziţia să mă nevoiesc pentru o virtute, 
totuși stau pe loc? Care este pricina? 

— De multe ori nu avem maturitatea trebuincioasă pentru 
acea virtute. Văd însă că tu ai început să te maturizezi 
duhovnicește. De aceea să iei aminte ca acum când vine vara și 
agurida se face încet-încet miere, să păzești bine strugurii de 
ciori, adică de demoni, trăind cu smerenie și în ascuns. 

— Gheronda, dacă fac un bine, în cele din urmă îl pierd, 
fiindcă imediat mă mândresc. 

— Ştii ce faci tu? Faci miere, iar apoi îl lași pe aghiuţă să ţi-o 
fure și astfel rămâi cu osteneala. Așa cum prisăcarul amețește 
albinele cu fum și ia mierea, tot astfel și pe tine te ameţește 
aghiuţă cu fumul mândriei, îți fură mierea duhovnicească pe 
care ai făcut-o și apoi își freacă mâinile de bucurie. Adică îţi 
fură darurile preţioase primite de la Dumnezeu, iar apoi se 
bucură. Tu ești isteaţă, cum de nu Îţi dai seama de aceasta? De 
ce nu-l prinzi pe hoţ, pe cel viclean, care te fură? 

— Gheronda, dacă cineva simte că un dar pe care îl are este 
de la Dumnezeu, cum este cu putinţă să fie furat de ispititor? 

— Este furat, fiindcă nu ia aminte. Dumnezeu îi înzestrează 
pe fiecare om cu multe daruri, dar omul, deși ar trebui să-l fie 
recunoscător lui Dumnezeu pentru ele, de multe ori nu ia 
aminte și își atribuie darurile pe care i le-a dat Dumnezeu și se 
laudă cu ele în sinea lui. Atunci diavolul cel viclean, ca un hoţ 
ce este, merge și îi fură darurile, le otrăvește și astfel le face 
nefolositoare. 


Frumuseţea duhovnicească 


— Gheronda, cum pot dobândi frumusețea duhovnicească? 

— Dacă te vei nevoi cu râvnă dumnezeiască să dobândești 
virtuţi, vei dobândi frumuseţea duhovnicească. Maica 
Domnului avea și frumuseţea exterioară și pe cea lăuntrică; cel 
care o vedea se schimba lăuntric. Acea delicateţe 
duhovnicească pe care o răspândea tămăduia suflete. Știți câtă 
misiune făcea ea cu frumuseţea ei lăuntrică și cu puterea 
Harului? La fel și oricare om, dacă lucrează duhovnicește și își 
șlefuiește caracterul, va primi Har, iar sufletul său se va 
înfrumuseţa. 

— Gheronda, omul care are Harul dumnezeiesc, își dă seama 
de asta? 

— Înţelege anumite lucrări ale Harului. 

— Cel care îl vede își poate da seama că el are Harul 
dumnezeiesc? 

— Da, își dă seama de asta, fiindcă acela este „trădat de 
Harul dumnezeiesc. Vezi, virtutea nu se poate ascunde, oricât 
ar voi cineva să o tăinuiască, așa cum nici soarele nu poate fi 
ascuns cu o sită, deoarece trec destule raze prin găurile ei. 

Acela care are frumuseţea duhovnicească pe care o dă 
virtutea strălucește de dumnezeiescul Har. Căci omul, cu cât 
dobândește virtuţi, se îndumnezeiește și este firesc să 
strălucească, fiindcă este „trădat” de dumnezeiescul Har. Și 
atunci se arată oamenilor fără să vrea și fără să-și dea seama 
de aceasta, fiind slăvit în felul acesta Dumnezeu. 

Dezintoxicarea de patimi și curățirea sufletului se răsfrâng și 
asupra trupului, care se curăţă și el, căci curățirea pornește de 
la inimă. Prin circulaţia sângelui, inima transmite starea ei 
duhovnicească și trupului, și astfel se sfințește omul în 
întregime. 


PARTEA ÎNTÂI 


UNA ESTE VIRTUTEA SMERENIA 
«Smerenia deschide porțile 
Cerului și vine în om Harul lui 
Dumnezeu». 


CAPITOLUL 1 
„Dumnezeu celor smeriţi le dă Har” 
(lacov 4, 6; I Petru 5, 5. Vezi și Pilde 3, 34) 


Cel smerit are toate virtuțile 


— Gheronda, spuneţi-ne ceva înainte de a pleca?! 

— Ce să vă spun? V-am spus atâtea... 

— Spuneţi-ne ceva, ca să lucrăm până veţi veni din nou! 

— Ei, de vreme ce insistaţi, vă spun... Una este virtutea: 
smerenia. Dar fiindcă nu înțelegeţi aceasta, hai să vă spun că 
este și dragostea. Dar, oare, cel care are smerenie nu are și 
dragoste? 

— Gheronda, Sfântul Isaac Sirul spune: „Ceea ce este sarea 
pentru mâncare este smerenia pentru virtute” (Vezi Sfântul 
Isaac Sirul, Cuvinte ascetice, Cuvântul XXIX). 

— Adică fără smerenie nu se pot mânca... virtuțile! Sfântul 
vrea să arate cât de necesară este smerenia pentru lucrarea 
virtuţilor. 

— Gheronda, în alt loc Sfântul Isaac spune că smerenia vine 
atunci când omul dobândește virtuţi. 

— Poate nu ai înţeles bine. Dacă omul nu are smerenie, nicio 
virtute nu se poate apropia de elt22). 

— Adică cel care are smerenie are toate virtuțile? 

— Desigur. Cel smerit are toate aromele duhovnicești: 
simplitate,  blândeţe, dragoste fără margini, bunătate, 
nerăutate, jertfa, ascultare și celelalte. El are toată bogăţia 
duhovnicească tocmai pentru că are sărăcia duhovnicească 
(Vezi Matei 5, 3: „Fericiţi cei săraci cu duhul”. Totodată este 
evlavios și tăcut, și de aceea se înrudește cu Cea plină de Har, 
cu Născătoarea de Dumnezeu Maria, care avea multă smerenie. 
Deși avea înlăuntrul ei întreg pe Dumnezeu întrupat, ea nu a 
vorbit deloc până ce a vorbit Hristos când a ajuns la vârsta de 
treizeci de ani. La salutul îngerului, ea a răspuns: „Iată roaba 
Domnului! Fie mie după cuvântul tău!” (Luca 1, 38). Nu a spus: 
„Eu voi deveni Maica Fiului lui Dumnezeu”. 

Maica Domnului, pentru smerenia ei, este cinstită ca a doua 
în vrednicie după Sfânta Treime. „Bucură-te, ceea ce ești 


dumnezeu după Dumnezeu, a doua după Sfânta Treime” 
(Sfântul Andrei Criteanul, stihiră a gl. V (Theotokarion, editat 
pentru prima oară de Sfântul Nicodim Aghioritul), spune 
Sfântul Andrei Criteanul. Să fie roabă, dar să fie și Mireasă a lui 
Dumnezeu! Să fie fecioară, dar să fie și maică! Să fie făptură a 
lui Dumnezeu, dar să fie și Maică a Făcătorului! Acestea sunt 
taine mari, mai presus de fire, care nu se pot explica, ci doar se 
trăiesc! 

— Care icoană a Maicii Domnului vă place mai mult? 

— Mie îmi plac toate icoanele Maicii Domnului. Doar numele 
dacă i-l văd scris undeva, îl sărut de multe ori cu evlavie, iar 
inima îmi tresaltă de bucurie. 

Este înfricoșător, când stai să te gândești! Era numai o fetiță 
când a spus: „Mărește sufletul meu pe Domnul, că a căutat spre 
smerenia roabei Sale” (Luca 1, 46-48). În câteva cuvinte atât de 
multe înțelesuri! Primești mult ajutor, dacă te adâncești în 
aceste cuvinte puţine, dar puternice. Dacă le cercetezi, vei iubi 
smerenia, iar dacă te smerești, îl vei vedea pe Dumnezeu 
sălășluindu-se înlăuntrul tău și făcând din inima ta leslea 
Betleemului. 


În cel smerit se odihnește 


Duhul lui Dumnezeu 


— Gheronda, ce virtuţi trebuie să aibă omul ca să fie 
adumbrit de Harul lui Dumnezeu? 

— Chiar și singură smerenia este de ajuns. Adeseori unii mă 
întreabă: „De cât timp este nevoie ca să dobândească cineva 
Harul dumnezeiesc?”. Se poate ca unii să trăiască toată viața 
lor, chipurile, duhovnicește, să facă asceză etc., dar să creadă 
că sunt ceva și de aceea să nu primească Harul lui Dumnezeu. 
Iar alţii primesc Harul în scurt timp, fiindcă se smeresc. 

Dacă omul se smerește, se poate ca într-un minut să fie 
scăldat de Harul dumnezeiesc, să devină înger și să se afle în 
Rai. Dar dacă se mândrește, poate deveni într-un minut demon 
și să ajungă în iad. Adică omul, dacă vrea, poate deveni miel. 
Dar poate deveni și capră. Sărmanele capre, chiar daca vor, nu 
pot deveni miei, însă Dumnezeu i-a dat omului posibilitatea din 
capră să se facă miel; e de ajuns doar să vrea. 

Harul lui Dumnezeu se sălășluiește numai în omul smerit și 


blând. Doar acolo se odihnește Duhul lui Dumnezeu. Ai văzut 
ce spune Proorocul Isaia? „Spre cine voi căuta, fără numai spre 
cel smerit și blând?” (Isaia 66, 2). 

Dumnezeu vrea să avem puţină smerenie, ca să ne înrudim 
cu El, iar apoi toate darurile Sale vin cu îmbelșugare unul după 
altul. Într-un oarecare fel Dumnezeu îi datorează omului 
smerit mult Har, pe care i-l dă în dar, fără ca el să-l ceară. 
Aceasta este lege duhovnicească. Nu spune Scriptura: 
„Dumnezeu celor mândri le stă împotrivă, iar celor smeriti le dă 
Har” (acov 4, 6; I Petru 5, 5. Vezi și Pilde 3, 3)? Așa le-a rânduit 
Dumnezeu. „Sunt smerit” înseamnă „Am Harul dumnezeiesc”. 
Cel foarte smerit primește mult Har de la Dumnezeu, fiindcă 
este ca un burete care absoarbe Harul dumnezeiesc. 

Cel care se pleacă cu smerenie și primește loviturile 
celorlalți, scapă de propriile umflături, se înfrumuseţează 
duhovnicește ca un înger și astfel poate să intre pe poarta cea 
strâmtă a Raiului. Nimeni nu urcă în Cer prin urcușul lumesc, 
ci prin coborâșul duhovnicesc. 

Smerenia deschide porţile Cerului și vine în om Harul lui 
Dumnezeu; pe când mândria le închide. Părintele Tihon 
spunea: „Un om smerit are mai mult Har decât mulţi oameni la 
un loc. În fiecare dimineaţă, Dumnezeu binecuvântează lumea 
cu o singură mână, dar când vede un om smerit îl 
binecuvântează cu amândouă mâinile. Cel mai mare dintre toţi 
este acela care are mai multă smerenie!” (Vezi Cuviosul Paisie 
Aghioritul, Părinţi aghioriţi - Flori din Grădina Maicii 
Domnului, Ed. Evanghelismos, 2004, p. 31). 

Toate depind de cugetarea smerită. Când există în om 
cugetare smerită, atunci se întâlnesc în el în mod firesc 
pământul și Cerul. Oamenii prin smerenie au găsit butonul; 
apasă pe el și urcă la „al treilea Cer” (Vezi II Corinteni 12, 2) cu 
ascensorul duhovnicesc al dragostei. Și-i mau auzi pe unii 
spunând: „Și de ce Dumnezeu vrea să ne smerim?”. Auzi vorbă! 
Dar dacă omul nu se smerește, nu încape în Rai și nici în 
această viaţă nu-și găsește odihnă. Ce a spus Hristos? „Învăţaţi 
de la Mine că sunt blând și smerit cu inima și veti afla odihnă 
sufletelor voastre” (Matei 11, 29). 

Un gând smerit face ca Harul lui Dumnezeu să lucreze de 
îndată 

Am rămas impresionat cum un gând smerit face ca Harul lui 


Dumnezeu să acționeze de îndată. A venit odată la Colibă o 
pisică străină. Sărmana, cred că mâncase ceva care i-a făcut 
rău și cerea ajutor. Se zvârcolea de durere și sărea precum 
caracatița când este lovită... 

Mi-era milă că o vedeam în starea asta, dar nu puteam să fac 
nimic. O însemnam cu semnul Sfintei Cruci, dar nimic; o 
însemnam din nou, tot nimic. „Bre, netrebnicule, mi-am spus 
atunci în sinea mea. Vezi în ce hal ești? De atâţia ani ești 
călugăr și nicio pisică nu poţi să ajuţi!”. De îndată ce m-am 
prihănit pe mine însumi, de unde pisica trăgea să moară, dintr- 
odată și-a revenit. A venit lângă mine și a început să-mi lingă 
picioarele și să facă bucuroasă niște tumbe frumoase... Ce 
putere are smerenia! De aceea spune: „Întru smerenia noastră, 
ne-a pomenit pe noi Domnul” (Psalmul 135, 23). 

Am observat că un gând smerit îl face pe om să strălucească. 
Când omul își ia greșeala în întregime asupra sa, este scăldat de 
Harul lui Dumnezeu. Zilele trecute a venit la Colibă un medic 
cu mulți copii care mi-a spus: „Părinte, sunt foarte mândru și 
aceasta se face pricină ca și copiii mei să facă neorânduieli”. Și 
aceasta o spunea în faţa copiilor săi și ochii lui erau scăldaţi în 
lacrimi, dar chipul îi strălucea. Același lucru l-am observat 
acum câteva zile și aici. Au venit câteva surori să discutăm. Am 
discutat diferite lucruri și am fost nevoit să le mustru cu 
asprime. Una dintre ele nu s-a folosit deloc; rece a venit, rece a 
plecat. Spunea cu de-amănuntul toate cusururile celorlalți. 
Vezi, cine nu lucrează asupra lui însuși are această... 
„harismă”! Pe cealaltă atât de mult au mișcat-o cuvintele mele, 
încât a început să plângă. S-a smerit, dar apoi chipul ei 
strălucea. Vedeţi ce face un gând smerit cu zdrobire de inimă? 
Toate cusururile dispar îndată, omul se pune în rânduială și 
chipul său strălucește; în timp ce un gând de mândrie sau de 
hulă, îl întunecă. 

Un gând smerit pe care și-l aduce omul pentru o clipă îi 
înalță duhovnicește sufletul mai mult decât ani de zile de 
nevoinţe mai presus de fire. 

— Gheronda, dacă cineva este mândru și va pune un gând 
smerit, Dumnezeu îl va ajuta? 

— Dacă va pune un gând smerit, atunci omul nu va mai fi 
mândru, ci va fi smerit și Dumnezeu îl va ajuta. Omul este 
schimbător, și după gândul pe care îl are este când mândru, 


când smerit. Cel mândru, dacă va pune un gând smerit, va 
primi ajutor. Și cel smerit, dacă va primi un gând de mândrie, 
încetează să fie smerit. Se află cineva într-o stare 
duhovnicească bună? Dacă se mândrește, îl părăsește Harul lui 
Dumnezeu, iar el va ajunge într-o stare duhovnicească proastă. 
Se află, de pildă, cineva într-o stare duhovnicească proastă, din 
cauză că a făcut o oarecare greșeală? Dacă își va da seama de 
greșeala sa și se va pocăi cu sinceritate, vine smerenia și ajunge 
într-o stare duhovnicească bună, căci smerenia aduce Harul lui 
Dumnezeu. Dar pentru ca smerenia să devină o stare 
permanentă în om, încât Harul lui Dumnezeu să rămână 
înlăuntrul său, este nevoie de lucrare duhovnicească. 


CAPITOLUL 2 
Lucrarea pentru dobândirea Smereniei 


Cum se cultivă smerenia 


— Gheronda, în ce fel se cultivă smerenia? 

— Smerenia se cultivă și cu sârguință, dar și pe gunoiul 
căderilor. Depinde. Un om mărinimos pune pe seama lui 
Dumnezeu tot ceea ce face bun. Vede binefacerile lui 
Dumnezeu cele multe și își dă seama că nu s-a arătat vrednic de 
ele, se smerește și Îl slăvește neîncetat pe Dumnezeu. Și cu cât 
se smerește și-L slăvește pe Dumnezeu, cu atât se revarsă peste 
el Harul dumnezeiesc. Aceasta este smerirea cea de voie. Pe 
când smerenia pe care o aduc căderile repetate este smerirea 
cea fără de voie. 

Firește, smerirea cea de voie are mult mai multă valoare 
decât cea fără de voie. Ea seamănă cu ogorul care are pământ 
bun și în care rodesc pomii, fără îngrășământ sau gunoi și ale 
căror roade sunt gustoase. Smerirea cea fără de voie seamănă 
cu ogorul care are pământ slab și în care, pentru a da roade, 
trebuie să-i pui îngrășământ și gunoi. Dar nici atunci roadele 
lui nu vor fi atât de dulci. 

— Gheronda, mă costă mult atunci când din pricina unei 
comportări urâte de-a mea scad în ochii celorlalți și mă 
smeresc fără de voie. 

— Prin smerirea cea fără de voie îţi achiți puţin și din 
datoria păcatelor tale. Trebuie însă să începi să te smerești de 
bună voie. 

— Gheronda, am ajuns într-o stare foarte grea. Am gânduri 
desfrânate și cad în întristare. Mă tem că niciodată n-o să pot 
ieși din această stare. 

— Să ai curaj, copila mea cea bună, și Hristos va birui în cele 
din urmă. Să cânti: „Din tinereţile mele vrăjmașul mă ispitește 
și cu desfătări mă aprinde, dar eu nădăjduind spre Tine, 
Doamne, îl biruiesc pe el” (Antifonul întâi al gl. VIII. În 
realitate, nu este de vină prea mult sărmanul trup, ci mândria. 
Este adevărat că ai multe daruri firești, pe care firește că 
Dumnezeu ţi le-a dat, dar fiindcă ești puţin nepăsătoare și nu 
bagi de seamă, vrăjmașul găsește prilej să le exploateze și te 


aruncă în mândrie. Și, în vreme ce ar trebui să-ţi speli fața cu 
lacrimi de bucurie și de recunoștință față de Dumnezeu, tu o 
speli cu lacrimile amare ale durerii și ale întristării. Ajungem la 
următoarea concluzie: dacă nu ne smerim de bună voie, ne 
vom smeri fără de voie. Și aceasta pentru că Bunul Dumnezeu 
ne iubește. Așadar, curaj, copila mea, și Hristos va birui. „Că de 
vă veţi întări iarăși, iarăși veți fi biruiți, căci cu noi este 
Dumnezeu” (Ceaslov, Pavecerniţa Mare). Este o vijelie, care însă 
va trece și mult folos va aduce. Te vei cunoaște mult mai bine, 
te vei smeri de nevoie și, potrivit legilor duhovnicești, va veni și 
la tine Harul lui Dumnezeu, care mai înainte era împiedicat de 
mândrie. 

Încă nu ne-am cunoscut pe noi înșine. Dacă ne vom 
cunoaște, atunci sufletul nostru se va bucura și va cere cu 
smerenie mila lui Dumnezeu. Cunoașterea de sine naște 
smerenia. Căci cu cât se cunoaște mai mult omul pe sine, cu 
atât mai mult se deschid ochii sufletului său și-și vede mai 
limpede slăbiciunea lui cea mare. Își cunoaște starea nefericită 
și nerecunoștința, precum și marea nobleţe și milostivire a lui 
Dumnezeu. Atunci dobândește zdrobire de inimă, se smerește 
mult și-L iubește mult pe Dumnezeu. 


Smerenia inimii este totul 


— Gheronda, se poate să se smerească cineva cu mintea, fără 
să se smerească cu inima? 

— Mai demult mănăstirile și casele aveau uși foarte scunde 
și, ca să intre cineva, trebuia să-și plece capul; dacă nu se pleca, 
se lovea la cap. În felul ăsta își pleca puţin grumazul și se 
învăța minte ca altă dată să fie atent să nu se mai lovească și să 
se facă de râs. Cu această pildă vreau să spun că smerirea cu 
mintea este măsura cea mai de jos, care este necesară pentru ca 
să n-ajungă cineva să-și spargă capul și astfel să-și piardă 
reputaţia. 

Iată, zilele trecute a venit o maică și mi-a spus: „Gheronda, 
mi-a spus stareța că la cântare mă mândresc cu vocea mea, și 
de atunci iau aminte la aceasta și mă străduiesc să cânt mai 
smerit”. „Ai înţeles ceea ce ţi-a spus stareţa? am întrebat-o eu. E 
nevoie să-ți dai seama de această neputinţă a ta și să vrei să 
scapi de ea. Căci dacă strădania ta de a nu te lăuda cu vocea ta 
este numai una exterioară, doar ca să nu-ţi mai facă observaţie 


stareţa, atunci poţi ajunge să te lauzi cu toate ale tale”, 

— Gheronda, deși pun gânduri smerite înlăuntrul meu, în 
adânc există totuși o preţuire de sine. Cum se împacă acestea? 

— Tu doar aduci gânduri smerite în mintea ta, dar aceste 
gânduri nu-ţi ating inima. Dacă ti-ar atinge inima, te-ar 
schimba lăuntric, în sensul cel bun, și ai fi ca un înger. 
Smerenia inimii este totul. Ce spune Sfântul Isaac Sirul? „Cel cu 
adevărat smerit nu caută cu mintea sa chipuri de a se smeri, ci 
este cu adevărat smerit cu inima” (Vezi Sfântul Isaac Sirul, 
Cuvinte ascetice, Cuvântul XX). 


Smerenie în faptă, nu numai în cuvinte 


— Gheronda, dacă cineva se smerește singur și se prihănește 
pe sine zicând: „Sunt un neghiob, un om pierdut etc.”, aceasta îl 
ajută să dobândească smerenie? 

— E ușor să te învinovățești pe tine însăţi, dar e greu să 
accepti învinuirile altora. Poţi spune de unul singur: „Sunt 
vrednic de plâns, sunt cel mai păcătos, cel mai rău dintre toți”, 
dar să nu poţi suporta un cuvânt de la altul. Vezi, când cineva 
cade singur și se lovește, poate să-l doară, dar nu dă multă 
importanţă. Sau când îl lovește unul pe care-l iubește, spune: 
„Ei, nu contează”. Dar dacă îl zgârie sau îl împinge puţin unul 
pe care nu-l simpatizează, atunci să vezi! Va începe să tipe. Să 
se prefacă că-l doare, că nu poate păși. 

Pe când eram la Sinai, se afla acolo și un mirean - pe nume 
Evstratie care, dacă îl strigai „Domnule Evstratie!”, îți spunea: 
„Evstratie păcătosul să spui, Evstratie păcătosul”. Toţi ziceau: 
„Cât de smerit este!”. Într-o dimineaţă l-a furat somnul și nu a 
mai coborât la biserică. S-a dus așadar cineva ca să-l trezească. 
„Evstratie, încă mai dormi? S-au terminat și Psalmii Utreniei. 
Nu vii la biserică?”. Atunci acela a început să tipe... „Eu am mai 
multă evlavie decât tine și ai venit tu ca să-mi spui să cobor la 
biserică?”. Făcea ca un nebun... Până acolo a ajuns, încât a luat 
cheia de la ușă — era o cheie din acelea mari — ca să-l lovească, 
fiindcă s-a simtit jignit. Ceilalţi care l-au auzit strigând așa, au 
rămas încremeniţi, căci îl aveau drept pildă, socotindu-l foarte 
smerit. Și astfel s-a făcut de râs. Ai văzut? El singur spunea că 
este păcătos, dar de îndată ce a fost rănit în egoismul său, a 
devenit ca o fiară. 

Un altul reparase o biserică în Epir și singur spunea despre 


sine că nu a făcut nimic deosebit. Dar când i-am spus: „Nu e 
chiar nimic. Ceva tot ai făcut”, știți cum s-a mâniat? „Tu ai fi 
reparat biserica mai bine? m-a întrebat el. Eu mă pricep la 
construcții, nu sunt tâmplar ca tine! Tatăl meu a avut firmă de 
construcţii!”. Vreau să spun că e ușor să te arăţi smerit, dar 
aceasta nu înseamnă că în realitate ai smerenie. 

— Gheronda, dar care este smerenia autentică? 

— Ai smerenie adevărată când te smerește celălalt iar tu 
primești, căci smerenia adevărată este smerenia în faptă, nu 
cea în cuvinte. Sfântul Cosma Etolianul i-a întrebat odată pe 
oamenii care se adunaseră în jurul său: „Cine dintre voi nu are 
mândrie?”. „Eu”, răspunde unul. „Vino aici, tu ăla care nu ai 
mândrie! Taieţi jumătate din mustață și du-te în piaţă!”.. Ei, 
asta nu pot s-o fac!”, i-a răspuns acela. „Ei, atunci nu ai 
smerenie” (Vezi Viaţa Sfântului Cosma Etolianul), i-a spus 
Sfântul. Adică voia să spună că este nevoie de smerenie în 
faptă. 

— Eu, când ceilalți mă necăjesc, ripostez. 

— Ripostezi pentru că nu ai smerenie. Ai văzut câtă 
smerenie avea Avva Moise Etiopianul? Atunci când l-au făcut 
preot, arhiepiscopul a vrut să-l încerce și de aceea le-a spus 
preoţilor: „Când Avva Moise va intra în Altar, să-l alungaţi, iar 
apoi să mergeţi în urma lui să auziţi ce spune”. Așadar, de 
îndată ce Avva Moise a intrat în Altar, l-au alungat spunând: 
„Arapule, ce cauţi aici?”. „Au dreptate, și-a spus el. Ce treabă 
am eu aici, întunecatul? Aceștia sunt îngeri” (Vezi Patericul 
egiptean, Awa Moise, pf. 4). Nu s-a tulburat și nu s-a supărat. 

— Gheronda, se poate ca cineva să fie blând și să nu 
riposteze când îl ocărăsc alţii, dar să nu aibă smerenie? 

— Omul smerit este și blând. Aceasta însă nu înseamnă că 
toţi cei blânzi sunt și smeriţi. Blândeţea trebuie să aibă și 
smerenie, căci dacă nu are, se poate ca din afară să pară cineva 
blând, dar înlăuntrul său să fie plin de mândrie și să spună: 
„Ăștia sunt bolnavi la cap! Lasă-i să vorbească!”. Întocmai ca 
acel monah pe care Părinţii îl vedeau că nu riposta deloc când 
îi făceau observaţii sau îl mustrau, dar, cu toate acestea, viața 
lui în ansamblu nu îi convingea. De aceea odată l-au întrebat: 
„Atunci când te certăm, ce gând pui în mintea ta de nu 
vorbești?”. Iar el le-a răspuns: „Zic în sinea mea: «Lasă-i în 
pace! Sunt niște proști!»”. Adică îi dispreţuia. 


Când cerem de la Dumnezeu smerenie, să primim și 
smeririle 


— Gheronda, ce m-ar putea ajuta să dobândesc smerenie? 

— Cum poate dobândi smerenie cineva? Atunci când i se 
spune o vorbă, el să răspundă cu două? Să nu suporte să-i 
treacă prin faţă nici măcar o muscă? Binecuvântato, când ţi se 
dă prilejul să te smerești, să primești smerirea. În felul acesta 
se dobândește smerenia. 

Dacă vrei să te slobozești de patimi, leacul care-ţi trebuie 
este să te miști cu simplitate, cu smerenie, să primești, precum 
pământul, și ploaia, și grindina, și gunoaiele, și scuipările. 
Smeririle venite din afară, dacă le primeşti, te ajută să te 
slobozești foarte repede de omul cel vechi. 

— Eu am nevoie de multă smerenie. 

— Să mergi să cumperi. Sunt mulți oameni care vând 
smerenie, și dau și pe gratis, e de ajuns doar să vrei... 

— Care sunt aceștia, Gheronda? 

— Sunt oamenii care, atunci când nu au o stare 
duhovnicească bună, se poartă fără discernământ și ne 
smeresc pe noi prin comportarea lor. 

Smerenia nu se cumpără de la băcănie, precum mărfurile. 
Când spunem: „Dă-mi, Dumnezeul meu, smerenie!”, Dumnezeu 
nu va lua lopăţica și va începe: „Tu ia un kilogram de smerenie, 
iar tu jumătate de kilogram!”, ci va îngădui să vină, de pildă, un 
om fără discernământ și să se poarte cu noi urât sau va lua 
Harul Său de la altul și va veni acela să ne înjure. În felul acesta 
vom fi puși la încercare și vom lucra, dacă vrem să dobândim 
smerenia. Noi însă nu ne gândim că Dumnezeu, pentru a ne 
ajuta, îngăduie ca fratele nostru să se poarte urât, și atunci ne 
supărăm pe aproapele. Și deși cerem de la Dumnezeu 
smerenie, cu toate astea nu primim prilejurile pe care El ni le 
trimite ca să ne smerim, ci ne răzvrătim. În mod normal ar 
trebui să fim recunoscători celui care ne smerește, căci el este 
cel mai mare binefăcător al nostru. Cel care cere în rugăciunea 
lui smerenie de la Dumnezeu, dar nu primește pe omul care i-l 
trimite Dumnezeu ca să-l smerească, nu știe ce cere. 

Când eram la Mănăstirea Stomiu, era un preot în Koniţa care 
mă iubea mult, încă de când eram mirean, într-o Duminică am 
coborât în Koniţa ca să particip la Sfânta Liturghie. Biserica era 
plină de lume. În clipa când am intrat în Sfântul Altar, așa cum 


obișnuiam, am spus în sinea mea: „Dumnezeul meu, bagă-i pe 
toţi acești credincioși în Rai, și, dacă vrei, pune-mă și pe mine 
într-un colţișor!”. Când s-a apropiat momentul împărtășirii, 
deși acest preot întotdeauna mă împărtășea în Altar, s-a întors 
către mine și mi-a strigat cu putere: „Ieși din Sfântul Altar și te 
împărtășești în faţa Altarului ultimul, fiindcă ești nevrednic!”. 
Eu am ieșit afară, fără să spun nimic. M-am dus la strană și am 
început să citesc Rânduiala Sfintei împărtășiri, în timp ce 
mergeam să mă împărtășesc ultimul, mi-am spus în sinea mea: 
„Preotul a fost luminat de Dumnezeu și mi-a descoperit cine 
sunt. Doamne  lisuse Hristoase. Miluiește-mă pe mine, 
dobitocul!”. Îndată ce m-am împărtășit, am simţit înlăuntrul 
meu multă dulceaţă. Când Sfânta Liturghie s-a terminat, 
preotul s-a apropiat de mine cu multă zdrobire de inimă și mi-a 
spus: „lartă-mă! Cum de-am făcut aceasta? Nici pe copiii mei, 
nici pe preoteasă, nici chiar pe mine însumi nu mă puneam 
înaintea ta. Ce mi-a venit să fac asta?”. Îmi făcea metanie, îmi 
cerea iertare, încerca să-mi sărute mâinile. „Părintele meu, nu 
te mâhni! Nu ești tu de vină, ci eu. Dumnezeu te-a folosit în 
acea clipă ca să mă încerce pe mine”. Însă preotul nu putea să 
înţeleagă ce-i spuneam și se pare că până la urmă nu l-am 
putut convinge. Toate acestea s-au petrecut din pricina 
rugăciunii pe care o făcusem. 

Tot așa și voi, când o vedeţi pe o soră că se poartă și vorbește 
urât, să știți că de cele mai multe ori pricina este rugăciunea pe 
care o faceţi. Adică fiindcă cereţi de la Dumnezeu să vă dea 
smerenie, dragoste etc., El își retrage puţin Harul Său de la acea 
soră și atunci ea vă umilește și vă supără. În felul acesta vi se 
dă prilejul să daţi examene la smerenie și la dragoste. Dacă vă 
smeriţi, vă veţi folosi. Cât despre sora aceea, ea va primi îndoit 
Harul lui Dumnezeu, atât pentru faptul că Dumnezeu și-a 
retras Harul Său, ca să vă încerce pe voi, cât și pentru faptul că 
a fost umilită prin greșeala ei și și-a cerut iertare de la 
Dumnezeu. Așadar, și voi lucraţi la smerenie, și aceea devine 
mai bună. 


„Micșorează-te pe tine întru toate” 

(Sfântul Isaac Sirul, Cuvinte ascetice, Cuvântul V) 

— Gheronda, când fac o greșeală și văd că ceilalți m-ar fi 
putut opri de la săvârșirea ei, le cer socoteală. 


— Chiar și atunci când vrei să te îndrepți, trebuie să ai 
pretenţii numai de la tine însăţi. Dar tu faci ca și copiii mici, 
care au numai pretenții. 

— Dar, oare, când voi crește, Gheronda? Când voi înţelege că 
am și îndatoriri? 

— Când te vei... micșora! Adică atunci când vei cultiva 
smerenia și dragostea. 

— Gheronda, Sfântul Isaac Sirul spune: „Micșorează-te pe 
tine întru toate față de toți oamenii” (Op. cit.). Cum se poate 
face aceasta? 

— Prin purtarea smerită. Într-o familie, într-o mănăstire etc., 
atunci când există duh de nevoința pentru cultivarea 
duhovnicească și se smerește unul faţă de celălalt, aceasta îi 
ajută pe toţi, precum în Biserica primară, unde se făcea 
spovedanie publică și toţi se ajutau întreolaltă. Cel care se 
smerește primește Har de la Dumnezeu, iar apoi îi ajută și pe 
ceilalți. Purtarea smerită niciodată nu-l rănește pe celălalt, 
fiindcă cel smerit are întotdeauna și dragoste. 

— Gheronda, ce anume mă poate ajuta să simt că sunt mai 
prejos decât toate surorile? 

— Ca să te simţi mai prejos decât toate surorile, trebuie să te 
gândești la nenumăratele daruri pe care Dumnezeu ţi le-a dat și 
pe care tu nu le-ai înmulțit. 

Să-ţi spui în sinea ta: „Am învăţat să bat în toacă?4%, dar n-am 
izbutit inc să-mi înmulţesc talanţii” (Matei 25, 14-30). 

Când omul se vede pe sine mai prejos decât toţi, jos de tot, de 
acolo se ridicâ sus în Cer. Dar noi ce facem? Ne comparăm pe 
noi înșine cu ceilalți și tragem concluzia că suntem mai presus 
decât ei. „Și decât acela sunt mai bun, spunem noi, și decât 
celălalt... Nu sunt ca și acesta...”. Însă din clipa când primim 
gândul că celălalt este mai prejos decât noi, nu mai putem fi 
ajutați. 

— Recunoașterea virtuţii celuilalt este o dovadă de 
smerenie? 

— Desigur, atunci când îl ai la evlavie și îl iubești pe cel care 
are virtute, aceasta arată că ai smerenie și iubești cu adevărat 
virtutea. Un semn al sporirii duhovnicești este și acesta: să nu 
socotești important lucrul bun pe care-l faci, iar cel mai mic 
bine al celuilalt să-l vezi mult mai mare decât al tău; adică 
întotdeauna prețuiești ceea ce au alţii bun. Atunci Harul lui 


Dumnezeu se pogoară din belșug. De aceea cel care crede că 
ceilalți sunt mai presus decât el, de fapt este el însuși mai 
presus decât toti, fiindcă are Harul lui Dumnezeu. 

Toţi oamenii au slăbiciuni, au însă și lucruri bune, pe care 
fie că le-au moștenit de la părinţii lor, fie le-au dobândit prin 
nevoință. Unul 10%, altul 30%, altul 60%, altul 90%. Prin 
urmare, fiecare dintre noi putem lua ceva bun de la celălalt, 
spre a ne folosi și spre a folosi. De altfel, acesta este duhul 
ortodox. Eu mă folosesc chiar și de la copiii mici, chiar dacă nu 
o arăt, pentru ca ei să nu se mândrească și să se vatăme. 


„Mai prejos decât toată zidirea” 


(Patericul egiptean, Avva Sisoe, pf. 13) 

— Gheronda, care este cea mai înaltă lucrare duhovnicească 
pentru monah? 

— Nu-ţi amintești ce i-a răspuns Avva Sisoe acelui monah 
care i-a spus că mintea lui se află neîncetat la Dumnezeu? 
„Acesta nu este un lucru mare, ci lucru mare este să te ai pe 
tine mai prejos decât toată zidirea” (Op. cit.). 

— Cum poate, Gheronda, cineva să se simtă „mai prejos 
decât toată zidirea”? 

— Într-o zi, cercetându-mă pe mine însumi, încercam să 
găsesc un animal cu care să mă pot compara și am ajuns la 
scarabeut5). 

Însă atunci când am observat ce face, am văzut că sunt mai 
rău decât el. Ştii ce face scarabeul? Taie în bucățele bălegarul 
pe care îl găsește pe drum, îl face mingiute, le rostogolește în 
afară și astfel curăţă drumul. Văzând așadar lucrarea lui, mi- 
am spus în sinea mea: „Eşti mai rău chiar și decât scarabeul, 
pentru că acesta, o insectă atât de mică, curăță drumul de 
gunoi, pe când tu, om făcut de Dumnezeu, cu păcatele tale 
aduni bălegar în «Templul lui Dumnezeu» (Vezi I Corinteni 3, 
16; II Corinteni 6, 16). Vreau să spun că. Cu cât omul cugetă 
mai mult la binefacerile lui Dumnezeu și vede că nu se face 
vrednic de ele, se simte tot mai vinovat și mai rău decât toți 
oamenii, mai rău decât toate animalele, mai rău chiar și decât 
diavolul. Căci își spune în sinea sa: „Diavolul a păcătuit cu 
gândul o singură dată, pe când eu păcătuiesc în fiecare zi. Atât 
cu gândul, cât și cu simţurile. Deci sunt mai rău decât el”. 

— Gheronda, nu este periculos să cugete cineva că este mai 


rău decât diavolul? 

— Este periculos numai pentru omul care nu are vitejie 
duhovnicească și se deznădăjduiește ușor. Unul ca acesta 
trebuie să-i spună diavolului: „Oricum aș fi, sunt mai bun decât 
tine. Prin urmare, nu mă va lăsa Hristos, ci nădăjduiesc că mă 
va mântui”, însă unul care are vitejie poate spune: „Diavolul 
face bine cu lucrarea lui, dar eu ce fac?”. 


CAPITOLUL 3 
Smerenia, puterea cea mare a vieții duhovnicești 


Acolo unde există smerenie, diavolul nu are loc 

— Gheronda, în cartea Părinți aghioriţi aţi scris că demonii l- 
au bătut pe Bătrânul Evloghie (Vezi Cuviosul Paisie Aghioritul, 
Părinți aghioriţi - Flori din Gradina Maicii Domnului, Ed. 
Evanghelismos, 2004, p. 42). Cum de a îngăduit Dumnezeu acest 
lucru? 

— Cine a mâncat bătaie? 

— Bătrânul Evloghie. 

— Nu, demonii au mâncat bătaie! Și în cazul în care 
Dumnezeu îngăduie ca un om să-l bată pe un altul, iar acela 
primește cu smerenie, cel care se schilodește în cele din urmă e 
acela care bate. Ia spune-mi, diavolul de ce se teme mai mult? 

— De smerenie, Gheronda. 

— Iar eu credeam că se teme mai mult de mândrie, fiindcă 
se simte complexat. „Mândru și eu, zice, mândru și el. Unde 
ajungem?”. Da, măi copile, așa este, de smerenie se teme 
diavolul; asta-l schilodește. Diavolul nu poate sta acolo unde 
există smerenie. 

Smerenia îl luminează pe om și așa nu se împiedică 
niciodată în calea sa duhovnicească, ci depășește toate piedicile 
pe care i le pune ispititorul. Vă amintiţi de Antonie cel Mare 
care a văzut cursele diavolului întinse peste tot pământul? 
„Cine poate să scape de ele?” a strigat el. Și îndată a auzit o voce 
spunându-i: „Smerita cugetare” (Vezi Patericul egiptean, Avva 
Antonie, pf. 7). 

La Sinai, la Sihăstria Sfintei Epistimia, unde locuiam, se afla 
acolo o cazemată, care avea o bisericuță și o chilioară. 
Deasupra lor se afla muntele, iar în partea de jos un zid înalt de 
vreo patru-cinci metri. Acolo, într-o margine, pusesem un lemn 
și pe el rindeluiam bucăţile de scândură pentru iconițele 
sculptate pe care le făceam. Într-o zi, pe când rindeluiam acolo 
rostind Rugăciunea lui lisus, am auzit deodată o voce 
spunându-mi: „Poţi să te arunci jos peste zid și să nu pățești 
nimic!” Mă întorc și văd o umbră neagră cu un cap mare. „Măi, 
și aghiuță ăsta!”, zic. Dar eu n-am dat importanţă, însă el 


continua să stea acolo și nu voia să plece. „Poţi să te arunci jos 
și să nu păţești nimic”, zicea el. Eu însă mă făceam că nu aud. 
Timp de un sfert de oră a repetat același lucru. Mare comedie! 
La un moment dat îi spun: „Hai, o să arunc o piatră!”. „La 
aceasta nici Hristos nu S-a gândit!”26, mi-a spus el. 

Ei, atunci m-am indignat. „Hristos era Dumnezeu, îi spun, nu 
era un caraghios ca mine, care stau și casc gura la tine. Hai, 
pleacă de aici!”. Atâta i-a fost. Și îndată a dispărut. 

Diavolul nu poate dobori un suflet acolo unde există 
smerenie. Cel smerit nu cade, fiindcă pășește pe pământ. Știţi 
ce a păţit Bătrânul Avacum când se nevoia în pustia Viglei27? 

Într-o zi, pe când se ruga cu metaniile pe o stâncă, îi apare 
deodată diavolul ca un „înger de lumină” (Vezi II Corinteni 11, 
14). „Avacume, îi spune, m-a trimis Dumnezeu să te iau în Rai, 
căci ai devenit deja înger. Vino să zburăm!”. „Dar tu ai aripi, îi 
spune Bătrânul Avacum, eu însă cum voi zbura?”. Și părutul 
înger îi spune: „Și tu ai aripi, dar nu le vezi”. Atunci Bătrânul 
Avacum și-a făcut cruce și a spus: „Maica Domnului, cine sunt 
eu ca să zbor?”. Și îndată părutul înger s-a transformat într-o 
capră neagră cu aripi de liliac și a dispărut. 

Vedeţi cum prin smerenie putem pricepe cursele diavolului? 


Sporire duhovnicească există acolo unde există 
smerenie multă 


— Gheronda, cum se face că un om se schimbă într-o lună, 
iar altul se nevoiește ani de zile și tot nu sporește? 

— Voi ce spuneţi? Cum de se întâmplă aceasta? 

— Mie îmi spune gândul că, dacă omul se smerește și cere 
mila lui Dumnezeu, El îl ajută și așa sporește. 

— Așa este. Este nevoie de smerenie. Sporire duhovnicească 
există acolo unde există și multă smerenie. 

Toţi cei care au găsit calea smeritei cugetări înaintează în 
viaţa duhovnicească repede, statornic și fără osteneală. Încă nu 
am înţeles ce este această putere mare care e smerenia! În ea 
stă toată sporirea duhovnicească. Cu cât se smerește cineva, cu 
atât primește mai mult Har de la Dumnezeu și cu atât sporește 
mai mult. Câtă putere are smerenia, și cu toate acestea oamenii 
nu o pun în valoare! 

— Gheronda, un suflet smerit duce o luptă duhovnicească 
mai ușoară? 


— Desigur, căci, dacă-l îmboldești puţin pe cel smerit, 
aleargă mult. Ia o bilă și arunc-o într-o parte, și se va rostogoli; 
arunc-o în cealaltă parte și iarăși se va rostogoli. Fiindcă este 
netedă, ea nu se împiedică de nimic. 

— Gheronda, este posibil ca, străduindu-se cineva să cultive 
smerenia, să se umilească neîncetat pe sine și astfel să cadă în 
deznădejde? 

— Nu, căci smerenia adevărată aduce nădejde, iar nu 
deznădejde. Egoismul aduce deznădejde, fiindcă cel egoist se 
încrede în el însuși, pe când cel smerit nădăjduiește în mila lui 
Dumnezeu. Din zdrobirea smereniei crește încet-încet omul 
duhovnicesc. Iar apoi toată viaţa omului este o mare nevoință 
plină de mărinimie. Cu toate acestea, el înaintează mereu cu 
multă nădejde în Dumnezeu și fiind deznădăjduit de sinele său, 
în înțelesul cel bun, adică deznădăjduit de propriul eu. 

— Un om care nu are o stare duhovnicească bună simte și el 
nădejdea în mila lui Dumnezeu? 

— Și de unde știe cineva dacă are stare duhovnicească bună? 
Un singur lucru poate ști omul: că nu are stare duhovnicească 
bună. Și s-o aibă, tot nu o vede, căci atunci își vede propria 
păcătoșenie. Căci cel care se nevoiește pentru sporirea 
duhovnicească nu vede niciodată că a sporit, ci-și vede numai 
căderile sale. 


Cei smeriţi își păstrează bogăţia lor duhovnicească 
în vistieria lui Dumnezeu 


— Gheronda, văd că nu-mi place să mă nevoiesc în ascuns. 
Nu cumva de aceea simt înlâuntrul meu un gol? 

— Tu numai de nebună (pentru Hristos] nu ești bună!... 
Lucrul acesta cere multă smerenie. Ascultă, dacă vrei să iubești 
nevoinţa în ascuns, citește viața Cuvioasei Isidorat%, ca să 
cunoști ce galbeni avea Sfânta, ce virtuţi avea, și să arunci banii 
tăi falși, ăia de aramă, iar de acum încolo să aduni galbeni de 
aur și să-i ascunzi în inima ta și să-i zăvorăști bine, ca să nu-i 
fure aghiuţă. 

Nebunii pentru Hristos nu sunt goi pe dinăuntru, ci revarsă 
din preaplinul dragostei cu care i-a umplut Dumnezeu. Mari 
Sfinţi sunt aceștia. Ei par că spun neghiobii, dar în realitate dau 
sfaturi înțelepte, care au multă profunzime. Smerenia lor e 
foarte mare și nu se socotesc deloc pe ei înșiși. De aceea și 


Dumnezeu îi învrednicește să cunoască tainele dumnezeiești și 
să dobândească multe harisme. 

— Gheronda, cum de unii farasioţi, deși îl vedeau pe Sfântul 
Arsenie făcând atâtea minuni, nu-l înțelegeau, ci îl judecau 
greșit? 

— Sfinţii mai mult se nevoiau să-și ascundă bogăţia 
duhovnicească decât să o dobândească. Sfântul Arsenie își 
ascundea și el virtuțile sub diferite cojoace, și era firesc ca 
oamenii superficiali să nu-l „vadă” și să-l judece după cojoacele 
din afară, adică după ciudăţeniile prefăcute pe care le vedeau 
la el. Adică Sfântul, vrând să fugă de admiraţia oamenilor, se 
străduia întotdeauna să le arate opusul fiecăreia dintre virtuțile 
pe care le avea. Firește, câți aveau virtuţi ascunse înțelegeau ce 
comoară ascundea Sfântul. 

Eroii cei smeriţi și ascunși ai lui Hristos se arată a fi cei mai 
înţelepţi din lume, căci reușesc să-și păstreze comoara 
duhovnicească în vistieria lui Dumnezeu. De aceea să simțim 
multă bucurie când trăim în ascuns, căci atunci vom vedea faţa 
lui Dumnezeu în viaţa viitoare, simțind prezenţa Lui lângă noi 
încă din această viaţă. 


PARTEA A DOUA 


DRAGOSTE DUHOVNICEASCĂ 


«Omul duhovnicesc își dăruiește dragostea mai întâi lui 
Dumnezeu, apoi oamenilor, iar preaplinul dragostei lui îl 
dăruiește animalelor și întregii zidiri». 


CAPITOLUL 1 


Dragostea nesecată a lui Dumnezeu și dragostea 
noastră către Dumnezeu 


Dumnezeu ne „bombardează” cu dragostea Sa 


— Gheronda, uneori simt cu tărie dragostea lui Dumnezeu și 
sufăr când văd cât sunt de nerecunoscătoare. 

— Îţi doresc să te arăţi vrednică de binefacerile cele multe 
ale lui Dumnezeu. Spunea David; „Mila Ta, Doamne, mă va 
urma întru toate zilele vieţii mele” (Prochimenul Vecerniei de 
marți seara. Vezi și Psalmul 22, 6). Să spui și tu la fel, fiindcă 
este adevărat că asta ți se întâmplă și ţie. La fel cum tot 
adevărat este și faptul că recunoști lucrul acesta și-l 
mulțumești, și-L slăvești pe Dumnezeu. 

Când omul mărturisește dragostea lui Dumnezeu, atunci și 
Dumnezeu îl... „bombardează? cu dragostea Sa. Poate vă 
surprinde cuvântul „bombardează”, dar pentru a dizolva 
tartrul sau granitul dimprejurul inimii noastre, este nevoie de 
bombe dumnezeiești al căror material explozibil să fie 
dragostea lui Dumnezeu. Când această coajă groasă va fi 
dizolvată atunci inima devine sensibilă și omul se înduioșează 
chiar și înaintea celor mai mici binefaceri ale lui Dumnezeu. Se 
simte foarte îndatorat față de Dumnezeu și este continuu 
copleșit, căci, în timp ce el se gândește cum să-și achite datoria, 
Dumnezeu îi dă tot mai multe binecuvântări, până ce sufletu-i 
mărinimos se topește de dragostea Lui. 

— De ce ne iubește atât de mult Dumnezeu? 

— Pentru că suntem copiii Lui. Mai mult nu pot să vă spun. 

— Gheronda, dacă cineva care se nevoiește are mereu 
aceleași căderi, nu-L supără și-L dezamăgește pe Dumnezeu? 

— Oare Dumnezeu așteaptă vreun avantaj de la noi? Nu. 
Suntem însă copiii Lui și El ne iubește pe toţi la fel. Am văzut 
odată un tată care avea și un copilaș puţin cam nătâng căruia îi 
curgea nasul, iar el și-l ștergea cu mâneca, dar îl strângea în 
braţe și pe acesta, și-l săruta și-l mângâia ca și pe ceilalți. Tot 
astfel și Dumnezeu, ca un Părinte Bun ce este, nu-și iubește 
numai copiii plini de har, ci și pe cei slabi duhovnicește, pentru 


care-L doare îndeosebi și de care se îngrijește mai mult. 

Nimeni nu poate cuprinde cu mintea cât de mult îl iubește 
Dumnezeu pe om! Dragostea Lui nu poate fi asemănată cu 
nimic, nu are hotare. Este atât de mare, încât, dacă omul simte 
cât de puţin această dragoste, inima lui cea de lut nu ar putea 
rezista, ci s-ar topi, fiindcă este lut. 

Dumnezeu îngăduie de multe ori ca dragostea Lui să se 
reverse cu îmbelșugare peste făpturile Lui și atunci sufletul 
nostru se învăpăiază. Vedem că dumnezeiasca dragoste este 
atât de dulce, atât de mare, încât nu o putem suporta și 
ajungem să spunem: „Dumnezeul meu, ajunge! Stăvilește puţin 
dragostea Ta, căci nu o pot indura!”. În acest fel, Dumnezeu 
vrea să ne arate că El are toată bunăvoința să ne dea din belșug 
dragostea Sa, dar nu o face pentru că bateria noastră e de 
capacitate mică. Este nevoie deci să o mărim pentru a încăpea 
în ea mai multă dragoste dumnezeiască, deoarece energia 
divină a dragostei lui Dumnezeu vine la noi în funcţie de 
capacitatea pe care o avem. 

— Cum se poate mări această „capacitate”? 

— Cu cât se va curăţi inima noastră, cu atât îi va crește 
capacitatea și vom primi dragostea dumnezeiască cea 
nemărginită, necuprinsă și nesecată. 


Buna împărțire a dragostei 


— Gheronda, se poate ca dragostea mea faţă de un Sfânt să- 
mi împuţineze dragostea pentru Dumnezeu? 

— Nu, căci în multa evlavie și iubire pe care o are cineva 
pentru un Sfânt se ascunde marea dragoste și evlavie faţă de 
Dumnezeu Cel în Treime și față de Maica Domnului. 

Fără îndoială că acela care-i cinstește pe Sfinţi o cinstește cu 
mult mai mult pe Maica Domnului. La fel cum cel care o 
cinstește mult pe Preasfânta Născătoare de Dumnezeu firește 
că cinstește inc mai mult pe Preasfânta Treime. Și, vezi tu, 
pentru Sfântul cu care ţii legătura și pentru care simți multă 
recunoștință, ai putea chiar să te jertfești. Dar daca pentru un 
Sfânt te-ai jertfi, oare nu te-ai jertfi pentru Dumnezeu? 

Mare lucru înseamnă dragostea pentru Hristos, pentru 
Maica Domnului, pentru Sfinţi. Este o dragoste care nu se 
compară cu nicio altă dragoste. Este sigură: ţi se răspunde la ea 
întotdeauna. 


— Se poate ca cineva să-L iubească pe Dumnezeu și să nu-i 
iubească pe oameni? 

— Nu, căci dacă Îl iubești pe Dumnezeu, este cu neputinţă să 
nu iubești chipul lui Dumnezeu, care este omul. Dragostea 
noastră către Dumnezeu aduce cu ea dragostea către 
aproapele, căci acela care se apropie de Dumnezeu se face 
aproapele tuturor oamenilor, precum Sfinţii. Iar în dragostea 
noastră către aproapele se ascunde marea noastră dragoste 
către Dumnezeu. 

Când cineva își dăruiește inima lui Dumnezeu, iubește toată 
zidirea: nu numai pe toți oamenii, ci și păsările și copacii, chiar 
și șerpii. Atunci se închină cu evlavie nu numai lui Dumnezeu 
și Sfinţilor, ci și icoanelor lui Dumnezeu, adică oamenilor. Și 
toate creaturile, mici și mari, lemnișoare și pietricele preţioase 
sau neînsemnate, le ia cu evlavie și le sărută ca pe o 
binecuvântare de la Făcătorul său, așa cum sărută un obiect 
mic sau mare pe care II primește ca binecuvântare de la o 
persoană dragă lui. 


Suirea la Ceruri 


— Gheronda, cum ajunge omul la Dumnezeu? 

— Sunt două căi pe care poate urca cineva acolo sus la 
Dumnezeu ca să-L înduplece să coboare și să rămână cu el. 
Prima cale este pocăința sinceră pe care o fac cei foarte 
păcătoși. Când aceștia își dau seama de marile lor căderi și se 
smeresc mult, Dumnezeu pentru multa lor smerenie îi iubește 
mult și îi înalţă până la Ceruri. „Mare bucurie se face în Ceruri 
pentru un om care se pocăiește” (Vezi Luca 15, 7), spune 
Evanghelia. E firesc atunci ca și păcătoșii să-L iubească mult pe 
Dumnezeu, fiindcă le-a șters o datorie mare. A doua cale este 
atunci când omul se păstrează curat de păcatele de moarte. Se 
cuvine atunci ca el să-l mulțumească Bunului Dumnezeu 
pentru că l-a păzit încă de mic copil și nu l-a lăsat să-și întineze 
haina sufletului. Și pe tine, dacă nu te-ar fi păzit Hristos de 
mică ca pe un pui de cloșcă sub aripile Sale, poate că astăzi erai 
cea mai păcătoasă din lume. De aceea să-L slăvești zi și noapte 
pe Bunul Dumnezeu pentru acest mare dar al Său și să verși 
lacrimi de bucurie și de recunoștință faţă de El. Aceste lacrimi 
au aceeași putere —- sau poate chiar una mai mare - ca și 
lacrimile pocăinţei. Atunci omul se înalţă la Ceruri, ajunge la 


Dumnezeu și îl slăvește neîncetat, precum îngerii. Și, deși 
trăiește pe pământ, e ca și cum ar trăi în Cer. Atunci toată viaţa 
lui este o doxologie, iar moartea o așteaptă slăvind pe 
Dumnezeu, pentru că se gândește că va merge pentru 
totdeauna lângă Dumnezeu, Care este destinaţia lui. Atunci 
izbucnește în doxologia cea mai înaltă: „Slavă Tie, Celui ce ne-ai 
arătat nouă lumina...”. 


Să-i dăruim dragostea noastră lui Hristos 


— Gheronda, ce să fac ca să ajung să-L iubesc pe Dumnezeu? 

— Ca să-L iubești pe Dumnezeu, trebuie să pornești de la 
jertfă. Când omul nu se socotește pe sine și se jertfește, atunci 
lucrurile decurg firesc: îl iubește pe aproapele său, îl iubește și 
pe Dumnezeu. Toţi cei care spun că-L iubesc pe Dumnezeu, dar 
nu se jertfesc pentru aproapele lor, „L-au iubit pe Dumnezeu cu 
gura lor, dar cu limba lor L-au mintit pe El” (Psalmul 77, 40). 

— Gheronda, cum se poate înmulți dragostea față de 
Dumnezeu? 

— Să-L aveţi pururea pe Dumnezeu în mintea voastră, să 
cugetaţi la Dumnezeu, să rostiți Rugăciunea lui Iisus, să vorbiti 
cu Dumnezeu. Făcând omul această lucrare, simte dragostea lui 
Dumnezeu la început puţin, iar mai târziu, pe măsură ce 
înaintează, o simte tot mai mult. Mintea și-o ţine de acum 
permanent la Dumnezeu și nu-l mai atrage nimic din cele 
pământești şi  deșarte. Dragostea către Dumnezeu se 
înflăcărează în inima lui, i-o umple, iar el nu vrea să mai cugete 
la nimic altceva decât la Dumnezeu. Nimic din cele ale lumii 
nu-l mai interesează și se gândește neîncetat la Părintele 
Ceresc. Vezi, știința îi captivează pe cei preocupaţi de 
descoperiri. Dar oare de ce nu suntem noi absorbiți de Hristos? 

— Ce ne oprește, Gheronda, să-L căutăm pe Hristos cu o 
astfel de râvnă? 

— Nimic nu ne oprește. Minte avem, maturi suntem. Noi 
înșine suntem piedica. 

— Dacă nu ne lepădăm de noi înșine, cum să intre Hristos 
înlăuntrul nostru? Dacă ne lepădăm de noi înșine și pleacă din 
noi chiriașul cel rău, adică omul cel vechi, atunci va locui în 
locul gol al inimii omul cel nou al Noului Testament, umplând 
de dragoste templul ființei noastre și întreaga noastră 
existenţă, pentru că va găzdui înlăuntrul nostru Dragostea, 


Hristos. Atunci inima omului devine clopot și sună mereu cu 
veselie și atât de tare, încât sunt gata să i se spargă doagele, 
adică coastele, care sunt tencuite cu lut, lut ce a devenit trup la 
porunca lui Dumnezeu. Iar dacă te afli în pustie și nu există 
acolo biserică, atunci trupul tău va deveni biserică, iar inima ta 
clopot. 

Când omul își dăruiește inima lui Dumnezeu, atunci mintea 
îi este răpită și ea de dragostea lui Dumnezeu, iar inima lui 
saltă neîncetat; își simte capul ușor, iar trupul ca un fulg. Iar 
când dragostea lui Dumnezeu este mai multă decât poate inima 
să cuprindă, atunci bătaia inimii este auzită și de cei din jurul 
său, căci la această stare participă și trupul. 

O inimă atât de mică să poată iubi atât de mult! Și dacă 
dragostea omului pentru Dumnezeu este atât de mare, gândiţi- 
vă cum este dragostea lui Dumnezeu! Vorbesc de cantitate, căci 
în ceea ce privește calitatea, dragostea lui Dumnezeu este 
aceeași cu dragostea noastră, atunci când și a noastră este 
duhovnicească. 

Cât de mare este răul pe care-l facem cei mai mulţi dintre 
noi când nu voim să-l dăruim lui Hristos dragostea noastră, ci o 
irosim în lucruri pământești, ieftine și deșarte! Chiar și o viaţă 
de o mie de ani și o mie de inimi să-i dea cineva lui Hristos nu 
sunt de ajuns pentru marea dragoste pe care ne-a arătat-o și pe 
care ne-o arată în continuare: ne iartă, ne rabdă și ne curățește 
cu dumnezeiescul Său Sânge sufletele noastre cele murdare. 


Flacăra dragostei lui Dumnezeu 


— Gheronda, de ce nu-L iubesc pe Dumnezeu așa cum iubesc 
o persoană dragă lângă care doresc să fiu? 

— Asta vine încet-încet după multă nevoinţa, căci altfel 
oamenii ar lua foc și ar arde de dragostea lui Dumnezeu. Deși 
ar fi frig în jurul lor, ar simţi că iau foc și mulţi și-ar lua câmpii. 
Odată, un soldat, în timp de război, și-a lăsat unitatea și a plecat 
în munte. Se aprinsese în inima lui o așa flacără, încât nimic 
nu-l mai putea reține; voia să meargă să se roage. Nu a ţinut 
cont de nimic. S-a dus, a găsit o peșteră, a intrat în ea și se ruga. 
Când ceilalți soldaţi au plecat în incursiune, l-au găsit și l-au 
prins. „Asta e un dezertor”, au spus ei. După aceea 
comandantul l-a chemat la interogatoriu. „De ce ai făcut asta?”. 
„Ard, domnule comandant, ard pentru Hristos! Știţi ce 


înseamnă să arzi?”. „Bine, dar eu nu ard?”, îi spune 
comandantul. „Eu ard, domnule comandant! înţelegeţi?” a 
repetat el. Ca și cum ar fi spus: „Dacă ardeţi, plecaţi și 
dumneavoastră!”. L-a ajutat însă Dumnezeu și a scăpat de 
Tribunalul Militar. Dacă pe timp de pace un soldat care pleacă 
de la locul său are de-a face cu Tribunalul Militar, cu atât mai 
mult dacă pleacă pe timp de război!?%. 

— Gheronda, când cineva se află în această stare, simte o 
căldură în tot trupul? 

— Da, dar mai cu seamă în zona pieptului. Când se aprinde 
dragostea duhovnicească, ia foc tot pieptul. O flacără devine tot 
pieptul. Omul este ars de flacăra dulce și puternică a dragostei 
lui Dumnezeu, zboară, iubește cu dragoste adevărată, maternă. 

Această flacără lăuntrică, pe care o aprinde însuși Hristos cu 
dragostea Sa, încălzește trupul mult mai mult decât flacăra 
focului și are puterea să ardă orice gunoi, orice gând rău pe 
care i-l aruncă aghiuţă, precum și orice dorință rea sau imagine 
urâtă. Atunci sufletul simte desfătările dumnezeiești, care nu se 
compară cu nicio altă desfătare. 

Ah, această flacără încă nu a intrat înlăuntrul vostru! Dacă 
se aprinde și învăluie inima voastră, nu vă vor mai mișca deloc 
lucrurile deșarte. Mă rog ca Dumnezeu să ardă inimile voastre 
cu dragostea Sa! 


Iubirea dumnezeiască!30) 


— Gheronda, iubirea dumnezeiască este dragostea pentru 
Dumnezeu? 

— Dumnezeiasca iubire este ceva mai presus decât 
dragostea pentru Dumnezeu: este nebunie. Legătura dintre 
dragoste, iubire și nebunie este întocmai cu cea dintre invidie, 
ură și ucidere. Dragostea scumpă pentru Dumnezeu dimpreună 
cu jertfele ei fierbe ușor inima, iar iubirea dumnezeiască 
izbucnește în afară, ca aburul ce nu poate fi stăpânit, și se 
unește cu Dumnezeu. 

Iubirea dumnezeiască înmoaie oasele tari și le face atât de 
moi, încât omul nu se mai poate ţine pe picioare, ci cade. 
Devine ca lumânarea, care, stând într-un loc cald și neputând 
rămâne dreaptă, se îndoaie când într-o parte, când într-alta. O 
îndrepţi, dar iarăși se îndoaie, iarăși cade, fiindcă încăperea 
este caldă, foarte caldă... Când se află cineva în această stare și 


trebuie să meargă undeva sau să lucreze ceva, nu reușește; se 
luptă, încearcă să iasă din această stare... 

— Gheronda, dacă pe cineva cuprins de iubirea 
dumnezeiască, îl doare ceva, simte durerea? 

— În această stare, durerea, dacă este foarte puternică, se 
micșorează și devine suportabilă, iar dacă este mică, dispare cu 
totul. Vezi, cei îndrăgostiţi sunt ca și răpiți, nici somnul nu-i 
prinde. Îmi spunea un monah: „Gheronda, fratele meu s-a 
îndrăgostit de o ţigancă și nici să doarmă nu mai poate. Spune 
continuu: «Paraschiva mea, Paraschiva mea!». Să-i fi făcut 
vrăji? Nu știu. Eu sunt de atâţia ani călugăr și nu o iubesc pe 
Maica Domnului nici măcar cât o iubește fratele meu pe tiganca 
asta! Să nu-mi tresalte inima deloc!”. 

Din nefericire, sunt oameni duhovnicești care se smintesc 
atunci când aud cuvântul „iubire dumnezeiască”. Nu au înţeles 
ce înseamnă iubirea dumnezeiască și de aceea vor să scoată 
acest cuvânt din Mineie și din Octoih, spunând că smintește. 
Unde am ajuns! Dimpotrivă, cei din lume, care au trăit iubirea 
[eros) lumească, dacă le vorbești despre iubirea dumnezeiască, 
îndată vor spune: „Aceasta trebuie să fie ceva superior”. Dacă 
aţi ști pe câţi tineri, care au cunoscut dragostea lumească, îi 
întorc la Dumnezeu când le vorbesc de iubirea dumnezeiască! 
„Voi aţi căzut vreodată din pricina dragostei pe care o simțeaţi? 
îi întreb. Aţi simţit vreodată că nu vă puteţi mișca, că nu puteţi 
face nimic?”. Atunci ei își dau seama îndată că este vorba de 
ceva mai înalt și astfel ne înțelegem. „Dacă noi, spun ei, simțim 
ceva din această dragoste lumească, închipuie-ți cum este cea 
cerească!”. 


Nebunia dumnezeiască 


— Cum poţi să înnebunești, Gheronda, de dragostea lui 
Dumnezeu? 

— Să te însoţești cu... nebuni, ca să te molipsești și tu de 
nebunia lor duhovnicească! Mă voi ruga ca să te vad... nebună 
de legat! Amin. 

Am și eu o mică experienţă de nebunie duhovnicească, care 
vine din iubirea dumnezeiască. Atunci omul ajunge la sfintita 
„distragere” [e absent faţă de cele petrecute În jurul lui] și nu 
mai vrea să cugete la nimic altceva decât la Dumnezeu, la cele 
dumnezeiești, la cele duhovnicești, la cele cerești. Fiind 


îndrăgostit dumnezeiește, este mistuit lăuntric de o flacără 
dulce și răbufnește în afară, nebunește, în spaţiul dumnezeiesc 
al cucerniciei, slăvind zi și noapte ca un înger pe Dumnezeul și 
Ziditorul său. 

— Acesta este extaz? 

— Da, atunci omul se află în afară de sine, în sensul cel bun. 
Aceasta este „Ieși din sine, înfricoșându-te, Cerule” (Din irmosul 
cântării a noua a canonului din Sâmbăta Mare). 

Nebunia dumnezeiască îl scoate pe om în afara atracției 
pământului; îl urcă la tronul lui Dumnezeu, iar omul se simte 
pe sine ca un cățeluș la picioarele stăpânului său, căruia îi linge 
picioarele cu bucurie și credincioșie. 


Beţia dumnezeiască 


— Gheronda, mă tem că nu o să mă mântuiese. 

— Nu te teme! Vom merge împreună acolo sus! Numai să-i 
spui stareţei să ne dea două sticle mari pentru drum. la aminte 
însă să fie de plastic, nu din sticlă, ca să nu se spargă pe drum... 
Le vom umple cu apă și, până să ajungem la Cer, o vom bea din 
pricina ostenelii! Vom lăsa numai trei degete de apă și îl vom 
ruga pe Hristos să o binecuvânteze, să o facă vin, după care îl 
vom bea și ne vom îmbăta duhovnicește lângă Hristos. 

— Care este această apă? 

— Este dragostea către Hristos și către fraţi. 

— Iar beţia? 

— Este beţia care vine de la Duhul Sfânt. Cei care se îmbată 
de la Duhul Sfânt se veselesc continuu de dragostea lui 
Dumnezeu, Părintele lor. 

Dacă omul se îmbată duhovnicește cu vinul ceresc, viaţa lui 
pământească devine mucenicească, însă în înţelesul cel bun. 
Devine nefolositor pentru lume și nimic din cele pământești 
nu-l mai atrage, „socotindu-le gunoaie” (Vezi Filipeni 3, 8) pe 
toate. Vezi, celor care beau mult și se îmbată nu le mai pasă 
apoi de nimic. „Bădie Tănase, îţi arde coliba!”, strigau la un 
pătrânel căruia îi luase foc coliba. „Las-o să ardă!” spunea el, 
fiindcă băuse și se îmbătase. 

Bună este cealaltă beţie, cea cerească, dar trebuie să fii 
permanent acolo, la „butoiul” ceresc cel nesecat. 

Vă doresc să găsiți caneaua cea dumnezeiască și să beţi și să 
vă îmbătaţi mereu de vinul Raiului! Amin. 


CAPITOLUL 2 
Dragostea către aproapele 


Dragostea și smerenia, cele două virtuţi înfrățite 


— Gheronda, cum mă voi mântui cu atâtea patimi ce am? 

— Cu dragostea și cu smerenia. De îndată ce vor crește 
aceste două virtuţi, mândria și răutatea vor rămâne atrofiate, 
iar patimile vor trage să moară. În felul acesta, încet-încet, vor 
dispărea toate patimile, iar toate celelalte virtuţi vor veni de la 
sine. De aceea îndreaptă-ți toate puterile spre dobândirea 
dragostei și a smereniei. 

Adevărata dragoste se îmbrățișează cu smerenia ca doi fraţi 
gemeni, care se iubesc foarte mult. Dragostea nu se desparte de 
smerenie. În dragoste găsești smerenia, iar în smerenie găsești 
dragostea. 

Pentru mine, temelia vieții duhovnicești este dragostea și 
smerenia. Unde există dragoste, acolo locuiește Hristos, Iubirea, 
iar Harul lui Dumnezeu nu mai vrea să plece de acolo unde 
există smerenie. Atunci Dumnezeu împârăţește pretutindeni, 
iar pământul se transformă în Rai. Însă acolo unde lipsește 
dragostea și smerenia, acolo locuiește aghiuţă, vrăjmașul, iar 
oamenii trăiesc încă de aici iadul împreună cu el, înrăutățindu- 
și și mai mult starea lor în cealaltă viaţă. 

Calea cea mai ușoară pentru a ne mântui este dragostea și 
smerenia; pentru acestea vom fi judecaţi. Aceste două virtuţi îl 
înduioșează și-L înduplecă pe Dumnezeu, iar pe om, făptura 
mâinilor Sale, îl urcă la Cer. După aceste însușiri, smerenia și 
dragostea, îi deosebesc Sfinţii îngeri pe copiii lui Dumnezeu, îi 
iau cu dragoste, îi trec fără frică prin vămile văzduhului (Vezi 
Monahul Grigorie, ucenicul Sfântului Vasile cel Nou, Vămile 
văzduhului) și îi urcă la Dumnezeu, Părintele cel iubitor. 


Dragostea cea prețioasă și adevărată 


După mine, dragostea este de trei feluri: dragostea 
trupească, care este plină de microbi spirituali, dragostea 
lumească, care este de suprafaţă, formală, ipocrită, fără 
profunzime şi dragostea duhovnicească, care este cea 


adevărată, cea curată, cea scumpă. Aceasta-i dragostea cea fără 
de moarte care rămâne în „vecii vecilor”. 

— Gheronda, și cum îmi voi da seama dacă am dragoste 
adevărată? 

— Ca să-ți dai seama, trebuie să cercetezi dacă îi iubești pe 
toți deopotrivă și dacă îi consideri pe toţi oamenii mai buni 
decât tine. 

— Mi s-a răcit dragostea pentru Dumnezeu și pentru 
aproapele. 

— Seamănă puţina dragoste care ţi-a rămas, pentru ca ea să 
încolțească, să crească, să rodească și să seceri dragoste. Apoi 
dragostea înmulțită pe care o vei secera o semeni din nou și, 
încet-încet, îți vei umple hambarul, încât nu vei avea unde s-o 
pui, căci, cu cât semeni mai multă dragoste, cu atât se 
înmulțește mai mult. Să spunem că un țăran are un săculeț de 
sămânță, pe care o seamănă. Apoi adună rodul și umple un 
săculeț mai mare. Semănând apoi sămânţa din acest săculeţ, va 
umple un sac întreg. Iar când adună multă sămânță și o 
seamănă, va umple un hambar. Pe când, dacă păstrează 
sămânţa în săculeţ și nu o seamănă, sămânţa va face viermi. 
Trebuie să arunce sămânța în pământ ca să încolțească, să 
crească și să facă rod. 

Tot astfel se întâmplă și cu dragostea. Dragostea, ca să se 
înmulțească, trebuie să o dăruiești. Însă cel care nu dă chiar și 
puţina dragoste pe care o are, seamănă cu cel care are un 
pumn de sămânță, dar o păstrează și nu o seamănă. Acesta este 
robul cel viclean, care a ascuns talantul (Vezi Matei 25, 25). 

Vei primi dragoste potrivit cu dragostea pe care o vei dărui. 
Dacă nu dăruiești dragoste, nu vei primi dragoste. Vezi, mama 
dăruiește continuu copiilor ei, dar și primește continuu de la ei, 
dragostea ei crescând mereu. Însă dacă cerem dragostea 
celorlalți numai pentru noi înșine și vrem ca toţi să ne dea, iar 
când facem un bine ne gândim la răsplată, atunci nu avem o 
dragoste prețioasă, ci una ieftină. Atunci ne înstrăinăm de 
Dumnezeu și nu primim dragoste nici de la Dumnezeu, nici de 
la oameni. 

Cei cu dragoste lumească se ceartă care dintre ei să înhaţe 
mai multă dragoste pentru sine. Câţi însă au dragostea cea 
prețioasă, cea duhovnicească, se ceartă care dintre ei să 
dăruiască celuilalt mai multă dragoste. Ei iubesc fără să se 


gândească dacă sunt sau nu iubiți de ceilalţi, nici nu cer 
celorlalți să-i iubească. Vor doar să dăruiască și să se dăruiască, 
fără a vrea să li se dea ceva sau să li se dăruiască cineva. 
Oamenii aceștia sunt iubiți de toți, dar cel mai mult de 
Dumnezeu, cu Care se și înrudesc. 

Dragoste fără a lua ceva în schimb! Să nu facem fapte bune 
ca să primim binecuvântări. Să cultivăm dragostea cea nobilă, 
cea prețioasă, pe care o are Dumnezeu, iar nu dragostea cea 
lumească și ieftină, cea plină de toată neputinţa omenească. 

— Gheronda, îmi este greu să-mi dăruiesc dragostea acolo 
unde știu că nu o vor preţui. 

— Îţi vine greu fiindcă nu ai dragoste adevărată. Pe cel care 
are dragoste adevărată nu îl preocupă dacă dragostea lui este 
preţuită sau nu. Nici măcar nu-și amintește de jertfa pe care o 
face pentru aproapele său, deoarece o face din dragoste curată. 

— Dar cum pot să uit binele pe care-l fac? 

— Aruncă-l în mare... Așa o să-l uiţi. Dar să uiţi și răul pe 
care ţi-l fac alţii. Și astfel vei aduna o bogăţie duhovnicească 
chiar fără să-ţi dai seama. 


Să îndepărtăm propriul eu din dragostea noastră 


— Gheronda. Care este măsura dragostei? 

— „Să vă iubiţi unii pe alţii, precum și Eu v-am iubit pe voi” 
(Vezi Ioan 13, 34 și 15. 12). Prin aceasta Hristos vrea să spună 
că trebuie întotdeauna să ne jertfim pentru ceilalți, precum și 
El S-a jertfit pentru noi. 

— Se poate ca în jertfa să existe voie proprie? 

— Da, se poate. Îmi amintesc că, pe când eram încă mirean, 
un om din Koniţa, îndată după slujba de înviere, spunea în 
auzul tuturor: „Voi merge sus la mănăstire, să-i aprind Maicii 
Domnului candelele”. Însă după felul cum o spunea, puteai să- 
ți dai seama că are mândrie, voie proprie... Se ducea, deci, 
noaptea, sus la mănăstire ca să aprindă candelele, două ore dus 
și două ore întors. Și pe ce drum rău mergea! Iar acolo la 
bisericuţă erau toate părăsite, aruncate pe ici-colo. De unde să 
găsești plută de candelă și fitil? Și el făcea toată această 
osteneală, dar până la urmă în zadar. Dacă îi spuneai: „Când te 
vei duce acum acasă, aprinde candela!”, poate că n-o aprindea! 
Dacă voia într-adevăr să facă o jertfa trebuia să meargă și să 
aprindă candelele la mănăstire simplu, fără zgomot. 


— Deci se poate ca cineva să facă o jertfă din mândrie? 

— Cum să nu? Își poate jertfi chiar și viaţa, precum spune 
Apostolul Pavel, dar dragoste să nu aibă (Vezi Corinteni 13, 3). 

— Această jertfă are valoare? 

— Nu-ţi amintești ce spune Apostolul Pavel? „Dacă dragoste 
nu am, nimic nu sunt” (Vezi I Corinteni 13, 2). Jertfa, ca să fie 
plăcuta lui Dumnezeu, nu trebuie să aibă elemente omenești, 
interes, mândrie etc. Când cineva se jertfește cu smerenie, 
atunci are dragoste și Îl înduioșează pe Dumnezeu. Când 
vorbesc despre dragoste, vorbesc despre dragostea adevărată, 
autentică, care are nobleţe. Căci te poţi împăca la gândul că ai 
dragoste pentru că dai totul, și cu toate acestea dragoste să nu 
ai, din cauză că prin această dragoste vrei să ieși în evidenţă, 
adică urmărești interesul tău personal. 

Pentru ca dragostea noastră să fie autentică, trebuie să o 
purificăm, să îndepărtăm propriul eu din dragostea noastră. 
Iar când toţi își îndepărtează propriul eu din dragostea lor, 
atunci unul este în celălalt și toți sunt unul, fiind de acum 
înainte uniți de dragostea cea una a lui Hristos. Și în Hristos 
toate problemele sunt rezolvate, fiindcă dragostea lui Hristos 
dezleagă toate problemele. 


Dragoste de mamă pentru toti 


— Gheronda, cum poate cineva să strângă întreaga lume în 
inima lui? 

— Cum poate îmbrăţișa toată lumea, când mâinile lui sunt 
mici? Pentru a strânge cineva toată lumea în inima lui, trebuie 
să-și lărgească inima. 

— Și cum se face lucrul acesta? 

— Cu dragostea. Dar nici aceasta nu ajunge. Este nevoie de 
dragoste de mamă. Mama își iubește copiii mai mult decât pe 
ea însăși. Cine dobândește această dragoste îi iubește nu numai 
pe cei care îl iubesc, ci și pe cei care îl vatămă. Căci așa cum 
mama le justifică pe toate, tot astfel și el găsește întotdeauna 
circumstanţe atenuante pentru ceilalți și ia sarcina asupra sa. 
Chiar și atunci când i se fură ceva, tot el simte mustrări de 
conștiință ca nu cumva hoţul să fie prins și băgat în închisoare. 
Își spune în sinea sa: „Din cauza mea a fost băgat în temniţă. 
Dacă găseam un mod de a-i da banii de care avea nevoie, nu ar 
fi furat și nu ar fi fost acum în închisoare”. 


Dragostea de mamă pe toate le acoperă, pe toate le șterge. 
Dacă un copil face o pagubă sau se poartă urât, mama lui îl 
iartă îndată, fiindcă este copilul ei. Așa și tu, când îţi iubești 
aproapele cu iubire de mamă, îi justifici slăbiciunile și nu-i vezi 
greșelile; și, chiar dacă le vezi, le ierti. Atunci inima ţi se umple 
de dragoste, fiindcă devii următor al lui Hristos, Care ne rabdă 
pe toţi. 

— Gheronda, pe toate le tratez cu o anumită îngustime, 
strângere de inimă. Nu cumva nu am inimă? 

— Tu nu ai inimă? Știi ce inimă ai? Dar îţi lași îngustimea 
minţii să o înăbușe, iar apoi te chinuiești. Cel care are inimă 
largă, pe toate le rabdă; pe când cel cu inima îngustă, dintr-o 
observaţie sau dintr-o întâmplare neplăcută, se mâhnește mult 
și nu poate răbda. 

— De ce, Gheronda? 

— Fiindcă atât suportă bateria lui. 

— Ce să fac, ca să-mi reziste bateria mai mult? 

— Să cauţi îndreptăţire pentru neorânduielile și lipsurile 
celorlalți. Să înfrunţi totul duhovnicește, cu credință și 
încredere în Dumnezeu. Să te gândești că te afli în mâinile lui 
Dumnezeu, și, dacă nu se face ceva așa cum vrei și cum dorești 
tu, să accepti lucrul ăsta cu bucurie. 

— Cum mi se va lărgi inima? 

— Pentru ca să ţi se lărgească inima, trebuie să scoţi ceva 
dinlăuntrul ei: să-ți arunci afară iubirea de sine. Dacă se va 
usca iedera iubirii de sine și a logicii strâmte care te înăbușă, 
arborele tău duhovnicesc se va dezvolta liber. Mă voi ruga ca 
inima ta să se slobozească repede, în chip desăvârșit, ca să se 
dezvolte și să se lărgească. Amin. 

Știți ce simt eu acum? Simt o așa dragoste de mamă, o așa 
afecţiune și gingășie, pe care n-o aveam înainte(31). 

Toată lumea încape înlăuntrul meu. Vreau să-i îmbrățișez pe 
toți oamenii, ca să-i ajut. Căci dragostea nu poate rămâne 
închisă în inimă. Precum curge și se varsă laptele unei mame al 
cărei copilaș a murit, tot astfel și dragostea vrea să se 
dăruiască. 


Inima nu îmbătrânește niciodată 


— Gheronda. Avva Pamvo spune: „Dacă ai inimă, poţi să te 
mântuiești” (Patericul egiptean, Avva Pamvo, pf. 9). Ce înţelege 


prin „a avea inimă”? 

— Poate înțelege multe. Mai întâi, „a avea inimă” este egal cu 
„a iubi pe Dumnezeu”. În al doilea rând, „a avea inimă” este 
egal cu „a avea sensibilitate”. În al treilea rând, „a avea inimă” 
este egal cu „a avea bunătate”. În al patrulea rând, a avea 
inimă” este egal cu „a avea îngăduință”. În al cincilea rând, „a 
avea inimă” este egal cu „a avea vitejie”. Când spunem „inimă”, 
nu înţelegem o bucată de came, ci râvnă pentru jertfa, dragoste 
nobilă. 

Mare lucru este puterea inimii! Inima este ca o baterie care 
se încarcă continuu. Nu obosește, nici nu îmbătrânește; puterea 
ei nu se istovește niciodată. Dar pentru aceasta trebuie să ne 
punem inima să lucreze. Căci și eu am inimă, și tu ai inimă, dar 
ce să faci cu ea dacă nu o punem la lucru? Dacă cineva nu-și 
pune inima să lucreze, poate să fie un uriaș și să nu aibă curaj 
să facă nimic. Iar altul poate să fie atâtica de mic, și să nu 
obosească deloc, pentru că toate câte face le face din inimă. 
Iată, văd și aici o maică care nu are rezistență, dar fiindcă pune 
inimă în tot ceea ce face, nu simte oboseală. Nu caută să fugă 
de treabă, ci cum să-l odihnească pe celălalt. Face cu dragoste 
orice lucru, pentru că o doare pentru celălalt. Și aceasta nu ca 
să o vadă ceilalți și să-i spună „bravo”. Nu are iubire de sine, 
dorință de a plăcea oamenilor, ci se mișcă în ascuns și astfel 
primește Harul dumnezeiesc și Dumnezeu o ajută. 

Când un om este bolnăvicios sau a îmbătrânit, iar trupul său 
nu se poate osteni, dacă s-a învăţat să lucreze cu inima, aceasta 
îmboldește și trupul ca să lucreze. Este ca o mașină veche cu 
roțile dezumflate, cu osiile stricate, al cărei motor însă este 
puternic și o împinge, și pornește. Pe când un om tânăr și 
sănătos, dacă nu lucrează cu inima, este ca o mașină nouă care 
nu are motor puternic și de aceea nu poate înainta. Cea mai 
mică osteneală este pentru el ca și cum ar răsturna munții. 
Uneori la Colibă se întâmplă ca vreun bătrânel să uite o 
umbrelă sau o geantă și atunci spun câte unui tânăr: „Hai, 
voinicule, aleargă puţin ca să-l prinzi din urmă pe bătrânel!”. 
Dar el, îndată ce aude, oftează. „Nu se va întoarce înapoi. 
Părinte?” mă întreabă. „Hai, măi voinice, îi spun din nou, arată 
puţină dragoste și du-te!”. El oftează din nou. Acesta, numai ce 
a auzit „aleagă puţin”, a și obosit, cu atât mai mult dacă s-ar fi 
dus. 


Dacă omul nu-și pune inima să lucreze, nu seamănă nici 
măcar cu un animal; devine stană de piatră. Inima lui nu este 
bună de nimic. 


Împreună-lucrarea minţii și a inimii 

— Gheronda, uneori înţeleg cu mintea că trebuie să-l iubesc 
pe celălalt, dar nu simt înlăuntrul meu dragoste. 

— Încet-încet, din minte se va duce și în inimă și atunci vei 
simți dragostea. Ca să-l iubești pe celălalt, trebuie să lucreze și 
inima, nu este de ajuns doar mintea. Dacă lucrezi numai cu 
mintea, poți ajunge să spui: „Acum trebuie să-l rabd pe acesta” 
sau: „Trebuie să iau aminte să nu-i spun asta, să nu-i fac 
cealaltă” etc. Asta înseamnă că nu-l iubești pe celălalt. Îl vezi ca 
pe un străin, nu-l vezi ca pe un frate pentru care să te doară și 
să-ți tresalte inima. 

— Gheronda, când există o depărtare între minte și inimă, 
dacă iau o atitudine raţională, inima va urma mintea? 

— Cât de departe este inima de minte? De ce să existe 
depărtare? 

— Pentru că, deși cu mintea iau o poziţie corectă, inima nu o 
poate urma, fiindcă este stăpânită de patimi. 

— Este bun diagnosticul pe care îl dai, dar nu e de ajuns; este 
nevoie și de strădanie pentru a te vindeca. Toată lucrarea 
duhovnicească o face mintea împreună cu inima. Mintea este 
emițătorul, iar inima receptorul. Pe oricare frecvenţă întorci 
emițătorul, pe aceeași frecvenţă va lucra și receptorul. Dacă 
mintea lucrează lumește, trimite inimii semnale lumești; dacă 
lucrează  duhovnicește, inima se înduioșează și suferă 
duhovnicește. De pildă, cum poţi să mănânci mult, când te 
gândești că în altă parte oamenii mor de foame sau că beduinii 
mănâncă bălegarul de la cămile?132 

— Am observat că eu nu iubesc cu inima, ci cu mintea. Cum 
va putea inima să lucreze? 

— Nu știi? Medicii de astăzi, ca să facă inima să lucreze, 
găuresc pieptul și pun înăuntru o... baterie. Și noi trebuie să 
lucrăm cu mintea noastră, astfel încât ea să găurească inima 
pentru ca s-o ia din loc și să înceapă să lucreze. 

— Cum se poate face aceasta, Gheronda? 

— După mine, aceasta se face în trei moduri: fie simţi multă 
recunoștință pentru binefacerile lui Dumnezeu, încât se 


dezgheaţă și-i dă slavă lui Dumnezeu, fie îți simţi greutatea 
păcatelor tale și ceri cu durere iertare de la Dumnezeu, fie te 
pui în situaţia celuilalt aflat la ananghie și suferi pentru el. 

— Gheronda, eu am un comportament spontan. Mă port așa 
cum simt. Este bine acest lucru? 

— Ascultă, când în inimă există dragoste curată și deplină 
către Dumnezeu, atunci orice manifestare spontană a inimii 
este curată. Când însă nu există în inimă dragoste curată, 
atunci spontaneitatea trebuie frânată, căci această manifestare 
spontană este plină de toxine lumești. 

— Ce mă va ajuta să-mi temperez spontaneitatea? 

— Tu nu ai condus mașina? Nu avea frână? Așadar, ia 
spune-mi ce trebuie să faci acum când ai rămas fără... frâne? 

— Trebuie să pun frână inimii. 

— Da, trebuie ca mintea să frâneze inima, pentru că, atunci 
când inima o ia înainte, se irosește fără rost. Ţie Dumnezeu ţi-a 
dat și multă minte și multă inimă, dar nu-ţi foloseşti mintea 
pentru a frâna inima și de aceea o irosești. Să te gândești bine 
înainte de fiecare acţiune, ca să pui corect la lucru inima pe 
care ţi-a dat-o Dumnezeu, cu simplitate și mărinimie. 


„Din sărăcia ei...” 
(Luca 21, 4) 

— Gheronda, Apostolul Pavel spune: „Pe dătătorul de 
bunăvoie îl iubește Dumnezeu” (II Corinteni 9, 7). Eu cu de-a sila 
dăruiesc sau fac vreun lucru bun. 

— Suntem copiii lui Dumnezeu și este de datoria noastră să 
săvârșim binele, fiindcă Dumnezeu este numai dragoste. Ai 
văzut văduva care l-a găzduit pe Proorocul Ilie(33:? 

Era închinătoare la idoli, dar ce dragoste avea înlăuntrul ei! 
Când Proorocul a mers să-i ceară pâine, ea i-a răspuns: „Avem 
puţin untdelemn și o mână de faină. Acestea le voi mânca 
împreună cu copiii mei, iar apoi vom muri”. Nu i-a spus: „Nu 
avem să-ţi dăm”. lar când Proorocul a vrut să-i încerce 
bunăvoința și i-a cerut să facă pâine mai întâi pentru el și după 
aceea pentru copiii ei, ea, sărmana, i-a făcut îndată (Vezi III 
împărați 17, 12-13). Dacă nu ar fi avut înlăuntrul ei dragoste, s- 
ar fi gândit: „Nu-i este de ajuns că i-am spus că avem puţin, ci 
mai și cere să fac mai întâi pentru el o turtă”. Aici s-a făcut 
arătată intenţia ei cea bună ca să ne fie spre pildă. Dar noi, care 


citim Sfânta Scriptură și atâtea cărti, ce facem? 

Îmi amintesc că la Sinai copiii beduinilori%, care nu știau 
nimic din Evanghelie, dacă le dădeai ceva, chiar și foarte puţin 
să fi fost, împărțeau între ei și fiecare lua câte puţin. 

Iar dacă pentru ultimul nu rămânea nimic, îi dădeau ceilalți 
dintr-al lor. 

Toate acestea să le luaţi drept pildă și să vă cercetaţi pe voi 
înșivă ca să vedeţi unde vă aflaţi. Dacă lucrează cineva astfel, 
primește folos nu numai de la Sfinţi și de la nevoitori, ci de la 
toți oamenii. Unul ca acesta se gândește: „Oare eu am o astfel 
de mărinimie? Cum voi fi judecat?”. Pentru că fiecare dintre 
noi va fi judecat de cel mai bun decât el. 

Valoare are faptul de a da din sărăcia noastră, fie că este 
vorba de ceva duhovnicesc, fie de ceva material. Să 
presupunem că am trei perne. Dacă dau pe cea care îmi 
prisosește, această faptă nu are valoare, pe când dacă o dau pe 
cea de sub cap, aceasta are valoare, fiindcă e făcută cu jertfa. 
De aceea și Hristos a spus despre văduvă: „Această văduvă 
săracă a aruncat mai mult decât toţi” (Luca 21, 3) 


Aruncați catastiful cel vechi în focul dragostei 


— Gheronda, nu pot să-i iert ușor pe ceilalți. 

— Tu nu vrei să te ierte Hristos? 

— Cum să nu vreau? 

— Atunci de ce nu-i ierţi și tu pe ceilalți? Să iei bine aminte la 
asta, căci este ceva pentru care Hristos se mâhnește mult. Este 
ca și cum El ţi-ar ierta o datorie de 10.000 de talanti, iar tu nu 
vrei să-i ierți celuilalt 100 de dinari). 

Să spui în gândul tău: „Cum de Hristos, Care este fără de 
păcat, mă rabdă mereu și iartă miliarde de oameni, iar eu să nu 
iert nici măcar o soră?”. 

Într-o zi a venit la Colibă un tânăr despre care știam că 
avusese o neînțelegere cu cineva și, deși acela îi cerea să-l ierte, 
el nu-l ierta. La un moment dat îmi spuse: „Gheronda, roagă-te 
ca să mă ierte Dumnezeu!”. „Mă voi ruga, îi spun. Ca să nu te 
ierte Dumnezeu”. Dar el mi-a repetat: „Gheronda, vreau să mă 
ierte Dumnezeu”. Și atunci i-am spus: „Dacă tu, 
binecuvântatule, nu-i ierți pe ceilalți, cum să te ierte pe tine 
Dumnezeu”?”. 

Dreptatea lui Dumnezeu este dragostea, îndelunga-răbdare; 


nu are nicio legătură cu dreptatea omenească. Această dreptate 
a lui Dumnezeu trebuie să o dobândim și noi. Într-o noapte, un 
om s-a dus la chilia Părintelui Tihon ca să-l jefuiască. După ce l- 
a chinuit destul pe Stareţ — îl strângea de gât cu o funie a văzut 
că nu are bani și a dat să plece. Și în clipa în care pleca, 
Părintele Tihon i-a spus: „Dumnezeu să te ierte, copilul meu!”. 
Acest răufăcător s-a dus apoi să jefuiască și pe un alt călugăr, 
dar acolo l-a prins poliţia și a mărturisit singur că fusese și la 
Părintele Tihon. Atunci polițistul a trimis pe jandarm să-l aducă 
pe Părintele Tihon la interogatoriu, dar Starețul nu voia să 
meargă. „Eu, copilul meu, l-am iertat pe hoț din toată inima 
mea”. Jandarmul însă nu dădea deloc importanţă cuvintelor 
lui. „Hai repede, Părinte! îi spunea el. Aici nu merge cu «iertaţi» 
și cu «binecuvântaţi»”. Până la urmă, fiindcă Starețul plângea 
ca un copil mic, comandantului i s-a făcut milă de el și l-a lăsat 
să se întoarcă la chilia lui. Mai târziu, când Starețul Tihon își 
amintea de această întâmplare, nu-i venea să creadă: „Măi, 
mâi, măi, copile, spunea el, oamenii din lume au alt tipic. Nu-l 
au pe «iertaţi» și pe «Dumnezeu să te ierte»!”. 

— Gheronda, ce este ţinerea de minte a răului? Să-ţi 
amintești răul pe care ţi l-a făcut cineva sau să simţi răutate 
pentru cel care ţi l-a făcut? 

— Dacă îți amintești râul și te întristezi când acela care ţi l-a 
făcut o duce bine sau te bucuri când nu o duce bine, înseamnă 
că ai tinere de minte a răului. Dacă însă, în ciuda răului pe care 
ți i-a făcut celălalt, te bucuri de sporirea lui, aceasta înseamnă 
că nu ai tinere de minte a răului. Acestea sunt criteriile după 
care te poţi cerceta pe tine însăţi în această privinţă. 

În tot cazul, orice rău mi-ar face altul, eu îl uit. Arunc 
catastiful cel vechi în focul dragostei și-l ard. Pe vremea 
luptelor de partizani din 1944, într-o zi au venit partizanii în 
satul nostru. Afară era foarte frig. Atunci mi-am spus în sinea 
mea: „Ce-or fi având să mănânce? Or fi flămânzi. Să le duc 
puţină pâine”. Când le-am dus-o, ei m-au luat drept iscoadă, 
însă mie nici prin gând nu mi-a trecut că acolo, prin munți, ei 
poate că îi fugăreau pe fraţii mei. Ce a spus Hristos? „Să-i iubiți 
pe vrăjmașii voștri și să faceţi bine celor ce vă urăsc” (Vezi Matei 
5, 44; Luca 6, 27). 


Dragoste cu durere 


— Câte greutăţi întâmpinați la Colibă, Gheronda! Vin acolo 
bolnavi psihic, consumatori de droguri... 

— Aici se vede dacă avem dragoste adevărată. În persoana 
fratelui nostru îl vedem pe Hristos. Căci tot ce facem ca să-l 
odihnim pe fratele nostru este ca și cum o facem pentru însuși 
Hristos. „Întrucât aţi făcut unuia dintre acești fraţi ai Mei, prea 
mici, Mie Mi-ati făcut” (Matei 25, 40). 

Într-o zi a venit la Colibă un copil îndrăcit împreună cu tatăl 
său. În acel moment a venit și un cunoscut de-al meu, iar eu l- 
am luat pe tatăl copilului deoparte ca să-i spun câteva lucruri, 
căci din cauza lui se îndrăcise copilul. Bietul de el era într-o 
stare jalnică. Ditamai flăcăul și-i curgeau mucii... Când 
cunoscutul meu l-a văzut, s-a apropiat de el, și-a scos batista, i-a 
șters nasul și a băgat-o iarăși în buzunar. Și-a scos apoi crucea 
de aur de la gât și a pus-o la gâtul copilului. Dar nu lucrul 
acesta era atât de important, cât să fi văzut cu câtă dragoste, cu 
câtă afecțiune a șters nasul copilului — de-aţi fi văzut în ce hal 
era! Am rămas impresionat. L-a durut pentru el ca pentru un 
frate. Dacă nu-l simţea ca pe un frate, ar fi făcut aceasta? Dacă 
îl iubești pe celălalt ca pe un frate, îi ștergi nasul cu propria 
batistă și o pui iarăși în buzunar! Dar dacă nu-l simți ca pe un 
frate, este ca un corp străin: puţin să te atingă, imediat sari în 
sus; puţin scuipat să cadă pe tine, te duci repede să te speli. 

De vreme ce Bunul Dumnezeu ne-a dat daruri din belșug și 
n-a îngăduit să vină vreo nenorocire peste noi, trebuie să ne 
doară pentru aproapele nostru care se chinuiește. Vedem, de 
pildă, un infirm. Dacă ne gândim: „Cum m-aș simţi eu dacă aș fi 
infirm și nu aș putea să merg?”, ne va durea pentru el. Sau, 
dacă cineva care are probleme ne cere ajutorul, imediat trebuie 
să ne gândim: „Dacă aveam eu problemele lui, nu voiam, oare, 
să fiu ajutat?”, și așa ne va durea pentru el. Și prin încercări de 
trece cineva, dacă are dragoste adevărată, cu durere, își uită 
propria durere și suferă pentru celălalt. Eu, când celălalt îmi 
vorbește despre durerea lui, chiar și pe cioburi de sticlă să stau 
sau pe spini să pășesc, nu simt nimic. 

— Gheronda, Sfântul Marcu Ascetul scrie: „O singură patimă 
ne împiedică să săvârșim binele după putere, nepăsarea. 
Patima aceasta se vindecă prin rugăciune și milostenie” (Vezi 
Cuviosul Marcu Ascetul, Cele 200 de capete despre legea 
duhovnicească, pf. 64). De ce pomenește aici de milostenie? 


— Fiindcă milostenia, bunătatea înmoaie inima și acționează 
precum uleiul în broasca ruginită. Inima împietrită se înmoaie 
lângă sufletele rănite și devine sensibilă și smerită. Dumnezeu 
nu l-a făcut pe om învârtoșat și nemilostiv, ci oamenii sunt cei 
care nu cultivă milostivirea pe care le-a dat-o Dumnezeu; nu 
suferă pentru aproapele lor și astfel, din pricina nepăsării, 
devin încet-încet învârtoșați. 

— Gheronda, ce ne ajută să ni se înmoaie inima? 

— Pentru ca să ni se înmoaie inima, trebuie să ne punem nu 
numai în situaţia celorlalți oameni, ci și a animalelor, chiar și a 
șarpelui. Să ne gândim: „Mi-ar place să fiu șarpe, să ies puţin la 
soare ca să mă încălzesc și să vină altul să mă lovească, să-mi 
zdrobească capul? Nu”. Atunci ni se va face milă și vom iubi 
chiar și șerpii. Dacă omul nu se pune în situaţia celuilalt, chiar 
și a animalelor și a insectelor, nu devine „om”. 

Înlăuntrul durerii se ascunde mai multă dragoste decât în 
dragostea firească. Căci, dacă suferi pentru celălalt, îl iubești 
puţin mai mult. Dragoste cu durere înseamnă să strângi în 
braţe pe un frate de-al tău care are demon, iar demonul să 
plece. Fiindcă dragostea care îmbrățișează, dragostea 
duhovnicească cu durere, dăruiește făpturilor lui Dumnezeu 
mângâiere dumnezeiască, îi îneacă pe demoni, slobozeștc 
suflete și vindecă răni cu balsamul dragostei lui Hristos pe care 
A varsă. 

Omul duhovnicesc este tot o durere. Se topește de durere 
pentru ceilalți, se roagă, mângâie. Și, luând asupra lui durerea 
celorlalți, este întotdeauna bucuros, căci Hristos îi ia durerea și 
îi dăruiește mângâiere duhovnicească. 


Dragostea încredințează lăuntric 


— Gheronda, cum pot să arăt dragoste? 

— Să arăt dragoste? Nu înţeleg. Asta este ceva fals, prefăcut. 
Să existe înlăuntrul nostru dragoste și ea să ne dea în vileag, 
asta, da, o înţeleg. Dragostea adevărată îl încredinţează lăuntric 
pe celălalt fără manifestări exterioare. Dragoste înseamnă să 
asculţi cu durere mâhnirea celuilalt. Dragoste înseamnă și o 
privire îndurerată și un cuvânt pe care 0 vei spune cu durere 
celuilalt când el se confruntă cu o greutate. Dragoste înseamnă 
să participi la durerea lui, să-l odihnești în necazul lui. 
Dragoste înseamnă să rabzi un cuvânt greu pe care ţi-l va 


spune. Toate acestea ajută mai mult decât cuvintele multe și 
decât manifestările exterioare. 

Când suferi lăuntric pentru celălalt, Dumnezeu îl 
încredințează lăuntric de dragostea ta și atunci el o simte chiar 
și fără manifestări exterioare. Tot așa se întâmplă și când nu se 
exteriorizează răutatea pe care o avem în lăuntrul nostru; și în 
acest caz celălalt tot o simte. Vezi, și diavolul, când se arată ca 
un „înger de lumină” (Vezi II Corinteni 11, 14), aduce tulburare, 
pe când îngerul adevărat aduce o bucurie negrăită. 

— Gheronda, de ce nu sunt încredințată lăuntric de 
dragostea celorlalți? 

— Nu cumva nu ai cultivat dragostea? Cel care iubește se 
încredințează de dragostea celuilalt, dar și el îl încredinţează 
lăuntric pe celălalt de dragostea lui. 

Celălalt simte dacă îl iubești cu adevărat sau te prefaci, 
fiindcă dragostea se transmite ca o telegramă. Dacă facem, de 
pildă, o vizită la un orfelinat, copiii simt îndată cu ce dispoziție 
lăuntrică ne-am dus la ei. Odată au venit la Colibă ca să-mi 
ceară părerea unii care voiau să înființeze un așezământ 
pentru copiii părăsiţi. „Cel mai important lucru dintre toate, le- 
am spus, este să vă doară pentru acești copii ca pentru copiii 
voştri și chiar mai mult. Numai așa copiii vor fi încredinţaţi de 
dragostea voastră. Dacă nu vă doare pentru ei, mai bine nu mai 
faceţi nimic. Atunci un medic, foarte evlavios, mi-a spus: „Ai 
dreptate, Părinte. Cândva am mers să vizitez pentru prima oară 
un orfelinat împreună cu mai multe persoane. Copiii simțeau 
starea lăuntrică a fiecăruia dintre noi. «Domnul cutare este 
doar în trecere, domnul cutare a venit la noi ca să nu stea 
degeaba, domnul cutare ne iubește cu adevărat»”. Vedeţi cum 
dragostea vestește lăuntric? 


Dragostea anulează distanţele 


— Gheronda, cum comunică oamenii duhovnicește de 
departe? 

— Scriu vreo scrisoare, fie prin telegraf, fie prin semnale 
morse. 

— Cum adică? 

— Pentru ca să existe comunicare duhovnicească între 
oameni, trebuie ca ei să lucreze pe aceeași frecvență. Acest 
lucru nu pot să-l prindă oamenii de știință. Îţi amintești de acea 


întâmplare pe care o povestesc În Părinţi aghioriţi (Vezi 
Cuviosul Paisie Aghioritul, Părinți aghioriți — Flori din Grădina 
Maicii Domnului, Ed. Evanghelismos, 2004, p. 9-10) într-o zi un 
monah urma să meargă în vizită la un părinte din Kapsala3 și 
se gândea: „Ce să-i duc, oare, de binecuvântare”?”. 

A făcut rost, așadar, de doi pești și i-a curăţat ca să i-i ducă. 
Între timp, celălalt primise înştiinţare de la Dumnezeu despre 
vizita lui și se gândea: „Acum că va veni, cu ce să-l omenesc?”. 
Și, pe când fratele curăța peștele, a venit deodată un corb, i-a 
luat un pește și l-a dus la celălalt călugăr din Kapsala, care se 
afla la o distanță de cinci ore și jumătate de mers. Înţelegeți? 
Unul se gândea cum să-l odihnească pe celălalt și atunci corbul 
a făcut pe intermediarul. 

Când omul are Dragostea, pe Hristos, chiar și mut să fie, se 
poate înţelege cu milioane de oameni, de orice neam și vârstă, 
căci fiecare vârstă își are limba ei. Pune doi oameni care nu au 
dragoste între ei să stea unul lângă celălalt și să nu vorbească. 
Pune și alți doi care au dragoste între ei să stea unul lângă 
celălalt și să nu vorbească nici ei. Cum se vor simţi unii și cum 
se vor simti ceilalți? Nici primii să nu vorbească, nici ceilalți. 
Însă aceștia din urmă vor vorbi cu „tăcerea”, fiindcă va exista 
comunicare între ei. Dimpotrivă, ceilalți nu vor putea 
comunica, fiindcă între ei va exista „izolaţie”. Când nu există 
dragoste, se poate ca doi oameni să se afle aproape unul de 
celălalt, dar totuși să fie depărtați. 

— Gheronda, mă mâhnesc că a venit ziua să plecaţi iarăși 
dintre noi. 

— În viața duhovnicească nu există „aproape” și „departe”. 
Dragostea lui Hristos nu este despărțită de distanţe, căci Hristos 
cu dragostea Sa anulează distanţele. Prin urmare, omul, atunci 
când este aproape de Hristos și se leagă frăţește de celălalt cu 
dragostea lui Hristos, fie că se află aproape, fie departe, îl simte 
pe celălalt întotdeauna aproape. 

Dau slavă lui Dumnezeu că dragostea mea este de așa 
natură, duhovnicească, îngerească, încât distanțele sunt 
anulate, iar eu voi ţine legătura cu voi de departe, atât în 
această viață, cât și în cea viitoare, care este și mai îndepărtată. 
Pentru că și acea distanţă va fi foarte apropiată, de vreme ce ne 
unește Dragostea, Hristos. 


CAPITOLUL 3 
Dragoste pentru întreaga zidire 


Legătura omului cu animalele, înainte și după 
cădere 


— Îţi doresc ca Hristos și Maica Domnului să te aibă lângă Fi, 
precum l-au avut pe mielușelul de lângă iesle. Cred că a dus-o 
bine, la fel ca viţelușul și măgărușul care L-au încălzit pe 
Hristos în iesle... „Cunoscut-a boul pe stăpânul și asinul ieslea 
domnului său” (Isaia 1, 3), spune Proorocul Isaia. Au cunoscut 
Cine se afla în iesle și de aceea L-au încălzit cu nările lor. L-au 
simţit pe Creatorul lor! Dar și măgărușul, de câtă cinste s-a 
învrednicit să-L ducă pe Hristos în Egipt! Boierii aveau trăsuri 
brodate cu aur, dar Hristos ce a folosit? Ce bine era dacă aș fi 
fost eu acest măgăruș! 

În Rai animalele simțeau mireasma Harului și îl recunoșteau 
pe Adam ca stăpân al lor (Vezi Facere 1, 28). După călcarea 
poruncii însă, au ieșit și ele din Rai, fără să fie de vină, și nu l- 
au mai recunoscut pe Adam ca stăpân al lor, ci se repezeau ca 
să-l sfâșie. Era ca și cum i-ar spune: „Ești rău. Nu ești stăpânul 
nostru”. 

Acum, când omul prin pășirea poruncilor se apropie iarăși 
de Dumnezeu, se îmbracă cu Harul dumnezeiesc și astfel 
revine la starea de dinainte de cădere. Atunci animalele îi 
recunosc iarăși ca stăpân al lor, iar el se mișcă fără frică printre 
animalele sălbatice, care încetează să mai fie sălbatice, pentru 
că stăpânul lor s-a îmblânzit. 


Animalele simt dragostea omului 


— Gheronda, Sfântul Isaac Sirul spune: „Inima milostivă este 
o inimă care arde pentru întreaga zidire...” (Sfântul Isaac Sirul, 
Cuvinte ascetice, Cuvântul LXXXI). 

— Da, așa este: „o inimă care arde” și pentru animale, chiar 
și pentru demoni. Omul duhovnicesc își dăruiește dragostea 
mai întâi lui Dumnezeu, apoi oamenilor, iar preaplinul 
dragostei lui îl dăruiește animalelor și întregii zidiri. Această 
dragoste dumnezeiască Ie înștiințează și pe animale, care îl 


simt pe omul care le iubește și suferă pentru ele. Atunci ele se 
apropie de om fără să se teamă. Chiar și animalele sălbatice pot 
deosebi pe un om care le iubește de un vânător care vrea să le 
omoare. De vânător fug, iar de omul care le iubește se apropie. 
Nu credeam că se poate întâmpla același lucru și cu șerpii, 
pentru că știam că șarpele este singurul animal care nu este 
iubit de oameni. Am observat însă mai târziu că și șerpii simt 
dragostea omului și se împrietenesc cu el. Dacă omul se pune în 
situația șarpelui și suferă pentru el, acesta simte îndată și se 
apropie de om ca de un prieten. Este ca și cum ar spune: „Slavă 
Tie, Dumnezeule, am găsit și eu în cele din urmă un prieten!”. 

— Acesta este instinctul pe care îl au? 

— Dumnezeu le-a dat și lor ceea ce le este necesar pentru a 
supraviețui; le-a dat intuiţia. După cădere omul s-a lipsit de cele 
mai presus de fire, dar i-a rămas mintea, rațiunea. De pildă, 
acolo unde văd platani, oamenii își dau seama că există și apă; 
o caută și o găsesc. Pe când animalele sunt înștiințate despre 
asta de parcă ar avea radar. Cămila, când se află în deșert și 
însetează, aleargă singură către locul unde există apă, iar 
cămilarul o urmează. Este ca și cum ar primi o telegramă. 


Animalele cer ajutor de la om 


Sărmanele animale îl au pe om ca dumnezeu al lor. Așa cum 
noi cerem ajutor de la Dumnezeu, tot astfel și acestea cer ajutor 
de la om. 

În Sfântul Munte, auzeam de Bătrânul Teofilact de la Noul 
Schit că avea o mare prietenie cu animalele sălbatice. Acestea îi 
simțeau dragostea și mergeau la Coliba lui atunci când aveau 
vreo nevoie. O căprioară care își rupsese piciorul a venit odată 
lângă chilie și gemea de durere. Când Starețul a ieșit afară, a 
văzut-o cum își întindea piciorușul rupt de parcă ar fi vrut să i-l 
arate și atunci el i-a dat puţin posmag să mănânce și a luat 
două lemnișoare cu care i-a legat piciorul. Apoi a spus 
căprioarei: „Mergi acum cu bine și după o săptămână să treci 
din nou ca să-l văd”. Bunul Stareţ s-a înțeles cu animalul 
precum medicul cu omul îndurerat, fiindcă devenise om al lui 
Dumnezeu. 

— Gheronda, m-a impresionat faptul că Sfântul Gherasim nu 
s-a temut deloc de leul care s-a apropiat de el ca să-i scoată 
spinul”. 


— Ei, el era Sfânt, dar nici animalele, când sunt la 
strâmtoare, niciodată nu fac rău omului. Odată, pe vremea 
când aveam hernie (În 1987), niște muncitori cărau lemne cu 
catârii în preajma Colibei. Deodată am văzut cum un catâr, 
sărmanul, a căzut, iar samarul cu lemne a venit peste el. 
Picioarele se îndoiseră sub el și nu putea să le îndrepte. Atunci 
am uitat de hernie, am uitat că îmi venea greu chiar și să 
pășesc. Am alergat acolo, am aruncat lemnele și am încercat să 
ridic samarul, dar nu reușeam. Atunci m-am forțat, am tras 
frânghiile și am eliberat animalul. Un părinte care se afla acolo 
alături mi-a strigat: „Fii atent, căci ai hernie! Să nu păţești ceva 
rău!”. Abia atunci mi-am amintit că aveam hernie. „Bine, eu am 
hernie. Dar tu, care nu ai hernie, de ce nu ai alergat ca să 
ajuţi?”. „M-am temut ca nu cumva să mă lovească cu copita”, 
îmi răspunde el. „Binecuvântatule, animalul, chiar și lup să fie, 
când se află bietul la strâmtoare, cere ajutor și nu face rău 
omului”. 

Dar și atunci când flămânzesc sau însetează, animalele tot la 
om caută scăpare, pentru că omul este stăpânul lor. Îmi 
amintesc că într-o vară, pe când mă aflam la Coliba Sfintei 
Cruci (Între anii 1968-1979), o viperă a coborât de pe acoperișul 
de tablă și s-a făcut colac înaintea mea. Își ridica capul, scotea 
limba și șuiera. Era foarte însetată din pricina arșiței și de 
aceea mă ameninţa. Cerea apă, dar pe un „ton” poruncitor, de 
parcă eram obligat să-i aduc apă. „Bre, îi spun, așa cum 
procedezi, tu nu-l înduioșezi pe celălalt!”. Dar apoi i-am pus 
apă și a băut. Mă înduioșează mult șacalii, pentru că atunci 
când flămânzesc plâng ca niște prunci mici. Să vedeţi ce am 
păţit la Colibă (La Coliba „Panaguda”) cu pisicile. Au observat 
că, de fiecare dată când suna clopoţelul, ieșeam afară și le 
aruncam din când în când câte ceva să mănânce. Acum, când le 
este foame, trag de sfoară și sună clopoţelul. Atunci ies afară și 
văzându-le că sună clopoţelul, le dau de mâncare. Cum le-a 
făcut Dumnezeu pe toate! 

— Gheronda, vin animale la Coliba Sfinţiei Voastre? 

— Cum să nu! Vin șacali, porci sălbatici... Din când în când 
vine și o vulpe mică. Când pleacă pisicile, vine vulpiţa. Porcii 
sălbatici nu vin vara, deoarece se tem de vânători; atunci vin 
numai șerpii, pentru că oamenii se tem de ei. 

Vin și stoluri întregi de păsări și mici și mari. Le pun posmag 


înmuiat și mănâncă. Nuca de cocos de la rahat o păstrez 
deosebi pentru niște păsări care aduc primăvara. Sărmanele 
ciripesc a primăvară încă de la sfârșitul iernii, când încă mai 
sunt zăpezi. lar asta aduce mângâiere. Și sunt moarte după 
nuca de cocos! 

— Gheronda, la Sinai, acolo unde stăteaţi, erau animale? 

— La Sinai, fiindcă era deșert, se apropiau mai mult 
animalele sălbatice, precum și păsările. Erau acolo și 
potârnichi, și prepelite, ca acelea pe care le mâncau evreii în 
pustie (Vezi Ieşire 16, 13; și Numeri 11, 31-32). Mai erau și niște 
șoareci frumoși, ca niște broaște testoase mici, fără coadă, care 
aveau pe spinarea lor părul ca o perie. Le hrăneam pe toate: 
prepelite, potârnichi, șoareci. Puneam ce aveam pe niște pietre, 
dar separat, fiindcă se certau. Mergea păsărică să mănânce, 
mergea și șoarecele. Când venea șoarecele, păsărică pleca. 

Oriunde mergeam, păsările mă urmau. Când urcam pe 
stânci și începeam să cânt, ele se adunau acolo, și la sfârșit le 
aruncam puţin orez. Dacă voiam liniște, nu trebuia să cânt 
deloc, pentru că se adunau toate în jurul meu. Îmi amintesc că 
odată, când mă durea mijlocul, am rămas câteva zile întins la 
pat. O păsărică, sărmana, a intrat în chilia mea și mi s-a așezat 
pe piept. Mă privea drept în faţă și ciripea dulce, ore întregi. M- 
a impresionat mult. 


Să luăm exemplu de la animale 


— Gheronda, ce-i vuietul ăsta care se aude? 

— Un roi de albine s-a instalat la fereastra meat, iar acum 
lucrează de zor. 

Dacă ați ști ce păţesc seara cu zumzăitul lor! Veniti să vă arăt 
stupul meu. Să vedeţi ce arhitectonică folosesc albinele, deși nu 
au nici arhitect, nici antreprenor. Vă doresc să lucraţi și voi 
corect, duhovnicește, să faceţi stup duhovnicesc, să scoateţi 
miere duhovnicească, ca să vină mirenii să mănânce și să se 
îndulcească duhovnicește. 

— Ce înseamnă, Gheronda, ceea ce spune Psalmistul: 
„Oameni și dobitoace vei mântui, Doamne” (Psalmul 35, 6)? 

— Înţelege prin aceasta că Dumnezeu le ajută și pe animale. 
Câţi Sfinți nu sunt ocrotitori ai animalelor! Dar și ele, 
sărmanele, ce trag! Noi nici măcar o săptămână nu am putea să 
facem ascultarea pe care ele o fac față de om. Dacă le dau de 


mâncare, bine, dacă nu, rămân flămânde. Dacă nu fac ceea ce 
le spune stăpânul lor, sunt lovite. Și câtă osteneală fac, fără să 
aștepte vreo răsplată! Pe când noi putem câștiga Raiul doar și 
cu un singur „Doamne miluiește”. Oare puţin lucru este ăsta? 
Așadar, ne-au întrecut și în neagoniseală și în răbdare și în 
ascultare. 

Să luaţi aminte la animale, fiindcă asta vă este de ajutor. 
Observ cu câtă sârguință lucrează furnicile, fără să aibă 
supraveghetor. Eu nu am găsit la niciun om fineţea pe care am 
văzut-o la furnici. Cele tinere se duc și cară în mușuroi 
lemnișoare și o mulțime de alte lucruri nefolositoare, deoarece 
încă nu știu ce trebuie să aducă. Cele bătrâne le lasă să care 
orice, fără să le taie râvna, iar apoi scot afară din mușuroi tot 
ce aduc nefolositor. Apoi cele tinere, încet-încet, văd ce cară 
cele bătrâne și așa învaţă ce trebuie să aducă. Dacă eram noi, 
am fi spus: „Ia vino-ncoace! Ce cari tu aici? Aruncă-le repede 
afară!”. 

Dumnezeu a făcut animalele ca să se slujească omul de ele, 
dar și ca să ia exemplu de la ele. Omul, dacă este om, de toate 
se folosește. 


Olet, pasărea cea mărinimoasă 


În ultima voastră scrisoare! îmi trimiseseră-ţi o imagine cu 
Adam și cu animalele în Rai. M-am gândit, așadar, să vă trimit 
și eu la rândul meu o pasăre desenată, căci dacă vă trimiteam 
un șarpe desenat, cred că vă cuprindea frica. Această pasăre pe 
care v-am desenat-o este prietenul meu cel mai apropiat. Am 
numit-o Olet, care în arabă înseamnă „copil”!40. Locuiește pe 
un deal aflat la o depărtare de 500 de metri de Coliba mea 
(Coliba Cinstitei Cruci). 

În fiecare zi la amiază merg și îl tratez cu dulciuri. Când îi 
dau ceva să mănânce, ciugulește puţin și apoi pleacă. Eu îl strig 
să vină. Dar el pleacă și după putin vine pe furiș, pe la spate și 
se ascunde sub vesta mea. Când dau să plec, mă petrece pe o 
distanță de aproape 100 de metri, iar eu, ca să nu vină în urma 
mea și să obosească, îi las niște fărâmituri, ca să aibă o 
ocupație, și plec repede ca să-mi piardă urma. 

În ultimul timp s-a lăsat de asceză și caută traiul bun... Nu 
mai mănâncă nici orez măcinat, nici posmag muiat, ci numai 
viermișori, pe care vrea să-i pun în... „farfurie”, adică în palma 


mea, și să-i mănânce de acolo. Boierie, nu glumă! 

Zile întregi prăznuiesc cu Olet și cu prietenii lui. Poate că 
cineva mă va între ba: „De ce faci excepţie cu Olet? De ce nu 
faci același lucru și cu celelalte păsări?”. Și răspund: Când îl 
strig pe Olet, aduce împreună cu el și alte păsări, prieteni de-ai 
lui, care aleargă îndată la mâncare, în timp ce Olet vine din 
ascultare și din dragoste. Chiar și atunci când este flămând, stă 
destulă vreme împreună cu mine și uită mâncarea; trebuie să-i 
amintesc eu de ea. Chiar și acum când s-a încălzit timpul și 
găsește insecte să mănânce, când îl strig, el tot vine, din 
ascultare, deși este sătul și nu-l silește foamea. Ei, cum să nu te 
bucuri de această păsărică mărinimoasă mai mult decât de 
celelalte păsări? 

De multe ori îmi vine, din dragostea cea multă pe care o simt 
pentru el, să-i strâng în palmă, dar mă tem ca nu cumva să fac 
precum maimuta, care din prea multă dragoste își strânge atât 
de tare puii încât în cele din urmă îi sufocă. De aceea îmi 
înfrânez sentimentele și mă bucur de el de departe, ca să nu-l 
vatămi(). 

Într-o zi am ajuns mai târziu pe deal, iar Olet, deoarece 
vântul sufla foarte tare, s-a culcat devreme. l-am lăsat 
mâncarea și am plecat fără să-l văd. A doua zi am pornit foarte 
devreme să-l caut, fiindcă mă cuprinsese neliniștea și mă 
temeam ca nu cumva să-l fi mâncat vreun șoim. El, când a 
văzut dimineață mâncarea care i-am lăsat-o de cu seară, „l-a 
mustrat cugetul” și a coborât la jumătatea drumului și mă 
aștepta. Când m-a văzut, făcea ca un nebun de bucurie. Eu îi 
dădeam să mănânce, dar el căuta mai mult compania mea, 
decât mâncarea. Mă minunez de asceza, dragostea și 
recunoștința pe care le are. Rugaţi-vă să dobândesc și eu 
virtuțile lui! 

Nădăjduiesc să nu vă plângeţi de ceva; vi le-am spus pe 
toate, fără să-i cer lui Olet consimţământul. Cred că nici el n-o 
să se supere, de vreme ce nici voi n-o să mai spuneti altora... Vă 
transmit multe salutări de la el și de la mine. 

La Coliba mea vin nu numai păsările cele zburătoare, ci și 
alte animale: șacali, iepuri, veverite, broaște țestoase, șopârle, 
șerpi. Toate se satură de revărsarea dragostei mele și mă satur 
și eu când se satură ele. Și astfel, toți împreună, „fiarele și toate 
dobitoacele, târâtoarele și păsările cele zburătoare” (Psalmul 


148, 10), „lăudăm, binecuvântăm și ne închinăm Domnului” (Din 
cântarea a 8-a (Cântarea celor Trei Tineri). Vezi Octoihul mic. 


PARTEA A TREIA 
NOBLEȚE ȘI MĂRINIMIE 


«Acolo unde există noblețe, lucrarea nu se face cu zgomot, nu 
se face la vedere. 

De aceea acolo Se odihnește 

Hristos și acolo este binecuvântarea lui Hristos». 


CAPITOLUL 1 
Nobleţea, măreția lui Dumnezeu 


Ce este noblețea 


— Gheronda, la ce să luăm aminte mai mult în Postul Mare? 

— La nobleţe, la noblețea duhovnicească. 

— Gheronda, Postul Mare nu este mai mult o perioadă de 
pocăință? 

— Nobleţe, nobleţe, ca să fiți prinși în mreaja lui Hristos. 
Altfel nu-i chip să sporiţi. Dacă aţi ști ce aduce noblețea, aţi 
vâna-o zi și noapte; nici n-aţi mai dormi. Dacă cercetezi cu de- 
amănuntul noblețea duhovnicească, vei vedea ascunsă în ea 
măreţia lui Dumnezeu. 

— Gheronda, ce este noblețea mai exact? 

— Nobleţea duhovnicească este superioritatea 
duhovnicească, este jertfa. Un suflet nobil are pretenţii numai 
de la sine însuși, iar nu de la ceilalți. Se jertfește pentru ceilalți, 
fără să aștepte răsplată. Uită tot ce dă, dar își amintește până și 
cel mai mic lucru care i se dă. Are mărinimie, are smerenie și 
simplitate, arc lipsă de interes, cinste... le are pe toate. Are cea 
mai mare bucurie și veselie duhovnicească. 

Nobleţea duhovnicească are Harul lui Dumnezeu, este — cum 
să spun? — o însușire dumnezeiască. Acolo unde există nobleţe, 
lucrarea nu se face cu zgomot, nu se face la vedere. De aceea 
acolo Se odihnește Hristos și acolo este binecuvântarea lui 
Hristos. 


Nobleţea duhovnicească este dreptate 
duhovnicească 


— Gheronda, noblețea duhovnicească este mai presus de 
dreptatea duhovnicească? 

— Nobleţea duhovnicească are dreptate duhovnicească, iar 
dreptatea duhovnicească are nobleţe duhovnicească sau, mai 
bine spus, noblețea este dreptate duhovnicească. De aceea 
omul care are noblețe duhovnicească nu este supus legii — 
„legea nu este pusă pentru cel drept” (Vezi I Timotei 1,9). Un 
astfel de om preferă să fie ucis decât să ucidă. 


— Gheronda, când mi se cere să fac un lucru, îndată mă 
gândesc că am și alte treburi de făcut și mă împotrivesc. 

— Dacă dobândești nobleţe, le depășești pe toate acestea. Nu 
folosi logica, fiindcă noblețea este în afara logicii. Voi vreţi să 
aranjaţi lucrurile cu logica omenească, cu dreptatea lumească. 
Unde este dreptatea duhovnicească? Nu am spus că omul, cu 
cât este mai duhovnicesc, cu atât are mai puţine drepturi în 
această viață? Omul duhovnicesc doar dăruiește și niciodată nu 
caută să primească? 

— Dar de ce în Evanghelie se spune: „Oricine cere ia și cel ce 
caută găsește” (Matei 7, 8; Luca 11. 10)? 

— Asta-i altceva. Când ceri de la Dumnezeu pentru tine 
însuţi un lucru din care lipsește dragostea pentru aproapele 
înseamnă că tot de interesul tău te îngrijești. Pe când, de pildă, 
atunci când o mamă cere de la Dumnezeu să i se facă bine 
copilul sau să meargă lucrurile bine în familie, aceasta nu este 
pentru ea însăși, ci pentru binele casei. Iată, femeia 
cananeiancă despre care vorbește Evanghelia (Vezi Matei 15, 
21-28; Marcu 7, 24-30) nu cerea nimic pentru ea. Alerga în 
urma lui Hristos și îl ruga să o ajute pe fiica ei care avea 
demon. Atunci Apostolii s-au apropiat de Hristos și I-au spus: 
„Fă ceea ce îţi cere ca să nu alerge în urma noastră și să strige!”. 
Dar El le-a răspuns: „Nu sunt trimis decât către oile cele pierdute 
ale casei lui Israil” (Matei 15, 24). Cananeianca însă a continuat 
să ceară ajutor. Atunci Hristos S-a întors spre ea și i-a spus: „Nu 
este bine să iei pâinea fiilor și să o arunci câinilor” (Matei 15, 
26). Dar aceea I-a răspuns: „Da, Doamne, dar și câinii mănâncă 
din fărâmiturile ce cad de la masa stăpânilor lor”. Atunci Hristos 
i-a spus: „Pentru cuvântul acesta al tău, fiica ta s-a tămăduit” 
(Vezi Matei 15, 27-28; Marcu 7, 28-29). Aţi văzut ce credinţă 
avea, ce smerenie, ce nobleţe, ce superioritate? Dacă ar fi avut 
egoism, I-ar fi spus lui Hristos: „Nu mă aşteptam de la Tine să 
mă faci și câine! M-ai dezamăgit!” și ar fi plecat revoltată. Ar fi 
avut și cugetul împăcat că s-a purtat foarte corect, foarte drept. 
Ba încă l-ar mai fi spus: „Mă mir cum de stă atâta lume și Îl 
ascultă!”... 

— Gheronda, credinţa ei a ajutat-o? 

— Nobleţea ei a fost cea care a ajutat-o să aibă o așa 
credință. Nu avea niciun pic de părere de sine și nici vreo 
pretenţie. Avea și gândul cel bun: „De vreme ce Dumnezeu a 


spus asta despre poporul lui Israil, înseamnă că știe El ceva. Noi 
aparținem unui alt neam”. 


Cum se dobândește noblețea 


— Gheronda, cum pot să dobândesc noblețea? 

— Să te miști smerit, cu râvnă curată și întotdeauna să te 
jertfești. Să cultivi sensibilitatea duhovnicească. Să rămâi 
netulburată când altul te deranjează și să te bucuri că ești 
deranjată și că nu deranjezi. Căci sunt unii cărora nu le pasă 
dacă îi deranjează pe alţii, ci îi preocupă numai să nu fie ei 
deranjati. Alţii nu vor nici să deranjeze pe alţii, dar nici să fie 
deranjaţi. Iar alții spun: „Sunt sensibil, nu pot suporta nici 
măcar o vorbă”. Dar ei îi jignesc pe alţii. Ce fel de sensibilitate 
este aceasta? Adevărata sensibilitate are nobleţe. 

— Gheronda, dacă cineva are defecte, dar se luptă să 
dobândească noblețea, va fi ajutat? 

— Nobleţea va alunga defectele. 

— Gheronda, libertatea duhovnicească înseamnă slobozirea 
de patimi? 

— Libertatea duhovnicească este noblețea despre care vă 
spun că trebuie să o aveţi. Și pentru ca omul să aibă nobleţe, 
trebuie să nu existe înlăuntrul său patimi josnice, micime 
sufletească etc. Dumnezeu nu stă acolo unde este micime 
sufletească, fiindcă Dumnezeu este din fire bun. 

— Pentru ca să iubesc reaua-pătimire, tot la nobleţe trebuie 
să lucrez? 

— Ah, încă nu aţi înţeles ce înseamnă noblețe! Nobleţea are 
în ea și vitejie, căci atunci lucrează inima. Ca să înţelegeţi ce 
înseamnă nobleţe, gândiţi-vă la Hristos. Ce a păstrat Hristos 
pentru El însuși? Nimic. A dat totul. S-a jertfit și Se jertfește 
mereu pentru noi toți. Ne dă dragostea Sa și ia păcatele 
noastre. Noi însă, dimpotrivă, vrem doar să primim dragoste. 
Gândiţi-vă și la ceea ce fac părinții: se jertfesc mereu pentru 
copiii lor, cu toate că se poate ca mai târziu să primească și 
lovituri de la ei. Și chiar dacă știu ce îi așteaptă, ei tot se 
jertfesc. Același lucru îl fac și animalele și păsările. Rândunica 
se îngrijește de puii ei, iar ei la rândul lor se vor îngriji, când 
vor crește, de puii lor. Așa a rânduit dragostea nobilă a lui 
Dumnezeu. 


Prin nobleţe omul intră în legătură cu Dumnezeu 


— Cum se înrudește omul cu Dumnezeu, Gheronda? 

— Totul este ca omul să dobândească noblețea 
duhovnicească. Atunci se înrudește cu Dumnezeu. 

— Gheronda, se poate ca o maică să-și facă la chilie 
îndatoririle ei duhovnicești, iar apoi să nu se mai încumete să 
ajute la o ascultare de obște? 

— Ce fel de îndatoriri duhovnicești!42:? 

În dauna celorlalți? Adică celălalt să se ostenească, iar eu să 
împlinesc îndatoriri duhovniceşti? Asta nu înseamnă 
îndatorire duhovnicească, mai ales pentru un tânăr. Tânărul 
trebuie să caute cum să ajute un bătrân. Adică tânărul să 
împlinească așa-zise îndatoriri duhovnicești, iar un bătrân să 
se chinuie să scoată la capăt o treabă. Oare aceasta poate fi 
socotită jertfă sau nobleţe? Să studiez, să-mi fac îndatoririle 
mele duhovnicești, iar treburile să le las pentru ceilalți? Astea-s 
lucruri găunoase! Multe suflete nu au sesizat încă sensul vieţii 
duhovnicești. Nu au gustat schimbarea adusă de nobleţe; se 
gândesc la ei înșiși. 

În încercări omul dă examene. Îmi amintesc că odată, pe 
când mă aflam în viața de obște!4%, părinţii îmi spuseseră să 
rămân la chilie și să nu fac niciun efort, fiindcă vărsăm mereu 
sânge. 

La un moment dat îl văd pe fereastră pe un bătrânel, pe 
portar, cum se chinuia să despice cu securea o buturugă, ca să 
o ardă în cămin. Acest bătrânel avea probleme cu intestinele și 
din pricina neîncetatelor hemoragii era foarte slăbit. Gândiţi-vă 
că dormea încălțat cu papucii, fiindcă nu avea putere să-i lege 
și să-i dezlege. Sar atunci din pat, apuc securea, lovesc de două- 
trei ori buturuga și o despic. Dar îndată m-a podidit sângele pe 
gură. Ai înţeles? Nici măcar nu m-am gândit la starea mea, nici 
n-am mai ţinut seama de mine însumi. 

Nobleţe duhovnicească! Nimic altceva nu-L înduioșează atât 
de mult pe Dumnezeu ca noblețea. Ea este receptorul Harului 
dumnezeiesc. Cât de simple și de ușoare sunt lucrurile și cât de 
grele le facem noi! În toate este nevoie de nobleţe 
duhovnicească. Dacă cineva nu va înţelege lucrul acesta, chiar 
de va face trei privegheri pe săptămână sau de va ţine de trei 
ori pe lună post negru de trei zile sau se va ruga ore întregi, 
chiar de își va păstra și curăţia trupească, toate acestea nu-i vor 


fi de niciun folos. Nu spun că nu trebuie să le facă cineva și pe 
acestea, dar să se îngrijească să dobândească lucrul cel mai 
important dintre toate: noblețea duhovnicească, care este 
curăția sufletească. Să nu existe înlăuntrul lui interes propriu, 
voie proprie, egoism, dorinţă de a plăcea oamenilor și celelalte, 
pentru a se face plăcut lui Dumnezeu. Când nu există toate 
aceste patimi, atunci, chiar și fără să se roage, omul are curăţie 
sufletească și se înrudeşte cu Dumnezeu, se unește cu El. 

Numai prin nobleţe omul reușește să intre pe aceeași 
frecvență cu Dumnezeu și să aibă legătură cu El, să lucreze pe 
frecvenţa lui Dumnezeu. Altminteri, butonul este întors pe o 
altă frecvenţă. De aceea căutaţi să schimbaţi antena... Există 
antene verticale și orizontale. Cele verticale se „sprijină” pe ele 
însele și nu fac bine contactul, pierd ușor semnalul. Pe când 
cele orizontale se extind și de aceea au o rază mare de recepţie, 
încât reușesc să perceapă chiar și semnalele slabe. Vreau să 
spun că cel care se sprijină pe sine însuși nu s-a eliberat de 
propriul eu, nu are nobleţe. De aceea nu are nici Harul lui 
Dumnezeu, nici luminare dumnezeiască. 


Omul fie devine un mic nobil, 


fie rămâne un nefericit 


— Gheronda, invidiez, mă cert și mă port fără discernământ. 

— E firesc să te certi din moment ce îţi lipsește noblețea 
părintească, duhovnicească. Ca să dobândești discernământ, 
caută să dobândești noblețea cea duhovnicească. Dar, ia spune- 
mi, ce gânduri ţi-au trecut prin minte când nu ţi-am trimis și ţie 
o iconiță, precum celorlalte maici, și ce ai gândit când data 
următoare ai primit-o pe cea mai mare? Fă și o socoteală 
duhovnicească, ca să arunc și eu o privire peste ea și, dacă este 
corectă, îți voi face o sculptură cu Sfântul Munte și ţi-o voi 
trimite din Sfântul Munte, începusem să fac una cu mănăstirile, 
cu pietrele, drumurile, caldarâmurile... Avea aproximativ 20 de 
centimetri și era pe jumătate terminată, dar mi-au luat-o niște 
copii. Voiau s-o aibă de binecuvântare și de aceea au insistat să 
le-o dau. 

— Gheronda, copiii ăștia trebuie să fi fost foarte buni... 

— Dacă erau copii foarte buni, ar fi avut nobleţe și nu ar fi 
cerut-o așa de insistent. Eu le-am spus: „Să o termin mai întâi. 


Cum să v-o dau pe jumătate făcută?”. Însă ei insistau: „Nu, dă- 
ne-o așa! De ce să te chinuiești s-o mai termini?”. Ai înţeles? Mă 
ușurau, chipurile. Ce lume există astăzi!... Gândiţi-vă, cineva 
mi-a cerut de binecuvântare ochiul. 

— Vorbiti serios, Gheronda? 

— Da, foarte serios! Să-i dau ochiul de binecuvântare! Era 
unul de vreo treizeci de ani, își pierduse lumina ochilor și 
trebuia să facă o operaţie. Îl aduseseră la Colibă. Mi s-a făcut 
milă și m-a durut atât de mult pentru el, încât i-am spus: 
„Ascultă, nu te mâhni! Dacă cumva operaţia nu reușește, îţi voi 
da ochiul meu. Mie îmi ajunge unul cu care să mă pot sluji 
singur”. A venit apoi după puţin timp bucuros, deoarece 
operaţia reușise și vedea bine cu amândoi ochii. Vine, așadar, 
și-mi spune: „Am venit ca să-mi dai ochiul!”. „Bine, dar de 
vreme ce vezi acum...”. „Nu, îl vreau de binecuvântare”, îmi 
spune. M-a durut iarăși pentru el, dar de data aceasta l-am 
compătimit că nu avea nicio urmă de noblețe. Asta e altă 
durere... 

— Gheronda, am observat că, atunci când fac un lucru pe 
care ceilalți îl vor aprecia, îl fac cu mai multă poftă. 

— Ştii de ce-mi aduci aminte acum? De o fetița amărâtă, pe 
nume Spiridula. Un fierar a pus-o odată să sufle în cărbuni cu 
foalele și îi spunea continuu; „Suflă, Spiridula, suflă și am să-ţi 
iau o fustiță nouă”. Iar aceea, biata de ea, fiindcă îi făgăduise o 
fustă nouă, îi dădea zor; își ridica mânuţele și sufla în cărbuni 
cu foalele. Ai înțeles? Dacă nu vei dobândi nobleţe, vei fi ca 
Spiridula. Omul fie devine odraslă de nobil, fie rămâne un 
nefericit. 

— Gheronda, îmi spune gândul că nu mă ajutaţi ca pe 
celelalte maici. 

— Deși ţi-am dăruit multe, atât de departe, cât și de aproape, 
de fiecare dată când veneam de la Sfântul Munte, se vede că nu 
le-ai păstrat, ci le-ai risipit. lar acum ești ca o cerșetoare 
deznădăjduită, care a pierdut tot ce a adunat. Ce să-ţi fac? Mă 
voi ruga ca să devii bogată în Hristos. Ca să pleci din cocioaba 
cu tinichele și să fii de acum fiică nobilă a lui Hristos. 

Mă înduioșează mult oamenii care au nobleţe. Cel care are 
nobleţe intră singur, fără să mă întrebe - nici eu nu-l întreb — 
înlăuntrul meu și se sălășluiește în inima mea, iar eu îl port cu 
mine și mă bucur de el de aproape, oricât de departe s-ar afla 


cu trupul. 


CAPITOLUL 2 
Mărinimia, dragostea cea mult recunoscătoare 


Cei mărinimoși sunt suflete nobile 


— Gheronda, ce este mărinimia? 

— Ce spune dicţionarul? Cuvântul „mărinimie” 4[filotimie] 
greu se traduce într-o altă limbă. 

Vezi, au grecii cusururile lor, dar au și două daruri de la 
Dumnezeu: mărinimia și vitejia cu care pe toate le prăznuiesc. 

Dar să vă spun ce scrie în dicționarul meu: mărinimia este 
esența plină de evlavie a bunătăţii; dragostea cea mult 
recunoscătoare, care este numai bunătate și smerenie. Este 
dragostea curăţită a omului smerit, care nu pune deloc egoism 
în ceea ce face și a cărui inimă este plină de fineţe 
duhovnicească, sensibilitate și recunoștință către Dumnezeu și 
către chipurile lui Dumnezeu, semenii săi. 

Cei mărinimoși se topesc lăuntric de recunoștință față de 
Dumnezeu, pe care și-o manifestă duhovnicește în orice fel, ca 
niște copii ai lui Dumnezeu. Deoarece aceștia se mișcă în 
spaţiul ceresc al doxologiei, primesc cu bucurie și încercârile. Îl 
slăvesc pe Dumnezeu pentru ele, ca și pentru binecuvântări, și 
primesc continuu binecuvântarea lui Dumnezeu. 

Cei mărinimoși sunt suflete nobile. Sunt mișcaţi de orice gest 
de bunătate din partea celorlalți, fie cât de mic, și se străduiesc 
să-l răsplătească. Dar orice ar face, au simțământul că nu l-ar 
putea răsplăti vreodată și niciodată nu îl uită. 

— Gheronda, cel care îl iubește cu adevărat pe binefăcătorul 
său își vădește în felul acesta mărinimia? 

— Cel care Îl iubește numai pe binefăcătorul său nimic nu 
face. Dar, din nefericire, astăzi nici această mărinimie nu mai 
există; rar găsești un om care să aibă recunoștință. Ce 
mărinimie aveau oamenii mai demult! Îmi spuneau părinţii 
mei că un industriaș austriac, stabilit în Adana, l-a scăpat pe 
tatăl meu de la turci. Apoi a dat faliment sărmanul și considera 
o jignire faptul de a mai rămâne în Adana, dar nici nu voia să 
se întoarcă în Austria. Atunci tatăl meu, care nu uitase 
niciodată ca îi salvase viaţa, l-a luat la casa lui din Farasa și l-a 
îngrijit la bătrâneţe. 


— Mărinimia are vreo limită? 

— Nu are limită. Este o mare și continuă nebunie... O 
nebunie duhovnicească! 

— Gheronda, are mărinimia nevoie de discernământ? 

— Mărinimia are și discernământ și sensibilitate și nobleţe... 
Pe toate le are... Cel mărinimos nu este prost; poate să fie 
nedreptăţit, dar îl are pe Hristos înlăuntrul său, căci Cel mai 
nedreptăţit este Hristos. 


Hristos Se bucură de nevoinţa noastră cea făcută 
cu mărinimie 

— Gheronda, spuneti-mi ceva despre cum să mă nevoiesc. 

— Vitejie, noblețe, mărinimie! Să lucrezi pentru Hristos cu 
mărinimie. Iar în sufletul care are intenție bună, duh de 
nevoinţă și mărinimie, Hristos lucrează fără zgomot. 

— Gheronda, de ce nu mă umplu de rugăciune, deși mă 
îngrijesc să fiu conștiincioasă în îndeplinirea îndatoririlor mele 
duhovnicești? 

— Ei, și cum să te umpli? Oare așa te vei umple? Trebuie 
sucit butonul în altă parte. Cercetează să vezi cât lucrezi în 
viața duhovnicească cu rațiunea și cât cu inima; cât ești 
mișcată de consecventa de tip european și cât de mărinimia 
ortodoxă. Ceea ce noi numim „consecvența” este uneori egoism 
și ne fură. Să par consecvent, ca să arăt celorlalți că sunt în 
regulă cu toate. Însă atunci viata mea intră într-o mare 
neorânduială sufletească. Să te miști peste tot cu mărinimie, 
căci pe această frecvenţă lucrează Hristos, Maica Domnului, 
Sfinţii... Harul dumnezeiesc nu vine fără mărinimie. 

— Gheronda, obosește trezvia permanentă? 

— Obosește dacă intră la mijloc egoismul, căci atunci omul 
se constrânge pe sine însuși. Dar când intră la mijloc 
mărinimia, nevoința se face cu inima, și atunci trezvia nu 
obosește, căci este îndulcită de mărinimie. Eu cred că tu te cam 
căznești în nevoinţa ta, fiindcă îți impui cu o oarecare 
disciplină să faci cutare sau cutare lucru. Și, fără să-ți dai 
seama, intră și egoismul: „Să fac asta, ca să mă sfinţesc”. Să-ţi 
împlinești nevoința, nu ca să te sfințești, ci ca să Se bucure 
Hristos. Dacă ai lucra ca să Se bucure Hristos, nevoinţa ta ar fi 
ușoară și ai avea înlâuntrul tău mângâiere dumnezeiască. 
Acum ai o nevoință aspră și fără mângâiere. Hristos este 


Părinte iubitor, iar nu tiran. Hristos se bucură de nevoința 
noastră cea făcută cu mărinimie. 

Când omul se nevoiește duhovnicește cu mărinimie, simte o 
veselie  lăuntrică, fiindcă Dumnezeu îi dă mulțumire 
duhovnicească. Desigur, cel mărinimos niciodată nu se 
nevoiește ca să afle odihnă sau ca să primească vreo 
mulțumire. Și chiar dacă Dumnezeu nu-i va da Raiul, el nu se 
va mâhni, căci nu se nevoiește cu gândul: „Să mă nevoiesc ca să 
merg în Rai, ca să o duc bine și să nu sufăr în iad”, ci nu 
păcătuiește din mărinimie, deoarece nu vrea să meargă în iad 
și astfel să-L rănească pe Hristos, Binefăcătorul Său. Iar dacă 
Hristos îi va spune că și în Rai va avea parte de suferinţe 
mucenicești etc., el tot acolo va voi să meargă din dragoste 
pentru Hristos. 


Dușmanul mărinimiei este iubirea de sine 


— Gheronda, omul mărinimos are întotdeauna și lepădarea 
de sine? 

— Dacă mărinimia lui este curată, atunci are și lepădarea de 
sine. Cu cât omul scoate egoismul din dragostea lui, cu atât mai 
multă mărinimie dobândește. Acolo unde există iubire de sine, 
nu există mărinimie, căci dușmanul mărinimiei este iubirea de 
sine. 

— Gheronda, cu toate că lucrez cu mărinimie dacă este 
nevoie chiar și douăsprezece-treisprezece ore pe zi, dacă mi se 
cere să fac un lucru pe care nu l-am programat, mă 
împotrivesc. 

— Să nu numești asta mărinimie! Cel care are mărinimie nu 
se împotrivește atunci când i se cere ajutorul, nici nu spune 
câte ore lucrează. Când eram în viața de obște, cel care lucra 
cel mai mult se ascundea. De pildă, un frate aduna doi saci de 
măsline și spunea că a adunat un coșuleţ și că altul a adunat 
mulți saci. Aceasta înseamnă dragoste. Aici dacă întrebi: „Care 
soră a adunat măslinele?”, „Eu”, îți va răspunde cutare maică. 
Ei, mai bine de nu le-ar fi adunat. Dacă aţi pornit spre 
monahism ca să primiţi laude, atunci păcat de banii cheltuiţi 
pentru drum. 

— Gheronda, când văd că avem multă treabă, pe mine mă 
cuprinde panica și mă stresez. 

— Dacă aș fi în locul tău, m-aș sili să termin și treaba 


celeilalte maici. Pe când învăţam tâmplăria, meșterul luase ca 
ajutor și pe un alt băiat care era mai mare decât mine și mai 
plinuţ, dar era cam leneș. Meșterul ne dădea de lucru, iar el 
stătea... Ce, să-l îmbogăţesc eu pe meșter?”, spunea el și nu 
făcea nimic! „Ascultă. Îi spuneam, dacă vrei să înveţi meserie, 
trebuie să lucrezi!”. Lui însă nu-i păsa de nimic. Și așa făceam 
și treaba lui. „Cel puţin stai pe banc ca să ţii scândurile, iar eu 
să le despic, deoarece pierd timpul tot strângându-le cu presa și 
iarăși desfăcându-le”. Puteam să spun: „Mi-am terminat treaba 
mea, sunt în regulă” și să vină meșterul și să-i spună: „Tu ce-ai 
făcut? Cum de acesta care este mai slab decât tine a isprăvit 
atâta treabă?”. Dar nu m-aș fi mâhnit eu dacă l-ar fi certat? Să 
mă fi mândrit că mă lăuda pe mine, iar pe el îl dojenea? M-ar fi 
ajutat acest lucru? în cele din urmă a luat ce-a meritat, fiindcă 
nu a învăţat meserie și lucra apoi la cazma. Omul mărinimos se 
va pricopsi oriunde s-ar afla, pentru că va lucra cu mărinimie. 
Pe când omul care nu cultivă mărinimia pe care i-a dat-o 
Dumnezeu, orice ar face, tot nepricopsit va fi. 

Odinioară vedeam același lucru și la bietele animale, și la 
boi și la cai. Când erau la jug unul se opintea cu mult zel, iar 
celălalt nu trăgea deloc. Cel mai zelos se silea și-l trăgea și pe 
celălalt. Și în cele din urmă animalul care nu trăgea cu zel 
sfârșea la măcelar. Știţi cât m-a durut pentru un bivol? Înjugam 
trei animale împreună, iar acela, sărmanul, cu toate că nu era 
atât de puternic, se silea să înainteze și le trăgea și pe celelalte 
două. Cu cât se silea mai mult, cu atât asuda mai tare. Ce-i vom 
răspunde lui Hristos dacă ne arată un astfel de animal și ne 
zice: „Uitaţi-vă la el cum le trăgea și pe celelalte două! Voi ce aţi 
făcut?” Ah, măi copii, luaţi lucrurile în serios! Viaţa 
duhovnicească este vitejie. Vi se oferă atâtea posibilităţi! 


Cei mărinimoși au conștiința delicată 


și sunt ajutaţi de Dumnezeu 


— Gheronda, cel mărinimos își dă seama de faptul că este 
mărinimos? 

— Tu ești? Binecuvântato, lucrul ăsta se vede! Fiecare își dă 
seama mai mult sau mai puţin de starea în care se află, 
primește o încredințare lăuntrica, fiindcă simte odihnă 
lăuntrică și pace. Dar nici cel mărinimos nu se laudă, nu spune: 


„Eu sunt mărinimos”, căci se gândește întotdeauna: „Trebuie să 
mă mișc cu mai multă mărinimie”. 

Omul mărinimos este sincer, se nesocotește pe sine, este 
simplu, are smerenie. Toate acestea nu numai că-i aduc odihnă 
lui însuși, ci se fac simţite și celuilalt. Comunică lăuntric cu 
celălalt și îl înțelege. Și dacă, pentru a nu-l mâhni, îi spui în 
timp ce suferi: „Mă simt foarte bine”, acela își dă seama că 
suferi și încearcă să nu te obosească. Iar altul, deși te vede 
descurajat și ametit, pentru că vrea să te mai rețină, îți spune: 
„le văd, Gheronda, mai bine ca niciodată, te văd foarte 
sănătos”. Și ar fi oarecum îndreptăţit, dacă ar avea măcar vreo 
problemă serioasă. Cel mărinimos, dimpotrivă, și să aibă 
nevoie, spune: „Gheronda, doar o binecuvântare vreau să-mi 
dai! Nu vreau să te rețin”. Pe unul ca acesta din urmă îl opresc 
lângă mine, și ochii i se umplu de lacrimi. Iar el zice: 
„Gheronda, mai bine să plec, căci te văd obosit”. Ei, cum să nu 
primească ajutor dumnezeiesc unul ca acesta? 

Există oameni care, din mărinimia lor, își dau imediat seama 
ce anume îi este de ajutor și-l mulțumește pe celălalt, în sensul 
cel bun, fiindcă se gândesc mereu la celălalt, iar nu la ei înșiși. 
Unii, deși nu mă cunosc, își dau seama de ce anume am nevoie: 
îmi trimit câte un pacheţel și găsesc în el exact ce-mi trebuie. 
Din pachetul lor. Ajungi să le înţelegi întreaga lume lăuntrică. 
Le vezi fineţea conștiinței lor oglindindu-se în orice lucru. 

— La Coliba Sfinţiei Voastre, reușesc uneori să vă vadă aceia 
care sunt mai obraznici și insistă. 

— Da, dar răsplătiți sunt cei mărinimoși care din delicateţe 
nu vor să-mi strice liniștea. Când am venit data cealaltă, a 
trecut pe-aici ca să mă vadă un tată împreună cu familia lui. 
Am stat de vorbă cu el și separat, am vorbit cu el și împreună 
cu femeia și copiii lui. După două-trei zile a venit din nou. În 
acel ceas vorbeam cu cineva, iar afară aștepta o fată care 
venise de la Atena cu avionul ca să mă întrebe despre o 
chestiune care o preocupa. „Pot să-l rețin pe Stareţ cinci 
minute?” i-a spus el, iar ea i-a cedat rândul. Și a așteptat fata o 
oră și jumătate ca să iasă domnul care îi ceruse să-i cedeze 
rândul doar pentru... cinci minute. Când el a ieșit, venise deja 
timpul ca ea să plece la aeroport. Atunci sărmana a venit și mi- 
a spus: „Părinte, dati-mi binecuvântarea Sfinţiei Voastre! Am 
venit din Atena ca să vă cer sfatul într-o problemă de-a mea, 


dar acum nu mai apuc. M-am învoit de la serviciu pentru 
câteva ore, și acum trebuie să plec ca să nu pierd avionul”. Ei, 
cum pot să uit acest suflet? în cele din urmă omul este ajutat de 
Dumnezeu numai atunci când are nobleţe sufletească. 

— Gheronda, omul mărinimos nu se chinuiește când trăiește 
lângă oameni dificili? 

— Scopul este să-și arate mărinimia către oamenii suciți. 
Evanghelia spune: „Dacă iubiţi pe cei ce vă iubesc, ce răsplată 
puteţi avea?” (Luca 6, 32). 

Cei mărinimoși și sensibili se lasă nedreptăţiți de bună voie, 
fie datorită renunţărilor pe care le fac din dragoste pentru alţii, 
fie din pricina vicleniei celorlalți, însă niciodată nu așteaptă și 
nu urmăresc să li se facă dreptate în viaţa aceasta deșartă. Cei 
mărinimoși le plătesc pe toate în această viaţă, dar primesc și 
ajutorul lui Dumnezeu, iar în cealaltă viață vor avea multă 
răsplată. 


PARTEA A PATRA 
VLĂSTARE ALE DRAGOSTEI ȘI SMERENIEI 


Simplitate și Curăţie 
Credinţă și Nădejde 
Răbdare - Bucurie — Discernământ 
«Numai lângă Hristos găsești bucuria adevărată, curată, căci 
numai Hristos dăruiește bucurie 
și mângâiere adevărată». 


CAPITOLUL 1 
Simplitatea și curăţia 


Simplitatea, primul vlăstar al smereniei 


Primul vlăstar al smereniei este simplitatea. Iar când în om 
există simplitate, există și dragoste, jertfă, bunătate, mărinimie, 
evlavie. Omul simplu are curăţie sufletească și o încredere 
neiscoditoare în Dumnezeu. Simplitatea a fost starea lui Adam 
dinainte de cădere, când le vedea pe toate curate, deoarece era 
îmbrăcat în Harul lui Dumnezeu. 

— Gheronda, atunci când se spune: „Harul se află în 
simplitate”, se referă la Harul dumnezeiesc? 

— Firește. Omul simplu și fără de vicleșug, deoarece are 
smerenie, primește Harul de la Dumnezeu, Care este simplu și 
din fire bun. 

— Gheronda, se poate să umble cineva cu simplitate și să 
aibă mândrie? 

— Asta nu se poate. Nu există mândrie în omul care are 
simplitate adevărată. 

— E posibil ca să imite cineva unele manifestări ale omului 
simplu, fără ca să aibă simplitate adevărată? 

— Da, se poate ca prefăcându-se a fi simplu, să reușească 
ceea ce urmărește. Înlăuntrul simplităţii celui care joacă rolul 
omului simplu pentru a-și atinge un scop există cea mai 
grosolană viclenie. Este ca și cum un bătrân ar purta șosete de 
copil mic, ca să i se facă și lui hatârurile ce i se fac unui copil 
mic. Pe când cel care are adevărată simplitate are și onestitate 
și discernământ. 


Una este simplitatea 


și alta este obrăznicia 


— Gheronda, uneori consider că mă port cu simplitate, însă 
mi se spune că m-am purtat cu obrăznicie. Cum voi deosebi 
simplitatea de obrăznicie? 

— Una este simplitatea și alta este obrăznicia. Obrăznicia îl 
satisface pe om lumește. Adică te porți obraznic și-ţi satisfaci 


egoismul. Îţi spui: „L-am pus la punct pe celălalt”. Acest lucru 
îți aduce o satisfacţie lumească, care-n realitate nu-l 
mulțumește pe om. Pe când simplitatea odihnește duhovnicește 
și lasă în inimă o ușurare. 

— Gheronda, mi se spune că mă port cu superficialitate, însă 
eu cred că mă port cu simplitate. 

— Ascultă: când spunem „simplitate”, nu înţelegem să se 
poarte cineva cu neghiobie. Tu încurci lucrurile. Vorbești fără 
să gândești și crezi că te porţi cu simplitate. Ai puţină simplitate 
din fire, dar îţi lipsește înțelepciunea. Și, deși nu ești copil la 
minte, te comporti ca un copil. Din fericire, maicile te cunosc și 
nu te interpretează greșit. 

— Se poate ca un om să fie cu adevărat simplu și totuși 
comportamentul lui să-i deranjeze pe ceilalţi? 

— Dacă cineva spune sau face ceva cu simplitate adevărată, 
chiar dacă ar putea fi interpretat greșit, celălalt nu-l 
interpretează greșit, fiindcă cel simplu are Harul lui Dumnezeu 
și nu pricinuiește sminteala. Pe când cel care nu are simplitate 
și îţi vorbește cu o politeţe lumească te scoate din sărite. 


„Faceţi-vă ca pruncii” 
(Vezi Matei 18, 3) 

— Gheronda, care este simplitatea firească? 

— Simplitatea firească este cea pe care o are un copil mic. Pe 
copil, când face o neorânduială, îl certi și el plânge. Dacă îi dai 
apoi o mașinuţă, uită totul. Nu cercetează să vadă de ce mai 
înainte l-ai certat, iar apoi i-ai dat mașinuţa, deoarece copilul 
lucrează cu inima, pe când cel mare lucrează cu rațiunea. 

— Există și oameni mari care au în firea lor o oarecare 
simplitate. Este aceasta virtute? 

— Da, dar simplitatea firească, ca de altfel toate virtuțile 
firești, are nevoie de curăţire. Omul care este simplu din fire 
are nerăutate, bunătate etc., dar are și vicleșugurile copilărești. 
Poate, de pildă, să nu gândească ceva rău despre aproapele său, 
dar dacă trebuie să aleagă între două lucruri, îl va lua pe cel 
mai bun pentru sine și-l va lăsa pe cel mai rău pentru celălalt. 
Este ca o bucată de aur care conţine într-un procent mau mic și 
alte aliaje și de aceea trebuie să fie trecut prin topitoare, pentru 
a rămâne aur curat. Adică trebuie ca inima să se curăţească de 
orice vicleșug, de orice interes personal și de multe alte patimi, 


pentru a ajunge la starea desăvârșitei simplități. 

În dragostea cea adevărată a lui Hristos, în acea stare a 
simplităţii și a curăţiei, se dezvoltă nevinovăția copilăriei, pe 
care Hristos o cere de la noi când zice: „faceţi-vă ca pruncii” În 
vremea noastră însă, cu cât se răspândește politețea lumească, 
cu atâta se pierde simplitatea, bucuria adevărată și zâmbetul 
firesc. 

Îmi amintesc de un bătrânel de la Schitul Ivironului, 
Părintele Pahomie. Oricât de mare ar fi fost supărarea pe care 
o aveai, numai ce-l vedeai, și întristarea pleca de la sine. Iar 
dacă te duceai cu scopul de a-i spune multe, le uitai pe toate, îți 
treceau toate. Avea niște obraji roșii și râdea ca un copilaș. Era 
un bătrân cu o față de copil mic. Chiar de s-ar fi prăpădit 
lumea, el râdea. O adevărată bucurie! Nu știa nici carte, nici 
muzică psaltică, în afară de „Hristos a înviat!”, pe care îl cânta 
la Paști. Când venea la biserica Schitului în sărbători, niciodată 
nu se așeza în strană, ci întotdeauna stătea în picioare, chiar și 
la privegherile de toată noaptea, și rostea Rugăciunea lui lisus. 
Avea duh de nevoinţa și multă mărinimie. Dacă îl întrebai: 
„Părinte Pahomie, la ce moment se află Slujba?”, el îţi 
răspundea: „Psalmi, Părinţii cântă Psalmi”. El le spunea la toate 
Psalmi. 

Acest bătrânel era foarte simplu și plin de Har. Se slobozise 
de patimi și de aceea era ca un copil fără de răutate. Dacă omul 
nu-și leapădă de mic egoismul copilăresc, mândria 
copilărească, încăpăţânarea copilărească și rămâne într-o stare 
de prunc, ajunge ca la bătrâneţe să aibă pretenţiile unui copil 
mic. De aceea Apostolul Pavel spune: „Nu fiți prunci cu mintea, 
ci fiţi prunci cu răutatea” (I Corinteni 14, 20). 


Omul simplu are numai gânduri bune 


Omul simplu este fără de răutate și fără de viclenie. El 
transformă în bine și răul și urâtul. Are întotdeauna gânduri 
bune pentru ceilalți. Nu este prost, dar consideră că așa cum 
gândește el, tot astfel gândesc și ceilalți. 

— Gheronda, daţi-ne un exemplu! 

— Nu v-am povestit despre acel Părinte Haralambie care a 
trăit mai demult la Mănăstirea Cutlumuș (Vezi Cuviosul Paisie 
Aghioritul, Părinţi aghioriţi, p.10-11? Fusese bibliotecar, dar în 
cele din urmă l-au scos din această slujire, fiindcă niciodată nu 


încuia ușa la bibliotecă. „De ce aveţi nevoie de chei la uși? 
spunea el. Lăsaţi oamenii să citească cărţile!”. Avea o asemenea 
simplitate și curăţie, încât nu-i trecea prin minte că există și 
oameni care fură cărți. 

Omul simplu, fiindcă are întotdeauna gânduri bune despre 
ceilalți, îi vede pe toti buni. Îmi amintesc și de un alt bătrânel, 
de părintele Teoctist de la Mănăstirea Dionisiu. Câtă simplitate 
avea! Într-o seară rămăsese împreună cu un monah la Karyes, 
la conacul mănăstirii. Noaptea târziu cineva a bătut la ușă și 
bătrânul Teoctist a alergat să deschidă. „Lasă-l, îi spune 
monahul, nu-i deschide la ora asta. Ca să ne putem liniști!”. „Și 
de unde știi cine este? Poate să fie chiar Hristos! Să-i 
deschidem!”. Și s-a dus de a deschis ușa. Vedeţi, omul simplu 
pune gândul cel bun înainte și întotdeauna ceea ce este bun 
așteaptă. 


Simplitatea odihnește 


— Gheronda, cred că simplitatea înseamnă să se poarte 
cineva așa cum simte lăuntric. Așa este? 

— Depinde de locul în care trăiește. Pentru ca omul să se 
poarte cu simplitate, trebuie să găsească un mediu potrivit. În 
lume, mai ales în cea de astăzi, trebuie să fii atent cum te porți. 
Însă într-o mănăstire sau într-o familie nu ai justificare să nu te 
porti cu simplitate. Este foarte obositor atunci când nu există 
simplitate și încredere! În acest caz, ca să-i spui o vorbă 
celuilalt, ai nevoie de prolog, de epilog, de explicaţii... În felul 
acesta viața devine o corvoadă, o adevărată mucenicie. Pe 
când, acolo unde există simplitate, îi spui celuilalt „așează-te 
acum” și el se așază, „Acum nu este nevoie de tine, pleacă!” și 
pleacă, fără să te temi că te poate răstălmăci. Simplitatea 
odihnește, în timp ce lipsa simplităţii obosește. 

— Gheronda, ce înseamnă: „Dobândește libertate în 
petrecerea împreună cu ceilalți, ca să te slobozești de 
tulburare” (Sfântul Isaac Sirul, Cuvinte ascetice, Cuvântul 
XXIII)? 

— Să dobândești simplitate în relaţia ta cu ceilalţi, ca să nu 
te zăpăcească gândurile și să te încurci. Când exprimi cu 
simplitate ceea ce simți, și tu te eliberezi și pe ceilalți îi ajuţi. 

Odată coboram spre Atena cu mașina unui cunoscut de-al 
meu pentru a rezolva o problemă, împreună cu noi aflându-se 


și un alt domn. Pentru că mie mi se face rău în mașină, șoferul 
a deschis un geam, șt înăuntru începea să se răcorească. „Nu 
cumva vă este frig?” i-am întrebat. „Nu, nu”, mi-au răspuns ei. 
Peste puţin însă l-am văzut pe unul dintre ei că se strânge de 
frig și își ia sacoul pe el. Atunci le-am spus: „să spuneţi cu 
simplitate dacă vă este frig, ca nu cumva să se îmbolnăvească 
cineva dintre voi, iar eu vă voi spune când mă simt rău”. Și 
astfel nimeni nu a simţit drumul ca pe o povară. Dacă eu mă 
simțeam rău și nu vorbeam, iar celuilalt îi era frig și nu spunea, 
poate că unul dintre noi ajungea bolnav la Atena. De aceea și i 
voi să vă purtaţi cu simplitate, căci altfel veţi fi mereu 
neliniștite ca nu cumva celălalt să se supere sau să se 
smintească. De fapt în felul acesta se supără omul și nu-și 
găsește liniștea, iar purtarea sa devine nefirească. 

— Gheronda, eu înaintea altora nu pot face nici lucrul cel 
mai simplu. Aceasta este sfială sau mândrie? 

— Uneori Dumnezeu îi dă omului o sfială exagerată care să-l 
frâneze și să nu pățească ceva rău. Căci, nu se știe cât de mult 
ar putea devia de la calea cea dreaptă dacă nu ar avea această 
sfială? Ceea ce trebuie să faci tu acum este să fii puţin atentă și 
să te încredinţezi pe tine cu tărie în mâinile lui Dumnezeu. Să 
nu te închizi în tine și să te chinui în mod omenesc, căci 
înlăuntrul acestei încătușări omenești se ascunde egoismul. Nu 
mă vezi pe mine cum mă port de firește, fără să depun vreo 
strădanie, când ca un bunic, când ca un tată. Când ca un frate 
mai mare și când ca un copil? 

— Gheronda. Eu mă gândesc la felul cum va interpreta 
celălalt ceea ce îi voi spune și mă tem ca nu cumva să mă 
răstălmăcească. 

— Tu te scurtcircuitezi, deoarece nu ai simplitate. Ascultă: să 
dobândești simplitatea inimii, ca să te dezvolți duhovnicește. Să 
primești cu simplitate observaţiile care ţi se fac și să te 
străduiești să te îndrepţi, cerând totodată și ajutorul lui 
Dumnezeu. Se poate să ţi se spună că în cutare situaţie te-ai 
purtat fără înțelepciune. Altă dată, într-o situatie 
asemănătoare, trebuie să te gândești: „Atunci mi-au spus că m- 
am purtat fără înţelepciune. Acum trebuie să iau aminte să mă 
port înţelept”. În felul acesta dobândești încet-încet experienţă, 
te îndrepți, înaintezi și sporești duhovnicește. La fel și celălalt 
învaţă din purtarea ta și Dumnezeu îţi vede lucrarea, iar tu te 


încredinţezi lăuntric și devii pașnică. 

Simplitatea dimpreună cu nevoința osârduitoare și cu 
încrederea în Dumnezeu aduc pace și bucurie lăuntrică și 
umplu sufletul de nădejde și mângâiere. 


Prin sfânta simplitate omul cunoaște tainele lui 
Dumnezeu 


— Gheronda, studiul cărților și cunoașterea îl ajută pe om 
să-L cunoască pe Dumnezeu? 

— Ascultă la mine: atunci când cineva lucrează 
duhovnicește și ajunge la o stare duhovnicească bună, vede 
foarte limpede anumite lucruri prin dumnezeiasca luminare, 
fără să le fi cunoscut mai dinainte din cărți. Și, mai ades, le 
vede mai limpede decât alţii care au citit toate cărțile de pe 
lume. Prin curăţia lui lăuntrică vede limpede foarte departe și 
foarte adânc, fiindcă a ieșit de pe traiectoria lumească și se 
mișcă de acum pe cea duhovnicească, în spaţiul tainelor. Toţi 
cei care au dobândit simplitatea și curăţia lăuntrică văd 
lucrurile suprafirești ca fiind foarte simple, ca fiind firești, căci 
la Dumnezeu toate sunt simple, așa cum și El însuși este foarte 
simplu și cum ne-a arătat-o și Fiul Său pe pământ prin sfânta 
Lui simplitate. Și nu folosește o putere mai mare pentru 
lucrurile mai presus de fire și alta mai mică pentru cele firești, 
ci aceeași putere pentru toate. 

— Adică un om poate să cunoască tainele lui Dumnezeu 
chiar și fără mult studiu? 

— Da, dacă are sfânta simplitate, el poate nu numai să 
cunoască tainele lui Dumnezeu, ci și să le trăiască. Vă amintiţi 
de acel monah foarte simplu care s-a învrednicit să mănânce 
împreună cu Hristos? Acesta, înainte de a deveni monah, era 
cioban și singurul lucru care îl preocupa era cum să se 
mântuiască. Odată, prin părțile unde locuia, a trecut un pustnic 
și i-a spus: „Daca vrei să te mântuiești, să mergi pe calea cea 
dreaptă”. El însă a luat cuvântul ăsta după literă. A apucat, 
așadar, pe un drum și a mers trei zile doar drept înainte, până 
ce în cele din urmă a ajuns la o mănăstire. Acolo egumenul, 
când i-a văzut dorul lui de mântuire, l-a făcut îndată monah și 
l-a pus să slujească în biserică. Într-o zi, în timp ce făcea 
curăţenie în biserică, egumenul a trecut pe acolo și l-a sfătuit 
să-și facă treaba bine. Acela, după ce a ascultat sfaturile, l-a 


întrebat pe egumen arătând spre Mântuitorul Răstignit: 
„Gheronda, cine este Cel Care stă acolo atârnat? Sunt aici de 
atâtea zile, dar nu L-am văzut să coboare ca să mănânce sau să 
bea ceva”. Când a auzit acestea, egumenul s-a minunat de 
simplitatea lui și îi spune: „Eu L-am pedepsit să stea acolo sus, 
fiindcă nu-Și făcea bine treaba”. Monahul l-a ascultat fără să 
spună nimic. Seara și-a luat portia de mâncare și s-a încuiat în 
biserică. S-a oprit la picioarele Celui Răstignit și I-a spus cu 
durere: „Coboară, frate, ca să mâncăm împreună!”. Atunci 
Hristos a coborât și a mâncat împreună cu monahul cel simplu, 
după care i-a făgăduit că îl va lua în Casa Tatălui Său, ca să se 
desfăteze veșnic. Și într-adevăr, după câteva zile acest monah 
simplu a adormit în pace. Vedeţi, avea o desăvârșită neștiinţă, 
dar ce s-a învrednicit să trăiască, datorită multei simplități și 
curăţiei pe care le avea! 

Pentru ca Harul lui Dumnezeu să se sălășluiască în om, 
trebuie să existe înlăuntrul său această lipsă de vicleșug, 
această curăţie. Dumnezeu Se dăruiește celor care au o 
simplitate curăţită. Când omul înaintează în simplitate și 
curăție, împreunată cu credinţă fierbinte și cu evlavie, ajunge 
mai apoi să se învrednicească de experienţe dumnezeiești și să 
cunoască tainele lui Dumnezeu, fără să aibă cunoștințe. Căci 
atunci Se  sălășluiește într-însul Sfânta Treime și, cu 
dumnezeiasca luminare pe care o are, găsește cu ușurință 
cheile înțelesurilor dumnezeiești și tâlcuiește în Duhul lui 
Dumnezeu, în mod simplu și firesc, fără durerea de cap a 
intelectualului. 

Atunci când ne vom curăţi inima cea vicleană, „dintru care 
ies toate răutățile” (Vezi Matei 15. 18-19; Marcu”, 21-23), vom 
deveni vase curate și smerite ale Harului dumnezeiesc și Se va 
odihni înlăuntrul nostru Sfânta Treime. Mă voi ruga și eu 
pentru voi, precum și voi să vă rugaţi pentru mine, ca Hristos și 
Maica Domnului să curățească inimile noastre, ca să-L vedem 
pe Dumnezeu. „Fericiţi cei curati cu inima, că aceia vor vedea pe 
Dumnezeu” (Matei 5, 8). Amin. 


CAPITOLUL 2 
Credinţa și nădejdea în Dumnezeu 


Astăzi tot răul vine de la necredinţă 


— Gheronda, văd că unii oameni care nu cred în Dumnezeu 
sunt stăpâniţi de o dorinţă puternică de a cunoaște lumea, de a 
călători, de a se distra. 

— Când omul nu crede în viaţa de apoi, caută să cunoască 
lumea, să se bucure în această viaţă ba de una, ba de alta. Și în 
cele din urmă ce alege? Are continuu înlăuntrul său un gol. Pe 
când, dacă are credință în Dumnezeu, îl cunoaște pe 
Dumnezeu, este cunoscut de Dumnezeui45), și atunci se simte 
împlinit sufletește. 

— Gheronda, dacă oamenii s-ar gândi că această viață este 
trecătoare, oare nu s-ar schimba? 

— Depinde. Dacă, de pildă, spunem: „acum lumea se 
sfârșește”, unul care nu crede va deveni și mai nerușinat și se 
va năpusti să săvârșească răul, să păcătuiascâ și mai mult. Însă 
unul care crede se va frâna pe sine însuși. „De ce să-mi 
cheltuiesc vremea cu lucruri pierzătoare? își va spune el. Mai 
bine să mă îngrijesc de suflet, să trăiesc duhovnicește, să fac 
vreo milostenie”. 

Astăzi tot răul vine de la necredință. Odinioară lumea 
credea. Chiar și cel mai indiferent om avea puţină credinţă 
înlăuntrul său. Poate că oamenii erau simpli, poate că nu 
înțelegeau nimic din cele pe care le auzeau în biserică. Unii nu 
știau nici că Evangheliile sunt patru la număr; credeau că sunt 
douăsprezece. Dar ce credinţă și ce evlavie aveau! De ce curaj 
erau în stare și infirmierele! Câte din ele nu mergeau voluntare 
în război! Aveau credinţă și duh de jertfă și ajutau foarte mult. 
Astăzi mi-a spus cineva că un bolnav spunea „Crezul”, iar 
infirmiera îl lovea, căci credea că îi făcea vrăji! Să nu știe nici 
măcar Simbolul Credinței! Unde am ajuns! Îi întrebi pe unii 
tineri: „Tu în ce crezi?”. „Nu știu, îți răspund, încă nu am ajuns 
la o concluzie”. „Ce credință are mama ta, tatăl tău?”. „Nu știu, 
nu i-am întrebat”. Nu l-a interesat să afle ce credinţă au părinții 
lui! Cum să fie cineva ajutat când el este atât de nepăsător? 

— Gheronda, în statele care au avut sistem totalitar, situaţia 


este încă grea. 

— Da, dar câţi mucenici vor ieși din cei care și-au păstrat 
credința în sistemele totalitariste! Un rus, care s-a întors în 
Rusia după mai mulţi ani, îmi spunea: „S-a apropiat de mine o 
pătrânică care mă cunoștea de demult și m-a întrebat: «Cu 
paltonul ăsta mergi la Sfântul Munte? —. «Da, cu ăsta», i-am 
răspuns. Îndată ochii i s-au umplut de lacrimi, a luat paltonul 
și-l săruta, sărmana, ca să ia binecuvântare”. Vezi, credinţa, cu 
cât este mai asuprită, cu atât se întărește. Este ca un arc pe 
care, cu cât îl presezi mai mult, cu atât va sări cu mai multă 
putere. La un moment dat cel care îl strânge obosește, îi dă 
drumul și el sare în sus. 


Când credinţa se zdruncină 


— Gheronda, de ce mulți oameni, deși la început credeau, și- 
au pierdut credinţa? 

— Dacă nu dai atenţie chestiunilor de credinţă și laudei lui 
Dumnezeu, încet-încet uiţi de ele și poţi ajunge insensibil până 
la punctul de a nu mai crede nimic. 

— Gheronda, unii spun că li se zdruncină credinţa atunci 
când văd că și oamenii buni suferă. 

— Chiar dacă i-ar arde Dumnezeu pe toţi cei buni, nu trebuie 
să gândești ceva rău despre El, ci să cugeţi că Dumnezeu face 
din dragoste tot ceea ce face. Știe Dumnezeu cum lucrează. Ca 
El să îngăduie să se întâmple vreun rău, înseamnă că un lucru 
mai bun va ieși din asta. 

— Gheronda, astăzi chiar și copiii credincioși se clatină în 
credință, deoarece în școli există profesori care învaţă 
ateismul. 

— De ce să se clatine în credință? Sfânta Ecaterina era de 
nouăsprezece ani și a astupat gura a două sute de filosofi cu 
ajutorul cunoașterii celei după Dumnezeu și a înţelepciunii ei. 
Chiar și protestanții o au ca pe protectoarea științelor. 

În chestiunile de credinţă și de apărare a patriei nu sunt 
îngăduite concesiile, ci trebuie să fim neclintiţi și statornici. 

— Gheronda, odinioară mă rugam lui Dumnezeu cu credință 
și primeam tot ce li ceream. Acum însă nu mai am această 
credință. Cărui fapt se datorează asta? 

— Logicii lumești pe care o ai. Logica lumeasca zdruncină 
credinţa. „Dacă veți avea credință și nu vă veti îndoi (Matei 21, 


21), toate câte le veţi cere în rugăciune cu credință, le veți primi” 
(Matei 21, 22), a spus Domnul. Aceasta este temelia. În viața 
duhovnicească ne mișcăm în spaţiul minunii. Unu plus doi nu 
fac întotdeauna trei; fac și cinci mii, și chiar un milion! 

Este nevoie de intenţie bună și mărinimie. Căci omul nu 
înţelege nimic dacă nu are intenţie bună. Iată, atâtea amănunte 
au spus Proorocii despre Răstignirea Domnului - până și ce vor 
face cu cămașa Lui (Vezi Psalmul 21, 19), ce vor face cu banii 
trădării, cum că vor cumpăra cu ei Țarina Olarului, ca să-i 
îngroape pe străini (Vezi Matei 27, 7-9; Ieremia 18, 2 și 39, 9) -, 
dar evreii tot nu au înțeles. „Dar Iuda cel fără de lege nu a vrut 
să înțeleagă” (Din Antifonul al 3-lea al Utreniei Vinerii celei 
Mari (Slujba Sfintelor Patimi)... 


Neîncrederea și putina credinţă 


— Gheronda, de ce Moise pentru o greșeală foarte mică n-a 
intrat în Pământul Făgăduinţei (Vezi Numeri 20, 1-13; 
Deuteronom 32. 48-52)? 

— Nu a fost o greșeală mică; a fost neîncredere. Dumnezeu îi 
trecuse pe israeliți prin Marea Roșie (Vezi Ieşire 14, 1-31), le 
izvorâse apă la Muntele Sinai (Vezi Ieşire 15, 22-25 și 17, 1-7), îi 
hrănise cu mană (Vezi Ieşire 16, 1-36), atâtea lucruri minunate 
le arătase, iar ei au cârtit când le-a lipsit iarăși apa. Chiar și 
Moise, atunci când Dumnezeu i-a spus să lovească stânca ca să 
iasă apă, s-a îndoit. „Oare poate ieși apă din această stâncă?” a 
spus el (Vezi Numeri 20, 1-13). De aceea Dumnezeu i-a dat mai 
apoi acest canon: „Drept pedeapsă, i-a spus, vei vedea Pământul 
Făgăduinței numai de departe” (Vezi Deuteronom 32, 48-52). 
Dacă Dumnezeu nu le-ar fi scos și altă dată apă în chip 
minunat, Moise ar fi avut oarecare circumstanţe atenuante, 
acum însă era lipsit de îndreptăţire pentru îndoiala sa. De 
aceea Dumnezeu nu i-a îngăduit să intre în Pământul 
Făgăduinţei. 

— Gheronda, eu consider că mă corectez numai prin efortul 
meu personal și de aceea nu înaintez. 

— Ce poţi să faci tu de una singură? Atât timp cât te agăţi de 
tine însăţi, împiedici mila lui Dumnezeu și rămâi în urmă, nu 
înaintezi. Dacă ai avea puţină credinţă, s-ar schimba aproape 
toate, și dacă ai avea și puţină smerenie, ai avea Harul lui 
Dumnezeu. Toate sunt din pricina faptului că șchiopătezi în 


credinţă și în smerenie. În felul acesta Dumnezeu este „legat” și 
nu te poate ajuta, fiindcă El respectă libertatea voinţei. Să ceri 
credinţă de la Hristos — „adaugă-ne credință” (Luca 17, 5) — și să 
cultivi smerenia. Dacă ești mândru, credința ta rămâne 
nelucrătoare chiar și atunci când crezi. 

Aţi văzut sutașul despre care pomenește Evanghelia? Nu 
avea niciun gând de mândrie, dar și ce credinţă avea! „Nu sunt 
vrednic, i-a spus el lui Hristos, să intri în casa mea. Spune numai 
un cuvânt și robul meu se va face bine”, și nu L-a lăsat să Se 
apropie de casa lui. De aceea Hristos i-a spus: „Nici în Israil nu 
am găsit atâta credință” (Vezi Matei 8, 5-10; Luca 7, 1-10). 

— Gheronda, bunicii noștri spuneau că va veni timpul când 
vom avea toate bunătăţile, dar nu vom putea mânca. Astăzi 
oamenii pun sub semnul întrebării majoritatea alimentelor. 

— Ce să facem? Au poluat tot mediul înconjurător. Să nu vă 
cuprindă însă frica. Să vă faceţi cruce și să nu vă temeți. Și am 
în vedere pe unii oameni care își fac viața un martiriu, fiindcă 
se tem de toate deși sunt creștini, sunt botezați, miruiţi, se 
împărtășesc, citesc Evanghelia, au învăţat-o pe de rost. Oare nu 
văd ce putere are Harul lui Dumnezeu? „Chiar de veți bea ceva 
aducător de moarte, nu vă va vătăma” (Vezi Marcu 16, 18), a 
spus Hristos. Și: „vă dau putere să călcaţi peste șerpi și peste 
scorpii, fără să pătimiţi ceva rău” (Vezi Luca 10, 19). 

Dacă omul are Harul lui Dumnezeu, nu se teme de nimic. De 
aceea să cerem întotdeauna Harul lui Dumnezeu, făcându-ne 
semnul Sfintei Cruci. Vă amintiţi de întâmplarea aceea din 
Lavsaicon? Un monah s-a dus să ia apă din fântână și, deoarece 
a văzut în ea o aspidă!4;, a plecat înfricoșat, fără să ia apă. 

„Avva, suntem pierduţi, i-a spus el stareţului. În fântână este 
o aspidă!”. „Bine, îi spune stareţul, dacă în toate fântânile vor 
intra șerpi veninoși, ce vei face? Vei muri de sete?”. Și starețul 
ducându-se, a însemnat fântâna cu semnul Sfintei Cruci, a luat 
apă și a băut. „Acolo unde se pogoară puterea Crucii, răutatea 
satanei nu are putere”. 

— Gheronda, am în mine o frică. 

— Frica asta este binecuvântare de la Dumnezeu; este o 
rânduială a lui Dumnezeu, ca să scapi întotdeauna la El prin 
rugăciune. Te va ajuta să te prinzi de Dumnezeu. Vezi pe 
copilul mic, nu-l poţi cuminţi dacă nu-l înfricoșezi. Să te 
nevoiești cu râvnă și nădejde în Dumnezeu și atunci nu te vei 


teme de nimic. Nu cântăm oare la Pavecerniţa Mare: „De frica 
voastră nu ne vom teme, nici ne vom tulbura, căci cu noi este 
Dumnezeu (Vezi Ceaslov, vezi și Isaia 8. 12)? 


„Văzut-am mai înainte pe Domnul înaintea mea 
pururea” 


(Psalmul 15, 8) 


— Gheronda, ce fel de frică era aceea pe care a simtit-o 
Proorocul Daniil atunci când a văzut Îngerul (Daniil 10. 8-12)? 

— Era o sfiiciune, o teamă sfântă. Daniil s-a aruncat la 
pământ ca să se închine îngerului, dar acela i-a spus: „Ridica te, 
Daniile, și nu te teme! Dumnezeu a auzit rugăciunea ta” (Op. cit.) 

Frica de Dumnezeu este respect covârșitor, este evlavia, 
sfiala duhovnicească care se naște din dragostea multă către 
Dumnezeu. Așa cum cineva simte o sfială înaintea unei 
persoane venerabile, tot astfel simte și omul care are frică de 
Dumnezeu, oriunde s-ar afla, căci simte prezența Lui 
pretutindeni. Nu spune: „Heruvimii cu frică stau înainte”? 
Această sfială și frică au în ele pace și bucurie; nu-l chinuiesc 
pe om. „Slujiți Domnului cu frică și vă bucuraţi Lui cu 
cutremur” (Psalmul 2, 10), spune Psalmistul. 

— Gheronda, ce legătură este între conștiința liniștită și frica 
de Dumnezeu? 

— Dar ce conștiință va avea omul dacă nu are frică de 
Dumnezeu? Fără frică de Dumnezeu omul își poate călca cu 
ușurință pe conștiință și atunci încetează de a mai fi om. 

— Gheronda, când simt recunoștință pentru un om, pot să 
fac orice îmi cere. Însă mă îngrijorează faptul că nu se 
întâmplă același lucru și față de Dumnezeu. Nu cumva nu am 
recunoștința cuvenită pentru binefacerile Lui? 

— Există înlăuntrul tău recunoștinţa față de Dumnezeu, dar 
nu există această întraripare. Recunoștinţa față de un om o 
simți mai mult, deoarece îi simţi prezenţa. Trebuie să ai lucrare 
duhovnicească ca să simţi cu intensitate prezenţa lui 
Dumnezeu. Dacă simţi prezenţa lui Dumnezeu, atunci vei simţi 
și o mare recunoștință față de Dumnezeu. Acum spui „Tatăl 
nostru...” și nu simţi nimic. Dacă însă ai simţi cu adevărat că 
Dumnezeu este Tatăl tău, nu ai putea suporta aceste cuvinte. 

Omul trebuie să aibă continuu simțământul prezenţei lui 


Dumnezeu. lar când omul simte prezenţa lui Dumnezeu, a 
îngerilor și a Sfinţilor, aceasta este o frână puternică împotriva 
oricărei devieri. „Văzut-am mai înainte pe Domnul înaintea 
mea pururea, că de-a dreapta mea este ca să nu mă clatin” (Vezi 
Psalmul 15, 8), spune David. Dacă acţionăm cu gândul că 
Dumnezeu ne vede, ne urmărește, tot ceea ce facem va fi lucru 
sigur. 

— Gheronda, cum poate simţirea raţională a lui Dumnezeu 
să devină o simţire a inimii, astfel încât să-L cunoaștem pe 
Dumnezeu? 

— Trebuie să ne curățim inima. Dacă inima se urâţește, 
Dumnezeu vine într-însa și-L vom cunoaște. Adică nevoința 
sârguitoare, confruntarea și atitudinea râvnitoare premerg, iar 
apoi, ca rezultat, vine simţirea cu inima a lui Dumnezeu. 


Nădejdea și încrederea în Dumnezeu sunt cea mai 
bună asigurare 


— Gheronda, încă mai înfrunt lucrurile omenește, iar nu 
duhovnicește, și de aceea simt o frământare sufletească. 

— Tu pui planurile proprii înaintea planurilor lui Dumnezeu 
și de aceea te zbuciumi. Toate problemele se rezolvă prin 
încrederea în Dumnezeu și prin smerenie. Tu să faci ceea ce 
poţi, iar apoi să te încredințezi proniei dumnezeiești, voii 
dumnezeiești. Nădejdea în Dumnezeu înseamnă credinţă 
întărită, care este cea mai bună asigurare pentru om. 

Oare este puţin lucru să-L ai pe Dumnezeu aliat? Îmi 
amintesc că înainte de a merge în armată mă rugam Sfintei 
Varvara ca să mă ajute — simțeam evlavie pentru ea, deoarece 
încă de mic mergeam la biserica și mă rugam. „Să-mi fie 
primejduită chiar și viaţa în război, numai om să nu ucid”. Și 
cum le-a rânduit bunul Dumnezeu! Când au anunţat 
rezultatele, în timp ce pe alţii care aveau studii i-au trimis în 
prima linie ca simpli soldaţi infanteriști, pe mine care 
terminasem doar școala primară m-au trimis la Transmisiuni! 
Ceilalți îmi spuneau: „Ai pile puternice”. „Ce pilă să am? Nu 
cunosc pe nimeni”. „Ce? Îţi baţi joc de noi? îmi spuneau ei. Pe 
cine ai la Statul Major?”. Dar pentru că insistau, le-am spus și 
eu: „La Statul Major Îl am pe Hristos”. Și așa nu am folosit 
niciodată pușca. 

— Gheronda, cum crește rezistenţa sufletească? 


— Cu nădejdea și încrederea în Dumnezeu, care dau multe 
puteri. Trebuie să ne lăsăm pe noi înșine în mâinile lui 
Dumnezeu cu încredere desăvârșită și să vedem fiecare 
încercare ca pe un dar trimis de dragostea lui Dumnezeu. Omul 
care are multă încredere în Dumnezeu se bucură de toate. Fie 
că este bolnav, fie că rămâne flămând, fie că îl nedreptățesc 
oamenii, fie că pătimește altceva, el crede că Dumnezeu le-a 
îngăduit pe toate, nădăjduiește în Dumnezeu și întotdeauna se 
află în siguranţă la limanul nădejdii în Dumnezeu. 


Dragoste adevărată are acela care are credință 
dreaptă 

— Gheronda, ne-aţi spus că mai întâi este credinţa și apoi 
vine dragostea pentru Dumnezeu. 

— Ascultă, ca să-L iubești pe Dumnezeu, trebuie să crezi în 
El. Pe măsura credinţei noastre vine și dragostea pentru 
Dumnezeu. Îmi spune însă gândul că la un om mărinimos 
dragostea pentru Dumnezeu merge înaintea credinţei. Este un 
lucru ieftin ca să ceară cineva să i Se descopere mai întâi 
Dumnezeu, ca să creadă în El și apoi să-L iubească. Îl iubesc cu 
mărinimie pe Dumnezeu și după aceea lucrează Dumnezeu. Și 
cu cât văd binefacerile lui Dumnezeu, cu atât crește și credința 
mea și dragostea mea către Dumnezeu și îi iubesc pe toţi 
oamenii, pentru că sunt chipuri ale lui Dumnezeu. Iubesc și 
animalele și păsările și întreaga zidire, căci sunt creaţii ale lui 
Dumnezeu. 

— Gheronda, poate cineva să aibă dragoste fără să aibă 
credinţă dreaptă? 

— Poate crede că are dragoste, dar în realitate să nu aibă. 
Dragostea adevărată o găsești în dogma cea dreaptă, cea 
ortodoxă. Odată au venit la Colibă doi catolici. Unul era ziarist, 
iar celălalt secretar la Vatican. „Mai întâi să spunem «Tatăl 
nostru»”, mi-au spus ei. „Ca să spunem «Tatăl nostru», le spun 
eu, trebuie să fim de acord și asupra dogmei, dar între noi și voi 
este o prăpastie mare”. „Bine, îmi spune unul, numai ortodocșii 
se vor mântui? Dumnezeu este cu toată lumea”. „Da, îi spun, 
dar tu poţi să-mi spui câtă lume este cu Dumnezeu?”. „Să 
arătăm dragoste”, îmi spun ei apoi. „Și păcatul [dragostea 
pătimașă) a devenit modă”, le zic. „Și acesta este cuprins în 
dragoste”, îmi spun ei. „Toţi vorbesc despre dragoste, pace și 


bună-înțelegere, le-am spus la sfârșit, dar toţi aceștia sunt 
dezbinaţi atât în ei înșiși, cât și ei între ei. De aceea pregătesc 
bombe tot mai mari”. 

Mulţi dintre cei care vorbesc despre dragoste și unitate nu 
sunt uniti ei înșiși cu Dumnezeu, deoarece nu L-au iubit și nici 
nu au dragoste adevărată. Dragoste adevărată are cel care are 
credință dreaptă, care trăiește lângă Dumnezeu, iar atunci 
Dumnezeu Se zugrăvește pe chipul lui și ceilalți văd pe 
Dumnezeu pe chipul lui. 

Fie ca Dumnezeu să-i lumineze pe toţi oamenii, cu care 
suntem frați după trup - de la Adam și Eva să vină „la 
cunoașterea adevărului” (Timotei 2, 4), ca să devină și fraţi ai 
noștri duhovnicești! Amin. 


CAPITOLUL 3 
Răbdarea cea mântuitoare 


„Fericit bărbatul care rabdă ispita” 


(Iacov 1, 12) 

— Gheronda, ce să facem când trecem printr-o ispită sau 
printr-o încercare mare? 

— Ce să faceţi? Să aveţi răbdare. Răbdarea este leacul cel 
mai puternic care ne ajută să trecem prin încercările grele și 
îndelungate. Cele mai multe încercări le treci numai cu 
răbdarea.  Îndelunga-răbdare clarifică multe și rezolvă 
lucrurile dumnezeiește. De acolo de unde nu aștepți soluţia, dă 
Dumnezeu cea mai bună solutie. 

Să știți că se face plăcut lui Dumnezeu omul care trece prin 
încercări și rabdă fără să cârtească, slăvind numele Lui cel 
Sfânt. „Fericit bărbatul care rabdă ispita”, spune Sfântul Iacov. 
De aceea să ne rugăm să ne dea Bunul Dumnezeu răbdare, ca 
să le răbdăm pe toate fără cârtire și dându-l slavă. 

Viaţa noastră în această lume este o asceză continuă și 
fiecare dintre noi se nevoiește într-un chip diferit. Gândiţi-vă 
câte a trebuit să pătimească Hristos în acei ani grei! Câte 
probleme îi creau evreii, iar El nu scotea un cuvânt... Dar și 
Apostolul Pavel, câtă răbdare a avut! Cu toate că primise 
înștiințare de la Dumnezeu că va merge la Roma (Vezi Faptele 
Apostolilor 23, 11), a rămas în închisoare timp de doi ani, 
fiindcă ighemonul întârzia judecata”). 

Și Sfântul Ioan Teologul, ce-a mai suferit! Pentru puţină 
cârtire a trecut prin naufragiu'4)... 

Vedeţi, Dumnezeu îngăduie ca Sfinţii să se chinuiască pentru 
greșeli mici, ca să avem noi pildă, și astfel să înfruntăm ispitele 
cu răbdare, cu rugăciune, dar și cu bucurie. 


Ca să-l rabzi pe celălalt, trebuie să-l iubești 


— Gheronda, cum se dobândește răbdarea? 

— Răbdarea are ca temelie dragostea. „Dragostea pe toate le 
rabdă” (Corinteni 13, 7), spune Apostolul. Ca să-l rabzi pe 
celălalt, trebuie să-l iubești, să te doară pentru el. Dacă nu te 
doare pentru el, îl simţi ca pe o povară. 


— Gheronda. Să vorbesc despre o greutate pe care o 
întâmpin sau să tac? 

— Dacă nu vorbești despre greutatea ta din dragoste, pentru 
a nu-i îngreuia pe ceilalţi, îţi vei păstra pacea lăuntrică. Această 
greutate îți va aduce binecuvântarea lui Dumnezeu. Mai bine 
să te împovărezi tu, decât să fie împovărat celălalt din pricina 
ta. Odată m-am întors seara târziu de la procesiunea de la 
Mănăstirea Cutlumuș. Eram foarte obosit și aveam niște dureri 
puternice, pentru că aveam probleme cu mijlocul. Când am 
ajuns la Colibă, am văzut că mă aștepta afară un bătrânel de 
optzeci și cinci de ani, care voia să rămână peste noapte la 
Colibă. Își lăsase valiza puţin mai departe, fiindcă nu putea să o 
ridice. După ce i-am explicat că nu putea să înnopteze la mine, 
i-am luat valiza pe umăr și l-am dus la casa de oaspeţi, aflată la 
o distanţă de o jumătate de oră de urcat. I-am dat și 500 de 
drahme de cheltuială. Am răbdat puţin, dar apoi am simtit 
odihnă, pentru că și celălalt își găsise odihna. 

— Gheronda, când maica cu care lucrez este agitată, o 
compătimesc și am răbdare cu ea. Această purtare are în ea 
dragoste? 

— Și de unde știi că nu ești tu pricina pentru care ea este 
agitată și că nu te rabdă ea pe tine? Dacă tu crezi că ești într-o 
stare duhovnicească mai bună și că o rabzi pe ea, atunci 
trebuie să te compătimești pe tine însuţi. Când există dragoste 
adevărată și răbdare, atunci îl îndreptățești pe celălalt și te 
acuzi doar pe tine însăţi.. Dumnezeul meu, eu sunt vinovată! 
Nu mă lua în seamă pe mine! Aruncă-mă la o parte și ajută-l pe 
celălalt!”. Aceasta este atitudinea corectă, cea plină de 
smerenie, și în urma căreia omul primește din belșug Harul lui 
Dumnezeu. Mă voi ruga să devii duhovnicește ca un pui de leu, 
ca leii de bronz, care sprijină cu spinarea lor sfeșnicele bisericii 
și care nici nu se tulbură, nici nu aud, nici nu vorbesc, ci ridică 
greutatea pe spinarea lor. Amin. 


Hristos a atârnat mântuirea oamenilor de răbdare 


În clipele grele, dacă omul va arăta puţină răbdare, poate 
dobândi Harul dumnezeiesc. Hristos nu ne-a arătat altă cale de 
mântuire, decât cea a răbdării. Mântuirea oamenilor a atârnat- 
o de răbdare. Vezi ce a spus? „Cel ce va răbda până la sfârșit, 
acela se va mântui” (Matei 10, 22 și 24, 13; Marcu 13, 13). Nua 


spus „cel ce va răbda până la... prășit!”. Căci este ușor să rabzi 
până vara la prășit, dar până la sfârșit?... Să luăm aminte să nu 
ne pierdem răbdarea, ca să nu ne pierdem în cele din urmă 
sufletul. Întru răbdarea voastră veti dobândi sufletele voastre” 
(Luca 21, 19), spune Evanghelia. 

Am auzit despre răbdarea ce-o avea o femeie, care, în afară 
de răsplata cerească pe care o va primi, a primit de la 
Dumnezeu răsplată însutită (Vezi Matei 19, 29; Marcu 10, 30) și 
în această viață. Avea trei copii și bărbatul ei era medic. Ca 
medic era foarte bun, dar ca om nu, căci din nefericire era 
biruit de patimi trupești și crea probleme și în alte familii. Lua 
la cabinetul lui și fete tinere ca să-l ajute, chipurile, ca asistente 
medicale. Una dintre aceste asistente s-a înfipt ca o așchie între 
cei doi soți și a reușit să o alunge pe soţie cu cei trei copii ai ei și 
să trăiască împreună cu el în păcat în casa lui. Mama, 
împreună cu copilașii, a fost nevoită să meargă la casa ei 
părintească și să lucreze, ca să se poată întreține. Se ruga mult 
și răbda mult. Medicul a dobândit alți trei copii de la femeia cea 
fărădelege. Însă ce s-a întâmplat? De îndată ce s-a născut al 
treilea copil, doctorului i-a sucit minţile o fată de șaisprezece 
ani, pe care o luase la cabinetul său ca să-l ajute și a alungat-o 
pe concubină cu cei trei copii ai ei. Vedeţi cum au lucrat legile 
duhovnicești, pentru ca ea să-și plătească greșeala, dar și 
pentru ca să înţeleagă durerea adevăratei soții. După puţin 
timp medicul s-a îmbolnăvit și zăcea acasă la pat. Ultima 
ibovnică a rămas cu el atât timp cât a avut bani, dar ducea o 
viaţă destrăbălată. Își aduna prietenii în casa lui, căci nu putea 
umbla aiurea, deoarece, chipurile, îl îngrijea. Însă viaţa de 
petreceri pe care-o ducea îl rănea continuu, fiindcă era gelos pe 
ea. În cele din urmă, după ce i-a mâncat toți banii ce îi avea 
puși deoparte, l-a părăsit. Adevărata lui soţie, când a aflat că se 
afla în stare jalnică, s-a dus la el și a început să-l îngrijească. 
Curăţa, aranja casa și-l întreținea din economiile pe care le 
adunase din munca ei și din banii copiilor ei, care crescuseră și 
deja munceau. Femeia nelegitimă de mai înainte, care fusese 
izgonită, nu numai că nu a venit ca să-l ajute și să-l îngrijească 
cât de puţin, dar nici nu voia să audă de el. Numai femeia cu 
care era cununat i-a stat alături, l-a îngrijit și l-a ajutat 
duhovnicește. În cele din urmă, medicul a cerut să se 
spovedească și a început să trăiască în pocăință. Văzând Bunul 


Dumnezeu toată această strădanie bună a soţiei celei bune -— 
aceea de a răbda ani de zile, de a trăi cinstit și de a lucra din 
greu pentru a-l întreţine și pe bărbatul ei, deși acela se purtase 
cu ea atât de dur și de barbar - a răsplătit-o. Ce s-a întâmplat, 
așadar? O rudă bogată de-a soțului ei a murit în America, și 
astfel au moștenit o avere mare. La sfârșit toată averea a rămas 
soției și mamei celei bune, care și-a ajutat și copiii să se pună 
pe picioare, a ajutat și pe alţi săraci, și și-a trăit restul vieţii ei 
departe de sărăcie. Deși, chiar și atunci când trăia sărăcăcios, 
tot bogată era, căci era bogată în simțăminte, care este lucrul 
cel mai important. 


Iarna avem răbdare în nădejdea venirii primăverii 


— Gheronda, observ că nu înaintez duhovnicește, lucru care 
mă mâhnește. 

— Odată cineva a sădit o viţă de vie și, deși aceasta nu 
prinsese încă rădăcini, avea pretenţia ca ea să scoată struguri, 
să facă vin din belșug, ca să bea, să se desfăteze și să se îmbete. 
Tot astfel faci și tu. Ai sădit un lăstar și vrei îndată să bei vin. 
Așa ceva nu e cu putinţă. Nu sădești astăzi viță de vie ca să bei 
vin mâine. Într-un an de zile poate ai să mănânci câţiva 
ciorchini. Peste doi ani vei mânca un coș de struguri, iar peste 
cinci ani vei bea și vin. Să te nevoiești, așadar, și să ai răbdare, 
dacă vrei să te desfătezi de roade duhovnicești. 

— Gheronda, nu sunt obișnuită să aștept și de aceea îmi 
pierd ușor răbdarea. 

— Ai nevoie de răbdare și de înţelepciune. Vezi cum, de 
multe ori, omul așteaptă o oră-două ca să se gătească 
mâncarea, dar nu poate aștepta două minute ca să se răcească, 
și fără să gândească, o mănâncă și se frige. Când mă voi 
întoarce în Sfântul Munte am să-ţi trimit o icoană a Sfintei 
Ipomoni(4%. 

Mi-au trimis două icoane ale unor Cuvioși și una a Sfintei 
Ipomoni. Cele două ale Cuvioșilor le-am dat de binecuvântare, 
însă pe cea a Sfintei Ipomoni am păstrat-o... 

— Gheronda, când aţi venit de data asta nu mi-aţi adus vreo 
„plantă de leac” din Sfântul Munte?(50% 

— În anotimpul ăsta nu există „plante de leac” în Grădina 
Maicii Domnului... Trebuie să vină primăvara. Dar pentru ca să 
vină primăvara, trebuie să ai puţină răbdare să treacă iarna. 


Prin urmare, pentru tine acum cea mai potrivită și mai 
folositoare „plantă” este răbdarea. 

— Gheronda, simt că mă aflu în inima iernii celei 
duhovnicești. 

— Dacă vrei să se schimbe vremea și să se facă cald, ca să 
înflorești și să rodești și să produci roade de virtute, trebuie să 
te bucuri și de îngheţ și de vremea însorită, căci toate ajută spre 
bine. Iarna duhovnicească o trecem cu răbdare, iar răbdarea 
ne-o dă nădejdea venirii primăverii celei duhovnicești. Mai 
târziu, vara, recunoaștem binele pe care l-a adus iarna, care a 
umplut bazinele cu apă și a omorât microbii cu îngheţul ei. 

Bunul Dumnezeu le-a rânduit pe toate cu înțelepciune 
pentru mântuirea noastră și ne ajuta ca un Părinte bun. De la 
noi se cere doar puţină răbdare. 


CAPITOLUL 4 
Bucuria duhovnicească 


Maica Domnului a adus în lume bucuria 


— Gheronda, puteţi să ne cântaţi cântarea de laudă pe care 
aţi scris-o pentru Prea Sfânta Născătoare(51? 

— Hai să o cântăm împreună. „Ai aflat mult Har înaintea lui 
Dumnezeu, Maică a Stăpânului, Ceea ce ești plină de Har, așa 
cum Gavriil a strigat, împărăteasă a îngerilor, apără pe robii 
tăi”. Să-ţi spun acum și o cântare dogmatică: Maica Domnului 
era Fiică și Maică, Roabă și Împărăteasă, Împărăteasă a întregii 
lumi. Poate mintea omului să cuprindă aceasta? Și Buna Vestire 
a Născătoarei de Dumnezeu este ceva mai presus de fire, mai 
presus de logică. Îți doresc ca Maica Domnului să-ţi dăruiască 
bucuria Bunei-Vestiri, iar îngerul să te binecuvânteze, ca să 
înaintezi duhovnicește! Amin. 

— Gheronda, în tropar spune: „Bucură-te a Evei bucurie, 
Curată, Cea care prin nașterea ta întristarea aceleia o ai 
încetat” (52). 

— Orice lucru bun găsește omul să spună despre Maica 
Domnului nu va putea să exprime măreţia Ei. Prin ascultarea 
ei, Maica Domnului ne-a deschis nouă iarăși Raiul, pe care îl 
închisese neascultarea Evei. Eva a rupt veriga care ne unea cu 
Dumnezeu și a adus în lume întristare și durere (Vezi Facere 3, 
16). Maica Domnului a unit iarăși veriga și a adus în lume 
bucuria Raiului. Ne-a unit cu Dumnezeu, de vreme ce Hristos 
este Dumnezeul-Om. 

Arhanghelul Gavriil a adus în lume vestea cea plină de 
bucurie, că oamenii datorită Maicii Domnului au aflat „har 
înaintea lui Dumnezeu”. Maica Domnului se bucură, fiindcă S-a 
întrupat Cuvântul lui Dumnezeu și ne-a izbăvit de păcat. Ne 
bucurăm și noi, pentru că Maica Domnului ne-a scos cu 
„obrazul curat”. De aceea cântăm la Nașterea Domnului: 
„Pustia aduce lui Hristos ieslea, iar noi, oamenii, aducem pe 
Maica Lui, pe Preasfânta Născătoare de Dumnezeu” (Vezi 
stihira a patra de la Vecernia Nașterii Domnului). 


Unde este Hristos, acolo este bucurie adevărată 


— Gheronda, uneori nu mă pot bucura, și atunci mă gândesc 
că poate bucuria nu este pentru mine. 

— Ce spui? Bucuria nu este pentru tine? Dar atunci pentru 
cine este? Pentru aghiuţă? Ţi-ai pierdut minţile? Bucuria este 
pentru om. Dumnezeu nu a dat întristarea, ci numai bucuria. 

— Atunci de ce nu am întotdeauna înlâuntrul meu bucurie? 

— Cum să simţi bucuria dumnezeiască, când mintea ta nu 
este la Dumnezeu? Îl uiţi pe Hristos, iar mintea ta se gândește 
mereu la treburi și la aparaturi, și astfel mașinăria ta 
duhovnicească se oprește. Așadar să începi să rostești 
Rugăciunea lui lisus și să psalmodiezi încet, și așa vei alerga și 
te vei învârti ca o sfârlează în jurul lui Hristos. 

Numai lângă Hristos găsești adevărata bucurie, curată, căci 
numai Hristos dăruiește bucurie și mângâiere adevărată. Unde 
este Hristos, acolo este bucurie adevărată și veselie paradisiacă. 
Toţi cei care sunt departe de Hristos, nu au bucurie adevărată. 
Pot să-și facă vise: „Voi face asta, voi face cealaltă, voi merge 
aici, voi merge dincolo”, pot să se bucure de cinstiri sau să 
alerge la distracţii și să se veselească, dar bucuria pe care o 
simt nu le poate umple sufletul. Această bucurie este 
materialnică, lumească, dar sufletul nu se simte împlinit cu 
bucurii lumești și omul rămâne cu un gol în inima sa. Ai văzut 
ce spune Solomon? „Am zidit case, am sădit vii, am făcut 
grădini, am adunat aur, am dobândit tot ce a poftit inima mea, 
dar la sfârșit am înțeles că toate acestea sunt deșarte” (Vezi 
Ecclesiastul 2,11). 

Bucuria lumească dăruiește ceva vremelnic, ceva pentru 
clipa aceea, nu dă ceea ce dăruiește bucuria duhovnicească. 
Bucuria duhovnicească este viață paradisiacă. Toţi câţi au 
trecut mai întâi prin Răstignire și au înviat duhovnicește 
trăiesc bucuria pascală. „Paștile Domnului, Paștile” (Din 
irmosul cântării I a Canonului învierii)! lar apoi vine 
Cincizecimea!... Iar când ajung la Cincizecime și primesc limba 
de foc, Sfântul Duh, atunci toate se termină. 


Bucuria duhovniceasca vine odată cu lucrarea 
duhovnicească 

— Gheronda, spuneţi-ne ceva despre bucuriile cerești. 
— Și în această viaţă există bucurii și desfătări cerești, iar cel 
care le simte se întreabă dacă în cealaltă viaţă există ceva mai 


presus decât ceea ce trăiești aici. Aceste bucurii nu se pot 
exprima, ci doar se trăiesc. 

— Gheronda, cum poţi ajunge la această stare? 

— Ca să ajungi la starea în care să nu poti cuprinde în tine 
bucuria, nici să o poţi exprima, trebuie să iei aminte la trei 
lucruri: să te miști cu simplitate, să nu te preocupe ceilalți, să 
rostești Rugăciunea lui lisus. 

Dacă le faci pe acestea, va veni timpul când vei simţi atâta 
bucurie, încat îmi vei spune: „Gheronda, am înnebunit! Nu 
cumva am luat-o razna? Ce este ceea ce simt?”. O astfel de 
bucurie nebuna vei avea! 

— Gheronda, ca să aibă cineva bucurie duhovnicească, 
trebuie să fie într-o stare duhovnicească bună? 

—Tu ce spui? Când poate avea cineva bucurie 
duhovnicească? Când este nestatornic? Bucuria lăuntrică vine 
odată cu punerea în bună rânduială a vieţii lăuntrice și dă aripi 
sufletului. Dacă sufletul nu se încălzește cu lucrarea lăuntrică, 
atunci seamănă cu o mașină al cărei motor este înghețat, și 
trebuie împinsă, ca să înainteze. Pe când lucrarea lăuntrică — 
trezvia împreună cu supravegherea de sine, cu studiul și cu 
Rugăciunea - încălzește sufletul, iar motorul pornește și începe 
să alerge. Atunci omul le nesocotește pe toate cele din afară și 
face salturi duhovnicești. 

— Gheronda, dar nu este influențat dacă se află într-un 
mediu neprielnic? 

—Nu, nu este influenţat, fiindcă se mișcă într-o altă 
atmosferă; se află în afara acestui mediu. Și fiindcă se mișcă 
într-o altă atmosferă, acest mediu nu-l deranjează. Este ca și 
cum ar vorbi altă limbă, pe care el n-o cunoaște, și de aceea nu 
înţelege ce spun ceilalți. Și e mai bine că nu înțelege, căci dacă 
ar înțelege, fie și cât de puţin, atenţia i-ar fi atrasă într-acolo. 
Acum însă este devotat limbii pe care o cunoaște. Astfel începe 
întrariparea lăuntrică. Știţi ce este întrariparea lăuntrică? Care 
Ceată îngerească are aripi? Heruvimii sau Serafimii? Cele „Șase 
aripi” (Isaia 6, 2), despre care vorbește Proorocul Isaia, care 
Ceată le are? 

— Serafimii, Gheronda. 

— Ştiţi cum fac Serafimii? Bat din aripi într-un ritm... Tot 
astfel bate și inima, în ritm, când există întraripare lăuntrică. 
Atunci viaţa este o prăznuire. Voi însă sunteţi încă legate de 


sinele vostru; nu v-aţi dezlegat de voi înșivă și de aceea inima 
nu s-a eliberat, pentru a ajunge la starea acea de a tresălta de 
bucurie. Ia gustaţi, măi copii, mai întâi din aceasta bucurie și 
după aceea veniţi să mai discutăm! 


Bucuria dumnezeiască vine prin a da 


— Gheronda, tot omul care trăiește după Dumnezeu se 
bucură duhovnicește? 

— Desigur. Pentru ca cineva să se bucure cu adevărat, 
duhovnicește, trebuie să iubească, iar ca să iubească, trebuie să 
creadă. Oamenii nu cred și de aceea nu iubesc, nu se jertfesc și 
nu se bucură. Dacă ar crede, ar iubi, s-ar jertfi și s-ar bucura. 
Din jertfă iese bucuria cea mai mare. 

— Gheronda, te bucuri când iubești. 

— Nu, ai spus-o anapoda! Când iubești, te bucuri. Iar când 
dragostea sporește, atunci omul nu mai caută bucuria pentru 
sine, ci vrea ca ceilalți să se bucure. 

— Adică bucuria izvorăște de undeva, în timp ce dragostea 
există de la sine? 

— Așa este; dragostea există de la sine, pe când bucuria 
izvorăște din dragoste. Când dăruiești dragoste, atunci vine 
bucuria. Omul dăruiește dragoste și primește bucurie, adică 
este răsplătit cu bucuria pe care o simte. Vezi, primești un lucru 
care ţi se dă și te bucuri de el. Altul dă tot și se bucură pentru 
tot. Bucuria pe care o simte omul atunci când primește este 
bucurie omenească, în vreme ce bucuria pe care o simte când 
dăruiește este dumnezeiască. Bucuria dumnezeiască vine 
atunci când dăruiești. 


Bucuriile duhovnicești sunt daruri ale lui 
Dumnezeu 


— Gheronda, cum te încredințezi de faptul că ești împăcat cu 
Dumnezeu? 

— Bucuria lăuntrică, mângâierea dumnezeiască, pe care o 
simți înlăuntrul tău este o încredințare că ești împăcat cu 
Dumnezeu. 

— Este posibil ca omul să se simtă împăcat cu Dumnezeu, 
dar să nu simtă bucurie și mângâiere dumnezeiască? 

— Nu se poate, ceva tot simte. Poate c-a simţit o dată o 
mângâiere puternică, iar apoi mângâierea pe care o simte se 


micșorează și din această cauză crede că nu simte mângâiere 
dumnezeiască. 

— Cum se face că uneori, aflându-te într-o stare 
duhovnicească bună și bucurându-te, deodată pierzi această 
bucurie? 

— Dumnezeu îţi trimite bucurii duhovnicești și te bucuri. 
După aceea le ia, iar tu începi să le cauţi și te nevoiești mai 
mult și înaintezi duhovnicește și mau mult. 

— Gheronda, ce bucurie este aceasta pe care o simt? Nu 
cumva nu am simțământul păcătoșeniei mele? 

— Nu, fiica mea! Dumnezeu îți dă câte o ciocolată, ca să te 
bucuri. Acum ciocolată, meu târziu vin, ca acela de care se bea 
în Rai. Ştii ce dulce este vinul care se bea acolo? Puţină 
mărinimie să vadă Dumnezeu, puţină intenţie bună, și 
dăruiește îmbelșugat Harul Său și te îmbată încă din această 
viață. Schimbarea duhovnicească prin care trece omul și 
bucuria ce o simte în inima sa când îl cercetează Harul lui 
Dumnezeu nu le poate oferi nici cel mai bun cardiolog din 
Lume. Când simţi această bucurie, încearcă să o păstrezi cât 
poţi de mult. 

— Gheronda, să cerem de la Dumnezeu să ne dea bucurii 
duhovnicești? 

— Este un lucru ieftin să cerem bucurii duhovnicești. Ele vin 
singure atunci când există condiţiile necesare. Dacă vrei să fii 
întotdeauna bucuroasă, aceasta înseamnă că ai iubire de sine. 
Hristos a venit în lume ca să Se răstignească din dragoste: mai 
întâi S-a răstignit și apoi a înviat. 

Copiii lui Dumnezeu nu lucrează nici pentru răsplată 
cerească, nici pentru a primi bucurii duhovnicești în această 
viaţă. Căci copiii nu sunt plătiți de Tatăl lor, de vreme ce toată 
averea Tatălui lor le aparţine. Altceva sunt darurile 
dumnezeiești pe care le va dărui Dumnezeu ca un Părinte bun 
atât în această viaţă, cât și în cea veșnică. 


Durerea duhovnicească este bucurie 
duhovnicească 
— Gheronda, cum poate cineva să păstreze înlăuntrul său 
bucuria? 
— Dacă înfruntă totul duhovnicește. Atunci bucuria nu i-o 
pot lua nici bolile și nici încercările. 


— Pentru a înfrunta duhovnicește încercările, oare nu 
trebuie ca omul să se fi izbăvit de propriile patimi? 

— Poţi fi bucuros când treci prin încercări și necazuri chiar 
și dacă nu te-ai izbăvit de propriile patimi. Dacă te gândești că 
aceste necazuri sunt leacuri pentru patimile tale, atunci le 
primești cu bucurie, precum cel bolnav primește medicamentul 
amar cu nădejdea că se va face bine. 

— Gheronda, cum se împletesc bucuria cu durerea? 

— În viaţa duhovnicească se întâmplă ceva paradoxal: când 
omul rabdă pentru dragostea lui Hristos, până la mucenicie 
chiar, inima i se umple de desfătare dumnezeiască. Același 
lucru se petrece și atunci când se face părtaș Patimilor 
Domnului. Adică în măsura în care gândești și suferi pentru 
faptul că Hristos S-a răstignit pentru păcatele noastre, cu atât 
ești răsplătit cu bucurie dumnezeiască. Suferi — te bucuri, suferi 
- te bucuri. Și cu cât suferi mai mult, cu atât te bucuri mai mult. 
Simte ca și cum îl mângâie Hristos și-i spune: „Copilul Meu, nu 
te necăji pentru Mine!”. 

O soră spunea: „Nu vreau bucurie, ci vreau să mă întristez 
pentru Hristos. Cum să mă bucur de vreme ce Hristos S-a 
răstignit pentru mine? De ce îmi dă Hristos bucurie?”. Trăia 
anumite stări duhovnicești și cu cât participa la Patimile lui 
Hristos și se întrista din mărinimie, cu atât Hristos îi dădea mai 
multă bucurie. O înnebunise cu adevărat! 

Răstignirea merge întotdeauna înaintea învierii și aduce 
biruinţă. Crucea aduce slavă. Hristos, după ce a urcat mai întâi 
cu Crucea pe Golgota și a fost răstignit, S-a înălțat la Tatăl, dar 
asta după Cruce. Și acum Hristos Cel Răstignit îndulcește 
amărăciunile oamenilor, iar omul răstignit îl imită pe lisus, 
Dumnezeu-Omul. 

Bunul nostru lisus a ridicat împreună cu tot păcatul lumii și 
toate amărăciunile noastre și ne-a lăsat bucuria și veselia, pe 
care o simte cel care s-a dezbrăcat de omul cel vechi și întru 
care trăiește de acum înainte Hristos. Unul ca acesta trăiește în 
parte bucuria Raiului încă de pe pământ, precum zice 
Evanghelia: „Împărăţia lui Dumnezeu înlăuntrul vostru este” 
(Luca 17,21). 

Mulţumesc lui Dumnezeu că m-a învrednicit să cunosc mulţi 
oameni de acest fel și Îl rog să mă ajute să nu-L întristez, cel 
puţin de acum înainte, chiar dacă nu mă voi învrednici să 


trăiesc astfel de stări. 

Vă doresc să aveţi întotdeauna bucuria duhovnicească în 
această viaţă, iar în cealaltă, în cea veșnică, să vă bucurati 
lângă Hristos pentru totdeauna! Amin. 


CAPITOLUL 5 
Discernământul, cununa virtuților 


Măsura discernământului pe care-l avem este dată 
de starea noastră duhovnicească 


—  Gheronda, de ce Părinții spun că virtutea 
discernământului este „mai mare decât toate virtuțile”(54? 


— Discernământul nu este simplu o virtute; este coroana, 
cununa virtuţilor. 

Avem discernământ în funcţie de starea noastră 
duhovniceasca, în funcţie de calitatea virtuţilor noastre. Dacă 
virtuțile noastre sunt de hârtie, de hârtie va fi și cununa lor, 
adică discernământul pe care-l avem. Dacă virtuțile noastre 
sunt de aramă, de aramă va fi și cununa lor. Daca sunt de aur, 
de aur va fi și cununa lor. Dacă virtuțile noastre au diamante, 
diamante va avea și cununa lor, discernământul. 

— Ce este discernământul? 

— Discernământul este vederea duhovniceasca. Iar vedere 
duhovnicească are acela care are mintea purificată; pentru 
aceea are limpezime duhovnicească și luminare dumnezeiască. 

— Gheronda, Sfântul Ioan Scărarul spune: „Cu cei doi ochi 
vedem trupește, iar cu discernământul vedem duhovnicește” 
(Vezi Sfântul Ioan Scărarul, Scara, Cuvântul XXVI, partea a II-a, 
pf. 70). 

— Așa este. Vezi, dacă ochii noștri sunt sănătoși, vedem bine, 
pe când dacă avem vreo afecţiune la ochi, nu vedem bine. 
Vederea noastră este pe măsura sănătăţii ochilor noștri. Același 
lucru se întâmplă și în viaţa duhovnicească. Potrivit cu 
sănătatea noastră duhovnicească este și vederea noastră 
duhovnicească, discernământul nostru. 

— Cum se deschid ochii sufletului? 

— Nu cu tină a deschis Hristos ochii orbului (Vezi Ioan 9, 6)? 
Dar pentru ca ochii sufletului nostru să se deschidă, trebuie să 
aruncăm de pe noi noroiul păcatului. Nu spune „scuturând tina 
de pe ochii minţii” (Din irmosul canonului a doilea al Cântării I. 
Duminica Cinzecimii)? Dacă nu ne lepădăm propriul eu și nu 
ne slobozim de omul nostru cel vechi, ci există înlăuntrul 


nostru iubire de sine, egoism, dorinţă de a plăcea oamenilor, 
nu putem avea limpezime duhovnicească. 

Cu cât omul înaintează în viaţa duhovnicească, cu atât mai 
mult i se deschid ochii sufletului. I se limpezește mintea, își 
vede mai bine propriile greșeli și binefacerile cele multe ale lui 
Dumnezeu, se smerește, dobândește zdrobire de inimă, iar 
Harul lui Dumnezeu vine în chip firesc împreuna cu 
dumnezeiasca luminare, iar omul dobândește discernământ. 
Unul ca acesta vede limpede în orice situaţie care este voia lui 
Dumnezeu și nu se poticnește pe calea lui duhovnicească. Căci 
discernământul este cârma care îl conduce pe om în siguranţă, 
ca să nu se abată de la calea cea dreaptă și să nu cadă nici la 
dreaptă, nici la stânga. 

— Gheronda, când cineva pornește cu o intenţie bună spre a 
face un bine, dar în cele din urmă cade în extreme și lucrul său 
se face rău, înseamnă că lipsește discernământul? 

— Se poate să înceapă bine, dar dacă nu-i atent, intră la 
mijloc egoismul și se abate de la calea cea dreaptă. Când în 
acțiunile noastre intră propriul eu, se creează împătimiri și 
apoi diavolul cutreieră liber pe ogorul nostru. De aceea să vă 
străduiți să trăiţi lăuntric, smerit, să lucraţi în ascuns, ca să 
dobândiţi luminarea dumnezeiască. Cel care trăiește lăuntric, 
smerit, depășește josniciile omenești, fanatismele etc. Și devine 
zelot în sensul cel bun. 

— Gheronda, îmi vine greu să deslușesc ce este corect în 
fiecare situaţie. 

— Ca să dobândești limpezimea duhovnicească ai nevoie de 
curățire. Să citeşti Lavsaiconul, Limonariul, Istoria iubitoare de 
Dumnezeu și pe Avva Varsanufie și să te oglindești pe tine însăţi 
în aceste cărți ca să dobândești simț duhovnicesc. Atunci vei 
putea deosebi aurul de aramă și vei deveni aurar duhovnicesc. 


Fiecare virtute are nevoie de discernământ 


— Gheronda, Sfântul Isaac Sirul scrie: „Dumnezeu ia în 
considerare virtutea după discernământul cu care este 
săvârșită” (Sfântul Isaac Sirul, Cuvinte ascetice. Cuvântul LVIII). 

— Așa este. Fiecare faptă a noastră, pentru a fi plăcută lui 
Dumnezeu, și fiecare virtute, pentru a fi cu adevărat virtute, 
are nevoie de discernământ. Discernământul este sarea 
virtuţilor. De aceea și Hristos ne spune în Evanghelie: „Orice 


jertfă va fi sărată cu sare” (Marcu 9, 49). Să ne gândim, de pildă, 
de cât discernământ are nevoie asceza! Omul trebuie să aibă în 
vedere puterile pe care le are, și starea lui duhovnicească etc. 
Căci, dacă întreci măsura, vei ajunge să nu mai poţi face nimic, 
iar acest lucru va fi spre paguba întregii tale vieţi duhovnicești. 
De aceea Părinţii spun că tot ce este peste măsură este de la 
diavol (Patericul egiptean, Avva Pimen, pf. 129). Pentru 
Cuviosul Paisie cel Mare, de pildă, care putea să postească chiar 
și douăzeci de zile, nu era o exagerare când ţinea adesea post 
negru de trei zile. Insă unul căruia îi tremură picioarele și nu 
poate posti cele trei zile(55: nici măcar o dată pe an, dacă ar voi 
să ţină mereu post negru, aceasta ar fi o exagerare, adică de la 
diavol. 

— Înţeleg că pentru asceză este nevoie de discernământ, 
însă mi-e greu să concep același lucru pentru celelalte virtuți. 
Ne-aţi putea da un exemplu? 

— Să te luăm pe tine ca exemplu. Tu ai o inimă de mamă și... 
Să spun mai departe? 

— Da, Gheronda. 

— Și purtare de... mamă vitregă. Ai atâta jertfire de sine, 
atâta lepădare de sine, atâta bunătate, dar nu ai discernământ. 
Nu ești atentă să vezi cine este cel care îţi vorbește și ce anume 
vrea: nu te gândești cum trebuie să te porţi cu el, ci îl repezi. 
Iar acela se mâhnește, căci el nu vede inima ta, ci purtarea ta. 

— Așadar, ce trebuie să fac? 

— Să-L rogi pe Dumnezeu să te lumineze, ca să le înfrunţi pe 
toate cu discernământ. Înarmează-te acum cu răbdare și 
rugăciune și încet-încet vei dobândi și discernământ. 


Și dragostea are nevoie de discernământ 


— Gheronda, Avva Pimen spune: „Află ce voiește fratele și-l 
odihnește pe el” (Vezi Patericul egiptean, Avva Pimen). Ce vrea 
să spună exact? 

— Vrea să spună că trebuie să afli ce nevoie are fratele tău, 
aproapele tău, și să i-o satisfaci, în sensul cel bun. Căci și 
dragostea are nevoie de discernământ. Dacă cineva, de pildă, 
este lacom la mâncare, nu trebuie să-i dai mereu mâncăruri 
gustoase, căci aceasta îl va vătăma. Vei face mâncare gustoasă 
pentru unul care nu are poftă de mâncare, ca să o poată 
mânca. Sau, este dovadă de dragoste a-i dai dulciuri unui 


diabetic? 

— Cum poate cineva să-i iubească pe toţi oamenii deopotrivă 
și să facă acest lucru cu discernământ? 

— Îi iubește pe toţi la fel, dar nu-și manifestă dragostea la fel 
faţă de toţi. Pe unul îl iubește de departe, fiindcă trebuie să îl 
țină la distanţă, pe altul de aproape, în funcţie de ceea ce-i este 
fiecăruia de folos. Unuia nu trebuie să-i vorbească deloc, altuia 
trebuie să-i spună două cuvinte, altuia ceva mai multe. 

— E posibil ca manifestarea dragostei mele să-l vatăme pe 
celălalt? 

— Dacă celălalt este mărinimos și tu îi arăţi multă dragoste, 
atunci se schimbă în sensul cel bun și se străduiește cu orice 
chip să te mulțumească, să nu te întristeze. Dacă însă îi arăţi 
dragoste multă celui obraznic, el devine și mai obraznic, fiindcă 
dragostea cea multă pe cei mărinimoși îi face și mai 
mărinimoși, iar pe cei obraznici îi face și mai obraznici. Așadar, 
când vezi că nu ajuţi cu dragostea ta, o micșorezi cu 
discernământ; făcând lucrul acesta tot din dragoste. 

— Este posibil ca, făcând o jertfa dintr-un imbold curat, să 
ajung la exasperare? 

— Da, de aceea jertfa trebuie făcută cu discernământ. Să iei 
aminte să nu-ţi depășești propria rezistenţă, fiindcă și puterile 
tale trupești au o limită. Când îţi depășești limita rezistenţei 
trupești, dacă cineva îți va spune; „Nu ai făcut nimic de 
dimineață până acum”, se poate să spui în sinea ta: „Ce om 
nerecunoscător! Eu de dimineață m-am omorât cu munca, iar 
el îmi spune că n-am făcut nimic!”. Și așa tot efortul a rămas 
zadarnic. 

— Gheronda, dar dacă pe moment mă indignez în sinea mea, 
dar îndată mă gândesc că ceea ce s-a întâmplat a fost din cauza 
intenţiilor mele necurate, strădania mea este zadarnica și în 
acest caz? 

— În acest caz aghiuţă îți dă un brânci, iar tu îi dai o palmă 
puternică. Și atunci aghiuţă încasează palma și pleacă. 


Discernământul nu are limite și reguli 


— Gheronda, are discernământul vreo măsură? 

— Nu, discernământul nu are vreo măsură; nu are limite și 
reguli. Îl are și pe „nu”, îl are și pe „da”; îl are și pe „puţin”, îl 
are și pe „mult”. Unei maici care are discernământ, nu este 


nevoie să-i spui ce să facă și cum să vorbească. Ea acţionează 
întotdeauna corect, fiindcă gândește întotdeauna duhovnicește. 
Are luminare dumnezeiască și simţire duhovnicească. 

— Gheronda, mi-aţi spus odată că sunt îngustă la minte. La 
ce vă refereaţi exact? 

— Vezi lucrurile îngust; ești atentă doar la ceea ce trebuie 
făcut și nu-ţi pasă de om. De pildă, spui la slujbă: „Maica cutare 
trebuie să stea la locul cutare și să cânte asta”. Nu cercetezi 
dacă ea are curajul să stea acolo și să cânte acea cântare. Să 
vezi mai întâi când și cum se cuvine să fie aplicat acel „trebuie” 
și numai după aceea să ceri îndeplinirea. Nu ai discernământ și 
de aceea le înfrunţi pe toate sec, formalist. 

Pentru a aplica corect regulile Bisericii și pentru a fi de folos 
oamenilor, trebuie să ai o înălțime duhovnicească, pentru a 
avea și discernământ duhovnicesc. Căci altfel rămâi la litera 
Legii; însă litera Legii „ucide (Vezi II Corinteni 3, 6). 

İti spune unul: „în Pidaliont56: așa scrie”, și le aplică așa cum 
le găsește scrise, după literă, în timp ce ar trebui să cerceteze 
fiecare caz în parte. 

După cum am văzut, în spatele unui caz se pot ascunde mii 
de alte motivatii. Epitimia, de pildă, trebuie aplicată în funcţie 
de om, de starea în care se află, de greșeala pe care a făcut-o, de 
pocăinţa pe care a arătat-o și de atâtea altele; nu există o rețetă 
și o regulă pentru toti. 

În orice situaţie, totul este să ai discernământ, luminare 
dumnezeiască. De aceea mă rog mereu ca Dumnezeu să 
dăruiască lumii luminare. „Hristoase al meu, spun, ne-am 
pierdut și casa și calea care duce la ea. Luminează-ne ca să ne 
găsim casa, pe Părintele nostru. Dăruiește-ne cunoașterea 
dumnezeiască!”. 


NELINIȘTEA CEA BUNĂ 


«Când nu uităm că menirea noastră aici, pe pământ, este 
dobândirea împărăției tui Dumnezeu, atunci pătrunde în noi 
neliniștea cea bună. Mai devreme sau mai târziu această 
neliniște ne va strămuta sufletul în spaţiul duhovnicesc, unde va 
găsi oxigen din belșug, va prinde viaţă și va zbura la înălțime». 


Neliniștea cea bună, frământarea cea bună pentru 
„lupta cea bună” 


( Timotei 6, 12) 

— Gheronda, ce este neliniștea cea bună? 

— Neliniștea cea bună este acea frământare bună de a duce 
„lupta cea bună”. Te frămânţi, te supraveghezi pe tine însuți, 
descoperi ce anume împiedică sporirea ta duhovnicească, îţi 
pui problema și ceri ajutor dacă este nevoie, și săvârșești astfel 
lucrarea cea duhovnicească. Vezi, de pildă, că în cutare 
împrejurare te-ai purtat cu mândrie și imediat te gândești: 
„Cum poate fi lovită mândria? Cu smerenia. Așadar: smerenie”. 
Tac-tac, lovește mândria cu securea. În puţine cuvinte, cauţi 
sporirea duhovnicească săvârșind astfel lucrare 
duhovnicească. Vezi, elevul termină prima clasă primară, 
merge într-a doua, apoi termină școala primară, merge la 
gimnaziu, ia liceu etc. Dacă nu este un elev bun, va cere ajutor. 
Sau va lua meditații pentru a intra la Universitate. Apoi, citește 
intensiv ca să-și ia diploma. În continuare poate face studii 
postuniversitare, apoi doctorat; poate merge și în străinătate ca 
să studieze mai mult. 

Și face toate acestea ca să progreseze într-o știință. Cu cât 
mai mult trebuie să te frământe sporirea ta sufletească în viaţa 
duhovnicească, care este știința duhovnicească! 

Neliniștea cea bună este întraripare. Dă sufletului nobleţe, 
vioiciune; nu aduce încordare și supărare, ci mângâiere. Nu 
este osteneală, nu este zbucium sufletesc, ci râvnă pentru 
nevoinţă. Văd uneori la voi o anumită stagnare. „Așa mă 
nevoiesc, spuneți voi, în starea asta mă aflu” și acolo rămâneți. 
În regulă, vă aflaţi în această stare. Un Sfânt, însă, ce ar face în 
această situație? Nu există înlăuntrul vostru acea zguduire, 
acea întraripare. Nu v-aţi schimbat lăuntric, fiindcă nu a intrat 
înlăuntrul vostru pârghia neliniștii celei bune, ca să vă arunce 


în sus. 


Să luăm în serios mântuirea sufletului nostru 


— Gheronda, scrieţi în Viaţa Starețului Hagi-Gheorghe: 
«Grija pentru mântuirea sufletului smerește trupul și omoară 
patimile”. Oare de această grijă duc eu lipsă? 

Vezi Cuviosul Paisie Aghioritul, Starețul Hagi-Gheorghe 
Athonitul, Ed. Evanghelismos, București, 2006, p. 35. 

— În realitate, mintea și inima ta nu sunt acolo. Mintea și 
inima trebuie să se îngrijească tot timpul de cum vom ajunge la 
destinația noastră, care este împărăţia Cerurilor. Când inima 
suferă pentru mântuirea sufletului, mintea se duce și ea acolo 
unde este durerea inimii. Durerea este totul. Iar atunci când 
suferi, nu vrei să mănânci, nici să dormi. Cel care are neliniștea 
cea bună ia lucrurile în serios. Se vede însă că tu nu ţi-ai luat 
drept ţintă Cerul, ci pământul. Încă nu ai luat în serios 
mântuirea sufletului tău. Ce altceva putem lua în serios dacă 
nu luăm în serios mântuirea sufletului nostru? 

Nu putem fi nepăsători faţă de mântuirea sufletului nostru. 
Trebuie să ne preocupe tot timpul cum ne vom mântui. Dacă 
nu ne preocupă acest lucru, vom rămâne legaţi de cele 
pământești și vom fi mereu scurtcircuitați. Când nu uităm că 
menirea noastră aici, pe pământ, este dobândirea Împărăției 
lui Dumnezeu, atunci pătrunde în noi neliniștea cea bună. Mai 
devreme sau mai târziu această neliniște ne va strămuta 
sufletul în spaţiul duhovnicesc, unde va găsi oxigen din belșug, 
va prinde viață și va zbura la înălțime. 

Dumnezeu nu i-a dat omului mintea ca să se preocupe 
mereu de cum să găsească un mijloc mai rapid de a merge 
dintr-o ţară în alta, ci ca să se preocupe mai întâi de lucrul cel 
mai important, și anume cum să poată ajunge la destinaţia sa, 
lângă Dumnezeu, în ţara cea adevărată, în Rai. 


„Dă prilej celui înţelept, și mai înțelept va fi” 

(Pilde 9,9) 

— Gheronda, ce-l poate îmboldi pe un om nepăsător să 
înceapă să trăiască duhovnicește? 

— Îl pot îmboldi multe, când și el însuși vrea să înainteze. 

Dar dacă el însuși nu vrea să înainteze, se va umple doar de 

răni de pe urma „îmboldirii”, precum unii boi pe care îi 


împungi cu ţepușa ca să meargă mai repede, dar care nu 
înaintează, ci numai capătă răni de la ţepușă și treabă tot nu 
fac. 

— Dacă cineva e bine intenţionat și-l îmboldești, oare nu va 
ajuta și Dumnezeu, încât să facă ceva? 

— Da, va ajuta și Dumnezeu, dar cu o îmboldire trebuie să 
alerge. Altfel, se ostenește în zadar și cel care îl îmboldește. Este 
foarte obositor pentru cel care se străduiește să ajute pe cineva, 
când acela se împiedică mereu de aceleași lucruri, pentru că nu 
vrea să se îndrepte. 

Dacă nu intră în om neliniștea cea bună, ca să pornească și 
să lucreze duhovnicește, nu poate spori duhovnicește, ci 
rămâne ca o roată pătrată la care trebuie să împingi mereu. O 
împingi puţin, se oprește, o împingi iarăși, se oprește din nou. 
Cum să pornească în felul ăsta? Dacă are de făcut un drum 
lung, o poţi aduce la capăt împingându-o astfel? Iar calea 
duhovnicească este lungă: nu are 100 sau 200 de metri, ca să-l 
împingi și să înainteze. 

— Cum poti trezi în tine neliniștea cea bună? 

— Să presupunem că citesc o carte duhovnicească și rămân 
impresionat de ceva anume. Mă opresc acolo și studiez, ca și 
cum aș afla o piatră prețioasă și aș dori să văd ce este. Mă 
oglindesc pe mine însumi în acel text, cercetez apoi dacă am 
înțeles corect și mă străduiesc să pun în lucrare. În continuare 
cercetez dacă l-am pus corect în lucrare. Și astfel, încet-încet, 
învăţ să înaintez corect în viața duhovnicească. Cine mi-a 
vorbit mie despre Sfântul Isaac Sirul? Un băcan mi-a 
împachetat odată o scrumbie într-o pagină din revista 
Bibliotecă athonită. Când am despachetat-o, privirea mi-a căzut 
pe un text care era scris pe hârtie. Era de la Sfântul Isaac Sirul. 
L-am luat, l-am uscat la soare, l-am citit și m-a topit cu totul. Mi- 
am petrecut un an cu această lectură. Îl citeam, îl reciteam, și 
astfel l-am iubit pe Sfântul Isaac. Mă întrebam dacă există vreo 
carte de-a lui. Am căutat și m-am chinuit mult până am avut 
cartea în mâinile mele. Iar voi citiți atâtea și atâtea. Nu vă 
impresionează nimic? Să copiaţi textul care vă impresionează. 
Dacă îl copiaţi și vi-l readuceţi adesea în memorie, nu-l veţi uita 
cu ușurință și-l veţi pune În lucrare. 

Unora le spun un cuvânt-două și îndată li se înlăcrimează 
ochii. Le însemnează pe o hârtie atâtica, le pun în lucrare și 


înaintează mai departe. Nu spune Solomon: „Dă înțeleptului 
prilej, și mai înțelept va fi” (Pilde 9, 9)? Iar alţii, deși au auzit o 
mulțime de cuvinte care i-au ajutat mult, nu fac nimic, fiindcă 
nu a intrat înlăuntrul lor neliniștea cea bună. Vin și-mi fac doar 
o prezentare a stării lor. Fără să aibă neliniștea cea bună de a 
se lupta. Însă aceasta este o stare superficială. Mă mir cum de 
nu-și fac probleme în ceea ce privește viața duhovniceasca? 
Nu-și pun întrebări? 

Din clipa când intră în om neliniștea cea bună, el observă ce 
anume îi lipsește, întreabă cum poate dobândi ceea ce-i lipsește 
și se folosește. Cum va afla cineva, dacă nu întreabă? 

Călătoream odată cu doi soţi, care aveau împreună cu ei și 
pe copilașul lor. Pe tot parcursul călătoriei copilașul nu-l lăsa 
deloc în pace pe tatăl său, ci-l sâcâia cu întrebările lui. 
„Tăticule, ce este aceea? Dar aceea de ce este așa?”. „Încetează, 
că l-ai ametit pe taicătu!” îi spune mama. „Lasă copilul! îi spune 
el. Cum va învăţa dacă nu întreabă?”. Tot așa este și în cele 
duhovnicești. 

Ca să înțelegeţi mai bine cum lucrează duhovnicește cel care 
are neliniștea cea bună, ar trebui să vă spun ce anume o 
preocupă pe o maică de aici. O văd și mă bucur. La fiecare 
întrebare pe care mi-o pune, îndemnată de neliniștea cea bună, 
iar nu ca să ne aflăm în vorbă, trebuie să scriu un caiet întreg, 
ca să-i răspund. Are o mare neliniște, înțelege multe, se 
nevoiește mult, de aceea și primește mult Har. Când omul caută 
să afle în ce anume nu merge bine și se străduiește să se 
îndrepte, se smerește, vine Harul lui Dumnezeu și de aici încolo 
înaintează normal. 


Neliniștea cea bună nu se sfârșește niciodată 


— Gheronda, oare nu cumva nu mă nevoiesc corect și de 
aceea sunt neliniștită? 

— Ești încordată? 

— Nu, dar de ce am această neliniște? 

— Binecuvântato, există neliniștea liniștită și liniștea 
neliniștită. Neliniștea cea bună trebuie să existe întotdeauna în 
noi; încordare să nu existe. Acela care se nevoiește corect, 
niciodată nu este mulțumit de sine însuși, ci are mereu 
înlăuntrul său o neliniște care provine din strădania plină de 
mărinimie cu care lucrează. 


— Gheronda, omul care se nevoiește ajunge vreodată să nu 
mai aibă nevoie de neliniștea cea bună? 

— Nu, fiindcă neliniștea cea bună nu încetează niciodată în 
această viaţă. „Așa să alergaţi, ca să luaţi premiul” (Corinteni 9, 
24), spune Apostolul Pavel. Aleargă omul cât trăiește, ca să-L 
găsească pe Hristos, fără să se oprească vreodată. Aleargă și nu 
simte osteneală, ci bucurie. 

Ca să înțelegeţi, vă dau o pildă: un câine de vânătoare bun, 
de îndată ce adulmecă iepurele, nu rămâne lângă vânător, ci 
începe să caute, ca să găsească iepurele. Aleargă, se oprește 
puţin, adulmecă în stânga și în dreapta, începe din nou să 
alerge; nu stă în loc. Mai multă bucurie are când aleargă, decât 
atunci când stă. Alergarea și căutarea îi dau viaţă. 

Tot astfel și noi, trebuie să avem această trezvie. Mintea 
noastră să fie neîncetat la Hristos, de vreme ce El este ţinta 
noastră. Însă noi, deși am găsit urmele și știm pe unde trebuie 
să mergem ca să ajungem la Hristos, de multe ori stăm pe loc; 
nu înaintăm. Dacă nu cunoșteam calea, am fi îndreptăţiţi să ne 
oprim. 

Îmi amintesc că tatăl meu avea în Koniţa doi câini de 
vânătoare foarte bine dresați. Bătrânul Prodromos Korţinoglu, 
cântărețul Sfântului Arsenie, i-a cerut odată un căţel bun din 
aceeași rasă, ca să-i păzească animalele, adică să latre când s-ar 
apropia lupul. Tatăl meu i-a dat unul. Într-o zi un vecin de-ai lui 
Korținoglu, căruia îi plăcea mult vânătoarea, era foarte mâhnit, 
fiindcă i se îmbolnăvise un câine de-al său și nu se mai putea 
duce să vâneze. Și auzind asta bătrânul Prodromos, i-a spus: 
„Nu te mâhni, îţi voi da eu câinele meu. Este din rasa 
Eznepidis”(57). 

Atunci vecinul bucuros, a luat câinele și a pornit la 
vânătoare. Când a ajuns în pădure, a făcut semn cu mâna, așa 
cum obișnuiesc vânătorii, ca să alerge câinele de vânătoare, 
dar acesta, în loc să alerge, se învârtea în jurul lui, îi lingea 
picioarele și se uita la mâinile lui să vadă dacă nu cumva avea 
pâine! Vedeţi, era un câine bun, de rasă, dar nu fusese dresat ca 
să prindă iepurele, de aceea se tot învârtea în jurul 
vânătorului. 

Cred însă că voi, de vreme ce aţi găsit urmele lui Hristos, veţi 
alerga mereu ca să-L găsiți pe Hristos, ca să vi se umple inima 
cu Hristos atât de mult, încât să nu puteţi să-L încăpeţi și să 


spuneţi: „Ajunge, Dumnezeul meu! Nu mai rezist!”. 

(amv 4, 6; T Petru! 5, 5, Vezis Pilde 3, 34) 

{1 Starețul exprimă aici într-un mod simplu învăţătura de 
credinţă care spune că Dumnezeu „nici n-a făcut, nici n-a creat 
răul” (Sfântul Ioan Scărarul, Scara, Cuvântul XXVI, Partea a Il-a, 
p.41). Prin urmare, aşa cum spune Sfântul Nicodim Aghioritul, 
nici patimi „nu a sădit în firea omenească, ci din pricina 
nepăsării noastre au intrat în ea împotriva firii. (Noua Scară, 
Ed. Shina, Voios 1956, p. 152). Patimile, potrivit învăţăturii 
Sfinţilor Părinţi, provin din folosirea „împotriva firii a 
funcţiilor trupului şi a puterilor sufleteşti. Atunci când această 
folosire „împotriva firii” se cronicizează, ea devine o 
obişnuinţă rea şi este nevoie de multă nevoinţă pentru a o 
dezrădăcina. 


12 Obştea Stareţului Hagi-Gheorghe avea rânduiala postului 
neîncetat. (Vezi Cuviosul Paisie Aghioritul, Bătrânul Hagi- 
Gheorghe, Ed. Evanghelismos 2006). 


(3 Cuvântul „drept” în viaţa monahală exprimă inclinaţia 
monahului de a se îndreptăţi pe sine şi pretenţia de a-şi 
satisface orice dorinţă egoistă a sa. 


{ Starețul adeseori se referea la legile duhovniceşti, despre 
care a scris mai pe larg în cartea Starețul Hagi Gheorghe 
Athonitul, p. 74, Ed. Evanghelismos 2006 (vezi şi Cuviosul Paisie 
Aghioritul, Cuvinte duhovniceşti, tomul IV, Viaţa de familie, Ed. 
Evanghelismos, 2003, p. 262) 


(5) În greacă, cuvântul To drouo (to ătomo) înseamnă individ, 
ins, dar în acelaşi timp are şi sensul de atom, adică acea 
particulă infimă a unui element chimic. Pornind de la noţiunea 
de dezintegrare a atomului din fizică. Starețul ţinteşte să 
indice, printr-un joc de cuvinte, traseul pe care omul este 
chemat să apuce pentru a se elibera de povara egoismului. În 
acest context, în cazurile în care cuvântul individ desemnează 
pe omul care se preocupă în mod exclusiv de propria persoană, 
ignorându-i pe ceilalți, credem că poate fi perceput mai bine 
dacă-l vom înlocui cu individualist. (n.tr) 


(6) Acest exemplu se referă la o faptă care, potrivit canoanelor 
Bisericii şi rânduielii bisericeşti, nu poate fi considerată 
corectă. Insă Starețul a dat această pildă pentru a accentua 
faptul că judecata „după înfăţişare”, oricât de corectă ar părea, 
poate să-l nedreptăţească pe celălalt. 


1 Aşa se numeşte un vârf de munte din muntii Pindului, care 
arc forma asemănătoare unei cămile. 


(8) Starețul, povestind această întâmplare, dezvăluie totodată şi 
spiritul său martiric, care izvora din dragostea lui pentru 
Hristos Această dragoste ardea în inima sa şi-l îndemna să se 
nevoiască şi să sufere mai presus de puterea sa. Adică nu ura 
faţă de trup a fost mobilul pentru care a înfruntat în acest fel 
această ispită, ci dragostea lui pentru Hristos. (Exemple 
asemănătoare întâlnim şi în Vieţile Sfinților. Vezi viața 
Sfântului Martinian, 13 februarie). Starețul a povestit această 
întâmplare ca să scoată în evidenţă că prin osândire Harul lui 
Dumnezeu se 


9 Numele de botez al Starețului. 


t0 Starețul avea şapte frați. În acea vreme cele trei surori mai 
mari ale lui îşi întemeiaseră deja familie. 


“2 Starețul a scris aceste cuvinte sub forma unei telegrame 
către o soră începătoare. 


12} Fragment dintr-o epistola a Starețului către o monahie, 
scrisă în 1968 


u3) În Sfânta Mănăstire Esfigmenu (Sfântul Munte Athos). În 
1953. 


(4 Denumire dată Muntelui Sinai, întâlnită în Vechiul 
Testament 


(15) Vezi Ieşire 11, 1-3 şi 12, 36-37. Israeliţii, cu puţin înainte de 
ieşirea din Egipt, au împrumutat de la egipteni, potrivit 
poruncii lui Dumnezeu, vase de argint şi de aur şi 
îmbrăcăminte. Nu au mai înapoiat aceste obiecte, fiindcă între 
timp au murit toţi cei întâi născuți ai egiptenilor, iar Faraon s-a 
înfricoşat şi i-a alungat îndată pe evrei din Egipt. 


46 Locuitorii din ţinutul Farasa din Capadocia, locul de unde 
Starețul Paisie era originar. 


17 Din cauză că este productivă, capra valorează mai mult 
decât ţapul. 


(8: Monahia care a pus întrebarea îi avea în vedere pe acei 
oameni care foloseau numele Starețului ca să slujească 
intereselor lor sau ca să convingă lumea să primească 
înşelările lor. 


u9 Vardarul — vânt foarte puternic şi rece, care suflă din partea 
nord-vestici a oraşului Tesalonic, de-a lungul râului Axios. 


(20) Starețul se referă la perioada când locuia la Sinai 
(1962-1964). 


(21) Această discuţie a avut loc la Sihăstria de la Suroti în 
februarie 1968 cu primele surori ale acestui aşezământ. 
Starețul avea să plece a doua zi în Sfântul Munte, după ce 
stătuse ia Sihăstrie două luni, pentru a pune temeliile vieţii 
duhovniceşti şi chinoviale. 


(22) În textul la care se referă monahia, Sfântul Isaac Sirul 
vorbeşte despre smerenie ca despre o stare desăvârşită, pe 


când Starețul se referă la smerita-cugetare care este necesară 
în nevoinţa pentru cultivarea virtuţilor. („Smerenia este o 
putere tainică, pe care Sfinţii desăvârşiţi o primesc după 
săvârşirea întregii petreceri virtuoase”, Sfântul Isaac Sirul, 
Cuvinte ascetice, Cuvântul XX). 


(23) Pentru a se frăgezi, caracatiţa trebuie lovită de mai multe 
ori de piatră înainte de a fi pusă la fiert 


(24) Aici Starețul face un joc de cuvinte, căci în limba greacă la 
toacă i se spune răiavâo (tălando). 


(25) Gen de insectă din ordinul coleopterelor, cu corpul negru, 
lat şi turtit, cu capul şi picioarele dinţate, care se hrăneşte cu 
excremente. Această insectă, pentru ca ouăle ei să scoată larvă, 
le pune în nişte baloane mici făcute din excrementele 
animalelor, pe care le rostogoleşte cu picioarele şi le aşază într- 
un loc sigur. 


(26) Se referă la răspunsul „Să nu ispiteşti pe Domnul Dumnezeul 
tău!” (Vezi Matei 4, 6-7). Pe care Hristos l-a dat diavolului, când 
acesta i-a spus să Se arunce de pe Templul lui Solomon. 


27 Vigla — zonă pustnicească din Sfântul Munte, aflată pe 
teritoriul Marii Lavre. 


(28) Cuvioasa Isidora a trăit în Mănăstirea Tabenisioţuor, pe care 
a întemeiat-o Cuviosul Pahomie la începutul secolului al IV-lea. 
Ea se smerea, se înjosea pe sine şi se prefăcea a fi nebună 
„pentru Hristos” Mergea întotdeauna desculță, iar pe cap purta 
o cârpă, pe când celelalte monahii purtau camilafcă. Deşi a 
primit de multe ori ocări şi lovituri, nu a cârtit niciodată. 
Sfinţenia vieţii ei a fost descoperită în vedenie marelui ascet 
Pitirun, care mai apoi a vizitat mănăstirea şi a descoperit 
înaintea întregii obşti că Isidora, pe care o considerau nebună, 
devenise Amma, adică maică duhovnicească. 


29 Starețul, care, după cum se ştie, respecta legile intru totul, 
foloseşte acest exemplu al soldatului dezertor ca să ne ajute să 
înţelegem că, dacă flacăra dragostei lui Dumnezeu îl va învălui 
cu totul pe om, atunci şi „mintea omului este răpită de 
dragostea lui Dumnezeu” şi ajunge să facă lucruri care cu greu 
pot fi înţelese şi justificate. 


80 Expresia Oeioc époç (thios eros) — eros divin a fost tradusă. 
În acest subcapitol, prin iubire dumnezeiască, iar termenul 
ayann (agapi) prin dragoste. Erosul divin este iubirea 
înflăcărată, extatică, a persoanei umane care îşi iese din sine şi 
se uneşte tainic cu Dumnezeu, (n.tr.) 


(31) Starețul spusese în 1981: „Este cu putinţă ca omul să aibă 
întotdeauna înlăuntrul său flacăra dragostei dumnezeieşti. Eu 
aveam încontinuu această dulceaţă cerească. Ardeam în 
întregime şi oasele mele se făceau ca nişte lumânări aprinse. 
Când trebuia să fac ceva sau să merg undeva, mă sileam pe 
mine însumi să ies din această stare. De multe ori, cădeam jos 
din pricina acestei dulceţi cereşti. Acum ea s-a transformat în 
durere pentru lume. Sufăr pentru lume şi pe zi ce trece, această 
durere creşte. Mă topesc pur şi simplu”. 


(32) Starețul se referă la perioada anilor *60, vreme în care a 
viețuit la Sinai 


(33) Proorocul Ilie, din pricina secetei, se refugiase la râul Cherit. 
De îndată ce s-a uscat şi acest râu, Dumnezeu l-a trimis la 
Sarepta Sidonului, ca să-l hrănească o văduvă. (Vezi III 
împărați 17, 1-24). 


(34) Starețul se referă la perioada când vieţuia la Sinai 
(1962-1964). 


(35) Vezi Matei 18, 23-35. Valoarea celor 10.000 de talanti era de 
7.000 de ori mai mare decât cea a celor 100 de dinari. 


(36) Regiune sihăstrească din Sfântul Munte. 


87 În viaţa Cuviosului Gherasim se vorbeşte de un leu care a 
apărut înaintea Sfântului, ce se afla pe malul râului Iordan, şi a 
început să urle de durere, fiindcă îi intrase în picior o trestie 
ascuţită. Cuviosului i s-a făcut milă de animal şi i-a scos trestia. 
De atunci leul l-a urmat pe Cuvios ca un „ucenic adevărat” al 
său (Vezi Ioan Moshu, Livada duhovnicească). 


(33) Roiul intrase prin găurile oblonului şi îşi făcuse stupul între 
oblonul închis şi geam. Starețul ţinea mereu închisă această 
fereastră a chiliei şi perdeaua trasă. (Faptul s-a petrecut la 
Sihăstria de la Suroti în iunie 1993) 


89 Surorile Sihăstriei îi trimiseseră Stareţului scrisoarea în 
primăvara anului 1975. 


(40) Pasărea era o prigoare (măcăleandru). 


441 Purtarea Stareţului cu animalele nu era o simpla 
manifestare a ataşamentului său faţă de animale, ci expresia 
inimii sale milostive, a cărei dragoste se revărsa asupra întregii 
zidiri. 


442) Prin îndatoriri duhovniceşti se înțelege lucrarea 
duhovnicească pe care o face monahul la chilia sa. (Rugăciunea 
lui lisus, metanii, studiu duhovnicesc, etc.) 


(43) Starețul s-a nevoit în Mănăstirea Esfigmenu (Sfântul Munte 
Athos) între anii 1953-1955. 


t44) Aici Starețul foloseşte cuvântul puoriuo (filotimo), a cărui 
bogăţie semantică pune înaintea traducătorului o varietate de 
termeni - mărinimie, mărime de suflet, sârguință, râvnă, 
osârdie —, fiecare dintre aceştia neputând să acopere de unul 
singur sensul termenului grecesc. Un caz asemănător avem 
atunci când vrem să traducem cuvântul românesc dor într-o 
limbi străină, (n.tr.) 


(45) Vezi Sfântul Antonie cel Mare, Poveţe pentru viața morală a 


oamenilor şi despre petrecerea cea bună, pf. 164: „Cunoaşte pe 
Dumnezeu şi este cunoscut de Dumnezeu, omul care totdeauna 
se sârguieşte să fie nedespărţit de Dumnezeu”. 


(46) Aspida este o specie de şarpe veninos 


“7 Vezi Faptele Apostolilor 24, 27. Apostolul Pavel a rămas 
întemnițat în Cezareea timp de doi ani, deoarece ighemonul 
roman Felix i-a amânat judecata în speranţa că va primi mită. 
În continuare, Festus, succesorul lui Felix, l-a trimis să fie 
judecat la Roma, fiindcă Apostolul, bazându-se pe înştiințarea 
pe care o primise de la Dumnezeu, a invocat la dreptul de 
cetățean roman şi a cerut să fie judecat la Roma. 


(48) Sfântul Ioan Teologul, pe când trebuia să meargă să 
propovăduiască Evanghelia în Asia Mică, şi-a pierdut curajul şi 
a cârtit, deoarece acel ţinut era cufundat în înşelarea idolească. 
Pentru această cârtire a sa, Dumnezeu a îngăduit ca el să cadă 
În ispită. Şi astfel, în timp ce plutea spre Asia Mică, a suferit un 
naufragiu, şi a fost izbăvit după ce a-a luptat patruzeci de zile 
cu valurile. 


u9 În limba greacă cuvântul vrouovi (ipomoni) înseamnă 
răbdare, iar Sfânta cu acest nume este prăznuită la 13 martie. 


(50) Aici monahia cere o „plantă de leac”, adică cuvânt 
duhovnicesc, având în vedere epistola numită „Plante 
duhovniceşti”, pe care Starețul a trimis-o Sihăstriei la 
13.01.1971 (Vezi Cuviosul Paisie Aghioritul, Epistole, Ed. 
Evanghelismos, 2005, p. 157-169). 


(51 Starețul a scris această cântare de laudă şi a trimis-o la 
sărbătorirea unei monahii ce purta numele Maicii Domnului, 
ca să o cânte în chilia ei. 


(52) Din troparul Născătoarei de Dumnezeu al cântării 1 din 
canonul al doilea. Lunea din Săptămâna a treia a Triodului. 


(53) Aceste cuvinte ale Starețului arată scopul final al nevoinţei 
duhovniceşti a fiecărui credincios, care este dobândirea 
Sfântului Duh. Când omul devine părtaş al Harului 
îndumnezeitor al Sfântului Duh atunci ajunge la starea 
îndumnezeiţii, la „desăvârşirea (încă) nedesăvârşită”. 


(54) Vezi Sfântul loan Damaschin, Filocalia, vol. IV, Cuvânt 
minunat şi de suflet folositor, Ed. Harisma, Bucureşti, 1994, p. 
212. 


(55) Se referă la primele trei zile din Postul Mare, când nu 
mănâncă şi nu se bea nimic. 


{156 Culegere de Canoane ale Bisericii Ortodoxe, care conţine 
Sfintele Canoane ale Sinoadelor Ecumenice, Canoanele 
Apostolice, precum şi Canoanele Sfinţilor Părinţi ai Bisericii, cu 
o scurtă tâlcuire. Culegerea a fost alcătuită În anul 1793 de 
către Sfântul Nicodim Aghioritul şi de monahul Agapie. 


157 Numele de familie al Stareţului 


